Л.Н. Гумилев атындағы Еуразия ұлттық университеті

ӘОЖ 81"373.21(574.4) Қолжазба құқығында

**БАЙБОСЫН ӘЛИ МУРАТҰЛЫ**

**Шығыс Қазақстан және Абай облыстары топонимдерінің лексикалық, сөзжасамдық және уәждік аспектілері**

8D02305 – Филология

Философия докторы (PhD)

дәрежесін алу үшін дайындалған диссертация

Ғылыми кеңесші:

доктор PhD

доцент м.а.

Кенжалин Қ.К.

Шетелдік ғылыми кеңесші:

доктор,

профессор

Гүрер Гүлсевин

(Измир: Еге университеті

Түркі әлемін зерттеу институты)

Қазақстан Республикасы

Астана, 2025

**МАЗМҰНЫ**

|  |  |
| --- | --- |
| **АНЫҚТАМАЛАР**......................................................................................... | 3 |
| **БЕЛГІЛЕУЛЕР МЕН ҚЫСҚАРТУЛАР**.................................................. | 4 |
| **КІРІСПЕ**.......................................................................................................... | 5 |
| **1 ШЫҒЫС ҚАЗАҚСТАН ЖӘНЕ АБАЙ ОБЛЫСТАРЫНЫҢ ТОПОНИМИКАЛЫҚ ЖӘНЕ УӘЖДІК АСПЕКТІЛЕРІ**..................... | 11 |
| 1.1 Топонимдердің зерттелуі және қазіргі даму барысы............................. | 11 |
| 1.2 Топонимдерді уәждік және этимологиялық тұрғыдан зерттеудің ғылыми негіздері............................................................................................. | 20 |
| 1.3 Шығыс Қазақстан, Абай облыстарының тарихи-географиялық ерекшеліктері мен топожүйесінің зерттелуі................................................. | 32 |
| 1.4 Түркі текті топонимдердің этимологиялық негіздері............................ | 39 |
| 1.5 Кірме топонимдердің этимологиялық негіздері.................................... | 52 |
| 1 бөлім бойынша қорытындысы.................................................................... | 65 |
| **2 ШЫҒЫС ҚАЗАҚСТАН ЖӘНЕ АБАЙ ОБЛЫСТАРЫ ТОПОНИМДЕРІНІҢ ЛЕКСИКА-СЕМАНТИКАЛЫҚ СИПАТЫ МЕН СӨЗЖАСАМДЫҚ ЕРЕКШЕЛІГІ**................................................... | 67 |
| 2.1 Шығыс Қазақстан, Абай облыстары жер-су атауларының мағыналық ерекшеліктері.............................................................................. | 67 |
| 2.2 Жан-жануар және өсімдік атауларына қатысты топонимдер............... | 72 |
| 2.3 Түр-түс және сандық ұғымдарға байланысты топонимдер.................. | 81 |
| 2.4 Антропотопонимдер мен этнотопонимдер............................................. | 100 |
| 2.5 Шығыс Қазақстан және Абай облыстары топонимдерінің сөз таптары негізінде жасалуы............................................................................ | 107 |
| 2 бөлім бойынша қорытындысы................................................................... | 116 |
| **ҚОРЫТЫНДЫ**.............................................................................................. | 119 |
| **ПАЙДАЛАНЫЛҒАН ӘДЕБИЕТТЕР ТІЗІМІ**......................................... | 124 |

**АНЫҚТАМАЛАР**

Диссертациялық жұмыста төмендегідей анықтамаларға сәйкес терминдер қолданылды:

**Антропотопоним** –адам есімдерінен қойылған жер-су атаулары.

**Гидроним** – су объектілерінің атауы негізінде пайда болған ұғым.

**Ғылыми этимология** – географиялық атаудың шығу тегін фонетикалық, морфологиялық, семантикалық принциптер, яғни тілдің объективті заңдылықтарына сүйеніп жасалған талдау.

**Зоотопоним** – жан-жануарлар атауының негізінде қалыптасқан жер-су атаулары.

**Лексика-семантикалық тәсіл** – белгілі бір сөздердің жаңа мағынаға ие болып, жаңа сөздің жасалуы.

**Ойконим** – кез келген қала, кент, ауыл, елді мекен, бұлақ, қоныс т.б. атауы.

**Ономастика** – тіл білімінің жалқы есімдерді (кісі, жануарлар аттары, халық, ру-тайпа, жер-су, аспан денелері т.б.) зерттейтін саласы.

**Ороним** – жер бедері (тау, жота, шоқы, төбе, жыра, шатқал т.б.) пішінінің атауы.

**Сөзжасам** – жаңа мағыналы туынды сөздердің қалыптасуы мен мағыналық дамуын және жасалу тәсілін зерттейтін тіл білімінің үлкен бір саласы.

**Стратиграфия** – геологияның бір бөлімі, тарихи геологияның негізі. Геологиядан алынған бұл термин топоним саласында географиялық атаулардың тарихи жағынан әр түрлі кезеңде қалыптасқан және тілдік тұрғыдан сан түрлі қабаттары.

**Топоним** – географиялық нысанның атауы. Топонимика – топонимдерді зерттейтін ғылым саласы.

**Топожүйе** –жер-су аттарының тұрақты бірлестігінің негізінде құралған жиынтық.

**Уәж (себеп, түрткі)** ‒белгілі бір нысанның немесе құбылыстың атауына негіз болатын себеп немесе белгі.

**Фитотопоним** –өсімдік атауларынан қалыптасқан жер-су атаулары.

**Халықтық этимология** – сөз және сөз тіркестерінің табиғатын оларға тән өзгеру, түрлену, даму, жасалу т.б. ғылыми этимологияның принциптерімен санаспай, табиғатын басқа зат пен құбылыс атауларының кездейсоқ, не болмаса алыс ұқсастық бойынша жақындату арқылы анықтау.

**Этимология** – сөздің шығу төркінін айқындайтын, жалпы тіл білімі және тарихи лексикологияның бір саласы.

**Этнотопоним** – кез келген этностық топтың, халықтың, ұлыстың, тайпа немесе ру атауымен байланысты қойылған жер-су атаулары.

**БЕЛГІЛЕУЛЕР МЕН ҚЫСҚАРТУЛАР**

|  |  |
| --- | --- |
| обл. | – Облыс |
| ауд. | – Аудан |
| ШҚО | – Шығыс Қазақстан облысы |
| км | – километр |
| әзірб. | – әзірбайжан тілі |
| койб. | – хакас тілінің койбалы диалектісі |
| қаз. | – қазақ тілі |
| қалм. | – қалмақ тілі |
| моңғ. | – моңғол тілі |
| ноғ. | – ноғай тілі |
| пратүр. | – пратүркі тілі |
| саг. | – хакас тілінің сагай диалектісі |
| тат. | – татар тілі |
| тоф. | – тофа тілі |
| тув. | – тува тілі |
| түр. | – түрік тілі |
| түрк. | – түркі тілдері |
| хак. | – хакас тілі |
| халх. | – халха тілі |
| чуваш. | – чуваш тілі |
| шор. | – шор тілі |

**КІРІСПЕ**

**Жұмыстың жалпы сипаттамасы.** Топонимика – ономастика ғылымының үлкен бір бөлігі. Әр халықтың топонимикалық жүйесі оның тұрмыс-салтына, рухани-мәдени ерекшеліктеріне, дүниетанымы мен ғасырлар бойғы тарихына куәлік ететін тілдік бірлік. Атаулар қоғамда пайда болып, сол жерде қолданыста болатындықтан, сол уақыттағы әлеуметтік өзгерістер олардың қалыптасуына тікелей ықпал етеді. Халықтың тұрмыс-тіршілігін құрып отырған елді мекенге атау беруі – өз шығармашылығының бір көрінісі. Демек, әрбір жер-су атауларында ұлт келбетінің көрінісі сақталған.

Қазақ халқы ерте кезден кең байтақ жерімізде мал бағып, жаз мезгілін жайлауда, қыс мезгілін қыстауда өткізіп жүріп, табиғаттың қыр-сырын, тау-тасын, ой-қырын біліп, географиялық нысанның ерекшелігіне байланысты атаулар қалыптастырып отырған. Сонымен қатар белгілі бір жерге иелік еткен адамның, рудың, тайпаның аттары да сол жерді сипаттау мақсатында атау болып қалыптасқан. Жер-су атауларының қалыптасуына сол жерде болған оқиға немесе тарихи жағдайлар да әсер етіп топоним болып бекітілген. Топонимика саласы осындай зерттелу объектісіне қарай бірнеше топтарға бөлінеді. Мысалы, ірі нысандарды макротопоним, кіші нысандарды микротопоним деп алады. Гидроним – теңіз, өзен, көл, су атаулары болса, ороним – тау, төбе, құз, ойконим – елді мекен, зоотопоним – жан-жануарлар, фитоним – өсімдік атауларының қатысуымен жасалады.

Жер-су атауларын зерттеу барысында бірнеше ғылымның деректерін негізге алу қажет. Топонимдерді лингвистикалық деректерден бөлек, география, геология, тарих, экономика және зоология, ботаника сынды ғылымдардың мәліметтерін пайдаланған кезде ғана зерттеудің құндылығы арта түседі. Ал басқа ғылымдардың да топонимиядан алары көп. Топонимиялық атаулар жүйесі сол өңірді мекендеген халықтың ұлтына, тіліне, кәсібіне, наным-сеніміне де тікелей байланысты.

Диссертация жұмысында Шығыс Қазақстан және Абай облыстарының жер-су аттары тілдік тұрғыдан зерттелінді. Топонимдердің атау уәждері анықталып, лексика-семантикалық ерекшеліктеріне сай классификация жүргізіліп, құрылымдық жүйесі жіктеліп, стратиграфиялық және этимологиялық тұрғыдан талданып, сараланды. Зерттеу барысында осы аймақтың топонимдері жинақталып, олардың шығу тегі мен мағынасы зерттелді, сонымен қатар олардың тарихи контекстері мен мәдени ықпалы қарастырылды.

Зерттеу жұмысының «Шығыс Қазақстан және Абай облыстарының топонимикалық және уәждік аспектілері» атты бірінші тарау бес тараушадан тұрады. Олар «Топонимдердің зерттелуі және қазіргі даму барысы», «Топонимдерді уәждік және этимологиялық тұрғыдан зерттеудің ғылыми негіздері», «Шығыс Қазақстан, Абай облыстарының тарихи-географиялық ерекшеліктері мен топожүйесінің зерттелуі», «Түркі текті топонимдердің этимологиялық негіздері», «Кірме топонимдердің этимологиялық негіздері» деп аталып, топокеңістікке жалпылама теориялық сипаттама берілді. Сонымен қатар атауларды этимологиялық, стратиграфиялық қырынан зерттейміз.

Екінші тарау «Шығыс Қазақстан және Абай облыстары топонимдерінің лексика-семантикалық сипаты мен сөзжасамдық ерекшелігі» деп аталып, «Шығыс Қазақстан, Абай облыстары жер-су атауларының мағыналық ерекшеліктері», «Жан-жануар және өсімдік атауларына қатысты топонимдер», «Түр-түс және сандық ұғымдарға байланысты топонимдер», «Антропотопонимдер мен этнотопонимдер», «Шығыс Қазақстан және Абай облыстары топонимдерінің сөз таптары негізінде жасалуы» атты тараушалардан тұрады. Бұл тарауда екі өңірден жинақталған материалдар негізінде лексика-семантикалық классификацияға бөлініп, атауларға сөзжасамдық-құрылымдық талдау жасалынды.

**Зерттеу жұмысының өзектілігі.** Топонимика – тарих, география, этнография, лингвистика сынды ғылымдардың тоғысқан саласы. Кез келген географиялық атау – белгілі бір аймақтың мәдениеті мен тарихынан хабар бере алатын терең мағыналы құбылыс. Сол себепті жер-су атауларының шығу тегін, олардың мағынасын ашып көрсету ғылым үшін аса маңызды.Шығыс Қазақстан, Абай облыстары – қазақ халқының тарихи қалыптасуында маңызды рөл атқарған өңірлердің бірі. Бұл аймақтарда сан түрлі тарихи оқиғалар, атақты тұлғалар, сондай-ақ бай мәдени мұра сақталған. Зерттеу жұмысымызға негіз болып отырған Шығыс Қазақстан, Абай облыстарының жер-су атаулары осы күнге дейін тарихшылар, өлкетанушылар, лингвист-ғалымдар тарапынан тұтастай бірге қаралды.«Қазақстан Республикасы Президентінің 2022 жылғы 3 мамырдағы №887 Жарлығына сәйкес Шығыс Қазақстан облысының құрамынан Абай облысы бөлініп шыққалы екі облыс жеке-жеке зерттеу объектісіне алынған жоқ. Топонимдер тек атаулар ғана емес, олар өткеннің куәсі, халқымыздың тарихы мен мәдениетінің айнасы. Сол себепті Шығыс Қазақстан, Абай облыстарының топонимдерін топтастырып бір ізге келтіру, географиялық жер бедерінің ерекшелігіне байланысты атау қалыптастырудағы рөлі, тарихи тұрғыдан топонимдердің алмасу заңдылықтарын анықтау, ондағы жер-су атауларын этимологиялық, стратиграфиялық тұрғыдан зерттеу, морфологиялық-құрылымдық ерекшелігін айқындау, лексика-семантикалық классификациясын жасау, жалпы тілдік ерекшеліктерін бір ғылыми-зерттеу жұмысының аясында топтастыру диссертациялық жұмыстың өзектілігі болады.

**Зерттеу жұмысының нысаны.** Шығыс Қазақстан және Абай облыстарының топонимдері нысан ретінде алынды.

**Зерттеу жұмысының пәні.** Шығыс Қазақстан, Абай облыстарының топонимдері сөзжасамдық-құрылымдық, лексика-семантикалық, стратиграфиялық, уәждік ерекшелігі қарастырылды.

**Зерттеу жұмысының мақсаты.** Шығыс Қазақстан және Абай облыстарының топонимдерін тарихи-лингвистикалық тұрғыдан кешенді зерттеу арқылы олардың сөзжасамдық ерекшеліктерін айқындап, лексика-семантикалық топтарға бөліп, этимологиясын және қойылу уәжін анықтау. Аталған мақсатқа қол жеткізу үшін төмендегідей міндеттерді шешу көзделді:

1. Ономастика саласы мен топонимика жүйесінің зерттелу үдерісіне ғылыми тұрғыдан шолу жүргізу.

2. Жер-су атауларын тарихи-лингвистикалық тұрғыдан зерттеуде этимологияның маңыздылығын көрсету.

3. Шығыс Қазақстан және Абай облыстары топонимдерінің атау уәждерін лингвистикалық және этномәдени аспектіде талдап, олардың тілдік негіздерін айқындау.

4. Шығыс Қазақстан, Абай облыстарының топожүйесінің зерттелуіне шолу жасау.

5. Шығыс Қазақстан, Абай облыстарының топонимдеріне толық лингвистикалық талдау жасап, тілдік қабаттарын нақтылау.

6. Шығыс Қазақстан және Абай облыстарындағы кейбір түркі текті топонимдердің шығу төркінін анықтап, олардың қалыптасу ерекшеліктерін ғылыми тұрғыдан негіздеу.

7. Шығыс Қазақстан, Абай облыстарындағы моңғол тілінен енген топонимдерді саралау. Талдау барысында түркітанушы, алтайтанушы ғалымдардың гипотезаларын сараптау.

8. Шығыс Қазақстан, Абай облыстарындағы славян тілінен енген топонимдерді жинақтап, олардың статистикасын ұсыну.

9. Шығыс Қазақстан, Абай облыстарының топонимдерін лексика-семантикалық ерекшеліктеріне қарай классификациялау.

10. Шығыс Қазақстан және Абай облыстарындағы жан-жануарлар мен өсімдіктерге, түр-түс және сандық ұғымдарға байланысты топонимдерді, сондай-ақ антропотопонимдер мен этнотопонимдердің лексикалық ерекшеліктерін айқындап, атау уәждерін этномәдени және тілдік аспектіде жан-жақты талдау.

11. Шығыс Қазақстан және Абай облыстары топонимдерінің сөз таптары негізінде жасалуын қарастыру.

**Зерттеу әдістері мен тәсілдері.** Диссертациялық жұмыстасипаттау, анализдеу, сұрыптау, жинақтау, статистикалық әдіс-тәсілдер қолданылды. Топонимдердің этимологиясын анықтауда салыстырмалы-тарихи, салғастырмалы әдістер басшылыққа алынды. Жер-су атауларын семантикалық топтарға классификациялауда лексика-семантикалық талдау әдісі қолданылды.

**Зерттеу жұмысының ғылыми-теориялық және әдіснамалық негізі.** Диссертациялық жұмыстаономастика, оның ішінде топонимика салалары бойынша зерттеу жүргізген отандық және шетелдік ғалымдардың еңбектері негізге алынды. Отандық ғалымдардың топоним саласының жалпы мәселелері бойынша С. Аманжолов, Ә. Әбдірахманов, С. Абрахманов, Е. Қойшыбаев, О. Султаняев, Т. Жанұзақ, Ғ. Қоңқашпаев, Г. Мадиева, Қ. Рысберген, Ж. Манкеева, Г. Сағидолда, Б. Бияров, Б. Әбдуәлиұлы, Қ.Т. Сапаров ғалымдардың еңбектерінің әдіснамасы негізге алынды. Қазақ топонимдерін аймақтық деңгейде қарастырған Қ. Сапаров, Ұ. Ержанова, Қ. Манасбай, Б. Бияров, А. Әлімхан, Э. Орынбетова, Ш. Сейітова, А. Жартыбаев еңбектері қарастырылды. Жер-су атауларын стратиграфиялық тұрғыдан зерттеп, тілдік қабатын анықтауда А. Әбдірахманов, Т. Жанұзақ, Ұ. Ержанова, А. Жартыбаев, Б. Бияров пікірлері басшылыққа алынды. Жер-су атауларының этимологиясын анықтауда А. Әбдірахманов, Ғ. Қоңқашпаев, Е. Қойшыбаев, Т. Жанұзақ, Ә. Әбдірахманов, Б. Бияров, Г. Сағидолда, О. Молчанова т.б. ғалымдардың пікіріне сүйендік. Жер-су атауларының семантикалық бөлінісін жасауда В. Топоров, О. Трубачев, С. Перкас, Ә. Әбдірахманов, Қ. Рысберген, Қ. Сапаров, Б. Тілеубердиев, Б. Бияров, Қ. Манасбай еңбектері басшылыққа алынса, морфологиялық-құрылымдық қырларын анықтауда А. Ысқақ, Н. Оралбаева, Б. Қасым, Б. Бияров, Ж. Бұғыбаева т.б. ғалымдардың еңбектері әдіснамалық негіз ретінде қолданылды.

**Зерттеу жұмысының дереккөздері.** Диссертация жұмысында жер-су атауларына қатысты анықтамалық, этимологиялық сөздіктер, анықтағыштар, зерттеу жұмыстары, монографиялар және ғылыми мақалалар қолданылды. Мысалы, тілдік материал ретінде Е. Қойшыбаев «Қазақстанның жер-су аттары сөздігі» (1985), Қ. Рысбергеннің басшылығымен шыққан «Қазақстан Республикасы. Әкімшілік-аумақтық бірліктер атаулары. Анықтамалық» (2016), Г.К. Конкашпаев «Словарь казахских географических названий» (1963), Б. Бияров «Шығыс Қазақстан топонимиясы» (2007), А. Әлімхан «Қазақ шығысының жер-су атаулары» (2000), әр түрлі карталарда белгіленген географиялық нысан атаулары, тарихшы, өлкетанушы, өңірдің топонимист ғалымдарының еңбектерінен алынған 1000-нан астам жер-су атаулары қолданылды. Соның ішінде 120-ға жуық атауларға этимологиялық, стратиграфиялық талдау жасау барысында Т. Жанұзақ «Жер-су аттарының түп-төркіні», А. Әбдірахманов «Топонимика және этимология», О.Т. Молчанова «Топонимический словарь Горного Алтая», Г. Қосымова «Тарихи атаулардың этимологиясы», Б. Бияров «Өр Алтайдың жер-су аттары» монографиясы, А. Жартыбаевтың «Орталық Қазақстан топонимиясының тарихи-лингвистикалық, этимологиялық және этномәдени негіздері» атты еңбектері зерттеу барысында негізгі дереккөз ретінде пайдаланылды.

**Зерттеудің ғылыми жаңалығы.** Бұл зерттеу жұмысы Шығыс Қазақстан және Абай облыстарындағы жер-су атауларынының толық және жан-жақты этимологиялық талдауын ұсынады. Осыған дейін кейбір топонимдер жеке-жеке зерттелгенімен, толық жүйелі жұмыс жасалмаған.Аталмыш зерттеу Шығыс Қазақстан және Абай облыстарының жер-су аттарын сөзжасамдық-құрылымдық, этимологиялық, стратиграфиялық, лексика-семантикалық тұрғыдан және олардың атау уәждерін анықтау мақсатында кешенді зерттеген жұмыстың бірі болмақ. Зерттеу барысында төмендегі ғылыми жаңалықтарға қол жеткіздік:

1. Шығыс Қазақстан облысының құрамынан Абай облысы бөлініп шыққалы екі облыс жеке-жеке зерттеу нысанына алынып, тілдік тұрғыдан қарастырылды.

2. Шығыс Қазақстан, Абай облысының түркі текті және кейбір кірме топонимдеріне этимологиялық талдаулар жасалып, стратиграфиялық ерекшеліктері нақтыланды.

3. Шығыс Қазақстан, Абай облыстарындағы славян тілінен енген топонимдердің сандық көрсеткіші ұсынылып, статистика келтірілді.

4. Шығыс Қазақстан, Абай облыстарының топонимдері алғаш рет табиғи ерекшеліктерге, тарихи оқиғаларға және этнографиялық факторларға негізделген атау уәждері анықталып, кешенді түрде зерттелді.

5. Шығыс Қазақстан, Абай облыстарындағы жер-су атауларының жасалуына әсер ететін этникалық-мәдени ықпалдар анықталды.

6. Диссертация жұмысында тілдік деректерді талдау барысында жинақталған атаулар топтастырылып, лексика-семантикалық ерекшеліктеріне қарай классификация жасалынды.

7. Шығыс Қазақстан және Абай облыстары топонимдерінің сөз таптары негізінде жасалуы қарастырылды.

**Зерттеу жұмысының теориялық және практикалық маңызы.** Диссертация жұмысының нәтижелері мен материалдарын ономастика саласы, топонимика, лексикология, тіл біліміне кіріспе және география, тарих ғылымдарында қолдануға болады. Шығыс Қазақстан, Абай облыстары бойынша жинақталып, этимологиялық тұрғыдан талданған топонимдерді энциклопедиялық, этимологиялық, анықтамалық сөздік құрастыруда пайдалануға болады. Диссертация жұмысындағы қол жеткізген нәтижелерді жоғары оқу орындарында «Ономастика», «Топонимика» секілді пәндер аясында, сонымен қатар, филология, түркітану ғылым салаларында тілдік материал ретінде толықтай қарастыруға болады.

**Қорғауға ұсынылатын негізгі тұжырымдар:**

1. Шығыс Қазақстан, Абай облыстарының топонимдері тіл мен тарихтың маңызды көрсеткіші ретінде қарастырылды. Қарастырған атаулар – белгілі бір тарихи оқиғаларға, табиғи ерекшеліктерге байланысты қалыптасатыны анықталып, олардың ұлттық болмыс пен мәдениетті танытатын мәдени код екендігі дәлелденді.

2. Шығыс Қазақстан, Абай облыстарының топонимдері стратиграфиялық тұрғыдан жіктеліп, кейбір түркі текті және кірме топонимдердің этимологиясы анықталды. Түркі текті топонимдер халқымыздың ұлттық ерекшелігін танытса, моңғол және басқа тілден енген топонимдер тарихи байланыстардан хабар беретіні дәлелденді.

3. Шығыс Қазақстан, Абай облыстарындағы 1000-ға жуық топонимдер жинақталып, қоршаған ортаның физика-географиялық, тарихи-мәдени және тұрмыстық сипаттарын білдіретін үш негізгі мағыналық топқа бөлінді.

4. Шығыс Қазақстан, Абай облыстарындағы жан-жануарлар, өсімдік атаулары, түр-түс пен сандық ұғымға байланысты жер-су аттары жан-жақты зерттеліп, олардың аймақтық ерекшеліктерді көрсетуі және уәждік негіздерінің анықталуы зерттеудің нәтижелілігін арттырды.

5. Шығыс Қазақтан, Абай облыстарындағы антропотопонимдер мен этнотопонимдер жинақталып, олардың семантикалық қыры жан-жақты талданды.

6. Шығыс Қазақстан, Абай облыстарының топонимдерін қалыптастыруда зат есім, сын есім және етістіктердің рөлі анықталды. Топонимжасамда белсенді қосымшалары мен түрлі құрылымдық модельдер арқылы жасалған атаулардың жүйелі түрде топтастырылуы қазақ топонимдерінің сөзжасамдық ерекшеліктерін жан-жақты ашып көрсетті.

**Зерттеу жұмысының апробациясы.** Зерттеу жұмысыныңқорытындылары мен нәтижелері бойынша Web of Science мәліметтер базасында 1 (бір) мақала, ҚР ҒЖБССҚК ұсынған отындық басылымда 3 (үш) мақала, халықаралық конференцияларда 2 (екі) мақала жарық көрді.

Web of Science мәліметтер базасында 1 (бір) мақала:

1. Revisiting The Mongolian Stratum of Kazakh Place Names // Voprosy Onomastiki. – 2024. - №21/1. – Р. 27-71 (Cite Score 2023 – 0.5, SNIP 2023 – 0.884, Percentile in language and linguistics – 52).

ҒЖБССҚК ұсынған отындық басылымда 3 (үш) мақала:

1. Абай облысындағы түр-түс мәнді топонимдер // Еуразия гуманитарлық институтының хабаршысы. – 2022. – №4. – Б. 17-24.

2. Қазақ тіліндегі ойконимдердің пайда болу тарихы мен ұлттық санадағы орны // Л.Н. Гумилев атындағы Еуразия ұлттық университетінің Хабаршысы. Саяси Ғылымдар. Аймақтану. Шығыстану. Түркітану сериясы. – 2022. – №3(140). – Б. 199-211.

3. Шығыс Қазақстандағы сан есімді топонимдер // Л.Н. Гумилев атындағы Еуразия ұлттық университетінің Хабаршысы. Филология сериясы. – 2024. – №1 (146). – Б. 58-66.

Халықаралық конференцияларда 2 (екі) мақала:

1. Моңғол тілінен енген қазақ топонимдері // «XXI ғасырдағы түркі әлемінің интеграциясы және қыпшақтық фактор» атты халықаралық конференциясының материалдар жинағы» (Шымкент: Әлем, 2021. – Б. 81-88).

2. Қазақ тіліндегі кейбір кірме топонимдердің этимологиясы // Рухани жаңғыру және тілдік мұра атты халықаралық ғылыми-практикалық конференция материалдары (Астана: «ZIZ INC.» ЖК, 2022. – Б. 21-29).

**Зерттеу жұмысының құрылымы.** Диссертациялық жұмыс кіріспеден, екі бөлімнен, қорытындыдан, пайдаланылған әдебиеттер тізімінен тұрады.

**1 ШЫҒЫС ҚАЗАҚСТАН ЖӘНЕ АБАЙ ОБЛЫСТАРЫНЫҢ ТОПОНИМИКАЛЫҚ ЖӘНЕ УӘЖДІК АСПЕКТІЛЕРІ**

**1.1 Топонимдердің зерттелуі және қазіргі даму барысы**

Қазақ тіл білімінде тарих, география, этнография секілді ғылым салалармен тығыз сабақтасып жатқан ономастиканың ауқымы кең, әрі маңызы жоғары. Кез келген этностың болмысы, тұрмысы, тіршілігі, мәдениеті, өзіндік ерекшелігі сол халықтың тілінде көрінеді. Уақыт пен кеңістік, географиялық орта, тарихи оқиғалар мен тұлғалар, саяси әлеуметтік жағдайларға байланысты ғасырлар бойы қалыптасқан жер-су атауларының басқа ғылым салаларына қарағанда өзіндік ерекшеліктері бар. Ономастика жанды немесе жансыз заттарды, дүниелерді белгілейтін тіл білімінің маңызды саласы болса, ономастикалық кеңістік – белгілі бір географиялық кеңістіктегі атаулар жиынтығы. Бұл жөнінде ғалым Т. Жанұзақ мынадай анықтама береді: «ономастика (онимия – есім, ат, ономастика – ат қою өнері) жалпы атауларды зерттейтін ғылым» [1].

Ономастиканың тарихы мен даму кезеңдері, ғылыми тұрғыда классификациялануы, өзге ғылым салаларымен байланысы шетелдік және отандық ғалымдар тарапынан қазіргі кезге дейін терең зерттеліп келеді. Атап айтсақ, оның қатарына С.Е. Малов, В.В. Радлов, Н.А. Северцов, С.У. Ременов, А.Н. Самойлович, В.В. Бартольд, Н.Х. Катанов, Н.К. Дмитриев, Н.А. Баскаков, Ш. Уәлиханов, Қ. Жұбанов, І.К. Кеңесбаев, С. Аманжолов т.б. ғалымдарды жатқыза аламыз.

Қазіргі таңдағы ономастикалық кеңістік тарихи, психологиялық, әлеуметтік мәнге ие. Өзге ғылым салалары секілді ономастика да бірнеше бөлімдерге бөлінеді, оның ішінде антропонимдер (кісі аттары) мен топонимдерді (жер-су атаулары) ономастиканың өзегі деп санауымызға болады.

Бізді қоршаған ортадағы әрбір құбылыстың өз атауы бар. Атаулар заттарды (кітап, дәптер, орындық, есік), тіршілік иелерін (құс, адам, аю), дерексіз ұғымдарды (ғажайып, демалыс, қайғы, қуаныш) және олардың қасиеттерін (жақсы, үлкен, терең, еңбекқор, жағымсыз) көрсетеді. Келтірілген атаулар белгілі бір тақырыпқа емес, тұтастыққа қатысты, сондықтан оларды жалпы есімдер деп атаймыз. Алайда тілімізде белгілі бір нысанға немесе бірегей құбылыстарға атау беру бар, оларды жалқы есімдер дейміз. Олардың ішінде географиялық атаулар немесе топонимдердің алар орны ерекше.

Географиялық атаулар әлемі өте алуан түрлі және қызықты. Біз туғаннан бастап осы күрделі және шексіз әлемде өмір сүреміз. Географиялық атаулар – қоғам мен адамзат дамуының қажетті элементі. Топонимдер – халықтың ғасырлар бойы жасаған шығармашылығының жемісі. Сондықтан жер-су атауларын, олардың шығу тегін, дамуын, қазіргі заман күйін, семантикалық мағынасын, жазылуы мен айтылуын зерттеу айрықша ізденісті қажет етеді.

Ғалым А.В. Суперанскаяның «Что такое топонимика?» (1985) атты ғылыми еңбегінде топонимиканың теориялық мәселелері сөз болады. Аталмыш зерттеу жұмысында жалпы топонимиканың пайда болуы, оның санаттары, өзге ғылым салаларымен байланысы, ерекшелігі қарастырылады. Ғалым топонимдердің келесідей бөліністерін атап көрсетеді: 1) микротопонимдер –табиғи немесе жасанды түрде жасалған нысандардың жеке атауы. Микротопонимдер топонимияның ең мобильді бөлігін құрайды, себебі халықтың тіліндегі өзгерістер бұл топонимдердің жаппай өзгеруіне әкеледі; 2) макротопонимдер – географиялық «тау, өзен» жүйелердегі немесе саяси-әкімшілік аумақтардағы «мемлекет, провинция» жеке атаулар. Олар көбінесе жүйелеу анықтамаларын қамтиды. Мысалы, Орталық, Оңтүстік т.б. [2].

Топонимдердің ғылымдағы орнына қатысты отандық және шетел ғалымдарының пікірлері әр алуан. Көне тарихты зерттеудің ең маңызды дерек көзі топонимдер екені белгілі. Дегенмен топонимикалық деректердің құндылығы – шешімін табуды талап ететін тілдік жәдігерлерде жатыр (археологиялық және антропологиялық ескерткіштер түрінде). Кейбір ғылыми еңбектерде топонимиканы лингвистиканың саласы емес, географиялық атауларды зерттейтін ғылымның айрықша бір саласы деп қарастыру орын алған. Мысалы, биофизика ғылыми биология және физика ғылымдарының тоғысуынан туындаса, топонимика лингвистика және тарих, география салаларының тоғысуы нәтижесінде қалыптасқан [3].

Ономастиканың ішіндегі топонимиканың негізгі белгілері тұрақтылық, көпқырлылық және локализация. Тарихи тұрғыда топонимдерді тіл фактісі ретінде зерттеу В. Гумбольдт, Дж. Гримм, A.X. Востоков секілді ғалымдардың заманынан бері қолға алына бастаған. Халықтар арасындағы тарихи байланыстарды, жазба ескерткіштерді зерттеу, жалпы тіл деректеріне тарихи тұрғыдан қарау талабы тіл білімінің игілігіне айналып келеді. Сондай-ақ лингвогеографиялық карта жасау және этимологиялық тәжірибелер ісі XIX ғасырдың аяғы мен ХХ ғасырдың басында алға қойылған.

Ғалым Е.М. Поспелов топонимиканы географиялық атауларды жан-жақты зерттейтін дербес ғылыми пән ретінде танып, оның міндеттерін жан-жақты сипаттайды: «Топонимика – географиялық атаулардың шығу тегі, дамуы мен қазіргі жағдайы, семантикалық мағынасы, лексикалық және грамматикалық құрамы, фонетикалық ерекшеліктері, жазылуы мен айтылуы, сондай-ақ атаулардың бір тілден екінші тілге берілуі мәселелерін қарастыратын ғылым саласы. Сонымен қатар, топонимика атауларды жинау, жүйелеу және оларды практикалық тұрғыдан қолдану, географиялық объектілерді алғаш атау және олардың қайта аталу мәселелерін де зерттейді» [4].

Ғалым В. Ташицкийдің еңбектерінен кейін А.А. Реформатский топонимиканы тіл білімінің барлық аспектілері бойынша зерттейтін сала ретінде қарастырып, топонимикалық зерттеулердегі лингвистика, тарих және географияның өзара байланысын атап өтеді: «Географтар топонимдерді жинап, оларға географиялық тұрғыдан түсініктеме береді, лингвистер атауларды тілдік тұрғыдан талдайды, ал тарихшылар тарихи аңыздар мен деректерге сүйенеді» [5]. Сондықтан ғалым (топономастика = ономастика+топонимика) үлгісін ұсынды.

Жер бетіндегі атаулардың көбі ежелгі дәуірдің тілдік мұрасы, сондықтан топонимдердің пайда болуы мен дамуы халықтың экономикалық, әлеуметтік жағдайына, өмір сүру салты мен менталитетіне, көршілес мемлекеттермен қарым-қатынас жасай алу қабілетіне және ұлттық тілінің байлығына тікелей байланысты. Қазақ жеріндегі ұлттық топонимиканы хронологиялық тұрғыдан келесі түрде жіктеуге болады: а) ежелгі атаулар (мағынасы көмескіленген, нақты мәнін анықтау қиын атаулар); ә) көне атаулар (жалпытүркілік дәуірге тән атаулар); б) кірме атаулар (араб, парсы, моңғолтектес тілдерден енген атаулар); в) орыс тілінен енген атаулар; г) қазіргі және байырғы қазақ атаулары [6].

Т. Жанұзақ қазақ ономастика саласының зерттелуін жүйелі төрт кезеңге бөліп қарастырады [1, б. 16]:

Бірінші кезең (1950-1970). Бұл кезеңде ономастиканың негізгі салаларының бірі топонимика жүйелі зерттеле бастады. Ғ. Қоңқашбаев, А. Әбдірахманов, Т. Жанұзақ, О.А. Сұлтаньяев, Е. Қойшыбаев секілді ғалымдар топонимжасам, онимдердің жалпы сипатын анықтау, кей топонимдердің этимологиясын талдау, салыстырмалы, типологиялық әдістер арқылы ономастикалық зерттеулер жүргізу мәселесіне тоқталды.

Екінші кезең (1970-1990). Бұл кезеңде ұлттық ономастика мәселесі қолға алынды. «Краткий толковый словарь топонимии Казахстана», «Топонимика және этимология», «Қазақ есімдері», «Лексико-семантическая типология оронимии Казахстана» және т.б. көптеген сөздіктер жарық көрді. Жер-су атауларынан бөлек кісі есімдері, зоонимия, этнонимия салалары тілдік, этимологиялық тұрғыда сараланды.

Үшінші кезең (1990-2000). Ономастиканың әдістемелік және теориялық негіздері қалыптасты. Топонимдерді топтастыру және аймақтық жер-су атауларын зерттеу, мифотопонимдерді зерттеу, этнолингвистикалық бағыттағы әдістер мен тәсілдерді пайдалану, антропоөзектік парадигмаға бет бұру мәселелері қолға алынды.

Төртінші кезең (ХІХ ғасырдың басы). Қазақ тіл білімі оның ішінде ономастика саласын қарастырып жүрген ғалымдар өз зерттеулерін антропоөзектік бағытта жалғастырды. Антропоөзектік бағыттың мақсаты тілдің функционалды қолданыстағы орны мен әлеуметтік ортасы, тарих пен мәдениет, ұлттық дүниетаным қағидаларының барлығы адам айналасында қарастыру болады.

Орыс географиялық қоғамы жер-су атауларын зерттеуге XIX ғасырдан бастап баса назар аудара бастады. Атап айтқанда, П. Семенов, Г.Н. Потанин, В.В. Сапожников т.б. ғалымдар жергілікті топонимдерді жинап, олардың әрбірінің шығу тегін түсіндіруге тырысты. Еліміздегі біраз жер-су атаулары П.П. Семеновтың «Ресей империясының географиялық статистикалық сөздігінде» қарастырылды. Аталмыш сөздікте топоним құрамында кездесетін географиялық терминдер сызықша арқылы бөлек жазылып, географиялық терминнің қазақ тіліндегі нұсқасы мағынасымен бірге жақша ішінде көрсетілді. Бұл еңбек қазақ топонимикасы үшін маңызды атаулардың тізімін және географиялық нысанның ерекшеліктерін сипаттаумен құнды. Қазақстан аумағындағы көне және қазіргі түркі тілдеріне тән жер-су атауларын зерттеуде В.В. Радлов, А.Н. Кононов т.б. ғалымдардың атқарған еңбегі орасан зор.

Ғалым В.В. Радлов «Опыт словаря тюркских наречии» еңбегінде түркі тілдеріндегі терминдер мен топонимикалық ақпараттарды жинақтап түсініктеме береді. Ал А.Н. Кононов дүние бөліктеріне қатысты терминдермен шұғылданып, топонимдерде кездесетін «қара», «ақ» түстеріне семантикалық тұрғыдан талдаулар жасады.

Кеңес дәуірінің 30-40 жылдарында ономастика саласын қазақ ғалымдары да зерттей бастады. Қ. Жұбанов тіліміздегі *Қойлыбай, Малдыбай, Жылқыбай, Сиырбай* сияқты есімдерді «Қазақ сөйлеміндегі сөз тәртібінің тарихынан» атты еңбегінде қарастырады. Ғ. Мұсабаев өзінің «Қазақ тіліндегі кейбір кішірейткіш жұрнақтар» атты мақаласында кісі есімдеріндегі кішірейткіш *-ш, -қан, -жан, -тай* секілді жұрнақтардың мағынасы мен функциясын саралаумен қатар, бұл қосымшалардың кісі есімдеріне қосылып, оны өзгертіп, түрлендіруде орны тым орасан екені жайында пікір білдіреді [1, б. 16].

Ономастиканың үлкен бір саласы топонимика ғылымы бүгінгі таңда тарихи-лингвистикалық, лигвомәдени, этнолигвистикалық, сөзжасамдық, лексика-семантикалық, кумулятивтік тұрғыдан жан-жақты зерттеліп келеді. Қазақ тіл білімінде топоним саласын қарастыру XX ғасырдың 40-шы жылдарынан бастау алады. Бұл кезеңде ғалым Ғ.Қ. Қоңқашбаев топонимдерді терминдік жағынан топтастыруға арналған «Словарь казахских географических названий» (1963) атты еңбегі жарық көрді [7]. Ғалым өз еңбектерінде қазақтың халықтық географиялық терминдерін талдайды. Сонымен қатар тілімізге кірген моңғол атауларын зерделеп, түркі тілдері географиялық терминологиясының заңдылықтарын саралаған, топонимикалық сөздік құрастырумен айналысқан. Ал Е. Қойшыбаев, Қ. Базарбаев, С. Әбдірахманов сынды ғалымдар қазақ жерінің әр бір облысы бойынша географиялық атаулардың катологын құрастырды.

Топонимдерді лексика-семантикалық, тақырыптық тұрғыдан топтастыруды Т. Жанұзақ, А. Әбдірахманов, Е. Керімбаев секілді ғалымдар өз зерттеулерінде қолдана бастады. Қазақ жер-су атауларын зерттеуде А. Әбдірахмановтың еңбегі айрықша маңызға ие. Ғалым өзінің «Қазақстан жер-су атаулары» еңбегінде қазақ жеріндегі 800-ден астам ойконимдерге тілдік талдау жасап, топонимикалық сараптама жасаған. Ғалымның «Топонимика және этимология» атты зерттеу жұмысында 140-тан астам жер-су атауларына этимологиялық талдау жүргізген. Сонымен бірге топонимика саласының дамуына үлес қосқан ғалымның бірі Э. Мурзаев болды. Оның зерттеу еңбектерінде топонимнің теориялық мәселесі, аймақтық жер-су атаулары, географиялық терминдердің топоним жасауға қатысы жайлы сөз болады. Ал қазақ ономастикасында ғылыми мектеп қалыптастыра білген ғалымдардың бірі профессор Т. Жанұзақ болды. Ғалым ономастика, антропонимка, топоним салаларын жан-жақты зерттеп, қазақ жер-су атауларының этимологиясын, құрамы мен құрылымын, қалыптасу тарихын терең зерделеді.

Түркітілдес халықтардың топонимдерін зерттеу аймақтық деңгейде Е.М. Мурзаев, Н.А. Баскаков, О.Т. Молчанова, Қ.М. Мусаев, В.М. Насилов, В.И. Абаев т.б. ғалымдар тарапынан қарастырылып, көптеген монографиялар мен ғылыми мақалалар жарыққа шыға бастады. С. Аманжолов, А. Әбдірахманов, С. Абдрахманов, О. Султаняев, Т. Жанұзақ, Ә. Қайдар, Е. Керімбаева, Е. Қойшыбаев, Ғ. Қоңқашбаев, Г. Мәдиева, Қ. Рысберген, Ж. Манкеева, Г. Сағидолда, Б. Бияров, Б. Әбдуәлиұлы, Қ.Т. Сапаров, А.Е. Жартыбаева, А. Әлімхан, Ш. Сейітова, Ұ. Ержанова, Б. Тасболатов т.б. отандық ғалымдар қазақ жеріндегі жер-су атауларының жасалуын, олардың құрылымдық ерекшелігін, этимологиясын жан-жақты зерттеді.

Қазақ тіл білімі тарихында топонимика саласына қатысты 50-ден астам кандидаттық және докторлық диссертациялар қорғалды. Олардың ішінде Т. Жанұзақ, Б. Бияров, А. Әбдірахманов, Е. Қойшыбаев, В.Н. Попова, О. Султаняев, Е. Керімбаев, Б. Бектасова, Г. Мәдиева, Қ. Рысберген, А. Жартыбаев, Г. Сағидолда, М. Диарова, С. Иманбердиева, Ұ. Ержанова, С. Керімбаева, М. Какимова, М. Мамышева, Г. Ахметова т.б. зерттеуші ғалымдардың есімдері ерекше аталады.

1965-1988 жылдар аралығында тұрақты түрде ұйымдастырылып тұрған ғылыми конференциялар түркі халықтарының жер-су атауларын қарастыруда, түркі тілдеріне қатысты топонимдерді зерттеуде үлкен рөл атқарды. Мұндай конференцияларда жекелеген түркі халықтарының топонимдеріне, ортақ топонимдер қатысты зерттеу жұмыстары сарланып, баяндамалар жасалды. Көне түркі жер-су атауларын зерттеуге қатысты В. Томсен, С.Е. Малов, П.М. Мелиоранский, Н.А. Баскаков, Г. Донидзе, К. Миллер, Х. Ханс, Г. Рамстедт, Э. Шеваннес, Дж. Грано, Л. Базин, Ф. Хирт, Л. Лигети, П. Будберг, Т. Осова, Л.Н. Гумилев, Н. Батманов, С. Кляшторный, Ғ. Айдаров, В. Бутанаев, М. Жолдасбеков, С. Қаржаубай, Н. Шаймердинова, А. Тасагил, Е. Айдын, И. Шахин, В. Абдурахман т.б. ғалымдардың еңбектері бар.

XXI ғасырда әлемдік лингвистикада жаңа ғылыми парадигмалар пайда бола бастады. Бұл жаңалықтар қазақ тіл білімі, оның ішінде ономастика саласының атропоөзектік бағытта дамуына біршама серпін берді. Бұл бағыт бойынша тілдің функционалды қолданыстағы орны мен әлеуметтік ортасы, тарих пен мәдениет, ұлттық дүниетаным қағидаларының барлығы тіл иесі адаммен тікелей байланыста қаралады. Осы бағытта бірқатар маңызды ғылыми зерттеулер жүргізіліп, қазақ топонимикасын дамытудың жаңа мүмкіндіктерін ашқан еңбектер қорғалды. Атап айтқанда, Г. Мадиеваның «Ономастическое пространство современного Казахстана: структура, семантика, прецедентность, лемматизация» (2005) [8], Б. Тілеубердиевтің «Қазақ ономастикасының лингвоконцептуалдық негіздері» (2006) [9], А. Жартыбаевтың «Орталық Қазақстан топонимиясының тарихи-лингвистикалық, этимологиялық және этномәдени негіздері» (2006) [10], Қ. Рысбергеннің «Қазақ топонимиясының лингвокогнитивтік және этномәдени негіздері» (2010) [11] атты докторлық диссертациялары жарық көрді.

Соңғы жылдары қазақ топонимикасын зерттеу әлеуетін арттыра түскен ғылыми жұмыстар қатары арта түсуде. С. Иманбердиеваның «Х-ХІV ғасырлардағы тарихи ономастикалық кеңістігі» (2010) [12], Л. Наханованың «Орхон-Енисей жазба ескерткіштеріндегі топонимдердің тарихи-семантикалық интерпретациясы» (2014) [13], Г. Бөрібаеваның «Қарапайым метатілділік сана бейнесіндегі топонимдік рефлексия» (2018) [14] атты ғылыми еңбектері қазақ топонимикасының жаңа бағыттарын ашып, оны теориялық және қолданбалы тұрғыдан зерттеуге зор үлес қосты. Сонымен қазақ ономастикасы, оның ішінде топонимика саласына қатысты зерттеулердің тарихы мен бүгініне зер салсақ, ұлттық материалдық және рухани мәдениетінің тілдік көріністері сақталғанын байқаймыз. Қазақ жер-су атаулар жүйесі халқымыздың ғасыр қойнауында жатқан тарихымен, тұрмыс-тіршілігімен жалпы бүкіл болмысымен бірлікте қалыптасып дамитындығына көз жеткізіп отырмыз.

Топонимиканың қазіргі таңда шешілуі тиіс өзекті мәселелері жетерлік. Бұл мәселелерді шешу барысында ономастикалық (топонимикалық) зерттеулердің тәсілдері мен әдістемесіне тоқталамыз. Жалпы ономастикалық зерттеудің географиялық, логикалық, терминологиялық, тарихи, мәдени, лексикологиялық, типологиялық аспектілері бар. Осы аспектілер негізінде мынандай ономастикалық әдістер мен тәсілдер қалыптасқан. Топонимикалық мәліметтерді жинақтау, мәтіндік тұрғыдан талдау, жинақталған мәліметтерді инвентаризациялау, топонимдердің шығу тегін анықтау, сөзжасамдық, генетикалық талдау жүргізу, топонимикалық картографиялау, эксперимент жасау, статистикалық талдау келтіру [15].

Ономастикалық зерттеулерге қатысты әдіс-тәсілдерді А.В. Суперанская мен А.В. Подольская мынадай топтарға жіктейді: 1) ономастикалық материалдарды жинақтау және олардың нақты тілге қатыстығын айқындау; 2) текстологиялық тұрғыдан талдау жасау; 3) жиналған материалды инвентаризациялау; 4) атауларды топтастырып жіктеу; 5) стратиграфиялық талдау жасау; 6) дифференциялдық, генетикалық талдау жүргізу; 7) есімдер мен олардың тұлғаларының реконструкциясы; 8) этимологиялық талдау; 9) сөзжасамдық талдау; 10) құрылымдық талдау; 11) форманттық талдау; 12) атау негізін талдау; 13) атаулардың нұсқаларын талдау; 14) ономастикалық ареалдарды айқындау; 15) ономастикалық картографиялау; 16) болжалды тексеру; 17) статистикалық талдау; 18) ономастикалық универсияларды анықтау; 19) эксперименталдық зерттеу [2, с. 85].

Орыс ғалымы Б. Серебреников топонимдерді зерттеудің 4 әдісін атап өтеді: 1) этимологиялық; 2) материалдарды жинақтау және жіктеу; 3) фонетикалық, грамматикалық бейімделулерді, өзгеріске түскен атаулардың бастапқы қалпын көрсету; 4) мұрағаттық құжат, фольклорлық материалды, шежірелерді пайдалану [16].

Ғалым Б.Д. Бондалетов жер-су атауларын зерттеудің негізгі 8 әдісі жайлы жазды: сипаттамалық, салыстырмалы, тарихи, ареалды, семиотикалық, лингвистикалық-психологиялық, стилистикалық, статистикалық [17].

Қазіргі кезде топонимикада географиялық атауларды зерттеудің мынадай басты мәселелері қалыптасқан: біріншіден, *топонимдердің шығу тегі мен олардың мағынасын анықтау.* Этимологиялық зерттеулерде географиялық және тарихи білімнің маңызы зор, себебі топонимдердің шығу тегі мен олардың семантикасы географиялық нысан орналасқан ортамен тікелей байланысты. Топонимикалық атаулардың этимологиясын анықтауда топонимнің семантикалық тұрғыда уәжінің болуы, тілдік тұрғыда өзгеріске түсу деңгейі, географиялық ортадағы таралу жиілігі, белгілі бір географиялық шындыққа сәйкес келуі секілді басты мәлелелер ескерілуі қажет. Екіншіден, *топонимдердің номинациялық негіздеріне мән беру*. Номинация немесе ат қою адамның қоршаған ортаны жетік танып-білуінің нәтижесінде пайда болады. Географиялық атаулар халықтың болмысы мен шаруашылығын, тұрмысын бейнелегендіктен, оның бойында ғасырлар бойы жинақталған мәдени код сақталады. Сондықтан топонимдердің бастапқы кезеңдегі аталу уәжін анықтау маңызды. Бұл жайлы А.В. Суперанская әр түрлі аймақта орналасқан топонимдерді салыстырып, көптеген семантикалық ұқсастықтарды байқағанын айтады. Бұл түрлі елдерде қалыптасқан географиялық атаулардың түзілуімен байланысты белгілі бір дәстүрдің болғандығын көрсетеді. Тілден тыс факторлардың әсерінен белгілі бір аймақта тұратын халықтар табиғи ортаның сипаты мен қоршаған орта түсініктеріне байланысты бір тектес нысандарға әр түрлі ат қою қалыптасқан. Үшіншіден, *белгілі бір аймақта орналасқан топонимдердің кеңістіктік және құрылымдық заңдылықтарын зерттеу.* Жүйе дегеніміз белгілі бір заңдылық бойынша, бір-бірімен байланысты бөліктердің тұтастығы деген мәнде жұмсалса, топонимикалық жүйе деп отырғанымыз географиялық атаулардың жиынтығын тілдің бірліктері ретінде қарастыру және топонимдердің білгілі бір заңдылықтар негізінде жасалатындығын түсіндіреді. Топонимикалық жүйелер қоршаған орта, кеңістікке байланысты ерекшеленеді. Мысалы, тарихи ерекшелігіне, аймақтық климаты мен географиялық жер бедеріне, сол жерде өмір сүріп жатқан халықтың құрылымы мен шаруашылық әрекетіне қарай түрлі топонимикалық жүйелер қалыптасады. Мысалы, Шығыс Қазақстан, Онтүстік Қазақстан, Батыс Қазақстан т.б. топонимикалық жүйелер. Төртіншіден, *терминология негізінде қалыптасқан микротопонимдерді жүйелі зерттеу*. Қазақстан аумағындағы географиялық нысандар зерттелгенімен, белгілі бір аймақтағы микротопонимдер әлі де жүйелі зерттелінбей келеді. Ірі аудандар мен ауылдар микротопонимдерінің негізінде жасалған сөздіктер қарастырылмаған, белгілі бір аймақтағы топонимдерді зерттеудің әдістемесі жасалмаған, сондықтан микротопонимдер нақты нысан мен жергілікті ландшафтты сипаттай алғандықтан рухани мұра ретінде қарастыруды талап етеді. Соңғы жылдары топонимика мен экологияның байланысына ерекше мән беріліп жүр. Бұл үрдіс жиырмасыншы ғасырдың соңғы ширегінде топонимдерді геоэкологиялық тұрғыда зерттеу проблемасы ретінде көрініс тапты. Бұл ғылыми бағыттың басты мақсаты – белгілі бір ортадағы экологиялық жағдайларға байланысты топонимдердегі өзгерістерді анықтау. Ғылымда экологиялық топонимика деп те аталынады [18].

Топонимика – пәнаралық сипатқа ие біртұтас ғылыми пән. Бұл ғылым тіл білімі, тарих және география секілді бірнеше салалардың тоғысында қалыптасып, олардың зерттеу әдістері мен ұстанымдарын біріктіреді. Топонимиканың күрделілігі мен ерекшелігі оның кең ауқымды мәліметтерді қамтуымен, сондай-ақ тілдің қалыптасу және даму тарихының маңызды қабаттарын көрсетуімен айқындалады. Ономастика, жалқы есімдерді зерттейтін ғылым ретінде бірнеше бағыттарға бөлінеді. Оларға антропонимдер (адам есімдері), лақап аттар мен жануарлар атаулары (зоонимдер), аспан денелерінің атаулары (астронимдер), тайпалар мен халықтардың атаулары (этнонимдер), өсімдіктердің атаулары (фитонимдер), ұйымдар мен мекемелердің атаулары (эргонимдер) және басқалары жатады. Осы салалардың ішінде географиялық атауларды зерттейтін топонимика ерекше орын алады.

Барлық атауларды тарихи жолмен қалыптасқан және ойдан шығарылған деп бөлуге болады. Сыртқы түрі бойынша оларды бір-бірінен ажырату мүмкін емес, сондықтан атаудың мағынасын ашуда тарихи құжаттарға жүгіну қажет. Ескі атаулар, әдетте, табиғи жолмен түрлі өзгерістер мен түрлендірулер нәтижесінде жасалса, ал жаңа атаулар бір реттілік әрекеттің нәтижесінде пайда болады. Топонимдерді макро, микро, хранологиялық, семантикалық жағынан бөліп қарағанымызбен, барлығы дерлік топонимикалық жүйенің құрамдас бөлігі. Топонимикалық атау түсінуге, қабылдауға және игеруге барынша жеңіл болуы маңызды. Топонимикалық жүйеде үш айырмашылық бар:

1) топонимдердің сөздер мен сөз тіркестерінен, тілдік бірліктерден айырмашылығы;

2) белгілі бір бөліністегі топонимдердің екінші топтағы атаулардан айырмашылығы;

3) жеке топонимдердің бір-бірінен айырмашылығы. Ғалым В.А. Никоновтың айтуынша, топонимдер мағынасының үш деңгейі бар: 1) дотопонимикалық (этимологиялық); 2) топонимикалық (тікелей географиялық); 3) посттопонимиялық (топонимикалық) [19].

Топонимдердің басты ерекшелігін анықтау географиялық нысандарға қатысты «неліктен осылай аталды?» деген сауалдан туындайды, ол үшін топонимдер қандай сөздерден құралған деген мәселені шеше отырып, материалдық құндылық ретінде сөздермен жұмыс жасаймыз. Ал сөздер мен топонимдердің қарым-қатынасына тоқталсақ, олардың арасында әрқашан да себеп-салдарлық байланыс орнайды. Мысалы, сөз – себебі – топоним.

Топонимдердің барлық түрлері жалпы атрибутпен біріктірілген кез келген географиялық нысанды атауға жұмсалады. Әр түрлі халықтардың географиялық атауларының қалыптасуында белгілі бір заңдылықтар байқалады. а) топонимдер осы атауды беретін халықтың дүниетанымына байланысты қоршаған шындықты көрсетеді; ә) топонимдер шартты ақпаратты қамтитын адамның құндылық бағдарлары; б) географиялық атаулардың мазмұны тарихи, әлеуметтік, географиялық және басқа экстралингвистикалық факторларға байланысты; в) топонимдер тілдің ұлттық белгілері; г) топонимдер ономастикалық кеңістікте ядролық-перифериялық позицияда орналасқан; д) ұлттық топонимдердің негізгі қорын төл топонимдер құрайды; ғ) топонимикалық жүйе кірме және неологизм атаулар арқылы толықтырылып отырады; д) топонимдер макротопонимдер (кеңінен белгілі) және микротопонимдер (тек белгілі бір аймаққа белгілі) деп бөлінеді [20].

Географиялық атаулардың қалыптасу тарихы адам танымының дамуын, адамның сыртқы әлемге, табиғи жағдайлармен және әр түрлі қоғамдық институттардың өзара әрекеттесуі нәтижесінде қалыптасқан әлеуметтік қатынастардың эволюциясын көрсетеді. Топонимдер қоғам дамуының алғашқы кезеңінде қоршаған нысандарды, ландшафттарды, жерлерді атау қажеттілігінен пайда болады. Топонимикалық лексика тілдің сөздік құрамының басқа бөліктерімен тығыз байланыста дамиды. Ол тілде пайда болған жаңа дүниелерді, соның ішінде әлеуметтік, өндірістік қаныстарды, техниканың жетістіктерін және ғылымның дамуын көрсететін жаңа сөздерді бойына сіңіреді.

Топонимикалық лексика жалпы лексикаға қарағанда бірқатар сипаттамалық айырмашылықтарға ие:

1) ономастикалық номинациялардың қайталануы;

2) аталған атаудың нысанмен ерекше тығыз байланысы;

3) атаудың мәдени-тарихи бейнесінің болуы. Жалқы есімнің мағынасы өзі жасалған жалпы есімнің мағынасына тең емес және олармен ешқашан шектелмейді. Атаулардың мағынасына тілдік компоненттерден өзге эстетикалық, аффективті және мәдени, тарихи мағыналар кіреді.

Географиялық атауларды дұрыс түсіну үшін олар пайда болған сөздердің жалпы мағынасын білу қажет емес, алайда топонимнің қандай нысанмен байланысты екенін білу керек. Мысалы, Алтай, Алатау, Күршім т.б. атаулардың пайда болуы жайлы көптеген гипотезалар бар. Бұл атаулардың этимологиясын қарастырғанда орналасқан нысанның географиялық ерекшелігі, топырақ жамылғысы, өсімдіктер мен жануарлар дүниесі, сол жерде мекендеген халықтардың мәдени-тарихи ерекшеліктері ескеріледі. Көп жағдайда тілдегі топонимнің тағдыры оның қай географиялық нысанмен берілуіне байланысты, өйткені әр түрлі топонимикалық қатарға енген кезде атаулар түрлі тілдік заңдылықтарға ұшырап, тілде ұзақ уақытқа тұрақтайды немесе өзге атаулармен алмасады.

Атаудың бойында сол халықтың рухани және материалдық мәдени ерекшеліктері қалыптасады. Мәдениет бұл қоғам мен адам дамуының тарихи анықталған деңгейі, сондай-ақ олар жасаған материалдық және рухани құндылықтар жиынтығы. Әсіресе, материалдық мәдениеттің дамуы атаулардың сипаты мен түрлеріне тікелей әсер етеді. «Теория методика ономастических исследований» атты еңбекте географиялық атауларға мәдени фактордың екі түрлі жолмен ықпал ететіні анықталған. Біріншіден, мәдени фактор нысанның материалдық негізі ретінде көрінеді (мысалы, қала, ауыл, бекініс және т.б.). Екіншіден, бұл фактор атаудың пайда болуына негіз болатын уәж ретінде байқалады (мысалы, теміржол, зауыт және т.б.) [20, с. 132].

Қорыта келе, қазақ ономастикасы, оның ішінде топонимдерге қатысты зерттеулердің тарихы мен бүгініне зер салсақ, рухани және материалдық мәдениетіміздің тілдік көріністері ономастикалық қорымызда сақталғанын байқаймыз. Сол себепті зерттеу нысаны болып отырған Шығыс Қазақстан, Абай облыстарының жер-су атауларын тілдік тұрғыдан зерттеу қазақ ономастика ғылымында елеулі жаңалықтар және жаңа пайымдаулардың тууына негіз болады.

**1.2 Топонимдерді уәждік және этимологиялық тұрғыдан зерттеудің ғылыми негіздері**

Атау теориясы – атау беру құбылысын зерттейтін аса маңызды ғылыми салалардың бірі. Топонимдердің пайда болуы, қалыптасуы және дамуы адам баласының танымдық, әлеуметтік тәжірибесімен тікелей байланыста болады. Кез келген топоним белгілі бір географиялық нысанның ерекшелігін танытады және оның атауында уәждік белгілердің орны ерекше. Уәждік белгілер сол атаудың қалыптасуына себеп болатын танымдық, тарихи, мәдени факторлармен тығыз байланысты.

Б.з.д. V ғасырда ежелгі грек философы Платон «есім идеясы» мен «бейне идеясы» құбылысын алғаш анықтаған. Бұл құбылыс XIX ғасырда академик А.А. Потебня тарапынан «сөздің ішкі формасы» ұғымы ретінде ғылыми айналымға енгізілді. Ал ғалым Ф. де Соссюр лингвистика ғылымына «уәжделген» және «уәжделмеген» сөздерге қатысты «таңбалар» ұғымын қолданып, олардың екі негізгі қасиетін – «еркіндік» пен «уәжділік» белгілерін анықтады. Сонымен қатар, ол сөздердің ассоциативтік және уәждемелік қатынастары туралы түсінікті дамытты. Осы үш ұғым – сөздің ішкі формасы, уәжділік және мотивациялық қатынастар – мотивология ғылымының іргетасын қалаушы негізгі теориялық ұстанымдар ретінде танылды.

Орыс тіл білімінде «уәждеме» (мотивация) термині ғылыми айналымға өткен ғасырдың 70-жылдарынан бастап ене бастады және осы кезеңде ол жеке ғылыми бағыт ретінде қалыптасу үдерісінен өтті. Бұл терминді лингвистикалық ұғым ретінде алғаш қолданған ғалым – Ю. Маслов. Ол өзінің «Введение в языкознание»атты еңбегінде дәстүрлі «сөздің ішкі формасы» терминін «мотивация» ұғымымен алмастырды. Зерттеуші бұл ұғымды негізінен фразеологиялық тіркестер мен туынды сөздерді сипаттау барысында қолданған. Ю. Масловтың тұжырымдауынша, белгілі бір зат пен құбылысқа берілген атау олардың негізгі сипаттамалық белгілерін бейнелейді және сол арқылы атаудың уәжділік сипатын айқындайды [21].

XIX–XX ғасырларда уәжділік мәселесі жалпы тіл білімі шеңберінде көтеріліп, уақыт өте келе лексикологияның әр түрлі салаларының – этимология, лексикология, ономасиология, топонимика, фразеология – сондай-ақ, синхронды сөзжасамның зерттеу нысанына айналды. Бұл мәселелер ХХ ғасырдың 40-жылдары мен 70-жылдарының басында Т.Г. Аркадьева, Л.А. Булаховский, В.Г. Гак, Т.В. Гамкрелидзе, М.М. Гинатулин, М. Докулил, Б.А. Зильберт, Т.Л. Канделаки, Е.С. Кубрякова, В.В. Левицкий, К.А. Левковская, А.А. Леонтьев, В.В. Лопатин, С.С. Маслова-Лашанская, А.И. Пелевина, И.С. Торопцев, И.С. Улуханов, С. Улман, А.И. Федоров, Л.Г. Хижняк, М.А. Черкасский, В. Ченьковский, М.В. Черепанов, Д.Н. Шмелев және басқа да көптеген ғалымдардың еңбектерінде көрініс тапты [22].

Ғалым Е.С. Кубрякова: «Уәждеме – бұл атаулардың уәждері туралы ілім, оның өзіндік ғылыми аппараты, зерттеу нысаны, ерекше талдау әдістері, сондай-ақ этимологиядан ажырататын мақсаттары мен міндеттері бар. Уәжтану – сөздердің уәжділік құбылыстарын зерттейтін жаңадан қалыптасып келе жатқан лингвистиканың жас саласы», – деп жазды [23].

Уәждеме теориясын жүйелі зерттеген ғалымдардың бірі – О.И. Блинова. Ғалым лексикалық бірліктердегі уәждемелік қатынастардың мәнін анықтап, оның зерттеу нысаны мен ерекшеліктерін айқындады. Сондай-ақ лексикалық бірліктердің тілдік формасы мен семантикасының ажырамас байланысын дәлелдеді. Уәждеме – сөздің мағыналық құрылымын, оның затпен байланысын анықтайтын құбылыс болғандықтан, атау қалыптастыру үдерісінде әмбебап заңдылықтар орын алады. Уәждеме тікелей тіл мен ойлау, зат пен болмыс арасындағы өзара байланысты зерттейтін пән болмаса да, бұл аспектілерді айналып өте алмайды, өйткені кез келген атау – заттың ұғымдағы бейнесін таңбалайтын тілдік бірлік.

Уәжділік – тек философиялық ұғым ғана емес, сонымен қатар тіл білімінің маңызды категорияларының бірі. Біріншіден, тіл таңбалық жүйе ретінде сөздердің пайда болу заңдылықтарын айқындайтындықтан, уәжділік тілмен тығыз байланысты. Екіншіден, туынды сөздер құрылымдық және әлеуметтік негізділігімен ерекшеленетіндіктен, оларды уәжділік тұрғысынан зерттеу өзекті. Уәжділіктің тамыры этимологиялық зерттеулермен астасып жатыр, өйткені этимологиялық талдау жүргізілмесе, уәждеменің мәнін толық ашу мүмкін емес. Уәжділік – сөздердің жасалуындағы негізгі факторлардың бірі, ол сөзжасам үдерісінде ерекше рөл атқарады. Сондай-ақ, сөз мағынасының қалыптасу және даму кезеңдерінде уәжділік үнемі қатысып, кей жағдайларда айқын түрде, кейде шартты деңгейде көрініс табады [21, б. 21].

Бұл жайында ғалым М.М. Копыленко: «Этимолог бастапқы мағыналарды анықтайды. Алайда этимологтың еңбегі белгілі бір деңгейде мотивологтың зерттеу аясы басталатын жерде аяқталады. Этимолог атаудың негізінде жатқан түрткі болған факторды, белгіні, яғни оның уәжін анықтайды. Бірақ уәждеменің заңдылықтары, уәжділіктің бар-жоғы, уәждердің мотивемалар бойынша жіктелуі сияқты мәселелер және басқа да мотивологияға қатысты сұрақтар этимологтың зерттеу шеңберіне кірмейді», – деп жазады [24].

М. Докулилдің «Tvoření slov v češtině. I. Teorie odvozování slov» (1962) еңбегінде «Motivovanost slova z hlediska synchronní analyzy» (Сөздің уәжділігі синхрондық талдау тұрғысынан) бөлімінде сөздің үш түрлі уәжділігін қарастырған:

1. Дыбыстық немесе еліктеуіш уәжділік (motivace imitativní) – белгіленетін зат немесе құбылыспен тілден тысқары дыбыстық байланысы бар сөздерде көрініс табады (мысалы, *chrápat* – «қорылдау», *prásk* – «треск», *kukat* – «күкiру», *ach*).

2. Сөзжасамдық уәжділік – сөзжасамдық құрылымы айқын көрінетін сөздерде байқалады (*černoch* – «қара нәсілді», *černavy* – «қаралау», *začernit* – «қаралау, қарайту», *černozem* – «қара топырақ»).

3. Семантикалық уәжділік – тура мағынамен байланысты ауыспалы (метафоралық немесе метонимиялық) мағынада қолданылатын сөздерде кездеседі, мысалы, *zvonek* – «қоңыраугүл» (тура мағынасы – «кішкентай қоңырау»), *hudba* – «музыканттар тобы, оркестр» (тура мағынасы – «музыка») [25].

Аймақтық топонимдердің этимологиясын анықтаудың бір жолы ретінде семантикалық уәжділік принципін қолдану қарастырылады. Атаулардың семантикалық уәжділігі туралы кезінде А.П. Дульзон жазған. Зерттеуге семантикалық уәжділік принципін енгізу топонимдердің этимологиясын анықтауда мағыналық критерийлерді белгілеу қажеттілігінен туындайды. Сондықтан топонимиялық уәжділік принциптерін зерттеу – этимологиялық талдаудың және семантикалық уәжділік принципін қолдануды қамтамасыз ететін негізгі шарттардың бірі**.**

Уәжділік принциптері белгілі бір заңдылықтар емес**,** атау беру үрдістері, өйткені олар, әдетте, абсолютті емес**.** Жалпы принциптер әр түрлі тілдердегі топонимиялық жүйелерге ортақ, ал жеке принциптер белгілі бір топонимиялық жүйелерге тән ерекшеліктерді сипаттайды**.** Уәжділіктің маңызды жалпы үрдістерінің бірі – табиғи нысандардың атаулары жасанды нысандарға қарағанда географиялық және табиғи ерекшеліктер туралы ақпаратты жиірек қамтитындығы.

Топонимдердің бастапқы негізін таңдауға әсер ететін факторлар жайында ғалым А.К. Матвеев тоқталады. Ғалымның ойынша, топонимдердегі бастапқы апеллятивті таңдау тек сөз табына ғана емес,сонымен қатар нысан түріне де байланысты–табиғи нысандар (өзендер, көлдер, таулар) және жасанды нысандар (елді мекендер, егістіктер). Мысалы, топонимиялық атау берубарысынданысанның көлемі мен формасы үлкен рөл атқарады**.** Неғұрлым объект үлкен және ұзын болса («сызықтық» сипатта болса), соғұрлым оның атауы бейтарап болады**.** Алкішкентай, ықшам және анық көрінетін объектілерге көбіне бейнелі атаулар беріледі. Осы себептітаулар, жартас, көл, жер бедерінің атаулары бейнелі сипатқа ие болады,алөзен атаулары көбіне бейтарап болады. Тағы бір маңызды уәждеме принципі – атаулардың семантикасының қоғам дамуының деңгейімен және адамға, жануарларға немесе олардың дене мүшелеріне байланысты қалыптасқан [26].

Топонимдердегі уәж белгілі бір атауға негіз болатын ерекше белгі немесе қасиет. Кез келген атау нысанды атап қана қоймай, оның мәнін ашып, танымдық ерекшелігін көрсете алады. Топонимдерде уәж табиғаты көбінесе сол өңірдің географиялық, тарихи, экологиялық ерекшеліктерімен анықталады. Мысалы, тау, өзен, елді мекен ататулары олардың пішіні, көлемі, географиялық ерекшелігі немесе тарихи оқиғалар негізінде қалыптасады. Топонимдерді уәждік белгілері бойынша бірнеше топқа жіктеуге болады. 1) географиялық ерекшеліктеріне негізделген атаулар, 2) табиғат құбылыстарына негізделген атаулар, 3) тарихи оқиғалар мен тұлғаларға қатысты атаулар, 4) этнографиялық және шаруашылық ерекшеліктеріне негізделген атаулар.

*Топонимдерді этимологиялық тұрғыдан зерттеудің ғылыми негіздері.* Топонимдердің семантикалық мәні белгілі бір нысанға атау болудан әлдеқайда ауқымды. Одан өзге әрбір халықтың өзіне тән мәдени код, ұлттық танымы мен түсінігінен ақпарат береді. Белгілі бір елдің тарихын, тілдік ерекшелігін топонимдер арқылы тануға болады. Тілімізде жиі кездесетін мағынасы белгісіз немесе көмескіленген жер-су атауларына этимологиялық талдау жүргізу арқылы тілдің сөздік қоры мен қабаттарын танысақ, тілдің артында сол тілде сөйлейтін тұтас халықтың болмысын байқаймыз. Жалпы тіл бірліктеріне, топонимдерге этимологиялық талдаулар жүргізгенде тілдік факторларды салыстыру арқылы олардың қай кезеңде, қалай пайда болғанын анықтауға болады. Мәселен*, Темірғай, Арыстанғай, Абдохай* секілді атаулар құрамындағы *-ғай, -хой* түрік-моңғол тілдеріндегі зат есімнен сын есім тудырушы жұрнақтар. Ғалым Ш. Сарыбаев бұл жұрнақтардың сөзге кішірейту немесе еркелету мағынасын үстейтіндігін айтады, яғни қазақ тіліндегі балақай сөзіндегі *-қай* жұрнағымен сәйкес. Ғалым І. Кеңесбаев та бұл тұжырымды ары қарай дамыта түседі: «Төскей, Теріскей, Аңырақай, Қапшағай т.б. сөздер құрамындағы жұрнақтар өлі қосымшалар ерте және орта ғасыр жазба ескерткіштер тілінде кездеспейді. Бірақ екі тілге де бірдей ортақ болуы оның кірме элемент екендігін көрсетеді» [27].

Этимологиялық зерттеулер сөздің, тілдік бірліктердің түбірін, шығу төркінін зерттеу мәселесіне баса назар аударады. Этимология – тіл білімінің күрделі бір саласы, тарих, география, этнографиямен байланысты диахронологиялық құбылыс. Грек тілінен аударғанда «ақиқат», «шындық» деген мағынаны білдіреді. Тарихи тіл білімімен байланысты этимологияның ғалымдар негізгі үш аспектісін көрсетеді:

а) генетикалық (тіліміздегі тілдік бірліктердің немесе өздердің туыстығын көрсету);

ә) ареалдық (сыртқы факторларға байланысты тілдердің өзара әсерін анықтау);

б) типологиялық (бір-біріне жақын тілдердегі онимдердің семантикалық типтерін саралау).

Орыс ғалымы Э.В. Севортян «Этимологический словарь тюркских языков» атты еңбегінде этимология мен тарихи лексикологияның айырмашылығын былайша ашып түсіндіреді: «этимология гректің etumos, logos сөздерінің негізінде жасалып «ақиқат, білім» мағынасын білдіретін лексикологияның бір саласы. Тарихи лексикология мен этимология бір-біріне ұқсас, алайда өз айырмашылықтары бар. Тарихи лексикология – лексиканың теориялық мәселелерін, тарихын, заңдылықтары мен даму жолдарын зерттейді. Ал этимология сөздің, тілдік бірліктердің шығу төркінін қарастырады. Этимологиялық зерттеулердің басты міндеті зерттелінген нысанның фонетикалық, морфологиялық, семантикалық құрамы мен құрылысын анықтау» [28].

Этимологияның ғылыми және халықтық этимология секілді екі үлкен саласы бар. Халықтық этимология немесе жалған этимология – халық ауыз әдебиетімен тығыз байланысты адамның сөздер мен сөз тіркестерін өз қалыбына салып түсінуі. Бұл этимологияның түрі кірме сөздермен, ономастикалық атаулармен, топонимдермен, диалект сөздермен байланысты. Себебі олар халық ауыз әдебиетінен көрініс табады және адамның ақыл, ой-санасының, таным-түсінігінің ерекшелігін көрсете алады. Кей тілдерде кірме сөздерді фонетикалық, лексикалық тұрғыдан өзгертіп қолдану кездеседі. Оған тіліміздегі орыс тілінен енген самаурын, мұжық, керует т.б. сөздер мысал бола алады. Ал халықтық этимологияның топонимика саласындағы орны айрықша. Халықтық этимологияның экспрессивті-стилистикалық қызметі ерекше, сондықтан тілімізде кездесетін жер-су атауларын әркім өзінше түсініп, топшылайды. Кей топонимдердің ғылыми этимология ұсынған анықтамасы болса, кей атаулардың халық танымындағы анықтамасы әлі де зерттеуді талап етеді.

Ғалым Ә. Хасенов халық этимологиясының топонимика саласындағы көрінісі жайлы мынадай пікір айтады: «топонимдер реалийге толы құбылыс, тілдің ұлттық сипаты топонимдерден анық байқалады, сол себепті топонимдердің шығу төркінін халық арасында тараған аңыздардан біліп жатамыз. Мысалы, Қатынқамал топонимі аңыз бойынша жаугершілік заманда балаларын қорғау үшін тек әйелдер салғандықтан пайда болды деген түсінік бар» [29].

Ғалым Ә. Қайдар өзінің «Ғылымдағы ғұмыр» атты еңбегінде ономастиканың этнолингвистикалық аспектісіне, этимологияның түрлеріне, түрік және қазақ тілдеріндегі кейбір тілдік бірліктердің шығу төркініне тоқталады. Ғалым этимологияның ғылыми, қызықты және халықтық этимология деп аталатын бөліністеріне назар аударып, әрқайсысының ерекшеліктерін көрсетеді. Біріншісі жүйелі заңдылықтарға сүйенсе, қызықты этимология адам танымының нәтижесі, қызықты деректерге негізделген шындық пен болжам, ал халықтық этимология халықтың жадынан туындаған жасанды болжамдар. Сондай-ақ аталған еңбекте этимологиялық зерттеулер мен сөз талдау тәсілдерінде морфологиялық, фонетикалық, семантикалық принциптер және тілден тыс мәдени, тарихи, этнолингвистикалық факторлар ескерілетіні айтылады [30].

Ғылыми принцип дегеніміз – сөздің шығу тегін фонетикалық, морфологиялық, семантикалық, этимологиялық және генеологиялық принциптер негізінде анықтау, яғни түбір морфеманың бастапқы үлгісін табу, өзгеріске ұшырауын саралау, нақты этимологиялық ғылыми ақпарат беру деген сөз. Жоғарыда келтірілген әрбір принциптің өзіндік ерекшеліктері бар. Ғалым Ә. Хасанов «Тіл білімі» атты еңбегінде осы мәселеге тоқталады:

1. Жүйелілік принципі бойынша белгілі бір сөздің этимологиясын сол тілге туыстас өзге тілдердегі тілдік бірліктермен байланыстыра зерттеу маңызды. Бұл жерде генеологиялық классификация ескеріледі. Мысалы, қазақ тіліндегі сөздердің шығу төркінін туыстас қырғыз, ұйғыр, т.б. тілдердегі материалдармен салыстырамыз. Тіліміздегі кейбір қос сөздердің, мақал-мәтелдер мен тұрақты тіркестердің құрамындағы тілдік бірліктердің мән-мағынасы түсініксіз. Мысалы, *қыз-қырқын, тоқты-торым* сөздеріндегі *қырқын* және *торым* сөздері жалпыға түсінікті сөздер емес. Ал генеологиялық тұрғыдан зерттеп қарасақ, *торым* сөзі – көне түркі тілінде *түйенің ботасы*, моңғол тілінде *тайлақ* деген сөзді білдіреді. Ал *қырқын* чувашта *қыз* деген мағынада қолданылады.

2. Фонетикалық принципте сөздің дыбыстық ерекшеліктері, басты заңдылықтары, туыстас тілдердегі дыбыстық ұқсастықтар мен айырмашылықтар ескеріледі. Мысалы, қазақ тілінде екі дауысты дыбыс қатар келмейді (тау, болмайды), ал қырғыз тілінде бұл заңдылық жоқ (тоо, болбооит).

3. Семантикалық принцип бойынша сөздің туыстас немесе туыстас емес тілден ауысқанда белгілі бір мағыналық өзгеріске түсуін бақылау. Бұл жерде сөздер фонетикалық өзгерістерге ұшырауы мүмкін, алайда мағынасы бастапқы қалпын сақтауы ықтимал. Мысалы, орыс тіліндегі лебедь «аққу» сөзінің түбірі –леб, алғашқы мағынасы *-ақ*, арғы тегі славян тіліндегі *белая* деген сөз.

4. Этимологиялық принцип. Түрлі факторларға байланысты сөз мағынасының өзгеруін, этимологиясын зерттейді. Тарих, география, әдебиеттану, этнография секілді ғылым салаларының материалдары ескеріледі. Мәселен, қазақ тіліндегі *біз* (етік тігетін) сөзінің бастапқы формасы *бігіз*.

5. Морфологиялық принцип. Сөз, түбір морфема, қосымша морфема қарастырылады. Жекеленген сөздер емес, тұтас тілдік мәселелерге назар аударылады. Мысалы, ежелгі индоевропа тілдерінде сөздердің көпшілігі үш морфемадан құралған (түбір-жұрнақ-жалғау) [29, б. 105-108].

Ғалым А. Махмұтов «Көне топонимдердің мағынасы» атты зерттеу еңбегінде *Қазығұрт, Қазбек, Хантәңірі, Қоңтажы, Толағай* сынды топонимдердің шығу төркінін зерделесе, Ә. Нұрмағамбетов «Жер-су аттарының тек-төркіні туралы» атты еңбегінде *Қалдығайты, Босаға, Бүйрек, Дегерес, Жабасақ* сынды географиялық атауларға тоқталып, топонимдерді талдауда морфологиялық принципке жүгінеді. Жалпы сөз бен топонимнің этимологиясын қарастырудың басты ерекшеліктерінің бірі – географиялық атауға қатысты халық арасында тараған аңыз, әңгімелерді жинақтау. А. Жұбанова мен Е. Жұбановтың «Топонимикалық деректердегі аңыз бен ақиқат» еңбегінде жалпы топонимиканың шығу төркінін зерттеудегі фольклордың орнына, оның маңызының жоғары екендігіне баса назар аударады [1, б. 59].

Этимологияның қарқынды дамуына байланысты ХІХ ғасырдың соңында көптеген сөздіктер жарық көріп, оның теориялық және практикалық негіздері қалыптасты. Атап айтсақ, Е.Д. Поливанов, В.И. Абаев, В.Е. Егоров, О.Н. Трубачев, В.В. Радлов, Н.А. Баскаков, Э.В. Севортян, С.Е. Малов т.б. ғалымдардың жинақтаған тілдік деректері, «Теория и практика этимологических исследований», «Теория и методика ономастических исследований», «Проблемы этимологии тюркских языков» атты зерттеулердің жарық көруі, қазақ тіл білімінде Ғ. Мұсабаев, Қ.Қ. Жұбанов, Ә. Қайдаров, І. Кеңесбаев, А. Ысқақов, Ш. Сарыбаев, А. Әбдірахманов, Е. Қойшыбаев, Н. Қарашева, Ғ. Әнесов сынды ғалымдардың зерттеу еңбектері этимология саласының дамуын айтарлықтай өз үлестерін қосты. Ғалым М. Фасмердің «Этимологиялық сөздігінде» ономастиканың жер-су атаулары, кісі есімдері, мифонимдер секілді негізгі салалары кеңінен сөз болса, А.П. Дульзон топонимдер этимологиясына қатысты басты принциптерге тоқталады. Ғалымның пайымдауынша, жер-су атауларының этимологиясын зерттеудің басты шарты – олардың морфологиялық құрылымын анықтау. Топонимдердің этимологиясын зерттеу бойынша кеңестік топонимистердің тұжырым-пікірлері ғалым А. Әбдірахмановтың «Топонимимка және этимология» еңбегінде кеңінен қамтылған [31].

Топонимдердің этимологиясын зерттеуге қатысты ғалымдардың пікірі алуан түрлі. Ғалым Э.В. Севортян этимологиялық зерттеулердің негізі белгілі бір сөздің морфологиялық құрылымы мен семантикалық мағынасын ашуға байланысты деп көрсетеді: а) сөздің немесе жалқы есімнің жасалуындағы ерекшелік, айырмашылық белгісін көрсету; ә) берілген бірліктің лексикалық мағынасын анықтау; б) тілдік бірліктің түбір морфемасын талдау [32].

Ғалым Т. Жанұзақ «Қазақ ономастикасы» атты еңбегінде тілімізде қолданылып жүрген онимдер этимологиясының бірнеше жолын көрсетеді. Олар: 1) сөздік қорымыздағы жалпы есімдердің жалқы атауға ие болуы; 2) кірме топонимдер (басқа тілден енген жер-су атаулары); 3) белгілі бір саладағы атауларының топонимге, антропонимге ауысуы; 3) тіліміздегі сөздерден жасалған жасанды топонимдер [33]. Топонимдерді этимологиялық тұрғыдан зерделеуде ғалым А.П. Дульзан мынадай ой айтады: «топонимдерді тіл білімінің ерекше бір саласы деп қарастырып, олардың шығу төркінін талдау барысында жалпы этимологиялық зерттеудің заңдылықтары сақталуы қажет, яғни топонимді морфологиялық бөліктерге бөліп, олардың мағынасын ашу маңызды». Ал ғалым А.К. Матвеевтің пікірінше, сөздер мен топонимдердің этимологиясын анықтау әртүрлі дәрежеге ие. Лексикологияда сөздердің шығу төркініне назар аударылса, топонимикада оның мағынасын ашу алдыңғы орынға шығады. Ғалым субстратты топонимдерді зерттеу барысында географиялық атаудың апеллятивтің мағынасы мен атау мазмұнына сәйкес келуі керек екендігін айтады [34].

Жалпы жер-су атауларын зерттеу, жүйелеу мәселелесі ерте қолға алынғанымен, Қазақстанда топонимдерді этимологиялық тұрғыдан зерттеу 1950-ші жылдардан бастау алады. Топонимдердің этимологиясын саралауда тілдің лексика-семантикалық және лексика-грамматикалық заңдылықтарын ескеріп, синхрондық және диахрондық әдістерді қолдану маңызды. Ал егер топоним географиялық терминдерден немесе жалпы есімдерден жасалған болса, онда сөздерді талдауда, шығу тегін анықтауда қолданылатын әдіс-тәсілдерді пайдалану керек. Ғалым А. Әбдірахманов топонимдерді этимологиялық тұрғыдан зерттеудің үш әдісін көрсетеді: дәстүрлі, кешенді, спецификалық-топонимикалық әдіс. Мысалы, Бөген – Оңтүстік Қазақстан, Жамбыл облыстарындағы өзен. Сөздің түбірі *бөгө\бөге* (тоқтату, бөгеу) деген етістікке *-н* қосымшасы (етістіктен зат есім тудырушы) жалғанып тұр. Бұл қосымша XI ғасырдың өзінде актив қолданыста болған, *йамла* «кеміру, жұту» сөзіне жалғану арқылы *йамлан*«кеміргіштер» деген сүтқоректілер тобы жасалған. Бұл топонимдер этимологиясын дәстүрлі әдіс арқылы зерттеу болады. Алайда кей географиялық атауларды зерттеуде дәстүрлі әдістің шама-шарқы жетпей жатады. Мысалы, Шайқұрық – Жамбыл облысындағы елді-мекен аты. Топоним екі компонеттен тұрады: *чай* азерб., түр., түрк. тілдерінде «өзен», ал қазақ тілінде *сай* «жер бердерінен төмен жер», *өзен+ құрық «құрғақ, кепкен». Құрық* сөзінің түбірі *құр* түрік-моңғол тілдеріне ортақ, яғни бірінші компонент *чай\сай* және екінші компонент *курук* сөздерінен жасалған. Шайқұрық «кеуіп кеткен өзен» мағынасын білдіреді. Келтірілген мысалдан ғалым Б.А. Серебренниковтың «специфическо-топонимический метод» әдісі басшылыққа алынғанын байқауымызға болады [16, с. 36].

Топонимдерді этимологиялық тұрғыдан зерттеудің келесі бір түрі –кешенді әдіс. Бұл әдісті қолдаған ғалымдар: Б. Абаев, А. Белецкий, А. Дульзон, А. Ысқақов, Э. Мурзаев, В. Никонов, А. Попов, Б. Серебреников, Э. Севортян және тағы басқа ғалымдар. Бұл әдістің ерекшелігі – жер-су атауларының шығу тегін анықтауда географиялық, тарихи, лингвистикалық зерттеулердің қатар саралануында. Мәселен, Шардара – Түркістан облысында орналасқан қала аты. 1959-1963 жылдары археологиялық жұмыстардың нәтижесінде бұл топоним екі парсы сөзінің бірігуінен жасалған: *шар\чар* «төрт» + *дара* «шұңқыр». *Дара* сөзі Иран, Кавказ, Орта Азия және Туркия елдеріндегі топонимдердің құрамында жиі кездеседі [35].

Тіл тарихын білу – оның қазіргі жай-күйін, өміршеңдігін білу. Тіліміздің пайда болуы мен тарихи дамуы хронологиялық тұрғыда түркі тілдерінің құрамында қарастырғанда ғана толық мәнге ие болады. Ғылымда сөздердің этимологиясын анықтау өзекті тақырыптардың бірі болса, сол секілді топонимдердің шығу тегі, аталу себебі адамзатты ерте кезден-ақ ойландырған. Қазақстан жер аумағы кең, өзен-көлдер, тау-төбелер, ауыл-аудандар, үлкен-кіші қалалар орналасқан мекен. Қолда бар мәліметтерге сүйенсек, елу мыңға тарта көл және сексен бес мыңға жуық өзен бар. Географиялық атаулардың қойылу себептеріне қатысты ғалым А. Гумбольд «Орталық Азия» атты еңбегінде таулар мен өзендердің ежелгі атаулары «тау, су» мағынасын береді десе, Э.М. Мурзаев көне заманда адамның сөздік қорының аз болуына байланысты географиялық нысандардың түр, түс ерекшелігіне орай атау берілмей, тек жалпы мәнде атау сақталған деген тұжырым келтіреді [3, с. 27]. Алайда бұл пікірге толық келісу қиын. Себебі топонимдер халықтың тілдік қорының негізінде пайда болады. Географиялық атауларды құрайтын сөздер: мал шаруашылығына, аң, құс, өсімдіктер аттарына, үй мүліктеріне, адамға және оның дене мүшелері, ру аттарына т.б. тән сөздер. Хронологиялық түрғыдан Қазақстан жеріндегі топонимдердің әр түрлі тарихи кезеңдерде пайда болғанын көреміз.

Алтай дәуірінде пайда болған топонимдер: *Аңырақай, Бақанас, Ертіс, Жоңғар, Жем, Келес, Қалба, Шар, Шу, Талас, Шабарты, Зеренді т.б*.

Көне түркі дәуірінде пайда болған: *Аягөз, Алматы, Баласағұн, Елек, Лепсі, Сырдария, Ұржар, Ор, Ойыл, Топар, Ызбан, Іле, Шарын, Қазығұрт, Отырар, Шайқұйрық т.б.*

Көне қазақ тіліндегі атаулар: *Бұқтырма, Қапал, Мұзарт, Түгіскен т.б.*

Жаңа атаулары: *Алатау, Ақу, Көксу, Миялы, Жарсуат т.б.*

Кірме атаулар: *Бадам, Шымкент, Шардара, Жүнжүрек, Зайсан, Қайшы, Кеген, Мақаншы, Кереку, Суяб, Бетпақдала т.б.* [36].

Топонимдерді этимологиясына қарай классификациялау барысында келесі ерекшеліктер ескеріледі:

Этимологиялық айқын топонимдер – семантикалық мағынасы толық түсінікті атаулар;

Этимологиялық ашық топонимдер – мағынасы этимологиялық талдау нәтижесінде анықталған атаулар;

Этимологиялық анық емес топонимдер – мағынасын анықтау мүмкін болмаған атаулар. Бұл жіктеудің маңызды ерекшелігі – топонимдердің уақыт өте келе бір топтан екінші топқа ауыса алуы.

Қазақ топонимдерінің шығу тегін зерттеудің бірнеше негізгі бағыттары бар. Бұл жайында ғалым Т. Жанұзақ «Қазақ ономастикасы» [15, б. 3-396] атты еңбегінде толығырақ тоқталады. Қазақ даласында кездесетін топонимдердің этимологиясы әр түрлі. Құрамында ежелгі және орта ғасырларға тән (сақ, ғұн, қаңлы т.б. дәуірлер) тілдік бірліктердің кездесуі географиялық атаулардың тарихи құбылыс екендігін дәлелдейді. Ал топонимдердің ендігі бір тобы (басым көпшілігі) қазақтың байырғы, көнерген сөздері арқылы жасалған болса, шағын тобы моңғол, орыс, парсы, түрік тілдерінен енген. Ежелгі дәуірге жататын топонимдердің этимологиясы мен семантикасы бүгінде көмескіленіп, түсініксіз болады, сол себепті этимологиялық зерттеудің әдістері мен тәсілдерін басшылыққа алу керек.

Күні бүгінге дейін этимологиялық зерттеулердің теориясы және практикасы жайлы көптеген зерттеу еңбектері жарық көрді. Ғалым Э.В. Севортян этимологиялық зерттеудің мақсаты тілдік бірліктің бастапқы морфологиялық және семантикалық құрылымына мән беру деп айтады, яғни белгілі географиялық атаудың жасалуының айырмашылық белгісін көрсету, топонимнің семантикасын анықтау, атаудың түбір морфемасын табу жатады. Ал ғалым Б.А. Серебренников түркі және фин-угор тілдерінде кездесетін топонегізді көрсетіп, түркі тілдеріндегі топонимдердің типологиялық ерекшелігін ескеру керектігін түсіндіреді. Э.М. Мурзаев «Словарь народных географических терминов» атты еңбегінде бастапқы апеллятивті іздеу арқылы туыстас немесе туыстас емес тілдердегі ортақ географиялық терминдердің шығу тегін анықтауға мүмкіндік туатындығын алға тартты.

Ғалым Ғ. Әнесов қазақ топонимикасын этимологиялық тұрғыдан зерттеуде практикалық тәжірибелер қарқынды дамығанымен (түрлі сөздіктер мен аймақтық топонимдердің зерттелуі), географиялық атаулардың шығу тегін зерттеуде принциптер мен әдістердің тиімді болмауы топонимиканың көп артта қалуына себеп болып отырғандығын көрсетеді [37].

Жоғарыда келтірілген ғылыми-теориялық деректерге сүйене отырып, қазақ топонимдерінің пайда болуы мен этимологиясының бірнеше жасалу жолы бар екендігін байқаймыз. Олар: 1) тіліміздегі топонимдердің жалпы есім сөздерден жасалғандығы; 2) кірме топонимдер, өзге тілден енген; 3) онимдердің жер-су атауларына ауысуы; 4) жасанды топонимдер, яғни тілімізде қолданылып жүрген сөздер. Осыған дейінгі ғалымдардың топонимдер этимологиясына қатысты пікірлерін топшылай келе, ғалым А. Әбдірахмановтың пікірін негізге алып, мына тұжырымдарды ұсынуға болады:

1. Сөздің шығу төркініне қатысты сөздіктер мен зерттеу еңбектері халықтың тарихымен байланыста жазылуы тиіс. Бұл ереже өзге тілден енген сөздерге де қатысты.

2. Сөздің этимологиясын қарастырғанда оның сыртқы құрылымы мен ішкі семантикалық мағынасына ерекше назар аудару қажет. Себебі сөз, атау халық (адам) ойының жемісі. Сөздің мәдени, ұлттық ерекшелігін халықтың бастан кешірген тарихынан іздеу қажет.

3. Сөздің төркінін зерттеуде тарихи-салыстырмалы әдісті қолдану тиімді, яғни қазір қолданыста жүрген кей сөздердің мағынасын көне жазба деректерден іздеу керек.

4. Сөздердің мағынасы мен этимологиясын қарастырғанда бастапқы түбір морфеманы анықтау, түбірлес сөздердің ара жігін бөліп көрсету маңызды.

5. Тілдің дамуына байланысты сөздік қордағы сөздердің мағыналық жағынан өзгеретіні белгілі. Сол өзгерістерді анықтау, сөздің номинативті мағынасын табу [31, б. 27].

*Топонимиканың басқа ғылым салаларымен байланысы.* Топонимиканың өзіндік нысаны, мақсат-міндеттері, зерттеу әдіс-тәсілдері бар. Тілдік жүйеде басқа ғылым салаларымен байланысы оның ономастикалық ерекшелігін көрсетеді. Жер-су атауларын зерттеу барысында алдымен берілген жалқы есімнің этимологиясына назар аударамыз, сондықтан тарихи аспекті негізінде топонимика этимологиямен тікелей байланысты. Ғалым Т. Жанұзақ: «ономастика (топонимика) – тілдің өзге салаларымен тығыз байланысты. Сонымен қатар ол тарих, география, этнография, философия, биология, әдебиеттану, эстетика, этнология, теология, логика, психология секілді ғылымның өзге салаларымен де пәнаралық бірлікте болады. Алайда ономастика лингвистиканың құрамына кіреді, себебі зерттеу нысаны – сөз». [15, б. 77].

Тіл білімінің басқа салаларымен салыстырғанда топонимика поликешенді мәнге ие, себебі бұл салада ғалам туралы ғылыми деректер қолданылады. Ғылымда қалыптасқан парадигма негізінде топонимка тарих, география және тіл ғылымдарының тоғысуынан, әсерінен пайда болған. Сондықтан оның кешенділік, пәнаралық сипаты басым. Топонимдерді зерттеу кезінде ол нақты бір ғылым саласы тұрғысынан қарастырылады, мысалы лингвистикалық тұрғыдан топонимнің этимологиясы, сөзжасамдық құрылымы және семантикалық мағынасы, мәдениеттану тұрғысынан тіл және мәдениет байланысы, атаудың бойындағы ұлттық код, ұлттық мәдениет мәселелері, географиялық тұрғыдан нысан орналасқан орта, табиғи жағдай, климат, атаудың қойылу уәжі т.б. түсіндіріледі. Яғни топонимика географиялық атаулардың лингвистикалық эволюциясымен (этимологиясымен) және орынға атау берудің мотивімен байланысты (тарихи және географиялық аспектілер).

Топонимдермен өзге ғылым салаларының байланысы жайлы Э.М. Мурзаев былай дейді: «Географиялық атауларды салыстырмалы зерттеу – үлкен ғылыми қызығушылықты тудырады, әрі ежелгі тарих, палеолингвистика, көне дәуірдегі көптеген мәселерді шешуге мүмкіндік береді. Географиялық атауларды мұқият талдау геолог, географ, зоолог, этнографтарға өсімдіктерді, жануарларды, ландшафттарды, адамның қоныстанған мекенін бағалауға мүмкіндік береді. Ал С.В. Веселовский топонимикалық мәліметтерді археологиялық материалдармен салыстырады, себебі этимологиясы күңгірт, өзгертілген, бұрмаланған атаулардың бастапқы нұсқасы аталған археологиялық қазба жұмыстарында жатыр» [38].

Ономастикалық зерттеулер жүргізу тіл, тарих, этнография, география, геодезия, социология және т.б. ғылым саласындағы мамандардың ғылыми зерттеу жұмыстарына зер салуды қажет етеді. Ономастика көптеген күрделі мәселелерді бірден шешуге бағытталған сала емес, оның өзіне тән міндеттері мен зерттеу бағыттары бар. Мысалы, топонимика саласында әрбір атаудың шығуы, атаулардың бізге дейін сақталып жетуі, мағынасы осы жоғарыда келтірген ғылым салаларының тоғысында зерттеу арқылы ғана нақты тұжырымдарға жетуге болады [39].

*Топонимика және лингвистика.* Топонимикалық зерттеулерде тіл білімі, география, тарих, этнография, әлеуметтану, археология, экономика және т.б. ғылыми зерттеулердің нәтижелері кеңінен қолданылады. Әр түрлі пәндердің қиылысында орналасқандықтан топонимиканы зерттеудің шекаралық саласы ретінде қарастыру керек. Осы уақытқа дейін жүргізілген зерттеулер ономастика (соның ішінде топонимика) өз алдына жеке ғылым емес, лингвистикалық пән екендігі дәлелденіп отыр. Лингвист-ғалым А. Граур топонимиканың өзге ғылым салаларымен байланысы жайлы мынадай тұжырым келтіреді: «жер-су аттары мен адам аттары халықтың дәстүрі мен тарихының бір бөлігі, өйткені олар мәдениеттен және бізден бұрынғылардың өмір жолы туралы ақпарат береді» [40]. Сол себепті топонимика белгілі бір тілдегі географиялық атаулардың пайда болуын, мағынасын және эволюциясын зерттегендіктен, ол географтың да, тарихшының да, лингвист және филолог зерттеушілерінің де қызығушылығын тудырады. Оның үстіне адамның сөйлеуі белгілі бір мәдениетке, топонимикалық зерттеулерге тікелей байланысты болғандықтан тілдің эволюциясын, шығу тегін зерттеуге көмектеседі.

Тіл мамандары негізінен топонимдердің этимологиясына жүгінеді, өйткені жер-су атаулары жалпы лексикадағы кез келген сөз сияқты қызықты. Топонимдердің шығу тегін анықтау мақсатында фонетикалық, семантикалық, морфосинтаксистік және ономасиологиялық критерийлерге жүгінеміз. Топонимге тілдік элемент ретінде қарау керек және ол мынандай трихотомиялық жоспарға негізделеді: объект – мағына (топонимикалық мағына) – форма. Әлеуметтік психология, менталитет, ойлау, ат қоюдың басты қағидалары, адамдардың қарым-қатынасы және қоғам эволюциясының кезеңдері топонимикаға, тілге әсер етеді. Сондықтан атаулар тілдің барлық салаларымен байланысып (фонетика, морфология, лексика және синтаксис), тілдің заңдарына бағынады.

Тіл сияқты топонимика да синхронды қызмет атқарып, диахронды дамиды. Синхрондық тұрғыдан алғанда топонимика белгілі бір аймақ тарихының тілдік бейнесі, сондықтан кез келген географиялық атау тіл заңдылықтары арқылы тарихи көрініс береді. Синхронды зерттеулерде топонимдердегі сөзжасамдық құралдар айқындалады. Нысан атауы семантикалық, морфологиялық бірліктерде – сөздер (мағына) мен формадан (морфемалар) тұрады. Біріншілері бір-бірінен тәуелсіз бола алатын ең кіші бірліктер, екіншісі одан да кішірек бөлшектер, яғни жұрнақтар мен қосымшалар. Кез келген географиялық атаудың құрылымын анықтауда грамматикаға жүгінеміз.

Қорыта келгенде, топонимдердегі уәж мәселесін зерттеу олардың тарихи және мәдени мәнін ашуға мүмкіндік береді. Этимология мен уәждеме теорияларының синтезі арқылы топонимдердің тілдік табиғатын ғана емес, сонымен қатар сол атаулардың пайда болуына әсер еткен танымдық және экстралигвистикалық факторларды түсінуге болады. Топонимдерді этимологиялық тұрғыдан зерттеу – географиялық атаулардың шығу тегін, құрылымдық және мағыналық ерекшеліктерін түсінуге бағытталған көпқырлы ғылыми бағыт. Этимология топонимдердің тілдік, тарихи, мәдени және географиялық ерекшеліктерін кешенді түрде қарастырады, бұл олардың тарихи түпнұсқасын анықтауға және сол арқылы белгілі бір аймақтың тарихи-мәдени болмысын тереңірек тануға мүмкіндік береді.

Этимология ғылымы лексикология, морфология, фонетика, диалектология және тарихи грамматикамен тығыз байланысты дамып, тілдік заңдылықтар мен тарихи деректерді бірлікте талдайды. Оның негізгі принциптері – тарихи шындыққа сүйену, тілдік заңдылықтарды сақтау және атаулардың мәдени-әлеуметтік контекстін зерттеу. Сонымен қатар, этимологиялық зерттеудің тиімділігі оның салыстырмалы-тарихи, лингвистикалық, картографиялық және этнографиялық әдістерді үйлесімді қолдануында жатыр.

Топонимдердің этимологиялық талдауы арқылы атаулардың фонетикалық және семантикалық ерекшеліктері, тарихи өзгерістері және аймақтың географиялық атауларын қалыптастырған әлеуметтік-мәдени факторлар анықталады. Бұл бағыт тарих, этнография, география, археология және мәдениеттану сияқты ғылым салаларымен интеграцияланып, кешенді нәтижелерге қол жеткізуді қамтамасыз етеді.

**1.3 Шығыс Қазақстан, Абай облыстарының тарихи-географиялық ерекшеліктері мен топожүйесінің зерттелуі**

Күні бүгінге дейін Шығыс Қазақстанның тарихы бойынша өте ауқымды еңбектер мен мақалалар жазылып келеді. ХVІІІ ғасырдың басында түрлі археологиялық, тарихи деректерді жинақтау үшін қазақ даласына түрлі зерттеу экспедициялар жіберілді. Алғашқы авторлардың ішінде ең алдымен Г. Миллерді атап өту керек. 1734 жылы Ертістің жоғарғы ағысында болған Г. Миллер бекіністер салу туралы мәліметтер жинақтап, 1760 жылы осы тақырыпта мақала жариялайды. 1770-80 жылдары Ертіс өңіріне Паллас, И. Фальк, И. Георгий сынды академиктер келіп, өз жазбаларында бұл өлкенің халқы мен экономикасы жайлы маңызды мәліметтер қалдырған.

ХІХ ғасырдың бірінші жартысында Шығыс Қазақстан өңіріне К. Ледебур, А. Бунге, К. Мейер, П. Чихачев, Г. Щуровский сынды саяхатшылар келіп, аймақтың флорасын, фаунасын, геологиясын зерттеді. Шығыс Қазақстанның ежелгі дәуірден бастап 1770 жылға дейінгі өлке тарихының негізгі кезеңдері «Рудный Алтай тарихының очерктері» атты еңбекте баяндалды.

Физикалық-географиялық орта тарихи үдерістің дамуында үлкен рөл атқарады. Табиғат құбылыстары, климат, топырақ жамылғысы, су т.б. ежелгі уақытта адамның экономикалық, тұрмыстық қызметінің негізгі бағыттарын айқындаған. Шығыс Қазақстан аймағы түрлі жайылымдарға бай, сонымен қатар өзен аңғарларындағы қысқы құнарлы топырақ әр түрлі өсімдіктердің өсуіне мүмкіндік жасаса, көптеген металдардың түзілуі (мыс, қалайы, алтын) мен тас пен ағаштың бағалы түрлері, балықтар мен аң-құстардың көптүрлілігі анық байқалады. Шығыс Қазақстан – Оңтүстік Сібір, Алтай мен Орталық Азияны байланыстырып, Батыс Азия белдеуін мекен еткен тайпалар мен халықтардың тарихи дамуында маңызды рөл атқарған мекен.

Осы уақытқа дейін Шығыс Қазақстан өңірінде көптеген тарихи оқиғалар болды. Әрине, бұл халықтың мәдениетіне, өмір салтына, тіліне, сөздік қорына әсерін тигізді. Шығыс өңірі Еуропа мен Азияның мәдениеттері түйіскен өлке, оған тарихи, мәдени ескерткіштер куә. Қара Ертіс пен Алакөлдің арасы «халықтардың тарихи қақпасы» деп аталса, Берел, Шілікті аймақтарындағы археологиялық жұмыстар ертеде өмір сүрген сақтардың және өзге тайпалардың өмірі, тұрмысы жайлы ақпарат береді.

Ертістің және Предгорный, Нарым, Қарой аумақтарында табылған бейіттер мен Андронов мәдениетінің мекендері, жартас суреттері, қимақ мәдениетінің ескеркіштері адамдардың бұл мекенге мұздықтар кезеңінде келгенін көретеді. Бұл біздің эрамызға дейінгі ХVІІІ-VІІІ ғасырларды қамтиды. Осы уақытта бұл өңірде сақтар мен арисмандар, ал ІХ ғасырдан найман, қимақ, қыпшақ тайпалары мекендеді. Егер Шығыс Қазақстанның тарихи ерекшелігіне хронологиялық тұрғыдан қарасақ, ең алғаш ХІІІ ғасырда орын алған моңғол шапқыншылығына тоқталамыз. 1717 жылы Аягөз өңірінде болған шайқаста қаза тапқан Шыңқожа батыр, Боранбай бейіттері, Қабанбай батыр ескерткіштері, Абылай хан билік еткен орындар әлі күнге дейін сақталған.

Ресей және Қазақ хандығының қосылуы түрлі саяси өзгерістерге алып келді. Шекарада бекіністер мен қорғаныс қамалдары салына бастады. Шығыс өңірінде алдымен Семей бекінісі, кейін Өскемен салынды. Бекіністер салынғаннан кейін жер асты қазба жұмыстары жүргізілді. Змеиногорск пен Барнаулдың балқыту зауыттары, Риддер маңайындағы кен орындар мен Филипповка өзенінің маңынында екі балқыту пеші бар зауыт ашылды. Осылай аймақта түсті металлургия саласы дамыды, ал өзен-көлдердің көп болуы электр қуатын өңдеуге мүмкіндік берді. Жергілікті аймақта гидронимдердің көп болуы ХІХ ғасырдың екінші жартысында кеме жол қатынасының дамуына негіз болды. Ертіс өзенінің бойымен Зайсан көлі мен Омбыға дейін кеме жол қатынастары ашылды. Қазақстанның шығыс өңірі Кенді Алтайдағы түсті металлургияның игерілуіне байланысты ХХ ғасырдың отызыншы жылдары қарқынды дами бастады. Облыстың экономикалық дамуына түрлі теміржолдардың салынуы (Түркістан-Сібір, Өскемен-Зырянов, Локоть-Риддер), Жаңғызтөбе станциясынан басталатын жаңа қара жолдың салынуы, бертін келе Бұқтырма, Шүлбі, Өскемен электр станцияларның құрылуы, КСРО кезінде екінші орында болған ет комбинаты, Өскемендегі жасанды маталар комбинаттары әсерін тигізді [41].

Қазақстан аумағы ірі бірнеше облыстарға бөлінеді. Географиялық аумағы ерекше аймақ – Шығыс Қазақстан облысы. Бұл облыс 1932 жылы 20 ақпанда орталығы Семей (қазіргі Абай облысы) болып құрылған болатын. Қазақстан Республикасы Президентінің 1997 жылғы 3-ші мамырдағы «Қазақстан Республикасының әкімшілік-аумақтық құрылымын игерудегі ары қарайғы шаралар жөніндегі», сол жылдың 23-ші мамырындағы «Алматы, Шығыс Қазақстан, Қарағанды және Солтүстік Қазақстан облыстарының әкімшілік-аумақтық құрылымындағы өзгерістер жөніндегі» жарлығына сәйкес Семей облысының аумағы ықшамдалды. Ықшамдалған облыс аумағын қосу арқылы Шығыс Қазақстан облысы, сонымен қатар, облыс құрамындағы аудандар аумағы өзгертілді. Осыған орай 1997 жылға дейін облыс жері 97,2 мың шаршы километр болса, өзгерістен кейін жер аумағы 283,3 мың шаршы километрді құрады. Сол кезде Шығыс Қазақстан облысында 16 аудан, 5 қала, халқы 1635,3 мың адамды құраған. «Қазақстан Республикасы Президентінің 2022 жылғы 3 мамырдағы №887 Жарлығына сәйкес Шығыс Қазақстан облысының құрамынан Абай облысы бөлініп шықты. Облыстың әкімшілік орталығы – Өскемен қаласы. Облыста 6 қала, 11 аудан, 105 ауылдық округ, 356 ауылдық елді мекен, 1 кент бар. Жер аумағы 98,8 мың шаршы километрді құрайды. Шығыс өңірі таңғажайып табиғи байлықтарға бай, бұл өлкені «Қазақстанның Щвейцариясы» деп атайды, сондықтан орман, ағаш өңдеу ісі дамыған. Қазақстанда сирек металл өндіретін жер. Атап айтсақ, цинк, ниобий, тантал, титан, магний т.б. көптеген металдар кездеседі.

Облыстағы аудандар: *Алтай, Глубокое, Зайсан, Қатон-қарағай, Күршім, Марқакөл, Самар, Тарбағатай, Ұлан, Үлкен Нарын, Шемонаиха.*

*Өзендері мен көлдері.* Жалпы өңірдегі өзендер Балқан-Алакөл алқабына жатады. Мәліметтерге сүйенсек, аймақта 660-қа тарта өзен бар. Олардың жалпы ұзындығы 15,5 км-ді құрайды. Шығыс Қазақстандағы ең ірі, әрі негізгі су магистралы Ертіс өзені. Моңғол Алтайынан бастау алып, Қара Ертіс, Қу Ертіс, Қыран, Қаба т.б. өзендердің негізінде ағысы толып қазақ жеріне шығады. Шығыс Қазақстандағы негізгі су артериясы: *Үлбі, Уба, Қарақаба, Қалжыр, Күршім, Нарын, Бұқтырма.* Тарбағатай тауынан ағып шығатын өзендер: *Ұласты, Базар, Қарабұлақ, Келдімұрат* т.б. Аймақтағы көлдердің көлемі, тереңдігі мен пішіні әр түрлі. Аймақтағы ең үлкен көлдер *Зайсан, Марқакөл.* Одан басқа көптеген шағын көлдер, су қоймалары бар, ең ірісі – *Бұқтырма.*

Жергілікті аймақтағы гидронимдердің басым көпшілігін ыза сулары (жауыннан, судан пайда болатын жерасты сулары) құрайды, олардың екіден бір бөлігі Ертіс, Зайсанға қарай қозғалып үнемі өзгеріп отырады. Ал Кенді Алтай мен Оңтүстік Алтайдағы жерасты суларының көлемі жүз метрге дейін жетеді. Ыза суларының тасуы, сіңуі, төмендеуі әркелкі, жалпы оның қоры 10 млрд. текше метрге бағаланған. Қазақстанның шығыс аймағында *Әулиеқыз, Талды-Арасан жерасты* сулары бар. Аталған сулардың емдік қасиеті зор, себебі олардың құрамында минералды тұздар бар. Рахман қайнар бұлақтары мен Зайсан маңындағы термальді суларды халық шаруашылығында кеңінен пайдаланады.

Аймақтың географиялық, физикалық ерекшеліктерін, сипаттамаларын 1831 жылы шыққан «Түркістан және Қырғыз-қайсақ жерлерінің картасы», М.С. Чернышевтың «Ертіс өзені картасы» (1885), Г.Н.Потаниннің «Зайсан көлі, Қара Ертіс, Марқакөл және Сарытауға дейінгі саяхат» (1863) т.б. еңбектерінен көреміз [41, б. 15].

Табиғатына келсек, жер бедері жартылай шөлейт, жазық, таулы ормандар түрлі фитонимдер мен жануарлардың өсіп-өнуіне, көбеюіне жағдай жасайды. Өңірдің 80% таулы аймақ болғандықтан Алтай, Батыс Сібір ойпаттары, Тарбағатай сынды күрделі құрылымнан тұратын тау жүйесі қалыптасқан. Аймақтағы ірі географиялық нысандардың бірі Мұзтау – Алтай тауының ең биік шыңы (4506 м.). Басын үнемі қар, мұз, қар көшкіндері басып жатқандықтан *Мұзтау* деп аталып кеткен. Сол секілді ірі географиялық нысандардың қатарын Киін-Кіріш, Бұқтырма көлі, Қозы Көрпеш – баян Сұлу, Марқакөл қорығы т.б. толықтыра түседі. Жергілікті аймақтың геологиялық құрылымы Үлкен Алтай, Жарма-Сауыр және Қалба-Нарыннан тұрады. Жалпы аумағы 700 км, ал ені 300-480 км қамтиды. Бұл полеқұрылымдардың зерттеу нәтижесінде Қазақстанның түсті металлургиясың басты шикізат базасы құрып, сирек металдардың бай кен орындары ашылды.

Кез келген аймақты агроклиматтық тұрғыдан жіктеу үшін оның физика-географиялық жағдайына назар аударамыз. Шығыс Қазақстанды жер бедері таулы, әрі температурасының ерекшелігіне байланысты сегіз агроклиматтық ауданға бөлеміз:

1. Суық аудан болып саналатын таулы Алтай ауданы. Бұл аймаққа Күршім, Қатонқарағай, Глубоков сынды биік таулы аудандар кіреді. Ауыл шаруашылығын жүргізуге жарамсыз, себебі ауа температурасы шамадан төмен. Алайда бұл жерде өзен ағысы бір қалыпқа келеді.

2. Екінші ауданға Алтай тауының ылғалды бөлігі кіреді. Бұл жерге ерте пісетін дақылдарды егуге болады. Сонымен қатар аймақтың басым көпшілігін орманды алқаптар алып жатқандықтан бал және бұғы шаруашылығын дамыту қолға алынған және жайылымдық жерлер көп.

3. Үшінші аймақ та таулы аймақ. Ылғалды, салқын қоңыржай ауданға Глубоков, Ұлан жерлері кіреді. Жазда бұл аймақтарда күріш, бидай, арпа, жүгері, күнбағыс, картоп және қырыққабат өсіріледі.

5. Тарбағатай аймақтары құрғақ қоңыржай жылы аймаққа кіреді. Дәнді-дақылдардың барлық түрлері егіледі.

6. Өте құрғақ қоңыржай жылы ауданға Тарбағатай, Зайсан, Ұлан ауданының солтүстік-батысы кіреді. Бұл аумақта егін шаруашылығынан гөрі мал шаруашылығын дамыту қолға алынған.

7. Бұл аймақты Балқаш-Алакөл ойысының солтүстік шығысы құрайды. Топырағы сортаң, құмды, сондықтан егіншілікке жарамсыз.

8. Соңғы аймаққа Сауыр-Тарбағатай тауы жатады [41, б. 20-21].

Шығыс Қазақстанның ерекше жерлерінің бірі – Алтай тауы. Түрік халықтары «алтын тау» деп атайды, себебі жер асты байлықтары (алтын, күміс) бөлек, табиғаты ерекше, фитонимдер мен зоонимдерге бай аймақ. Аңшылық саятшылық кәсібі қарқынды дамыған [41, б. 53]. Батыстан шығысқа дейін 2000 шақырымға созылған Азия құрлығындағы таулы өлке. Бұл оронимнің аты көне грек, қытай жылнамаларындағы көне жазба ескерткіштер тілінде, саяхатшылардың археологиялық, этнографиялық деректерінде көрініс тапқан. Сондықтан бұл атаудың шығу төркіні жайлы көптеген ғылыми көзқарастар қалыптасқан. Ғалым В.В. Радлов пайымдауынша,атау *ал* және *тайга* сөздерінің бірігуінен жасалып, «орманды тау» деген мағынаны білдіріп, алтай, сағай тілдерінен жасалды дейді. Ал В.В. Бартольд бұл атаудың көне жазба ескерткіштер тілінде *Алтын йыш* деген атаумен кездесетінін айтады. Э.М. Мурзаев бұл географиялық атау моңғолдың «таулы ел, бай тау» деген сөзі деген тұжырымға тоқталады. Бұл жердің бағалы тастар мен қазба байлықтарының игерілуіне байланысты да этимологиялық тұжырымдар кездеседі. Мысалы, Э.В. Севортян, Г. Рамстедт, Т. Жанұзақ секілді ғалымдар оронимнің бірінші компоненті *ал\алт* – қызыл, *тун, тын* – темір, металл, яғни «алтын тау, қызыл тау» деген мағынада жұмсалатынын көрсетеді. Ал ғалым Ғ. Қоңқашпаев екінші компонент -*тай\-лы,-лі,-ды,-ді* тұлғалы жұрнақ деген пікір айтады. Бұл атаудың жалпы этимологиясына қатысты пікірлер алуан түрлі, алайда атауда «алтын» сөзінің негізгі бірлік ретінде қолданылғанын анық байқауға болады [41, б. 39]. Таудың сипатын білдіру үшін қолданылғандықтан таудың алғашқы номинативті мағынасы пайдалы жер асты қазбалармен байланысты екендігіне көзіміз жетеді.

Абай облысы – Қазақстанның шығыс бөлігінде орналасқан аймақ. «Қазақстан Республикасы Президентінің 2022 жылғы 3 мамырдағы №887 Жарлығына сәйкес Шығыс Қазақстан облысынан *Ақсуат, Аягөз, Абай, Бородулиха, Бесқарағай, Жарма, Үржар, Көкпекті* аудандарын және де Семей, Курчатов қалаларын бөліп жеке Абай облысы құрылды. Облыс орталығы болып Семей қаласы бекітілді. Облыстың аумағы 185,5 мың шаршы километрді құрайды. Облыс 10 аудан, 4 облыстық маңызы бар қала, 134 ауылдық округ, 327 ауылдық елді мекеннен тұрады. Облыстың негізгі су артериясы *Ертіс, Шүлбі* СЭС-і. Облыста көлдер өте көп, ішіндегі ең ірілері – *Алакөл, Сасықкөл, Шүлбі су қоймасы.*

Абай облысын бірнеше агроклиматқа бөліп қарастыруға болады:

1. Абай ауданы құрғақ қоңыржай салқын агроклиматтық аудан. Аудан егістікке жарамсыз.

2. Жарма, Аягөз, Үржар аймақтары құрғақ қоңыржай жылы аймаққа кіреді. Дәнді-дақылдардың барлық түрлері егіледі.

3. Үшінші аймақ та таулы аймақ. Ылғалды, салқын қоңыржай ауданға Көкпекті жері кіреді. Жазда бұл аймақтарда күріш, бидай, арпа, жүгері, күнбағыс, картоп және қырыққабат өсіріледі.

*Шығыс Қазақстан топожүйесінің зерттелуі.* Шығыс Қазақстанның топожүйесінің зерттелуіне деген қызығушылық әлемге әйгілі Алтай тауымен байланысты. Көне жазба ескерткіштерде, қытай жылнамалары мен шетелдік саяхатшылардың мәліметтерінде *Алтай, Ертіс, Мұзтау* түркілік мәнге ие *Бұқтырма, Марқакөл* секілді топонимдердің кездесуі осыған дәлел. Бұл аймақтың географиялық, физикалық ерекшеліктері, пайдалы қазбалары Ресей патшалығының түрлі экспедицияларды осы өңірге аттандыруға негіз болды. Атап айтсақ, «Путишествие на озеро Зайсан и речную область Черного Иртыша до озера Маркакул» атты еңбекте *Шағыл, Төрткөл, Үшқара, Бесбуын, Бала Қалжыр, Сарытау, Қызылшілік* т.б. топонимдер кездеседі. Ал А.И. Седельниковтың 1910 жылы шыққан «Озера Зайсан» деген еңбегінде Зайсан гидронимінің халықтық этимология негізінде пайда болғанын айта келіп, бастапқыда картада *Нор-Зайсан, Зайсанг-нор* нұсқасында кездесетінін алға тартады. Ғалым өзге еңбектерінде жергілікті аймақтағы марал шаруашылығының дамуы мен Қатонқарағай атауының мағынасын талдауға тоқталады. Л.В. Абутько, И. Сиверст, И. Фальк сынды ғалымдар Шығыс Қазақстан өңіріндегі көптеген топонимдердің этимологиясы мен халық арасында тараған болжамдарды жинақтап, талдау жүргізген. Оның ішінде *Қалжыр өзені, Үржар өзені, Тарбағатай, Қызылтас, Қоңқай, Жайтөбе* секілді оронимдер мен гидронимдерге айрықша тоқталған [42].

Шығыс Қазақстан географиялық жер бедері, табиғаты ерекше аймақ болғандықтан бұл өңірде түрлі гидронимдер, оронимдер, этнотопонимдер, зоотопонимдер т.б. түрлері кездеседі. Топонимдер түрлі тілдік қабаттардан жасалғандықтан олардың этимологиясына, құрылымы мен семантикалық ерекшеліктеріне қатысты Ж. Болатовтың «Қазақ тілі тарихы мен диалектологиясының мәселелері», Б. Бияровтың «Өр Алтайдың жер-су аттары», «Шығыс Қазақстан топонимикасы», Е. Қойшыбаевтың «Қазақстанның жер-су аттары», А. Әлімханның «Шығыс Қазақстан оңтүстік топонимдерінің тілдік және этномәдени негіздері», «Қазақ шығысының жер-су атаулары» және Г. Мадиеваның «Гидронимия Восточного Казахстана» т.б. еңбектері жарық көрді.

Ғалым Қ.Т. Сапаров «Шығыс Қазақстан облысының топонимикасы» атты еңбегінде жалпы Қазақстанның шығыс өңірінің географиялық, тарихи ерекшеліктеріне тоқталып, аталған аумақтың топожүйесінің зерттелуі, төл, кірме топонимдері (түркі, моңғол, славян тілдік қабаты), географиялық атаулардың қалыптасуындағы аймақтық заңдылықтар мен әлеуметтік-экономикалық факторлар жайлы сөз қозғайды.

Халық атауларының, соның ішінде жер-су аттарының сыр-сипаты мен шығу тегін зерттеген Т. Жанұзақтың «Тарихи жер-су аттарының түптөркіні» еңбегінде Шығыс Қазақстан топонимдері жайлы тілдік деректер кең қамтылған. Атап айтсақ, *Алтай, Аягөз, Күршім, Қалба, Катонқарағай* топонимдерінің этимологиясын жан-жақты қарастырып, өзінің болжамдарын ұсынған [43].

Жалпы Шығыс Қазақстан өңірінің кей топонимдерінің этимологиясы мен семантикасын ғалым А. Әбдірахманов «Топонимика және этимология» атты еңбегінде талдап көрсетеді. Ғалым *Алтай тауы, Арқат тауы, Аякөз (Аягөз) өзені, Борабұрғысын жер аты, Борқат тауы, Дағанды өзен, Зайсан көлі, Қатонқарағай жер аудан аты, Қалба тауы, Қалғұты өзені, Қарагем көлі, Мақаншы, Ноқайзалың, Таңсық, Тарбағатай, Тараты, Тошанты, Түгіскен, Ұландырық, Үйдене, Үкек, Ұржар, Үріл, Шағандаба, Шуй, Шыңғыс* т.б. секілді топонимдердің шығу төркінін зерделеген [31, б. 3-236].

Ф.Р. Ахметжанова мен А. Әлімханның «Қазақ шығысының жер-су атаулары» атты зерттеу жұмысында ғалымдар Шығыс аймағының жер-су атауларын лексика-семантикалық тұрғыдан үш топқа бөліп қарастырады: 1) этнографиялық топонимдер; 2) жаратылысқа қатысты топонимдер; 3) тарихи оқиғаларға байланысты топонимдер. Сонымен қатар зерттеу нысаны болған аймақтың топонимдерін морфологиялық құрылымын талдап өз нәтижелерін ұсынады. Шығыс аймақта зат есім атаулар 81%, сын есім 25,6%, сан есім 2,6% бар екенін айтады. Басқа сөз табынан етістіктің үлесі 4%, үстеу 1%, еліктеу сөз 0,7% екенін көрсетеді [44].

Шығыс Қазақстан өңірінің топонимдеріне қатысты тілдік деректер ғалым Б. Бияровтың «Өр Алтайдың жер-су аттары» атты ғылыми еңбегінде кең, әрі ғылыми теориялық жағынан терең тұжырымдалған. Алтай таулары қазіргі кездегі мемлекеттік құрылымдардың шекаралық бөліністеріне байланысты Орыс Алтайы, Моңғол Алтайы, Қазақ Алтайы болып бөлінеді. Бізге тиесілі Қазақ Алтайы өз ішінде Кенді Алтай, Өр Алтай болып екіге бөлінеді. Бұл екі Алтай бір бірінен Ертіс өзені арқылы ажыратылады. Бұл еңбекте 2000-ға жуық ороним жинақталып, топонимиялық аңыздар мен халықтық этимологияға негізделген сюжеттер қағазға түсірілген. Қазақ тілді топонимдердің өз шекарамыздан тыс Ресей құрамындағы Таулы Алтай өлкесінің Қошағаш, Шүй аудандары, Моңғолия жеріндегі Баянөлгий аймағы оронимдері тілдік талдауға тартылған [45].

Жергілікті аймақтағы ежелгі немесе орта ғасырдағы көне атаулардың шығу төркінін ашуда ғалым Б. Бияров «Көне түркі тілінің сөздігі», М. Қашқаридің «Диуани лұғат-ат түрік» т.б. сөздік материалдарын ұтымды пайдалана білген. Ғалым «Топонимы Казахского Алтая» атты еңбегінде Алтай өңірі топонимдерінің кірме қабатын моңғол және славян тілдерінен енген деп екі үлкен топқа жіктеп қарастырады. Еңбекте микротопонимдердің тарихи-лингвистикалық ерекшеліктері, Алтай өңіріндегі ежелгі, кірме, төл, моңғол, орыс тілдік қабаттары сараланып, аталған аймақтағы топонимдердің лексика-семантикалық классификациясы ұсынылып, географиялық атаулар этнолингвистикалық тұрғыда талданады. Мысалы, Аюалған орманы Қатонқарағай ауданына қарасты ороним (ою) түбірінен жасалған. Ғалым Э.В. Севортян түркі тіліндегі аю сөзінің формаларын былайша көрсетеді: түрк., түркм., әзерб., айы, қаз., ноғ. аю, тув. адығ, ДТС азық. Ғалымның пікірінше, аю сөзі *айл\аіқ*, яғни *қартаю* сөзінен шығуы мүмкін деп топшылайды. Ал М. Қашқари *аба* хакас, чуваш тілдерін «әке, ата» мағынасын беретіндігін атап көрсетеді. Аюды атамен, әкемен салыстыру тотемдік дәстүрдің сақталуымен байланысты. Себебі әлі күнге дейін Қатонқарағай өңірінде *аюды апа* деп атау кездеседі [46].

Жер-су атаулары мен тайпа аттарының этимологиясы жайлы Г. Қосымова «Тарихи атаулардың этимологиясы» атты еңбегінде Шығыс Қазақстан өңіріндегі *Дегелең, Алтай таулары, Жеменей өзені, Өскемен, Семей* қала атауларының мағынасын ашып этимологиялық тұрғыда өз пікірін ұсынады. Мысалы, Жеменей өзені. Зайсан ауданына қарасты бұл өзеннің атауы ежелгі дәуірде қалыптасқан деген тұжырым бар. Ғалым Э. Мурзаев *кем* немесе *хем* (өзен) мағынасында жұмсалатын географиялық термин ретінде көптеген гидронимдердің құрамында кездесетіндігін алдыға тартады. Ал ғалымның пайындауынша, алғашқы *жем* бөлігі *кем\гем* сөзінен жасалса, *ен* деген екінші бөлігі көне түркі тілінде «төмен түсу» мәнін беретіндігін айтады [36, б. 44].

Нысан ретінде алынып отырған атау туралы жалпы мәлімет, қазіргі қолданыстағы атауы жайлы, бөгде ел арасында тараған қосымша аты, атаудың пайда болған уақыты мен қашан, кім, қандай жағдайға байланысты қойды, географиялық нысанға қатысты аңыздар мен әңгімелер, топонимнің ғылыми этимологияға сәйкес келуі секілді нақты аталған сипаттамаларға қатысты талдаулар «Шығыс Қазақстанның географиялық атаулары» атты ғылыми еңбекте жан-жақты талданды. Мысалы, Шығыс Қазақстан облысы, Күршім ауданына тиесілі – Арқауыл тауы. Халық арасында тараған аңызға сүйенсек, жекпе-жекте Қабанбай батыр өлтірген қалмақ батыры Арқауылдың атына қатысты қойылған деген дерек сақталса, ғылымда моңғол тілінде *арқы\солтүстік*, үсті, ал *уул\тау* деген мағынада жұмсалады. Сондықтан Арқауыл оронимі «Арқатау», көлбеу келген тауға қатысты атау [47].

Ғалым Г. Сағидолданың «Қазақ топонимиясындағы моңғол текті атаулар семантикасы» атты мақаласында қазақ топоним жүйесінің моңғолдық қабатын таза моңғол тілінен жасалған кірме географиялық атаулар құрайтындығын айтты. Ғалым Шығыс Қазақстан облысына қарасты Қарғұты (өзен), Жаматы (тау) және т.б. моңғол тектес топонимдердің семантикасына қатысты тілдік деректер келтіреді [48].

Шығыс Қазақстан өңіріндегі *Тарбағатай, Аягөз, Алтай, Үржар* аудандарының ономастикалық кеңістігінің қалыптасу, даму және өзгеріске ұшырау тарихын зерттеуде Ш. Сейітова маңызды ғылыми жұмыстар жүргізді. Оның еңбектері осы аймақтың тарихи-лингвистикалық және мәдени ерекшеліктерін түсінуге айтарлықтай үлес қосты.

Ғалым зерттеу жұмысын жүргізу барысында жоғарыда келтірілген аудандарға экспедиция ұйымдастырып, халық арасынан құнды деректерді топтастырған. Жиналған ақпарттарды қағаз бетіне түсіріп, тарихи-лингвистикалық тұрғыдан салыстыру жұмыстарын жүргізген [49]. Мұндай зерттеулердің көп болуы топонимикалық сөздіктердің құрастырылуына үлкен серпін береді.

Қорыта айтқанда, Шығыс Қазақстан мен Абай облыстары – Қазақстанның табиғи, тарихи және мәдени тұрғыдан ерекше аймақтары болып саналады. Бұл өңірлердің географиялық жағдайы – биік таулы жоталар, жазықтар, өзен-көлдер мен орманды алқаптар сияқты ландшафттардың алуан түрлілігімен ерекшеленеді.

Тарихи тұрғыдан алғанда, бұл өңір Ұлы Жібек жолының бір тармағында орналасып, әр түрлі мәдениеттердің тоғысқан мекені болды. Қазақ халқының этногенезіне қатысты маңызды оқиғалар, сонымен бірге ежелгі түркі өркениетінің іздері осы аймақта сақталған. Кеңестік кезеңде индустриализация мен қоныстандыру процестері бұл өңірдің әлеуметтік және тілдік ерекшеліктерін күрт өзгертті, нәтижесінде географиялық атаулардың трансформациясы қалыптасты.

Аймақтың топожүйесін зерттеу барысында географиялық атаулардың тарихи-мәдени мәні мен тілдік ерекшеліктеріне назар аударылады. Зерттеушілер атаулардың лексикалық және семантикалық құрамын, олардың тарихи кезеңдерге сәйкес өзгеруін талдайды. Шығыс Қазақстан мен Абай облыстарының географиялық және тарихи ерекшеліктері, сонымен қатар топонимдік жүйесі – Қазақстанның мәдени және тарихи мұрасының ажырамас бөлігі. Бұл аймақтың топожүйесін зерттеу тек тарихи және географиялық білімді кеңейтумен шектелмей, ұлттық болмысты ұғынуға және аймақтың бірегейлігін сақтауға септігін тигізеді.

**1.4 Түркі текті топонимдердің этимологиялық негіздері**

Кез келген ел өз тарихында географиялық жақындығы немесе алыс қашықтықта орналасуына қарамастан, басқа мемлекеттермен қарым-қатынас орнатуы мүмкін. Осындай байланыстардың нәтижесінде тілде сөз алмасу үрдісі жүріп, мәдени және саяси ықпал қалыптасады. Осы жайында ғалым В.И. Абаев былай дейді: «народы и племена, сменяя друг-друга на определенной территории, не исчезают бесследно. Каждое новое племя получает и сохраняет кое-что от своих предшественников. Это «кое-что» может быть и весьма значительным» [50]. Белгілі бір халық мекен еткен жерде қашанда тайпалық немесе басқа да бір халықтық алмасулар мен ығысулар болып отырады. Осы бір жағдай Шығыс Қазақстан жерінде де көрініс тапқан. Біздің жыл санауымызға дейінгі және одан кейінгі уақыттарда түркілік тайпалардың парсылармен жаугершілік, сауда-саттық байланыстары, көне түркі кезеңінің соңы орта ғасырдың бас тұсындағы ислам дінін насихаттаудағы араб шапқыншылығы, орта ғасырдағы моңғолдар мен жоңғарлардың шапқыншылығы, орыстардың отарлауы аймақ топонимдеріне өз әсерін тигізді. Сол себептен өңір топонимдерінің тілдік құрылымы күрделілігімен ерекшеленеді. Белгілі бір аймақтың немесе елдің тілдік қабатын зерттеу барысында «топонимдер стратиграфиясы» ұғымы жиі қолданылады. Аталмыш термин геология ғылымына қатысты, беретін мағынасы «тау жыныстарының қат-қабаттану формасын және жер қабығы қанаттарының тарихи тізбекте жасалуын қарастырады» [51].

Стратиграфия термині қазіргі кезде өзінің мағынасын кеңейтіп, топонимдерді тарихи жасалу барысындағы көне қабаттардағы субстратты топонимдерді қарастыруда да қолданылып жүр [52]. Кез келген топонимдердің стратиграфиясын айқындау барысында лексика-семантикалық, лексика-грамматикалық зерттеулер жүргізу аса маңызды. Мұндай зерттеулер топонимдердің қойылу уәжінде, мағынасында, грамматикалық амалдары тұрғысынан қандай негіздердің бар екенін толық түсінуге және де этимологиялық талдау жасауға жол ашады [52, б. 76]. Ғалым А.Е. Жартыбаевтың айтуынша, жер-су атауларының стратиграфиясын анықтау барысында лексика-семантикалық және лексика-грамматикалық талдаулар топоним этимологиясын анықтаған сәтте тек қосымша қарастырылу керек екенін айтады. Сонымен қатар атаудың семантикалық, грамматикалық ерекшеліктерімен қатар фонетикалық заңдылықтарын да ескерген жөн. Осы этимологиялық әдіс-тәсілдер ішінде зерттелген кезде ғана топонимнің қай тілдік қабатқа жататыны нақты анықталады [53].

Қазақ топонимдерін стратиграфиялық әдіс арқылы зерттеген ғалымдардың еңбектерінде атау этимологиясын талдау барысында тек тілдік заңдылықтарға ғана емес, тарихи-әлеуметтік факторларға да ерекше назар аударылғаны байқалады. Бұл тұрғыда, өзге тілдерден енген кейбір кірме географиялық атаулардың мағынасы уақыт өте күңгірттеніп, өз түпнұсқалық мазмұнын жоғалтқан. Мұндай атаулардың этимологиясын зерттеу жергілікті аумақта қандай этностардың өмір сүргенін тарихи тұрғыдан анықтауға, сөздің құрылымдық формаларын талдауға және түбірін нақтылауға мүмкіндік береді. Алғаш рет қазақ топонимдерін стратиграфиялық тұрғыдан зерттеген ғалым А. Әбдірахманов жер-су атауларын үлкен екі топқа бөліп қарастырады: 1) ана тілінің негізінде қалыптасқан; 2) басқа тілдер негізіндегі атаулар. Ғалымның бұл жіктемесі кейінгі топонимиялық зерттеулерде маңызды әдістемелік негіз ретінде алынды. Айырмашылық тек әрбір аймақта көршілес тілдердің ықпалының деңгейіне және көне түркілік кезеңнен қалған атаулардың сақталу дәрежесіне байланысты болды. Қазақ топонимиясында әр түрлі тарихи кезеңдерде қалыптасқан және түрлі тілдік қабаттармен ерекшеленетін атаулар кездеседі. Бұл мәселе орыс және қазақ ғалымдарының еңбектерінде кеңінен талданған. Т. Жанұзақ қазақ онимдері жайында: «Қазақ онимдері ежелгі заман, орта ғасыр және жаңа заман кезеңдерінің топонимдік ерекшеліктерін қамтиды. Бұл атаулардың бірқатары Сақ, Қаңлы, Үйсін, Ғұн дәуірлеріне тән болса, кейбірі Орал-Алтай тілдік бірлестігі кезеңінен, енді бір бөлігі көне түркі тілінен қалған. Басым көпшілігі қазақ тіліне тән байырғы сөздерден құралса, аздаған тобы араб, парсы, моңғол тілдерінен енген» деп атап өтеді [33, б. 7]. Осы бағыттағы зерттеулерді жалғастырған Е. Қойшыбаев Қазақстан аумағындағы топонимдерді бес тілдік қабатқа жіктейді:

1. Ежелгі тілдер қабаты – санскрит және үнді-иран тілдерінің элементтерін сақтаған өте көне атаулар (мысалы, тал, ар, бал, сар, ғар, қан).

2. Түркі-моңғол тіл бірлестігі қабаты – шартты түрде осы кезеңнің элементтерін қамтыған атаулар (ал, ала, бала, қар, шар, бай, тоғай және -ас, -ес, -аш қосымшалары).

3. Түркі тіл қабаты – түркі тілдер семьясының ерекшеліктерін көрсететін атаулар (й-шыл, ч-шыл, ж-шыл, дь-шыл формалары және -ты, -сы қосымшалары).

4. Қазіргі түркі тілдер қабаты – қазіргі түркі тілдерінің айрықша белгілерін қамтитын атаулар.

5. Орыс тіл негізіндегі топонимикалық қабаттамалар деп топтастырады. Ғалым қазақ жер-су атауларын тұтастықта қарастыра отырып, тілдік қабаттарға жіктеген [54].

Ғалым Қ. Рысберген Оңтүстік Қазақстан топонимдерін үш тілдік қабатқа бөліп қарастырады: 1) субстратты топонимдер; 2) басқа тілден енген топонимдер; 3) түркілік топонимдер. Ғалым бұл аймақта иран және араб тілінен кірген атаулардың көп болуын тарихқа, георафиялық жағдайларға қатысты екенін айтады [55].

Батыс Қазақстан облысының топонимдерін зерттеген Ұ. Ержанова аймақ топонимін төрт тілдік қабатқа бөліп қарастырды: 1) көне түркі қабаты; 2) оғыз-қыпшақ қабаты; 3) кірме қабат (араб парсы, моңғол, орыс тілі); 4) жаңа қабат. Ғалым өз еңбегінде өңір жер-су атауларында араб, парсы тілдерінен енген атаулардың аз екенін және моңғол тілінен кірген атауларды жеке топта қарастыру керек деген пікір білдіреді. [56]. В.Н. Попова өз зерттеуінде Қазақстан топонимдерін структура-семантикалық тұрғыдан талдай отырып, оларды түркілік және түркілік емес деп екі үлкен топқа жіктейді. Түркілік емес топонимдерді ғалым үш санатқа бөліп қарастырады: 1) орыс топонимдері; 2) моңғол және қалмақ топонимдері; 3) субстратты топонимдер. Зерттеушінің айрықша ерекшелігі – араб және иран тілдерінен енген атауларды субстратты топонимдер қатарына қосуы [57]. Қазақ топонимдерін этимологиялық және тілдік қабаттық тұрғыдан зерттеуге көп жылдарын арнаған А. Әбдірахманов өз еңбектерінде топонимдерді стратиграфиялық негізде екі үлкен топқа бөледі. Ғалым ана тілі негізінде жасалған топонимдерді тарихи кезеңдерге қарай: алтай дәуіріндегі, көне түркі дәуіріндегі, көне қазақ дәуіріндегі және жаңа қазақ дәуіріндегі деп жіктейді. Ал басқа тілдерден енген топонимдерді иран, моңғол, араб және славян тілдерінен енген деп бөліп қарастырады [31, б. 14-23]. Ғалымның жасаған стратиграфиялық бөлінісі қазақ жерінің барлық аймағына сәйкес келуінің өзі жеріміздің тұтас жүйелі құбылыс екенін дәлелдейді. Бұл пікір әрбір аймақ топонимдері танымдық, этимологиялық тұрғыдан зерделенгенде ғана тағы да нақтылана түседі. А. Әбдірахмановтың осы пікірі 1975 жылғы еңбегінде өз жалғасын табады. Бұл көзқарасты қолдаған ғалымдар да өте көп болды. Орталық Қазақстанның топонимиясын зерттеген А.Е. Жартыбаев та өңір топонимдерін осы стратиграфиялық бөліністі негізге алып, қарастырып шығады. Ана тілінің негізінде жасалған топонимдерді алтай, көне түркі, көне қазақ тілі дәуірлеріне бөлсе, кірме топонимдерді жүйелі үш топқа бөліп қарастырады: 1) араб, иран тілдеріне тән топонимдер; 2) моңғол, қалмақ тілдеріне тән топонимдер; 3) орыс тіліне тән топонимдер [10, б. 132].

К.М. Мусаев түркі, соның ішінде қазақ топонимиясын топтастыруға қолайлы үш түрлі қабатқа бөліп қарастырады. 1) белгісіз қабат; 2) көне түркі қабаты; 3) кірме қабат [58]. Шығыс Қазақстан топонимдерін зерттеп жүрген Б. Бияров осы бөліністі құптап, өзіндік пікірімен жетілдіре түседі: 1) көне қабат; 2) кірме қабат; 3) жаңа қабат. Мұндай тілдік қабаттарға бөлініс басқа кез келген аймақтың топонимдерін топшаларға бөліп алып кетуге ыңғайлы екенін айтады [59]. Біз өз зерттеу жұмысымызда жоғырыда келтірген ғалымдардың пікірлерін басшылыққа ала отырып, Шығыс Қазақстан, Абай облыстарының жер-су атауларын 1) түркі текті топонимдер, 2) кірме топонимдер деп екіге бөліп қарастырамыз. Ал кірме топонимдерді 1) моңғол тілінен енген, 2) славян тілінен енген топонимдер деп бөлеміз. Б. Бияров бұрынғы Шығыс Қазақстан облысының кірме топонимдері жайынды былай дейді: «Шығыс Қазақстан үшін орал-алтай, араб-парсы тілдік қабаттары деп бөлудің қажеті жоқ. Мұнда моңғол және орыс кірме қабаттары бар. Туыстас тілдердің ішінен шығыс қыпшақ тілдерінің элементтері басым» [59, с. 23]. Шығыс Қазақстан өңірін ұзақ жылдар бойы зерттеп жүрген ғалымның пікірі әбден дұрыс. Өңір топонимдерін зерттеу барысында біз де осыған көз жеткізіп, ғалымның пікірін басшылыққа ала отырып кірме топонимдерді екіге бөліп қарастырдық.

Шығыс Қазақстан мен Абай облыстарының төл топонимдерін тарихи-хронологиялық тұрғыдан жүйелеп, олардың қалыптасу ерекшеліктерін жан-жақты талдау маңызды міндет. Бұл бағытта ғалым Б. Әбдуәлиұлының ұстанымы ерекше назар аударады. Ол қазақ топонимдерінің шығу тегіне болжам жасауда екі түрлі әдістемелік дәлелге сүйенуді ұсынады:

1. Жинақталған тарихи деректер негізінде тарихшылар анықтаған уақыт аралығы.

2. Топоним құрамындағы көне тұлғаларды ғылыми-этимологиялық талдаулар арқылы болжанған уақыт [60]. Топонимдерді тарихи кезеңдерге бөлу тіл ғылымдары мен тарихи зерттеулер нәтижелерін үйлестіріп қарастыруды қажет етеді. Б. Әбдуәлиұлы осы екі негізге сүйене отырып, қазақ топонимдерін тарихи-хронологиялық тұрғыдан үш кезеңге жіктейді: 1) Ежелгі дәуір (б.д.д. VI – б.д. V ғ.); 2) Жалпы түркі дәуірі (VI-XIV); 3) Қазақ мемлекеттігі дәуірі (XV-XXI) [60, б. 210]. Ғалымның бұл дәуірлеуінде мекендеген этностардың мемлекеттілік қалыптастыру мүмкіндігі мен олардың тілдік ерекшеліктері ескерілген. Себебі жер-су атауларының пайда болуы мен қолданылуы сол жерге иелік еткен халықтың тілімен тығыз байланысты.

Ежелгі дәуірлерде Қазақстан аумағын тілі мен дәстүрі сабақтас тайпалар мекендеген. Б.з.б. ІІІ – І ғасырларда және б.з. І – V ғасырларында Сырдария, Талас, Шу өзендері бойында, Жетісу, Солтүстік, Батыс, Шығыс және Орталық Қазақстан өңірлерінде сақ тайпаларының дамуы нәтижесінде жаңа этникалық бірлестіктер қалыптасты. Осы тайпалардың ішінде ғұндар, қаңлылар, үйсіндер, сарматтар сияқты іргелі мемлекеттер тарихта өзіндік із қалдырды. Қазақ халқының негізін құраған тайпалардың басым бөлігі 552 жылы Түрік қағандығының құрамына енгені белгілі [61]. Т. Жанұзақ осы кеңістікте ежелден сақталған топонимдерге мыналарды жатқызады: *Каспий теңізі, Арал теңізі, Арыс, Талас, Сырдария, Ертіс, Есіл, Іле, Елек, Кеңгір, Шу өзендері; Алтай, Хантәңірі, Қаратау, Қазығұрт, Қарқара, Қарқаралы, Күршім, Тарбағатай, Маңырақ* және тағы басқа атаулар. Сонымен қатар, ғалым А. Әбдірахманов зерттеулерінде мынадай топонимдер атап көрсетіледі: *Алтай, Алтынемел, Аңырақай, Арғанаты, Арқат, Бақанас, Басқан, Борқат, Ереймен, Ертіс, Есіл, Іле, Елек, Кеңгір, Қатонқарағай, Келес, Көкдаба, Қалба, Қапшағай, Қарагем, Қорғалжын, Қордай, Нұра, Сарқан, Сөгеті, Сілеті, Талас, Шар* және басқалар. Ғалым өзі санамалап көрсеткен осы атауларды Алтай дәуірінен жеткен топонимдер деп санайды. Олай болса, Шығыс Қазақстан, Абай облыстарында кездесетін кейбір топонимдерді де тарихи топонимдерге жатқызуға болады. Себебі олар сол аймақты мекендеген этностардың тұрмыс-тіршілігінен, тарихынан хабар береді. Зерттеу жұмысымызда семантикалық мағынасы анық атауларды талдап көрсетпейміз. Керісінше, мағынасы көмескі не болмаса құрамында көне формалары бар атауларды ғана қарастырамыз. Қазақ топонимдерін тарихи тұрғыдан жіктеген ғалымдардың көрсеткен атаулардың ішінде Шығыс Қазақстан және Абай облыстарының топонимдері кездеседі. Бұл топқа *Арқат, Қалба, Берел, Шар, Қарагем* атауларын жатқызуға болады.

*Арқат* – Семей маңындағы тау атауы. Шығыс Қазақстан жеріне экспедиция жасаған Ж. Болатов Арқат топонимі жайында былай дейді: «Шәкеннің атасы – Байкісі. Байкісінің Архат, Бұрхат, Алжан, Қылжан деген төрт ұлы болған екен. Байкісінің Архат, Бұрхат, Алжан балалары Ертістің батысында туған соң, осы атау қойылуы мүмкін» [62]. Сонымен қатар: «Бұл жерде Архат, Бұрхат деген қатар орналасқан екі тау бар. Архат батыс жағында болса, Бұрхат шығыс жағында орналасқан. Моңғол тілінде *аргат* – айлалы, әдісті деген сөз бар. Бұрхат сөзі моңғол тілінде *бұр* – өте, тым, ал *хатан* – беріктік қайтпас, қайсарлық деген екі сөздің бірігуінен жасалуы мүмкін» [62, б. 123]. Ж. Болатовтың бұл пікірін А. Әбдірахманов қисынға келмейтінін айтып, себептерін анықтап көрсетеді. Біріншіден, «айлалы, тым берік» деген сөздер тау атауына қойылмайды, екіншіден, жер-су атауларына ұқсас келетін сөздерді қосымша пайдалану, сөз этимологиясын нақты анықтауға кедергі келтіретінін айтады. Ғ. Қоңқашпаевтың моңғол тіліндегі ар (солтүстік) және хад (тау, жартас) сөздерінің бірігуі арқылы жасалған деген пікірі топонимнің шығу тегін түсіндіруде маңызды, бірақ тілдік тұрғыдан жетілдіруді қажет етеді. Ол бұл пікірін таудың оңтүстік тұсында орналасқан Борхат атты тау атауымен байланыстырып, оның моңғол тіліндегі убор (оңтүстік) және хад (тау, жартас) сөздерінен жасалғанын дәлел ретінде ұсынады [63].

Алайда, А. Әбдірахманов бұл атауды лингвистикалық тұрғыдан талдап, қосымша нақты деректермен негіздейді. Оның айтуынша: «Ар сөзі — арқа, артқы деген сөздердің түбірі. Ал -қа, -т+қы – түркі тілдерінде көне, өлі жұрнақтар. Тарихи тұрғыдан алғанда, түркі-моңғол халықтарының географиялық бағытты анықтаудағы дәстүрлері ерекше. Батыс пен солтүстік «артқы жақ», ал шығыс пен оңтүстік «алдыңғы жақ» ретінде қарастырылған. Бұл ерекшелікті якут тіліндегі Арға қуол гидронимінен де байқауға болады, ол «батыс көлі» деген мағынаны білдіреді. Мұнда арға сөзі «батыс» дегенді білдіреді. Бұл деректер ар сөзінің арқа, арт түбірі екенін және оның түркі-моңғол тілдеріне ортақ екенін дәлелдейді. Демек, А. Әбдірахмановтың талдауы топонимнің этнолингвистикалық негіздерін тереңірек түсінуге мүмкіндік береді, әрі Ғ. Қоңқашпаевтың пікірін нақты деректермен толықтыра түседі. Қорыта келгенде, Архат атауының бірінші компоненті түркі-моңғол тілдеріндегі *ар* – түбірінен жасалса, екінші компоненті – *хад* (жартас, тау) моңғолдың сөзінен жасалған деп топшылаймыз.

*Қалба* – тау жотасы, Шығыс Қазақстан облысы, Моңғолия аумағындағы осы жотаның жалғасының моңғолша атауы – Холбоо (Жоңғар карталарында Qolbo-ɣa aɣula) [64]. Қалба оронимінің шығу тегіне қатысты әр түрлі тұжырым-пікірлер бар. Ғалым Ғ. Қоңқашпаев қазақша Қалба «бұзылған» форма деп болжайды [65]. Расымен, бұл форма орыстанған болуы мүмкін. Орыс карталарына Калба топонимі XVIII ғасырдың аяғында түсті [66].

Рефлекстердің мұндай бейімделуі жазба моңғолшада *Qolbu-ɣa* (етістіктің атауы qolbu «байланыстыру, қосу», прамоңғолша *\*kolba*- [67] жота таулы (Алтайды рудалық Алтаймен байланыстырады) орыс тілінің «акающий» нұсқасы болуы мүмкін. Сонымен, қазақ тілінде моңғолдың *xolbā* «қосылыс, байланыс» [68], Шыңжаң ойратшасының *холваа* [69] оронимінің бейімделуінен болған орыс оронимі деген гипотеза шындыққа жанасады.

Қалба сөзіне қатысты ғылыми еңбектерде тағы екі түрлі гипотеза бар. 1) моңғол аппелятиві – қазақша *қалбағай* «жалпақ» сөзімен байланысты; моңғол тілдерінде \**kalba-yi* – «кең және жалпақ болу» деген етістік және оның моңғолша *халбағар* «кең», «жалпақ» деген мағыналары бар [70].

Бұл гипотеза Т. Жанұзақ, Б. Бияровтың да еңбегінде де берілген. Формалды түрде қазақ оронимі кездесетін туындылардың ешқайсысымен сәйкес келмейтіндіктен, бұл гипотезаның дұрыс болуы екіталай. 2) Сібір түркі тіліндегі жотаның атауы – аю пиязы (орыс. черемша – жабайы пияз): жалпытүркі тілінде \*kạlba, ұйғырша *qalma 'a k. of food'* (медициналық трактатта) [71], хак. *xalba* «аю пиязы (черемша)», шор., леб., саг., койб. qalba, тоф. hïlba, тув. *хылба* «аю пиязы (черемша)» [72]. Түркі сөзі, прамоңғ \**kalïar, \*kalïarsun* «wild onion and similar plants» [67, р 402]. Бұл гипотеза А. Абдрахманов пен А. Бонюхов, [73] және Е. Койшыбаев [54, б. 144], Б. Бияров [74] еңбектерінде кездеседі. Ғалым Б. Бияров үш гипотезаны да бірдей ықтимал деп санайды.

Біздің көзқарасымыз бойынша, соңғы гипотезаға жабайы пияздың атауы қазақ тілінде сақталмағаны және оңтүстік Сібір тілдерінде локализацияланғандығы теріс әсерін тигізеді (көне ұйғыр тілі туралы айту сенімсіз); бірақ, әрине, ескі апеллятивтің топонимде сақталу мүмкіндігін толығымен жоққа шығаруға болмайды. Ғалым Б. Бияровтың тағы бір дәлелі: ежелгі қытай шежіресінде «Пиязды таулар» дегенді білдіретін *Cōnglǐng* топонимі (Памирдің қазіргі қытайша атауы) [75]. Алайда Малявкин бұл Қытай топонимі Куэнлун батыс бөлігіне және Гиндукуштың шығыс бөлігіне қатысты, біз қарастыратын жерден өте алыс деп жазады. Моңғол карталарында *Qalba Quubi* [76] топонимі бар, екінші компонетінің мағынасы – «кеңес» [77] (немесе қате жазылған ɡobĭ «шөл» сөзі) [78].

*Берел* – Алтай жеріндегі сақ дәуіріндегі адамдар тұрағының атауы. Шығыс Қазақстан облысы, Қатонқарағай ауданында орналасқан. Халықтық этимологияда бұл атауға «бергі ел» мағынасында деген пікір бар. Ал ғылыми болжам жасаған Б. Бияров Берел гидрониміне Г. Шухардттың «заттан сөзге қарай» деген приципін басшылыққа алады. Берел өзенінің басы Мұзтаудан басталып, Бұқтырма өзеніне құяды. Берілген мәліметтерге сүйенсек, шағын өзеннің ерекше қасиеті – жаз мезгілінде оның суының сүттей ақ болып ағуы. Бұл құбылыс Мұзтаудың ақ балшығымен байланысты екені дәлелденген. Жергілікті халық осы ерекшелікке байланысты өзенді Ақбұлқақ деп те атаған. Бұл атау «Бұқтырманың мөлдір суын ақ түске айналдырып, лайлайтын өзен» деген мағынада қолданылады. Саяхатшылар мен ғалымдар өзенді картаға Белая Берель деп енгізген, бұл да өзеннің ақ түсін бейнелейтін атау. Осы атаудың пайда болуында табиғи ерекшеліктердің ескерілгені анық. Ежелгі атауларды зерттеу тұрғысынан қарағанда, Мұзтау аймағына атау берген сақтар, ғұндар немесе түркілер өзеннің сипатын көрсету үшін «бор» (боз, ақ, сұр) сөзін қолданған болуы ықтимал. Осылайша, Борел атауы жасалған сияқты. Сонымен бірге, көне түркі тіліндегі *ел, ыл, іл* сөздері «өзен», «су» мағынасында қолданылғанын ескерсек, Елек, Іле, Ойыл, Қиыл секілді гидронимдермен ұқсастық байқауға болады. Осы деректерге сүйене отырып, Берел гидронимін «ақ, сұр түсті су, өзен» деп түсіндіруге толық негіз бар. Бұл атау табиғи ерекшелік пен көне тілдік элементтердің үйлесімін көрсетеді.

*Шар* – Абай облысы, Жарма ауданындағы қала. Ертіс өзенінің тармағы. А.И. Исқақов: «Түркілердің қазіргі азербайжан тілінде сақталған «айқай, шу» мәніндегі сөзі [79]. К. Юдахин: «түркілердің қазіргі тілінде сақталған «селдір тоғай» мәніндегі сөзі» [80]. Э. Мурзаев Орал-Алтай аясындағы угор тілінде «өзен саласы» мәніндегі атау. Ғ. Қоңқашпаевтың пікірінше, атау моңғолдың сары немесе өгіз сөзінің негізінде жасалған: «Шар өзені XVIII ғасырда Гурбан-Шар деп аталған. Бұл жердегі гурбан сөзі үш дегенді білдіреді. Сонымен бұл атаудың үш сары болуы өзен саласымен байланысты болуы мүмкін немесе үш өгізбен қатысты оқиға негізінде қойылуы ықтимал» [63, б. 75]. А. Әбдірахманов Ғ. Қоңқашпаевтың пікірін толықтыра отырып, Шар атауының «сары» мағынасында қолданылғанын және оның ерте түркі-моңғол тіл бірлестігі кезеңінен қалған сөз екенін атап көрсетеді. Ғалымның айтуынша, «с» және «ш» дыбыстарының алмасуы түркі-моңғол тілдерінде, сондай-ақ түркі тілдерінің өз ішінде жиі кездесетін құбылыс.

Бұл дыбыстық алмасудың мысалдары ретінде моңғол және қазақ тілдеріндегі мынадай сөздерді келтіруге болады: шавар – сабыр, шалтах – сылтау, шийр – сирақ, шонхор – сұңқар, шор – сор, шел – сел. Осылайша, шар сөзі моңғол тілінде сақталып, қазіргі қазақ тілінде де қолданылатын географиялық атау ретінде белгілі. Бұл тарихи-тілдік байланыстардың айқын мысалы бола алады [31, б. 221]. Т. Жанұзақ бұл өзен атын Шарын атты өзенмен мәндес деп қарайды. Яғни шар сөзі көне түркі тілдерінде «қарқынды, екпінді, тасқынды, арынды» деген мағынаны білдіреді. Сонымен бұл атау «ағыны қатты, арынды өзен» дегенге сай келеді [33, б. 208]. Шыңжаң ойратшасында *hурван цар,* моңғол ойратшасында *ɣurwăn tsar* [68, с. 365] «үш өгіз» мағынасын білдірсе [63, б. 77], моңғол картасындағы топоним *čar aɣula* «өгіз тауы» деген мағынаны береді [64, р. 47].

Ертіске құятын бұл өзен құмының сары түсі суға ерекше сары рең беретіндіктен, оның атауы моңғол тіліндегі Шар («сары») сөзінен жасалған деген пікір орынды болып саналады. Бұл атау өзеннің айрықша табиғи ерекшелігін сипаттап, тарихи-тілдік байланыстарды да көрсетеді.

*Қарагем* – Шығыс Қазақстандағы көл аты. Ж. Болатов мұндағы қара түркілерге екінші компоненті *хәм* – шек, шекара деген моңғол сөзі деп көрсетеді [62, б. 187]. А. Әбдірахманов атаудың екінші сыңары «шек», «шекара» сөзі көл атауына қойылмайтынын айтады. Ғалым жер-су атауларына қатысты зерттеулер жүргізген Э.М. Мурзаев, В.А. Никонов, А.П. Дульзон сынды ғалымдардың *-кан, -кам, -кем* жалғауларына қатысты пікірін басшылыққа алып, мынандай пікір айтады: «Бұл тува тіліндегі «өзен су» мағынасындағы *-хем* (кем) сөзінің Таулы Алтай өлкесі арқылы Шығыс Қазақстан жеріне келіп жетуі. Ал «а» және «е» дауысты дыбыстарының арасындағы «х», «к» дыбыстарының «г» дыбысына айналуы заңды екенін айтпасақ та түсінікті [31, б. 140]. Ғалым А.Н. Кононов «Семантика цветообозначений в тюркских языках» атты мақаласында қара түсінің оннан аса семантикалық мағыналарына тоқталады. Топонимдер мен антропонимдердің құрамында кездесетін бұл түс біріншіден, географиялық нысанның сапалық қасиетін көрсетеді *(мықты, алып, күшті).* Мысалы, ғалымның пайымдауынша, Қара теңіз атауындағы «қара» сөзі теңіз суының түсін емес, оның үлкен, қорқынышты екенін көрсетіп тұр дейді. Екіншіден, жер-су атауларының орналасқан географиялық аймағына байланысты болуы. Мәселен, егер географиялық нысан солтүстікте орналасса оған «қара» түсінің немесе оңтүстікте орналасса «қызыл» түсінің жалғануы мүмкін. Үшіншіден, «қара-таза» қатынасы [81]. Көп жағдайда ағып жатқан өзен-көл, теңіз суының кіршіксіз таза болуына байланысты атау жасауға негіз болады. Біз мысал етіп алып отырған гидронимдегі «қара» осы үшінші тұжырымға сәйкес келеді.

Біз зерттеу жұмысымызға ғалым Б. Әбдуәлиұлының топонимдерді тарихи-хронологиялық тұрғыдан бөлінісін басшылыққа алдық. Ғалым көрсеткен жалпы түркілік дәуірдің (VI-XIV) басталуы түркілер деп аталатын ұлттың тарих сахнасына шығуымен бастау алады. Т. Жанұзақов бұл кезеңдерде мемлекет құрған тайпаларды ғасырлар бойынша былай жіктейді: «VI-VIII ғасырларда Іле бойында Батыс Түрік қағанатының астанасы болған, VIII-X ғасырларда Қарлұқ мемлекеті, IX-XII ғасырларда Оғыздар, XI-XII ғасырларда Қимақтар мен қыпшақтар, XII-XIV ғасырларда Моңғол үстемдігі, XII-XIV ғасырларда Қыпшақ бірлестігі» [82]. Аталмыш кезеңдерді ғылым саласында VI-X ғасырлар аралығын «Ерте орта ғасырлар» және XI-XIV ғасырлар аралығын «Орта ғасырлар» деп екіге бөледі. Уақытқа байланысты ғалымдар арасында «Ерте орта ғасыр» деген терминді сол кезеңде өмір сүрген ұлтқа теліп «Көне түркі дәуірлері» деп те атайды. Мысалы:

Ерте орта ғасырға тән топонимдер: *Суяб, Сығанақ, Сауран, Орал, Тараз, Керем, Кеш, Торғай т.б.*

Көне түркі дәуірлеріндегі топонимдер: *Алматы, Атасағұн, Ебейті, Елек, Жайық, Есіл, Лепсі, Ызбан, Таңсық, Қағыл, Сығанақ, Сырдария, Іле, Шарын, Мұзтағ, Машат, Тарты, Шайқұрық, Шәуілдір, Маңқыстау т.б.*

Орта ғасырлық топонимдер: *Бөген, Бұқтырма, Есекартқан, Қапал, Қарқара, Құйған, Түгіскен т.б.*

Шығыс Қазақстан, Абай облыстарындағы түркілік дәуірлерге тиесілі топонимдер: *Аб,* *Аякөз, Үржар, Бұқтырма, Торғайбұлақ, Күршім, Тархан, Жеменей, Баспан, Ортау, Тебіске, Шалдар т.б.*

*Аб* – өзен, ШҚО, Зайсан ауд. Аб сөзі көне түркілерде «шапшу, атып, шығу» мағынасын береді. Демек, Аб атауы «шапшып аққан су» мәнінде тұр [83]. Осы сөз парсы тілінде «су» мағынасында ұшырасады [84]. Атау осы екі мағынаның бірінде тұр деп ойлаймыз.

*Үржар* – Абай облысының Үржар ауданындағы Алакөлге құятын өзен атауы. Аудан атауы да аудан орталығы да осы атаумен аталған. В.Г. Егоров сөздігінде мағынасы мынадай: «ур//ор//ура//ора сөздері «ров, яма, яма для хранения зерна» деген мағынаны білдіреді» [85]. А. Әбдірахманов ұра, ор сөздері түбірлес екенін айтады. Үржар атауы екі команенттен жасалған. Ор>ұр+жар; Бұл жерде ор>ұр сөзі «терең», жар «өзен» дегенді білдіретінін айтады [31, б. 210]. С. Әбдірахманов Үржар атауының ғылыми дұрыс аты Өржар деп көрсетеді. «Өзен ұзындығы 206 шақырым, теңіздің деңгейінен 2267 м биіктіктен бастауын алып, 343 м биіктікте Алакөлге құяды. Сонда өзеннің құламасы, яғни деңгей айырмасы 1924 м құрайды. Бір шақырым ұзындығының құламасы 9,3 м (1924:206=9,3). Салыстырмалы түрде Нұра өзенін алсақ, ұзындығы 978 шақырым, 1283 м биіктіктен басталып, теңіз деңгейінен 304 м биіктікте жатқан теңіз көліне құяды. Жалпы Нұраны құламас 4,2 м, яғни 1 шақырымдағы еңістігі бар болғаны 1 м құрайды» [86]. Өзеннің бұл ерекшеліктеріне мән берсек онда тұрғылықты халықтың өзенге Өржар атауын беруі бекер емес. Өржар «өрден ағатын өзен» дегенді білдіруі мүмкін.

*Торғайбұлақ* – бұлақ, ШҚО, Тарбағатай ауд. Торғайбұлақ атауының құрылымдық негізі – «Торғай» және «бұлақ» сөздерінің бірігуінен жасалған. Жергілікті тұрғындар бұл атауды этнотопоним ретінде қарастырса да, Қазақстанның көптеген аймақтарында «Торғай» атты өзен-сулардың жиі кездесуі оның гидронимдік табиғатын анық көрсетеді. Торғай атауының шығу тегі туралы ғалымдар арасында бірнеше пікір бар:

Е. Қойшыбаев бұл атаудың көне тілдерге тән тор (даланың сай, терең, тар шатқал, ойпат жерлері) және кішірейткіш мәнді -ғай аффиксінің қосындысынан қалыптасқандығын атап өтеді.

С. Нұрханов бұл атауды орыс жылнамаларындағы торық және ай тайпаларының атауынан шыққан деп болжайды (торық+ай → Торғай).

Т. Жанұзақ бұл атауды Ханты-Манси тіліндегі тор/сор («өзен», «су») сөзінен және -қай кішірейткіш жұрнағынан туындаған деп есептейді, бұл атау «кең алқаптағы өзен, су» мағынасын береді [33, б. 191-192].

Біздің пікірімізше, Торғай атауы көне түркі тіліндегі торығ («торы түсті») және ай («су, өзен») сөздерінің бірігуінен жасалған, нәтижесінде «торы түсті өзен» деген мағына береді. Өзеннің ерекше торы түсі оның қара қоңыр немесе қызғылт қоңыр құмды, топырақты алқабынан туындауы мүмкін.

*Бұқтырма* – Қазақстанның шығысындағы өзеннің, еліміздегі ең ірі су қоймасының атауы. Шығыс Қазақстан облысының Катонқарағай, Тарбағатай, Зайсан, Көкпекті аудандарында орналасқан. Ж. Болатов атау туралы мынандай пікір білдіреді: «Халықтық этимология бойынша ағысы қатты, асау, тау өзені болғандықтан мал болсын, адам болсын кез келген өзенге түсіп кеткен нәрсені қайта тұруға шамасын келтірмейді. Бас көтертпестен тасқа соғып, бұқтыртып алып кетеді. Өзен маңайында адам мен мал шығыны жиі болады. Осы себепті халық өзенді Бұқтырма деп атаған. Өзен жайында халық арасында «Бұқтырма қайдан шығады, бұлақтан шығады, өзінен-өзі шықпайды» деген нақыл айтылады. Мұның себебі өзен шығыс аудандарын шығыстан батысқа қарай аралап ағып өтеді. Өзенге жол-жөнекей тау-тас арасынан шыққан кішігірім мыңдаған бұлақ қосылады, сондықтан өзеннің бірте-бірте молая түседі [62, б. 181]. Ғалым Е. Қойшыбаев атаудың пайда болуына «бұқтыру» етістігінің қатысы жоқ деген пікір айтады. Көне түркі тілінде бұқтыр (қаз. бөктер) тұлғасына -ма қосымшасы жалғану арқылы жасалған атау. Өзеннің тау бөктерлеп ағатынын баяндайды. Көне түркі тілдерінде бұқтыр сөзі *бұқтыр> бұқтөр> бөктөр> боктор* тұлғаларында кездеседі. Махмұд Қашғари: *«буктир»* тау етегі деп көрсетеді [50, с. 85]. Ғалымның пікірлері тілдік тұрғыдан нақты талданбаған. Ел арасындағы халықтық этимологиямен шектелген. Ғалым А. Әбдірахманов атауды тілдік тұрғыдан талдап көрсетеді: «Атаудың түбірі *бұқ* – етістік, *тыр* – өзгелік етіс жұрнағы, ал *-ма* етістіктен зат есім тудыратын жұрнақ. Мысалы, Сарқырама, Жарма деген атаулар, басқарма, маңырама, сарқырама секілді сөздер осы -ма жұрнағы арқылы жасалған. Өзеннің қатты ағуы, жұлқына ағысы өзен атауына себеп болған [31, б. 98]. Бұқтырма>Бұқтарма (Бухтарминская ГЭС) болуы орыс тілінің ықпалы деп ойлаймыз.

*Аякөз* – Абай облысындағы өзен, аудан және аудан орталығының аты. Бұл атау туралы С. Нұрқанов былай дейді: «Балқаш төңірегіне көз тастаңызшы – Ай, Айқыз, Аягөз (ай-тайпа аты, гөз өгүз – су, яғни ай (лар) суы) атауларын байқайсыз. Айрық, Айтағы (ай-тайпа, тағы-тау) т.б. топонимдерді кездестіреміз» [87]. Ғалымның пікіріне сүйенсек, Аякөз атауы ай+өгуз сөздерінен жасалған. Көне түркі тілінде *угуз* – өзен екеніне мән берсек, бұл пікірдің негізі бар деп айта аламыз. А. Әбдірахманов бұл пікірдің нақты емес екенін көрсетеді. Оның ойынша, Айрық атауын бұл топқа жатқызуға болмайды. Бұл атаудың түбірі – *Айр* (айыр), осы түбірге ертедегі өнімді *-ық* жұрнағы жалғану арқылы жасалған. Жоғарыда келтірілген топонимдердің арасында көне форманы сақтаған осы Аягөз. Бұл жерде «ай» сөзі тайпа атауы дегенге келмейді. Қазақ этностық құрамында ай деген ешбір ру атауын да, тайпаны да кездестімедік. Ал осы Шығыс Қазақстан облысына көрші орналасқан Алтай автономия облысында *Ай, Айгарь, Айқұлақ, Айлы* деген өзендер бар. Бұл атауларды Н.А. Баскаков пен Тощакова «Ойротско-руский словарь» еңбегінде «луна, месяц» деп аударған. Сонымен ай сөзінің мағынасы «луна» немесе «кіші» болуы мүмкін [31, с. 76]. Б. Бияровтың пікірінше, Аягөз атауы көне түркі тіліндегі айа («шағын», «кіші») және үгүз («өзен») сөздерінің бірігуі арқылы жасалған. Ғалым бұл атаудың фонетикалық өзгерістерден өтіп, Айаүгүз > Айагүз > Аягөз түрінде қалыптасқанын, ал оның мағынасы «шағын, енсіз өзен» екенін айтады. Түркілердің Ертіс өзенін кешіп өтуімен салыстыра отырып, Аягөз өзенінің «аядай ғана» көлемін ерекше атап өткені де сөздің семантикалық негізін аша түседі [74, б. 248]. Бұл пікірлер негізінде ай сөзінің мағынасын тереңірек қарастырудың қажеттілігі байқалады. Өйткені, ай сөзі көп мағыналы, әрі оның тарихи-этимологиялық даму жолы әр түрлі болуы мүмкін. Бұл сөз тек «шағын» немесе «кіші» мағынасында ғана емес, басқа да семантикалық реңктерді беруі ықтимал. Сондықтан, Аягөз гидронимінің толық лингвистикалық талдауы әрі көне түркі жазба деректерімен салыстыру жұмыстары әлі де өзекті болып қала береді.

*Тархан* – е.м., ШҚО, Глубокое ауд. Тархан сөзі көне түркі дәуірінде әскери лауазымды білдірген атау болған. Кейіннен бұл термин басқа мәдениетке бейімделіп, алым-салықтан босатылған адамдар мен елді мекендерді белгілеу үшін қолданылған. Бұл үрдіс Алтын Орда мемлекетінің ықпалынан туындаған. Ресейде де бұл атау алым-салықтан босатылған мәртебемен байланыстырылып, кең тараған. Шығыс Қазақстан облысының Глубокое ауданындағы Тарханка елді мекенінің атауы осы тарихи негізден шыққан деп пайымдалады. Оның бастапқы мағынасы – «алым-салықтан босатылған, еркін елді мекен». Э. Мурзаевтың пікірінше, бұл топоним «тар орыс жерінде терең із қалдырған» атау ретінде бағаланады [88]. Қазіргі таңда бұл елді мекеннің атауы қысқартылып, Тархан деп жазылып жүр. Бұл жағдай тарихи атаудың семантикалық өзгеріске ұшырап, ықшамдалғанының айқын мысалы.

*Жеменей* – өзен, ШҚО, Зайсан ауд. Профессор Т. Жанұзақтың пікірінше, Жеменей гидронимі екі құрамнан тұрады: «Жем/Кем/Гем ‒ көне түркі тілдерінде «өзен, су» мағынасын береді. Ене+й — «ана, апай, әжей» сөздеріне сәйкес келеді. Осылайша, Жеменей атауы «ана өзен» деген мағынаға ие деп тұжырымдайды» [33, б. 81-82]. Бұл түсінік тарихи-лингвистикалық негіздеуге сүйенгенімен, атаудың қазіргі құрылымына байланысты белгілі бір грамматикалық сәйкессіздік байқалады. Атап айтқанда, жем+еней құрамында сөз тіркесінің табиғи заңдылығы бұзылып тұрғандай көрінеді, себебі қазақ тілінде анықтауыш анықталатын сөздің алдында тұруы тиіс.

*Күршім* – өзен, тау жотасы, е.м., ШҚО, Күршім ауд. Күршім өзені шамамен 218 шақырымды құрайды және ол Ертіс өзеніне құяды. Бұл өзеннің бойындағы Күршім жоталары 150 шақырымға созылып, ең биік нүктесі 2646 метрге жетеді. Бірқатар зерттеушілер Күршім атауын тауға қатысты деп қате тұжырымдайды. Мысалы, «Қазақтар» энциклопедиясында бұл атау мәнжүр тіліндегі куру («биік»), моңғолша хүр («тік жар»), тәжікше кур («тау тізбегі») және қырғыз тіліндегі чоң («тау мұздығы») сөздерімен байланыстырылған. Е. Қойшыбаев бұл атауды көне түркі тіліндегі күр («от») және чім («жем») сөздерінен шыққан, яғни «отты-жемді жер» деген мағынада түсіндіреді. Алайда, Күршім жотасы деген ұғымды алғаш енгізгендер орыс картографтары болған. Жергілікті халық бұл тауларды ежелден «Сарытау» деп атаған. Күршім атауының түпкі мәні гидроним ретінде қарастырылғаны орынды, себебі ол көне түркі тіліндегі кү («дыбыс») түбірінен туындаған күр/гүр еліктеуіш сөздеріне негізделеді [83, с. 322]. Атаудың екінші бөлігі – «шім» компоненті етістік пен еліктеу сөздерден сын есім жасайтын көнерген *-ық, -ік, -қ* жұрнақтарының бірінен шыққан. Осылайша, Күр+шім атауы «күр+ік, күрілдеген өзен» деген мағынаны білдіреді. Өзеннің жоғары бөлігінің таулы аймақтан басталып, ағысының қатты гүрілдейтіні бұл атауға негіз болған.

*Күреңөгіз* – асу (2790 м), ШҚО, Катонқарағай ауд. Күреңөгіз атауы екі құрамдас бөліктен тұрады: күрең (сын есім) және өгіз (зат есім). Бірақ бұл жерде күрең сын есімі өзінің негізгі «қызыл қоңыр, қошқылтым» мағынасында емес, ауыспалы «кең, даңғыл (жол)» мағынасында қолданылған деп пайымдаймыз [89]. Бұл пікірді екінші сыңардағы өгіз сөзінің көне түркі тіліндегі үгүз («өзен») деген мағынасымен байланыстыру дәлелдейді. Осылайша, Күреңөгіз атауы «кең арналы өзен» деген ұғымды береді.

*Қаумыш* – көл, ШҚО, Катонқарағай ауд. Қаумыш атауы екі компоненттен құралады: қау және *-мыш.* Мұндағы қау түбірі көне түркі тілінде «қоршау, қаумалау» мағынасын білдіреді [76, с. 221]. Ал *–мыш* – өткен шақ есімше *-ған/-ген* формасының көне нұсқасы. Осылайша, Қаумыш немесе Қауған атауы «қоршалған көл» деген мағынаға ие деп тұжырымдаймыз. Бұл атау Алтай тауының сілемдерімен қоршалған көлге қатысты қойылғаны анық.

*Баспан* – тау (1575 м), ШҚО, Тарбағатай ауд. Халықтық этимологияға сәйкес, қазақ қолынан жеңіліс тапқан қалмақтар бұл тауға қарап: «Енді бұл тауды қайтып баспан», – деп айтқан деген аңыз бар. Алайда, ғылыми тұрғыдан қарастырсақ, бұл атау көне түркі және қазіргі түрік тілінде кездесетін пасван/басман/баспан сөзінен шыққан болуы мүмкін. Бұл сөздер «күзет, қарауыл» мағынасын білдіреді [83, с. 201]. Осындай атаулар көбінесе жеке орналасқан биік тауларға қойылады. Демек, Баспан атауы «қарауыл қарайтын биік тау» деген мағынаны береді деп тұжырымдауға болады. Сонымен қатар, таудың ерекшеліктерін ескергенде, оның етегіндегі көлемді үңгірді меңзеп, атауды «баспана/баспан» деп қою мүмкіндігі де назардан тыс қалмайды.

*Тебіске* – өзен, ШҚО, Тарбағатай ауд. Тебіске атауы екі құрамнан тұрады: тебіс (түбір) + ке (кішірейту мәнді жұрнақ). Бұл гидроним туралы бірнеше пікір бар: Зайсан және Күршім өңірлерінде тебіз сөзі диалект ретінде «тентек» деген сын есімді білдіреді. Осыған сәйкес, Тебізке/Тебіске атауы «ағыны қаттылау, тентек өзен» деген мағына береді [90]. Көне түркі тілінде тебіс/тепіз «сортаң жер» мағынасында қолданылған [83, с. 546]. Бұл жағдайда Тебіс+ке атауы «жағасы немесе суы сортаңдау өзен» деген ұғымды білдіруі мүмкін. Тебіске атауы тебіз (ортанта) шөбі өсетін жерге қатысты қолданылуы ықтимал [91]. Өзеннің табиғи сипаттамаларын ескерсек, атаудың бірінші нұсқасы – «ағыны қаттылау, тентек өзен» деген түсінік – анағұрлым нақтырақ келеді

*Шалдар* – тау (773 м), Абай обл., Аягөз ауд. Шалдар атауы екі құрамнан тұрады: шал (зат есім) + дар (көптік жалғауы). Бұл атаудың мағынасы бірнеше түсінікке негізделген:

Шал сөзі көптеген түркі тілдерінде «тасты биік жер» мағынасында қолданылады. Мысалы, әзірбайжан тілінде чал – «тасты жер», чуваш тілінде чул – «тас», түрік тілінде чал – «тасты биік» деген ұғымдарды білдіреді [88, б. 606]. Осыған сәйкес, Шалдар атауы «тұтас тастан тұратын бірнеше тау» деген мағына береді.

Түркі тілдерінде шал сөзі «ақ, боз, ақшулан» деген сын есімдік мәнге де ие. Мысалы, шал – «ақ шашты адам», шалқұйрық – «ақшулан құйрықты ат» ұғымдарын білдіреді. Осы тұрғыда, таулардың түсіне байланысты бұл атаудың қойылуы да ықтимал.

Қазақ мемлекеттік дәуірі XV ғасырдан XXI ғасырға дейінгі аралықты қамтиды. Осы уақыт ішінде елде көптеген тарихи өзгерістер орын алды. Сондықтан алты ғасырға созылған ұзақ кезеңді біртұтас дәуір ретінде қарастыру белгілі бір дәрежеде жалпыламалықтың болатыны анық. Бұл туралы Б. Әбдуәлиұлы: «Қазақстан аумағы XV ғасырдан бері біртұтас кеңістік ретінде түрлі тарихи кезеңдерді өткерсе де, өзінің тарихи негізін сақтап келеді. Сондықтан бұл дәуір этностық принцип негізінде, «қазақ» этнониміне сүйене отырып сипатталады», – деп пікір білдіреді [60, б. 213]. Ғалымның пікірі орынды деп есептейміз. Қазақ халқы екі ғасырға жуық бодандық кезеңде де өзінің төл жер-су атауларын сақтап қалуға тырысты. Кеңес үкіметі ресми атауларды орыс тіліне ауыстырса да, ел аузында байырғы түпнұсқасы қолданыста болды. Өз тәуелсіздігімізге қол жеткізген соң байырғы атауларымыздың біразын қайтардық. Б. Әбдуәлиұлы алты ғасырды қамтитын бұл кезеңді іштей төрт кезеңге бөліп қарастырады: 1) қазақ хандығы кезеңі; 2) бодандық кезеңі; 3) кеңестік кезең; 4) тәуелсіздік кезең. Лексикалық құрамы бойынша қазақ тілі қабаты, жаңа түркі тілі қабаты, орыс тілі қабатына бөліп жіктейді [60, б. 213]. Қазіргі сәтте еліміздегі жер-су атауларын қазақ топонимдері және Қазақстан топонимдеріне бөліп қарастыру пайда болды. Біртұтас тіл заңдылықтарына, байырғы және қазіргі заманға негіздеп жасап жатқан жер-су атауларын қазақ топонимдерінің қатарына жатқызамыз, ал Қазақстан топонимдері деген ұғымға Қазақстан аумағындағы барлық топонимдерді (араб, парсы, орыс т.б. тілдерден енген) кіргіземіз. Шығыс Қазақстан, Абай облыстарына кеңестік кезеңде енген кірме жер-су атауларын келесі тараушада жан-жақты қарастыратын боламыз.

**1.5 Кірме топонимдердің этимологиялық негіздері**

Қазақ тіліндегі кірме қабатқа араб, иран, моңғол, орыс тілдерінен енген сөздер жатады. Қазіргі таңда топонимика саласындағы мұндай кірме қабаттар этимологиялық зерттеулерді талап етеді. Мысалы, Шығыс Қазақстан топонимиясын қарастырған Б. Бияров Шығыс Қазақстан жерінде араб, иран тілдерінен кірген жер-су атаулары көп кездеспейтінін ескеріп, жеке бір қабат құрай алмайтындығын жазды [59, с. 39]. Қазақ жер-су атауларында соның ішінде Шығыс Қазақстан жерінде де кездесетін «дара» терминінің иран-тәжік сөзі екеніне күмәнмен қарайды. Себебі Алтай жерінде иран-парсы халқы тұрды деген ешбір дерек жоқ екенін алға тартады. Топонимдермен тіркесіп келетін дара сөзі жеке тұрғанда тауды, бір адам оңаша мекендейтін тау қойнауын білдіретін қазақ сөзі деген тұжырымға келеді [59, с. 39]. Қырғыз жер-су атауларын зерттеген Қ. Қоңқабаев Ош жерінде иран тілдік қабаты жиі кездеседі, ал солтүстігіне қарай ақырындап сирей беретінін дәлелдеп көрсетеді. [92]. Қазақ жерінің оңтүстік бөлігінде араб, парсы, тәжік тілдерінен, солтүстікте орыс тілінен кірген, ал шығыста моңғол тілдерінен кірген топонимдер жиі ұшырасады. Шығыс Қазақстан және Абай облыстарының топонимдерін зерттеу барысында екі тілдік қабатқа бөліп қарастыруды жөн көрдік. Олар: 1) Славян тілінен енген кірме топонимдер. 2) Моңғол тілінен кірген топонимдер

*Славян тілінен енген топонимдер.* Қазақстанмен көрші отырған Ресейдің саяси араласуы, Алтын Орда дәуірінен соң, Қазақстанның Ресейге қосылуымен жалғасты. Одан кейінгі байланыс Ресейдің қазақ даласын отарлау бағытында жүрді. Осы жайында Т. Жанұзақ орыс географиялық атауларының қазақ жерінде көбейе түсуі Қазақстан мен Ресей арасындағы әр түрлі тарихи қарым-қатынастарға тікелей байланысты болғанын айтады [66, с. 44].

Шығыс Қазақстан, Абай облысындағы кірме топонимдердің үлкен бір қабатын славян тілдерінен енген атаулар құрайды. Моңғол тілінен кірген топонимдерден славян тілінен енген топонимдердің өзіндік ерекшелігі бар:

1. Бұл аймаққа енген славян тілінен топонимдер моңғол қабатынан соң қалыптасқан. Моңғол тілінен енген жер-су атауларын кіру кезеңін анықтау үшін жан-жақты терең зерттеу жүргізуді қажет етеді. Ал славян тілдерінен кірген атаулар ондай зерттеуді қажет етпейді. Оның кірме екені бірден көрініп тұрады.

2. Екі өңірдегі де славян тілдерінен кірген топонимдердің ену кезеңін анықтау қиындық туғызбайды. Өйткені кірме топонимдердің көбі белгілі бір кезеңдегі тарихи оқиғадан хабар беріп, символдық топонимдерден тұрады. Жалпы славян жер-су атаулары жер бедерін сипаттамай, кісі аты мен саяси атауларды көп қолданады.

3. Славян тілді топонимдердің қазақ топонимдерімен үйлеспей тұруы, бұл тілдің үндіевропалық тілдер типіне жатуында.

Шығыс Қазақстан облысының орталығы Өскемен қаласының атауы мен Абай облысының орталығы Семей қаласының атаулары орыс тілінің ықпалымен қалыптасқан. 1715 жылы Бірінші Петр патша Зайсан көлі маңынан қала салуға бригадир Бухгольцты арнайы жіберген болатын. Алайда, жоңғар әскерлері оның экспедициясын Зайсанға жіберуге мүмкіндік бермейді. 1720 жылы Бухгольцтың отряды генерал-майор Лихаревтың басшылығымен Зайсан көліне дейін жүзіп барып, соғыс жағдайына байланысты қала салуға мүмкіндік болмайды. Олар кері жүзіп келеді де Усть-Каменная бекінісін осы жерге соғуға мәжбүр болады. Усть-Каменогорск атауы «тасты таулардың басталар тұсы» деген мағынада қалыптасқан және Қазақстанның шығысында әсем қалаға айналған. Осы атау қазақ тілінде Өскемен деп бейімделіп, ауызекі тілде қолданылып келеді. Қаланың атауы лексикалық мағынасы болмаса да, ол таңба ретінде қолданылып, заңды түрде қабылданған. Семей қаласы сияқты бұл атау да тарихи тұрғыдан орныққан.

*Семей* – қала, Абай облысының орталығы. Семей қаласының негізі 1718 жылы бекініс ретінде қаланған. Атау орыс тіліндегі «семь палат» сөзінен шыққан. Қазақтар бұл атауды тілімізге ыңғайлап, Семей деп атап кеткен. Сонымен қатар, бұл жерді бекініс салынбай тұрып қалмақтардың пұтқа табынатын жеті тас шатырлары болғандығы туралы пікір де бар. Кейінірек, қала Доржынкид деп аталған. Доржы – бұл жерде адамның есімі ретінде кездеседі. Орыстар осы жерде қала салуға келгенде, оны Доржынкид деп атағаны туралы деректер сақталған. Осылайша, орыстар моңғол тіліндегі «Доржынкид» сөзін «семь палат» деп аударып, Семипалатинск деп атаған. Бұл атауды тастан салынған үйді «палата» деп атауы да растайды. Семей атауы түркі тілінен шықты деп пікір білдіретіндердің ғылыми негізі жоқ. Ол – фонетикалық атау, лексикалық мағынасы жоқ, таңбалық қызметі бар.

*Калмачиха* – өзен, ШҚО, Катонқарағай ауд. Гидроним орыс тілінде жасалып тұр. Орыстар қалмақ атауын «женский родпен» өзенге қойған. Ресей жерінің шығысы мен солтүстік жағында *-их(а)* жұрнағы көбіне өзен аттарына жалғанған. Ер адамды тауға, әйелді өзенге теңеу көп ұлттарда кездеседі. Сонымен атау мағынасы «қалмақ өзені» дегенді білдіреді.

*Самар* – е.м., Абай обл., Көкпекті ауд. Бұл атау Қазақстанның солтүстік-батыс аудандарына қатысты «үлкен табақ, ет табақ, астау» мағынасын беретін диалект сөз болып келеді [90, б. 571]. Көрші Ресей жерінде Самар атауы да осы мағынадан жасалып тұр. Самар «астау секілді, ойпаң жер». Шығыс Қазақстан жеріне Ресейдің Самара губерниясынан келген переселендер алып келген.

*Бородулиха* – е.м., Абай обл., Бородулиха ауд. Славян тілдерінде бор «құмға өскен қарағайлы орман» мағынасын береді [88, с. 92]. Атау құрамындағы басқа тілдік бірліктер орыс тілінің қосымшалары.

Шығыс Қазақстан облысының орыс тілінен енген жер-су атауларын лексика-семантикалық типтерге бөліп қарастырғанда олардың ішінде адам аттары мен фамилияларынан жасалған үлкен бір топты құрайды. Патша үкіметінің белгісі Романовтар әулетіне қатысты: *Романовка, Алексеевка, Еленовка, Татьяновка, Борисовка, Ольгино, Наташино*. Дала губернаторы болған Надаров, Галкин атымен *Надаровка, Галкина,* ал *Милорадовка* қоныстану жөнінде губерниялық бастық Милородов құрметінет.б. осы секілді антропотопонимдер өте көп кездеседі.

Патша үкіметінің православиялық дін басшылары мен миссионерлері, діни мейрамдары, атақты шіркеулерінің де атауы топоним ретінде берілді. Мысалы: *Благовещенье, Воскресенка, Крещенское, Рождественка, Спасовка, Успенка т.б.*

Отарланған жерлерге жаңа атау беруде сол жердің бұрынғы қазақша атауын орыс тіліне аударып қоя салу тәсілі де жиі қолданылған. Мысалы: *Беловодск (Ақсу), Глубокое (Шұңқыркөл), Горькое (Ащыкөл), Котельниково (Оймакөл), Горчинка (Ащылы).*

Екі ұлттың арасындағы тілдік қатынастың дамығаны сонша екі тілден біріккен топонимдер де қалыптасты. Мысалы: *Жаңабаз, Алтынзавод, Солдатүй, Малый Жеменей т.б.*

Шығыс Қазақстан жерін мекендеген келімсектер қазақтың кейбір көне топонимдерін өз тіліне икемдеп қолданған. Мысалы: *Қарақожа – Карагужиха, Маралды – Маралиха, Тархан – Тарханка т.б.* [93].

Шығыс Қазақстан, Абай облыстарындағы қолда бар деректерді қарастыру барысында орыс тілінен енген топонимдердің идеологиялық ерекшелігін ескерсек, онда тәрбиелік, ұлттық мән жоқ екенін байқаймыз. Мысалы, *Сергеевка, Воскресеновка, Заречный, Надеждиен, Озерное, Андреевка, Ленин, Мирный, Первомай, Димитриеевка, Антоновка* *т.б.* атауларды қазақ тіліне ауыстыру *–* қазақ ономастикасының өзекті мәселесі.

Орыс тілден енген атауларды «қазақтандыру» жеріміздегі басқа облыстарында өз шешімін табуда. Сергеевка атауы қазақ жерінде көп кездеседі. Ақтөбе облысындағы осы атауды Құмсай деп өзгертсе, Алматы облысындағы Сергеевка Бесмойнақ деп аталып жүр. Заречный деген атау өзеннің арғы беті деген мағынада жұмсалады. Кеңестік дәуірде осы бір атауды жөн-жосықсыз қоя берген. Бұл атауды Павлодар облысы Қызылжар деп ауыстырды. Бұрынғы Шығыс Қазақстан облысында Ленин атауы 43 рет ұшырасады екен. Оның ішінде 1 ауыл, 1 ауылдық округ, 41 көше [93, б. 26]. Ресейдің өзі тарихи жендет деп атаған мұндай тұлғаның қазақ жерінде атау болып тұруы қазақ халқы үшін, атқарушы билік үшін де үлкен сын деп ойлаймыз.

Шығыс Қазақстан облыс құрамында 11 аудан, 2 қалалық әкімдік, 338 елді мекен, 11 кент бар. Жалпы саны – 375 атау бар. Орыс тілінен енгені – 166 (1-сурет).

Сурет 1 – Шығыс Қазақстан облысындағы славян тілінен енген топонимдердің сандық көрсеткіші

Абай ауданында 10 аудан, 2 қалалық әкімдік, 329 елді мекен, 9 кент бар. Жалпы саны – 340 атау. Орыс тілінен енгені – 71 (2-сурет).

Сурет 2 – Абай облысындағы славян тілдерінен енген топонимдердің сандық көрсеткіші

*Моңғол тілінен енген топонимдер.* XIII ғасырдың бас кезінде моңғолдар қазақ жеріне өз үстемдіктерін жүргізе бастады. Саяси жағдай қазақ қоғамына, мәдениетіне, экономикалық жағдайына, тіліне әсер етті. Моңғол тілінен түркі тілдеріне, керісінше, түркі тілдерінен моңғол тілдеріне тілдік бірліктер, морфологиялық тұлғалар, грамматикалық көрсеткіштер өзара алмасқан. Осындай бір өзгерістер қазақ жер-су атауларының құрамына да өз әсерін тигізді. Бұл түркі тілдерімен моңғол тілдерін зерттеуші ғалымдардың назарын көптен аударып келеді. Осы жағдайға ең біріншілердің бірі болып назар аударған Б.Я. Владимиров екі тілдің элементтерін бір-бірінен ажыратып нақты көрсетуге болатынын айтқан. Ол үшін фонетикалық, морфологиялық, семасиологиялық анализдерді тұтастай қарастыру қажет екенін айтады [94]. Ғалым Р. Сыздықова былай дейді: «Қазіргі қазақ сөздерінің пайда болуы және қолданылуы мен мағынасының құбылу тарихына зер салсақ, олардың біразы түркі-моңғол ортақтығына алып барады, ал тағы бірқатарының түбі таза моңғол тілдеріне қатысты болып шығады. Осы екеуінің ішінде түркі-моңғол қабатына жататындар айтарлықтай көп» [95]. Жоғарыда келтірген ғалымдардың пікіріне қарап моңғол тілінен бізге ауысқан сөздердің бір жағынан генеологиялық туыстығы бар екенін көрсетсе, екінші жағынан басқа тілдерге тән сөз ауысу қасиеті бар екені расталады. Жер-су атауларындағы моңғол тілінен кірген топонимдерді Ә. Әбдірахманов, Ғ. Қоңқашпаев, К. Қоңқабаев, О.Т. Молчанова, А.В. Суперанская, Г. Сағидолда, А.Ә. Әлімхан, Б. Бияров т.б. ғалымдар қарастырды.

Ғалым Ғ. Қоңқашпаев қазақ тіліне моңғол тілінен енген жер-су атаулары барлық аймақта кездесетінін жазып, мынадай статистикалық мәлімет келтіреді: «Шығыс Қазақстан – 73, Оңтүстік Қазақстанда – 73, Орталық Қазақстан – 11, Батыс Қазақстанда – 14 топоним бар» [63, б. 78]. Тілімізге моңғол тілінен енген топонимдерді Ә. Әбдірахманов екі кезеңге бөліп қарастырады: 1) Түркі-моңғол тіл бірлестігі заманында жасалған атаулар; 2) XIII ғасырдағы моңғол шапқыншылығы және одан кейінгі кезеңдерде қалыптасқан атаулар. Осы бөліністі қазақ топонимдерін қарастырып жүрген Ұ. Ержанова, А.Е. Жартыбаев, Б. Бияров сынды ғалымдар басшылыққа алып қарастырады. Бірақ Б. Бияров екінші кезеңді XIII ғасырдан бастап XVIII ғасырдың ортасына дейін шектеп алып зерттейді. Себебі ғалым Жоңғария құлағаннан кейін моңғол-қазақ тіл арасындағы араласу тоқтады деп санайды [45, б. 43]. Топоним құрамындағы моңғол тілді элементтің дәл қай кезде пайда болғанын ажырату қиын мәселе. Ғалым Ә. Әбдірахмановтың өзі екі кезеңге бөлгенімен мысалдарды бөліп көрсетпей тұтас қарайды. В. Севортян бұл екі тілдің қатынасының күрделі мәселе екені жайында былай дейді: «Вся проблема тюрко-монгольских языковых взаимоотношениий у этой части монголистов или же тюркологов нередко сводиться к одному мучительному вопросу: кто же у кого заимствовал?» [28, с. 9].

Қазақ және моңғол топонимдерінің салыстырмалы талдауын қамтыған соңғы уақыттағы көлемді жұмыстың бірі – Г. Сағидолданың «Түркi-моңғол тiлдiк байланысы: топонимия және фразеология» атты монографиясы [96]. Бұл жұмыстың ең басты ерекшелігі – гибридті қазақ-моңғол топоним-композиттердің сандық көлемін санау және олардың этимологиясын көрсету. Нәтижесінде топонимдердің бір бөлігі түркі тілінен енсе, бір бөлігі моңғол тіліне тиесілі екені анықталды [96, б. 120-123]. Осы зерттеу жұмысымызда моңғол тілінің қазақ топонимикасына ықтимал әсерін ескеретін бірқатар этимологиялық гипотезаларды талқылай отырып, осы мәселеге назар аударуға тырыстық. Қазақстан топонимдерінің тілдік шығу тегіне байланысты тарихи стратификациясын бір кездері ірі географ-топонимист Э.М. Мурзаев ұсынды:

1. Орта Иран тілдік қабаты, осы аймақта бір кездері қоныстанған егінші иран халықтары – хорезм, бактрия, соғды тілдері *(Хорезм, Вахш, Балхан)*.

2. Жалпытүркі тіл қабаты (оны қазақ тілінен нақты ажырату қиын, бірақ кейбір жағдайларда ертетүркі фонетикалық формасы қолданылады, мысалы, географиялық термин *адыр* (қазіргі қазақшада *айыр*).

3. Араб-парсы тіл қабаты, Халифат кезеңінде араб жаулаушыларының келуімен байланысты *(Джелалабад, Джебел, Гиссар жотасы, Зиярат).*

4. Моңғол тіл қабаты *(Джумгал, Дабан, Ұлан, Ұлакөл, Емел).*

5. Орыс тіл қабаты [97].

Бұл тіл қабаттары өз ішінде бірнеше топқа бөлінеді. Ғалым Г. Сағидолда моңғол топонимикасына тюркизмдердің енуінің негізгі төрт себебін атап көрсетеді:

1. Моңғолияның қазіргі аумағында орналасқан түркі қағанаттары заманынан бері көнетүркі топонимдерінің реликтері.

2. Шыңғыс хан империясы кезінде моңғол лексикасына енген тюркизмдер.

3. Түркітілдес халықтардың моңғол тілділермен қатар тұруына байланысты қазіргі заманғы кірме сөздер (дархаттар тувалықтармен, якуттар буряттармен, ойраттар оңтүстік сібір түркілерімен, шығыс қазақтары ойрат тайпаларымен байланыста).

4. Кейбір моңғол тілді тайпалар (цаатан, дархад, сартагул, урянхай және т.б.) тілдік қозғалыстың нәтижесінде моңғол тілдеріне түркі тілдерінен ауысуы мүмкін. Мұндай мүмкіндіктердің барлығы, әрине, түркі топонимикасындағы моңғол тілдік қабатын зерттеуде де релевантты. Оларды зерттеудің күрделілігі онимдерге тән ішкі форманың көнеленуімен, басқа тілге ену кезінде фонетикалық бейімделудің салдарымен және бірнеше рет қайта енумен байланысты туындаған. Қазақ топонимиясына енген этимологиялық қате ұсыныстардың едәуір көп кездесуі осыдан болуы мүмкін [96, б. 64].

Біз жоғарыда келтірілген ғалымдардың бөлінісін дұрыс деп есептейміз. Бірақ Ә. Әбдірахманов, Б. Бияров секілді Шығыс Қазақстан және Абай облысындағы моңғол тілді топонимдерді тұтастай алып қарастырамыз.

*Дөлен* – Шығыс Қазақстан облысы Бесқарағай ауданындағы ауыл. Ғалым Б. Бияров аталған топонимнің этимологиясына қатысты әр түрлі тұжырымдар келтіреді. Ғалым *Долан* (Алматы обл., Қарасай ауд.) сөзін моңғолдың *дулаан* «жылы»(прамоңғолдық тұлғасы *\*dulahan*) сөзі, ал *Дөлен* (ШҚО, Бесқарағай ауд.) моңғолдың *долоо(н)* «жеті» (прамоңғолдық тұлғасы *\*dolohan*) сөзінен шыққан деп көрсетеді [98]. Яғни топоним атауынан сан есімнің жеке қолданылмай, элипсиске ұшырағанын байқауымызға болады. Шынында да, бірінші компонентіне қатысты *Долон* топонимдері Қазақстан мен Орталық Азия аумағында жиі кездесіп отырады. Сондай-ақ «Моңғолдың құпия шежіресінде» (XIII ғ.) *Dolo'an-boldah,* яғни «Жеті төбе» топонимі туралы деректер берілген [99].

Орыс саяхатшысы Ф. Байковтың зерттеу қолжазбаларына сүйенсек, Долонқарағай қазіргі Семияр кентінің тарихи атауы болған, демек екінші компонентіндегі *қарағай* моңғолдық *харгай* сөзі болуы мүмкін.

Павлодар өлкетанушыларының пікірінше, қазіргі Долон елді мекенінің орнында ертеде ойрат ғибадатханасы болған. Осылайша, эллипсиске ұшыраған екінші компоненті моңғол тіліндегі хийд – «ғибадатхана» деген сөзінен енген деп болжауға болады. Бұл ғибадатхана жеті шатырдан тұрғызылған және кейінірек «Долонхийд» атауы қалыптасқан. Бұл атау Семипалатинск атауының жасалуына әсер еткен деп тұжырымдайды [98, б. 12-19]. *Долан* топонимі моңғолдық *\*dulahan* «жылы» сөзінен енген емес, *Долан* ойрат тіліндегі сан есімнен кірген сөз болуы мүмкін: жазбаша ойрат тілінде *doloon*, қалмақ тілінде *долан*, Шыңжаң ойратшасында *долаан*, Моңғолия ойратшасында *dolān, dolō(n)*, яғни прамоңғолдық *\*dolohan* «7» саны болуы мүмкін [83, с. 128]. Дегенмен *Долан* топонимі тікелей сан есіммен емес, этнониммен байланысты болуы мүмкін. Доландар – Алтай ұйғырлары субэтникалық тобы. Бұл этноним моңғолдың «жеті» санына байланысты туған, өйткені аңыз бойынша доландар өздерінің шығу тегін «жеті ұрпақтан» таратады. Қазақ говорларында *долан* сөзінің «сөзге сараң, үндемейтін» мағынасы қолданылады [100] және ол этнонимге де еніп, ойконимге де айнала алады.

Ғалым Б. Бияровтың гипотезалық пікірлерін саралай келе, *Дөлен* топонимі бастапқы мағынасы сын есімге еш қатысы болмауы мүмкін. Себебі, қалмақ тілінде *дөлен* «таудың тегіс беткейі», «тынық, тыныш», Шыңжаң ойратшасында *дөләән* «тынық, тыныш», *дөлəəн урсахуултаа hол* «ағымы тыныш өзен», Моңғолия ойратшасында *döl'ǟŋ* формалары кездеседі [83, с. 130], яғни прамоңғол тұлғалы *\*döli-gen / \*dölü-gen* «тынық, тыныш» > жазба моңғол тіліндегі *dölügen*, орта моңғол тілдеріндегі *dolüejen,* ордос тіліндегі *döl'ö(n)* сөздерімен байланысы бары сөзсіз [70, б. 195]. Мұндай апеллятив қазақ тілінде кездеспейді, сондықтан бұл кірме топоним.

Жоңғар және маньчжур кезеңдеріндегі моңғол топонимдерінің арасында *dölögön* атауы кездеседі [64, р. 62]. Алтай тіліндерінде *Толон, Талон* «өзен, орын, кен орны» деген мағыналарды білдіреді [101]. Жоғарыда келтірілген этимологиялардың ішінде *Дөлен* топонимі ойрат тіліндегі «таудың тегіс беткейі», «тынық, тыныш» мағынасына сәйкес келеді.

*Өрел* – Шығыс Қазақстан облысы Катонқарағай ауданындағы ауыл. Жергілікті тұрғындар *Үріл* формасын қолданады [31, б. 212]. Аталмыш топонимнің этимологиясына қатысты келесідей тұжырым кездеседі: моңғол тіліндегі *уруул* «ерін» сөзінен туындаған. Себебі, Өрел елді мекені ерінге ұқсас екі шатқал ортасында орналасқан. Аталған гипотеза жайлы ғалым Г. Сағидолданың және Б. Бияровтың зерттеулерінде сөз болады [74, б. 141; 96, б. 93]. Алайда Өрел топонимінің этимологиясы моңғол тіліндегі уруул «ерін» сөзімен емес, фитониммен байланысты болуы да мүмкін: жазба моңғол тілінде *öril, üril,* орта моңғол тілінде («Моңғолдың құпия шежіресінде») *olirsun*, халха тілінде *ɵрɵл*, қалмақшада *ɵрл* «жабайы сібір алма ағашының жемісі» мағыналарын білдірген Шыңжаң ойратшасы мен моңғол тілінде аталмыш сөз кездеспейді, бурятша *үлир* «жабайы алма ағашы» [70, с. 226].

Моңғолша алма ағашының атауларына, олардың этимологиясына қатысты ғалым А.В. Дыбо зерттеулерінде толық қамтылған [102]. Өрел атауына ұқсас Алтайдағы топонимдер: Уруль, Урыль өзен, шың, елді мекен [101, с. 283]. Ғалым О.Т. Молчанова кет тілінде *уриль* «өзен саласы» (*úr'il'* ‘vom Oberlauf eines Flusses‘ (Adv.) мағынасын береді деп көрсетеді [103]. Талданып отырған топонимнің мағынасына қатысты бұл тұжырым, яғни аталмыш топоним Қазақстанда да кездесетіндіктен, тек қана кет тіліне тән деп емес, моңғолдық элемент деп қарауымызға негіз бар. Жоңғар және маньчжур кезеңдеріндегі моңғол топонимдерінің арасында *Örili-yin Toqoi* «алма иіні» сөзі кездеседі [76, c. 127].

*Арғұт* – өзен, Шығыс Қазақстан облысы, Катонқарағай ауданы. Апеллятив ретінде қазақ тілінде кездеспейді. Бұл гидроним Махмұд Қашқариде («Талас пен Баласағұн арасындағы жер») [89, с. 24] кездесетін түркі тайпалық атауымен *argu* байланысты туған. Мұндай гипотеза фонетикалық және морфологиялық тұрғыдан өте жақсы тұжырымдалған (ежелгі түркі аффиксімен көпше түрде -t, [104]. Бірақ бұл пікір тарихи және географиялық тұрғыдан күмән тудырады. Арғұт атауы гидроним және шатқал атауы ретінде Алтайда да кездеседі [101, c. 213-214].

Ғалым О.Т. Молчанова *арғұт* атауына қатысты мынадай этимология ұсынады: «алтай тілінен *аркыт* «былғары ыдыс, *чеген* - қышқыл сүтті сусын дайындауға арналған қап», қырғыз тілінде *аркыт* (солт.) қымыз дайындауға және сақтауға арналған қайыс былғарыдан жасалған ыдыс (алтай және қырғыз тіліндегі этимологияларды салыстыруды Л. Будагов ұсынған)» [105].

Мұндағы семантикалық негіздеме – тар жартастан өткенде Арғұтта көп мөлшерде ақ көбіктің пайда болуы. О.Т. Молчанова да, Л. Будагов та ыдыстың атауын моңғолша *архот* сөзімен байланыстыра отырып моңғолизм деп таниды. Моңғол тілдерінде мұндай форма болуы мүмкін емес, ал ыдыстың түркі тіліндегі атауымен жалғыз анық сәйкестік – қалмақша *архд* «сүтке, қымызға арналған былғары ыдыс» [70, c. 56], Шыңжаң ойратшасында *архад* [69, c. 38],моңғол ойратшасында *arxăd*, жазба ойратшада *arqad* формалары кездеседі [68, c. 43].Ғалым Г.Д. Санжеевтің гипотезасы бойынша, бұл топоним тюркизм болуы мүмкін және түркі сөзі моңғолша «архит» – «алкогольді, құрамында алкоголь бар» және «araki» сөздерінен туындаған болуы ықтимал. Бұл сөздердегі -tu жұрнағы «архи» деген сөзге айналып, «сүтті арақ» мағынасын берген. Арақ ыдысының атауы шығыс түркі тілдеріне енген, әрі осы тілдерде «қымыз, сүт ашымағына арналған ыдыс» мағынасын алған, кейінірек ойрат тілінде осы мағынада қайта пайда болған болуы мүмкін. Осылайша, түркі топонимі моңғол апеллятивінен шыққан деп тұжырымдайды [106].

*Арқауыл* **–** тау,ШҚО,Күршім ауд. Халықтық этимологияға сәйкес, Қаракерей Қабанбай батыр жекпе-жекте өлтірген қалмақ батыры Арқауылдың атына орай қойылған деп айтылады. Ал ғылыми этимология бойынша Арқауыл атауы таза ороним, яғни тау аты: Арқа + уул > Арқауыл. Түркі-моңғол тілдерінде «арқа» сөзі «ту сырты», «үсті», «солтүстік» деген мағыналарды береді, ал «уул» сөзі моңғол тілінде «тау» дегенді білдіреді [107]. Осылайша, Арқауыл атауы «Арқатау», яғни малдың арқасына ұқсас көлбеу біткен тауға берілген атау деп түсіндіріледі.

*Арғанаты* – тау, ШҚО, Тарбағатай ауд. Тарбағатай сілемдерінің оңтүстік батысында орналасқан. Халықтық этимология бойынша «арыған ат» мағынасынан шығатынын айтады. Ғылыми этимологияға назар аударсақ, моңғол тілінде аргаль «арқар» сөзінен шығатынын байқаймыз [61, б. 520]. Аргаль сөзіне моңғол тіліндегі -ин+т көптік мәнді білдіретін жұрнақ жалғанған. Демек, *Агалинт/Аргалинты/Арғанаты* болып тілімізге ыңғайланған. Арғанаты «арқарлы» мағынасын береді.

*Зайсан* – көл, сондай-ақ *Жайсаң* – Алматы облысы Жамбыл ауданындағы ауыл. Гидроним тарихи тұрғыдан Жоңғар хандығы кезіндегі қалыптасқан атау [74, б. 138]. Аталмыш топонимге қатысты тарихи атаулар: орта моңғ. *Qongqotu naɣur* «қоңыраулы көл» (бұл топонимді ғалым Б. Бияров көл жағасына соғатын толқын дыбысымен байланыстырады, бірақ бізге *Qongqotad* «қоңырау мұнаралары» найман руының бірі, тайпалық атаумен байланысты болып көрінеді); қазақшада *Бейнетеңіз* («Қозы Көрпеш - Баян Сұлу» поэмасында айтылған), тура мағынада «теңізге ұқсас, теңіз сияқты» («Ертіс бойынша Карадон жеріне, *Бейнетеңіз* бойынша Дейтугин көліне жетті»). Моңғолша *Зайсанг* (моңғ. топонимі – Зайсанг нуур) «дзайсанг, билеуші; рулық тарау; монастырь лауазымының атауы», қытайша *zǎi xiàng* «бірінші министр» [108]. Бұл сөз қазақ тіліне апеллятив ретінде де кірген: *жайсаң* «мырза; жарқын, көңілді» [109]. Моңғол тілдерінде, жазба моңғ. тілінде *ǰayisang*, халха тілінде *зайсан*, бурят тілінде *зайсан, зайһан*; қалм. *зəəсн* формалары бар [107, б. 65]. Қырғыз (қырғызша *жайсаң*) және қазақ тілдері де осыған ұқсас.

*Бақанас* – өзен, Абай обл., Абай ауд., ШҚО, Катонқарағай ауд. Ғалымдар бұл атауды бақан+ас тұлғасында келіп, бақан секілді бас жағы екі бағытқа айырылған өзен деп көрсетеді. Біздің ойымызша, атау моңғол тіліндегі баға «аз, шағын, қысқа» сөзі мен ус «су» сөздерінің бірігуімен жасалған [107, б. 58]. Қазақстанның біраз жерінде кездесетін мұндай өзендер шолақ келеді. Демек, Бақанас «қысқа, шолақ су (өзен)» мағынасын беретін атау.

*Баты* – е.м., Абай обл., Көкпекті ауд. Моңғол тіліндегі *баа* «жасыл, жас қамыс» + ты тұлғасында жасалған [107, б. 56]. Демек, Баты «жасыл қамысты, сулы жер» мағынасын береді.

*Баянқара* – е.м., Абай обл., Абай ауд. Бұл атау кісі есімінен жасалған болуы мүмкін, бірақ егер бұл пікірді қабылдамасақ, онда моңғол тіліндегі «баян» («бай, дәулетті») және түркі-моңғол тілдеріне ортақ «қара» («қара тасты тау, төбе») сөздерінің бірігуінен жасалған деп түсіндіруге болады.

*Шорға* – өзен, сонымен қатар Шорға – Шығыс Қазақстан облысы, Тарбағатай ауданындағы ауыл. Бұл сөз әдеби де, диалектілік қазақ сөздіктерінде де апеллятив ретінде кездеспейді. Аталмыш атау жазба моңғолшада *čorγa, čorγu,* халха тілінде *цорго*, қалмақшада *цорh*, бурятшада *сорго* «ыдыстың аузы (шүмегі), су айдау құбыры, суағар» мағыналарын білдіреді [70, с. 152]. Шыңжаң ойратшасында *цорhо* «су ағатын құбыр, су айдау құбыры» [69, с. 431], Моңғолия ойратшасында *tsorăɣă* «ыдыстың, мысалы шәйнектің аузы (шүмек)» мағынасын білдіреді [68, с. 843].

Ғалым Б. Бияровтың пікірінше, Шорға өзені сияқты географиялық объектілер үшін (көлге құятын немесе одан шығатын шағын өзен) қазақ тілінде *шүмек* топонимінің құрамдас бөлігі ретінде қолданылады, ол «бұру құбыры, кран» мағыналас апеллятивке сәйкес келеді. Яғни *čorγu* моңғол апеллятиві әзірге депалатализацияланбаған түркі тілдерінің қатарына енген: қырғызша *чорг* «шәйнектің шүмегі, кран», алтайша *чорго* «кран, арақ жасауға арналған доға тәрізді түтік», тубалар тілінде čorɡo, құмық тілінде čorɡo, челкан тілінде čorɡo, теленгіт тілінде čorɡo, телеуіт тілінде čorɡo, хакас тілінде *сорға* «шәйнек шүмегі, самаурын түтігі», хакас тілінде sorγa, сагай диалектісінде surγa, шор тілінде šorχы «шәйнек шүмегі, түтікше, сүтті арақ айдау аппаратының астаушасы»; тува тілінде *шорга* «сұйықтықты ағызуға арналған ағаш түтік, арық» мағыналарын білдіреді [110].

Шығыс Қазақстан облысы Шемонаиха ауданындағы*Үбі* өзені атауының шығу тегіне қатысты гипотеза жасау біраз қиындық тудырады. *Үбі*, яғни қазақша «мүлік, тұрмыстық заттар» [111], якутша *үп* «қазына», тува тілінде *үп* «мүлік, олжа», алтай тілінде *ӱп* «қазына, мұра» зат есім түрінде сақталған және басқа түркі тілдері үшін *üp-le*- «тонау» сөзіне негіз болған пратүркі тілінің \*üp «мүлік, олжа» сөзінің рефлексі [71, p. 54; 112]. Ғалым Рясянен Рамстедттің [113] тұжырымын негіздей отырып, қалмақша *öb* «мүлік» жазбаша моңғолшада *öb*, халх. *ɵв* «мұра, мирас», қалм. *ɵв* «меншік, мүлік» түркизм ретінде таниды [70, c. 220]. Яғни аталмыш өзеннің қазіргі қазақша атауын түркі тектес деп қарастыруға да болады.

Қазақстандық топонимистер осы өзен атауының этимологиясын анықтағанда Уба формасын қарастырады (орыс тілді гидронимдер жиынтығы, атап айтқанда Уба, Убинка өзендерінің салаларына қолданылады [101, c. 267]. Ғалым Б. Бияров еңбегінде бұл форма моңғолша (халха) *уваа* – *уваа-цуваа* «бірінен соң бірі» (өзен ағындардың кезек-кезек қосылуынан пайда болғандықтан) жұп сөздің компоненті ретінде беріледі [74, б. 141]. Бірақ бұл үстеудің негізі халха тілінің жұптасқан сөздерінен басқа тілде кездеспейтін сияқты (*уван цуван* «бірінен соң бірі; топ-топпен») [70, с. 191]. Жазба моңғол тілінде *ubuγа* және *ubun* (*ubung* нұсқасымен), яғни халха тілінің жазба моңғол жазбасынан кездестіреміз. Халха тілінен *уваа-цуваа* қазақшаға «ұбақ-шұбақ» деп аударылады [61, б. 500], тура сол мағынада *ұбап-шұбап* сөзі беріледі. Қырғызшада *убап-чубап* или *убай-чубай* «қаз-қатар, бірінен соң бірі». Осы қос сөздердің барлығы – формалды түрде басқа түркі тілдерінде семантикалық тұрғыдан кездесе бермейтін *\*upa*- етістік негізінен туындаған.

Моңғ. *овоо* < Прамоңғ. \**obaha* «тас пирамида» [67, р. 465], бұл Б. Бияров зерттеулерінде [74, б. 141], Алтай топонимдерінде [101, с. 267] *Обоо оозы* (Усть-Уба елді мекені, «Обоо өзенінің сағасы» немесе «тас пирамида тұрған саға») мағынасымен кездеседі.

*Китің* – тау, ШҚО, Катонқарағай ауд. Мұндай атау қазақ және қытай жерінде де кездеседі (Китің, Күйтіңқара, Қитын). Ороним моңғолдың *хүйтэн* «суық, салқын, аяз» сөзінен шығады [107, б. 640]. Биік болуынан үнемі салқын, суық болатын тауларға берілетін атау.

*Қаңсар* – тау, ШҚО, Күршім ауд. Бұл атау моңғол тіліндегі «хацар» («бет, таудың беті») сөзінен жасалған [107, б. 640]. Таудың солтүстік және шығыс беткейлерінің тік жартасты болуына қарамастан, оңтүстік және оңтүстік-батыс жағы көлбеуленіп, Күршім өзенінің аңғарына жалғасады. Осылайша, атау таудың беткейлерінің ерекшелігін сипаттайтын сөз болады.

*Ласты* – өзен, ШҚО, Тарбағатай ауд. Гидроним моңғол тіліндегі улиас «терек» + ты қатыстық сын есім жұрнағы арқылы жасалған [107, б. 508]. *Улиаст/Ұласты/Ласты* нұсқасында тілімізге еніп, «теректі» мағынасын береді. Евразия континентінде Теректі деп аталатын өзендер мен сулардың көп кездеседі. Көптеген ғалымдар терек сөзін су сөзімен байланыстырып қарайды. Алайда, терек ағашы суды көп қажет ететіндіктен, ол тек сулы жерде ғана өсе алады. Осылайша, терек ағашының өсу ортасы атаудың шығуына себеп болуы мүмкін деп есептейміз.

*Доланқара* – Алматы және Жамбыл облыстарының шекарасындағы, Зайсан көлі мен Қалба тауының маңындағы таудың атауы [31, б. 101-102]. Топонимнің бірінші бөлігі *Долан* ойраттың «жеті» сан есімінен алынған, ал екінші бөлігін топонимистер әр түрлі түсіндіреді. Ғалым Ғ. Қоңқашпаев *қара* сөзі моңғол және қазақ тілдеріне ортақ және «тау, төбе, жота» мағыналарын білдіреді деп есептейді [62, б. 91] (алайда қазақ және моңғол сөздіктерінде мұндай мағынада сөз кездеспейді). Ғалым А. Әбдірахманов [31, б. 101-102] *қара* компонентін ностратикалық шығу тегіне жатқызады. Ғалым Э.М. Мурзаев: «Орта Азияда, Қазақстанда, Жоңғарияда және Моңғолияда *қара, гара, хара* «шоқыс, биік жер» деген терминдер бар, яғни қатты жыныстардан, тастан тұратын тау», сондай-ақ ғалым мұны этимологиясы басқа иранның топонимдік компоненті -*кар* «бекіністі қоныс» және груз. *gora* «төбе» сөздерін қате қосып иран тілдеріндегі көне иранша *gairi* «тау, тас» рефлекстерімен байланыстырады. Шынында да, түркі және моңғол тілдерінің өмір сүру аймағындағы мұндай оронимдердің көп бөлігі пратүркі \*kara, прамоңғ. \*kara «қара» рефлекстері арқылы оңай түсіндіріледі. Оронимдердің тас беттерімен байланысы Б. Бияров зерттеулерінде де сөз болады: «Әдетте қыста да қар түспейтін тасты таулар *Қаратау* деп аталады; олар қыста қарлы жерде қара болып көрінеді» [74, б. 170]. Ғалым Ғ. Қоңқашбаев еңбегінде *Доланқара «*Долан шоқысы» деп түсіндіріледі, мұнда *Долан* – этнонимнен шыққан жалқы есім [7, с. 37]. Ғалым Т. Жанұзақ еңбегінде: «*Егізқара* топонимін талдау кезінде атаудың екінші бөлігі *қара* өзінің негізгі мағынасынан басқа, түркі-моңғол тілдерінде «тау жоталары, тау шыңдары» дегенді білдіреді» [43, б. 81]. Ал Б. Бияров былай деп жазады: «*қара*» сын есімі субстантивациялануы және топонимдегі екінші негіз ретінде қолданылуы мүмкін (*Егізқара, Доланкара* және т.б.). Бұл жағдайда ол негізінен «тау, төбе, шың, биіктік дегенді білдіреді» [74, б. 177]. Ғалымдар келтірген қара сөзінің осы бір мағынасы қазақ тілінің лексикасында кездеспейді.

Сондай-ақ Г. Қоңқашпаев өз еңбегінде *қара* оронимдерде қара түсті өсінділері бар объект, ал гидронимдерде негізінен жер асты суларымен қоректенетін көл немесе өзен деп келтірілген [7, б. 138]. Біздің оронимнің бірінші компоненті, шын мәнінде, этнонимді, антропонимді немесе *долан топши* «қарағашқа ұқсас ағаш түрі» қазақ диалектісінің эллипсисін көрсетеді [100, б. 198] Алтай Республикасының топонимикасына келетін болсақ, О.Т. Молчанова *қара* топонимдер компонентінің атрибутивтік сипатын көрсетеді [101, с. 79].

Топонимнің екінші компонентін түсіндірудің тағы бір жолы: моңғолизм, прамоңғ. \*kara-ha (\*kara- «қарау» сөзінен шыққан) рефлексінің бейімделуі, жазба моңғолшада *qaraγa*, халха тілінде *хараа* «көз, көру; айнала көрінетін жер», қалмақшада *χarā, χarān* «көз, көру», Шыңжан ойратшасында *хараан* «сұлба, жиек, бейне», Моңғолия ойратшасында *χarāŋ* «көз, көру» [69, с. 387], [68, с. 390] Алайда жалғыз сәйкес келетін мағына («бақылау пункті») ойрат-қалмақ тілдерінде іс жүзінде кездеспейді (бірақ моңғол карталарында *Qaraɣa* топонимикалық компоненті бірнеше рет кездеседі) [64, p. 138].

*Тарбағатай* – тау, елді мекен, Шығыс Қазақстан облысы Тарбағатай ауданы. Бұл сөз Г. Қоңқашпаев [114], Ә. Әбдірахманов [31, б. 199] еңбектерінде «суыр» мағынасында моңғолдың *tarbagan* «тарбаған, дала суыры» сөзінен туындаған деп көрсетіледі. Е. Қойшыбаев еңбегінде моңғол тілінің (бірінші кітапта – «түркі тілі») суыр мен фиктивті *тай* «тау» атауының композиті ретінде талданады [54, б. 210]. Ғалым Н. Поппе де мұндағы *- tai* – моңғол атрибутивінің жұрнағы деп көрсетеді [115]. Бұл сөз қазақ тілінде аппелятив ретінде кездескен емес. Алайда оның туынды негізі қазақ тілінің диалектілеріне кірген (Шығыс Қазақстан облысы, Алтайдың Қосағаш ауданы, Моңғолия қазақтарында) тарбаған «суыр» деген сөз ретінде қолданылады [100, б. 649]. -Лай/-дай/-тай жұрнағы қазақ тілінде бар, бірақ бұл жұрнақ атрибуттық емес, ұқсастық мағынасына ие және моңғол тіліндегі -тай жұрнағынан айырмашылығы, түпкілікті -н негізді қысқартпайды. Сондықтан туынды сөздің моңғол тілдерінен алынғаны күмән тудырмайды. Топоним моңғол карталарында *Tarbaɣantai* және *Tarbaɣatai* нұсқасында кездеседі. Сонымен қатар, Алтайдағы «Тарбағатай – Бұлақ» (Тарбагатай-Булак) атауы «бұлақ, суырлы бұлақ» деген мағынада көрініс табады. Мұндағы екінші компонент гибридті атау емес, өйткені «бұлақ» (булак) сөзі түркі тілдерінен моңғол тілдеріне апеллятив ретінде енген [76, с. 192].

*Қоңқай* – Шығыс Қазақстан облысы Катонқарағай ауданындағы тау. Онда *Бала Қоңқай, Үлкен Қоңқай* оронимдері, *Қоңқайбаза* (орысша *база* сөзінен) ойконимі кездеседі [67, б. 140]. Б. Бияров өз еңбегінде этимологиясы бойынша бірінші буынын моңғолша *гон* «бойдақ, жалғыз», қытайша *guān* [116], халха тіліндегі *гон бие* «жалғыздан-жалғыз» қос сөзінде ғана кездеседі, моңғол тілдеріндегі анағұрлым сәйкес формасы – прамоңғ. *\*gagča ~ \*gaŋča «alone»* [67, p. 336], екінші компонентін жалпы түркі-моңғол жұрнағы деп санайды және оронимнің негізгі мағынасын «жеке, оқшауланған» деп түсіндіреді. Моңғол тілдерінде аталған түбірдің көп кездеспеуіне байланысты оронимді қазақтың *қоңқай* «жамбасқа салу, алшы күйі» аппелятивімен байланыстырған жөн [116, с. 43]. Бұл сөздің өзі моңғолизм: орта қалмақшада *oŋgǟ* «баланың жамбасы» [117].

*Боқты* – тау, ШҚО, Тарбағатай ауд. Атау моңғол тіліндегі бөх «түйенің өркеші» оған -ты қатыстық сын есім жұрнағының жалғануы арқылы жасалып тұр [107, б. 88]. Мағынасы: «Өркештенген тау».

*Еміл* – өзен, Абай обл., Үржар ауд. Біздің пікірімізше, атау екі компоненттен құралған: ем + іл. Мұндағы ем тұлғасы моңғол тілінде жіңішке сын есімі ретінде қолданылған, ал -іл/ыл көне түркі тілінде «ылғал, су» мағынасында қолданылған [107, б. 770]. Осыған сүйене отырып, атаудың мағынасы «жіңішке, ені тар су (өзен)» деп түсіндірілуде. Сондай-ақ, Ойыл және Қиыл атаулары да осы үлгіде жасалған деп айтуға болады.

*Кегенщұңқыр* – жайлау, ШҚО, Катонқарағай ауд. Кеген + шұңқыр сөздерінен бірігеді. Бірінші сыңары моңғолдың *гэгээн* «жарық, сәулелі, нұрлы» деген сөзінен жасалған [107, б. 153]. Екінші сыңары *шұңқыр* географиялық терминімен бірігіп «қасиетті, сәулелі, нұрлы шұңқыр жер» мәнінде тұр. Алматы облысындағы Кеген өзені осы сөзден жасалған.

*Маңқан* – тау, ШҚО, Күршім ауд. Ороним моңғол тілінде *манх* «құмды төбе, бархан» сөзі арқылы жасалып тұр [107, б. 298]. Бұл атау құмы жоқ төбелерге де қойылған деп ойлаймыз. *Манх ан/Маңқан* «төбе, төбелер» мағынасын береді.

*Нарын* – өзен, тау жотасы, ШҚО, Катонқарағай ауд., өзен, Тарбағатай ауд. Бұл атау моңғол тіліндегі *нарийн* «жіңішке, жұқа, талдырмаш» сөзінен жасалған [107, б. 329]. Қазақстандағы Нарын, Нарынқол, Нарын құмы сынды атаулардың бәрі де осы мағынадан шығады. Катонқарағайдағы Нарын өзені «енсіз, жіңішке өзен» дегенге келеді. Тау жотасының олай аталуына гидроним себеп болуы мүмкін. Бұл тау жотасы картада ғана белгіленгені болмаса, халық оны Алтай тауы деп атайды.

*Сайқан* – тау, ШҚО, Зайсан ауд. Ғалым Т. Жанұзақ түркі тілінде сайқын «ен дала», моңғолша *сайхан* «жақсы, әсем, көрікті, сұлу» мағынасын беретінін айтады. Е. Қойшыбаев болса Сайқын және Сайхан сөздерін бір деп қарастырады [33, б. 163-164]. Демек, Сайқан атауы моңғолдың *сайхан* «жақсы, сұлу, әдемі» сөзінен жасалған. Моңғолдар жер-суға табынғандықтан мұндай атауларды жиі қолданған.

*Сарманақ* – көл, ШҚО, Зайсан ауд. Сары + манақ сөздерінен бірігетін бұл атаудың екі түрлі мағыналық түсіндірмесі бар. Біріншісі, моңғол тілінде Шар (сары) + манах (қарауыл, күзет) сөздері арқылы «күзет, қарауылы бар сары көл» мағынасын береді. Екінші түсінік бойынша, Жезқазған мен Ұлытау аймақтарында *манақ* сөзі сиыр мен жылқының қарнын білдіреді [90, б. 501]. Демек, Сарманақ атауы «бірнеше суды қосып алатын үлкен қарын секілді сары көл» деген мағынада болуы мүмкін.

Қорыта келгенде, Шығыс Қазақстан, Абай облыстарының жер-су атауларынан моңғол тілінен шығуы ықтимал 24 топонимді этимологиялық тұрғыдан талдадық. Олардың қазақ тіліне енуін жоңғар кезеңімен сәйкестендіруге болады. Талданған топонимдердің үшеуі гибридті болуы мүмкін (*Баянқара,* *Еміл,* *Доланкара*: бірақ толығымен кірме сөз болуы да мүмкін). *Дөлен, Өрел, Арғұт,* топонимдері қате түсінікке ие болған, өйткені топонимистер атаудың орыстанған нұсқасын қарастырған. Басқа талданған жер-су аттары толықтай моңғол тілінен кірген топонимдер екені дәлелденді.

Сондай-ақ, топонимдердің этимологиясын нақтылау үшін салыстырмалы тарихи лингвистиканың жалпы принциптерін ескеру пайдалы екенін көреміз. Атап айтқанда, туыстас тілдер арасындағы фонетикалық сәйкестіктерді, фонетикалық ауысулардың салыстырмалы даталарын және фонологиялық жүйелердің құрылымына сәйкес кірудің фонетикалық бейімделу мүмкіндіктерін ескеру дұрыс нәтижеге қол жеткізуге себеп болады.

Гипотеза тұтастай расталған сияқты: моңғол тілдерінен алынған қазақ топонимдері, (мүмкін ойрат тобы) Жоңғар хандығының топонимикасын білдіреді (қалмақ тілінен алынған жағдайларды қоспағанда, яғни Қалмақ хандығының топонимикасы). Бұрынырақ моңғол тілінен алынған сөздер апеллятивтік лексикаға өтті және олардың топонимдері қазақ топырағында қалыптасты. Егер бұрын (Моңғол империясы кезеңінде) қандай да бір топонимдер алынған болса, онда олар кейіннен жойылып кеткен сияқты.

**1-бөлім бойынша қорытынды:**

1. Ономастиканың, оның ішінде топоним саласының зерттеу нысанына алыну кезеңінен бастап, республикалық деңгейде жер-су атауларының жинақталуы, ғылыми тұрғыдан зерттелу тарихына шолу жасалды. Атап айтсақ, Э.М. Мурзаев, А.В. Суперанская, Е.М. Поспелов сынды ғалымдардың топонимнің теориялық мәселісіне қатысты еңбектері қарастырылды. Қазақ ономастикасы зерттелуі бойынша төрт кезеңге бөлініп, әрбір кезеңдегі зерттеулерге, қорғалған докторлық диссертацияларға тоқталдық. Қазақ ономастикасының өзекті мәселелеріне, қазіргі кезеңдегі әлемдік лингвистиканың жаңа бағыттары бойынша зерттеліп келе жатқандығына баса назар аударылды. Сонымен қатар топонимикадағы географиялық атауларды зерттеу мәселелеріне жеке-жеке тоқталдық.

2. Топонимдерді уәждік және этимологиялық тұрғыдан зерттеудің принциптерін жан-жақты қарастырдық. Топонимдер адамзаттың танымдық және әлеуметтік тәжірибесінің айнасы. Әрбір географиялық атау белгілі бір нысанның ерекшелігін сипаттап, оның мәдени, тарихи және табиғи мәнін көрсетеді. Бұл атаулардың қалыптасуында уәждік белгілер басты рөл атқарады. Уәж – атаудың негізінде жатқан ерекше белгі немесе қасиет, ал этимология – сол атаудың шығу тегін зерттейтін ғылым. Сондай-ақ этимологияның теориялық негізінің қалыптасуына, дамуына үлес қосқан ғалымдардың, атап айтсақ, Е.Д. Поливанов, В.И. Абаев, В.Е. Егоров, О.Н. Трубачев, В.В. Радлов, Н.А. Баскаков, Э.В. Севортян, С.Е. Малов секілді зерттеуші ғалымдардың еңбектеріне шолу жасалды. Топонимдер этимологиясын анықтауда қолданылатын әдіс-тәсілдер, жер-су атауларын классификациялау мәселесі, зерттеу бағыттары жайлы тілдік деректер сарапталды.

3. Шығыс Қазақстан топонимдерін зерттеудің тарихи-географиялық аспектісін қарастырдық. Ең алдымен, осы өңірлерге саяхат жасаған саяхатшылардан бастап күні бүгінге дейінгі іргелі зерттеулер берілді. Шығыс Қазақстан, Абай облыстарының табиғи ерекшеліктері, әкімшілік-аумақтық құрылымы, агроклиматтық ерекшеліктері, ірі өзен-көлдері айтылды.

4. Шығыс Қазақстан, Абай облыстарының топонимдерін стратиграфиялық тұрғыдан зерделедік. Қазақ жер-су атауларына алғашқылардың бірі болып стратиграфиялық зерттеу жүргізген А. Әбдірахмановтан бастап, Е. Қойшыбаев, Т. Жанұзақ, Қ. Рысберген, Ұ. Рысқалиқызы. Б. Бияров. А. Жартыбаев сынды ғалымдардың бөліністерін басшылыққа алып, Шығыс Қазақстан, Абай облыстарының жер-су атауларын 1) түркі текті топонимдер, 2) кірме топонимдер деп бөліп қарастырдық. Ана тілімізде жасалған *Арқат, Қалба, Берел, Шар, Қарагем, Үржар, Бұқтырма, Аякөз, Баспан, Ортау, Тебіске, Шалдар* атаулары, кірме топонимдердің ішінде моңғол тілінен енген *Дөлен, Өрел, Арғұт, Зайсан, Шорға,Үбі, Доланқара, Тарбағатай, Қоңқай, Арғанаты, Арқауыл, Бақанас, Баты, Баянқара, Боқты, Еміл, Кегеншұңқыр, Китің, Ласты, Маңқан, Нарын, Сайқан, Сармақ,* славян тілінен енген *Калмачиха, Самар, Өскемен, Семей* атауларын этимологиялық тұрғыдан қарастырдық.

Бұл ретте, әрбір топонимнің этимологиясына қатысты уәж мәселесі ерекше мәнге ие болды. Яғни, топонимдердің пайда болуына әсер еткен тарихи, мәдени, әлеуметтік және табиғи факторлар жүйелі түрде зерттелді. Мысалы, жер-су атауларының атау себебін (уәжін) анықтау барысында олардың лексикалық, семантикалық және тарихи аспектілері кешенді түрде талданды. Бұл әдіс топонимдердің шығу төркінін, олардың халықтың өмір салты мен дүниетанымына қалай әсер еткенін түсінуге мүмкіндік береді.

**2 ШЫҒЫС ҚАЗАҚСТАН ЖӘНЕ АБАЙ ОБЛЫСТАРЫ ТОПОНИМДЕРІНІҢ ЛЕКСИКА-СЕМАНТИКАЛЫҚ СИПАТЫ МЕН СӨЗЖАСАМДЫҚ ЕРЕКШЕЛІГІ**

**2.1 Шығыс Қазақстан, Абай облыстары жер-су атауларының мағыналық ерекшеліктері**

Жер-су атаулардың пайда болу себептері, мағыналық ерекшеліктері ғалымдарды ерте кезден қызықтырған. Атаулардың пайда болуының өзі –халықтың мәңгілік шығармашылық процесі. Географиялық нысандарға ат берудің өзіндік заңдылықтары бар. Сол нысанның көптеген белгілерінің біреуі ғана басшылыққа алынып адам үшін маңызға ие болып атаудың шығуына негіз болады. Демек, атаулар халықтың көзқарасынан, ой-санасынан хабар береді. Географиялық нысанның атауы сол жердің тек қасиетін, ерекшелігіннен ғана хабар бермей, нысанның өзіндік бір сирек белгісін де білдіреді. Топонимист ғалым В. Махпиров: «Топонимдерге лексика-семантикалық классификация жасау, этимологиялық талдаудың тікелей жалғасы болуы шарт, сонымен қатар оның объективті дәлелі ретінде қызмет атқару керек» деген тұжырым жасайды [118].

Кез келген тілде жер-су атаулары сол тілдің ономастикалық кеңістігінің негізін құрайды. Бұл кеңістік атаулардың грамматикалық құрылымы, семантикалық сипаты және ерекшеліктеріне байланысты бірнеше топтарға жіктеледі. Уақыт өте келе бұл атаулар ұрпақтан-ұрпаққа ауысып, түрлі тарихи және мәдени кезеңдерді бастан өткереді. Осылайша, ұзақ уақыт бойы қолданыста болған кейбір атаулар белгілі бір өзгерістерге ұшырайды. Бір кезеңдерде атаудың шығуына себеп болған факторлар маңыздылығын жойып, олар гипотетикалық және фантастикалық зонаға енеді. Кейбір кезде ондай нысандарға қосымша атаулар қосылады. Тарихи кезеңдерде өзгеріске ұшырап немесе қолданыстан шыққан атаулар ономастикондарға жатады. Ал атаулардың пайда болуы жайында ономастикалық тұжырым тек лингвистикалық зерттеумен ғана емес, философиялық, тарихи, этнографиялық, географиялық материалдар негізінде жасалуы керек. Ғалым О.Т. Молчанова жалқы есімдердің қалыптасуына негіз болатын үш фактор бар екенін айтады.

1. Тәжірибе. Адам қоршаған ортаны танып, сол жердің басқа жерге ұқсамайтын белгісі санасында сақталады. Соның нәтижесінде нысанның негізгі бейнесі пайда болады. Географиялық атау өзі көрсететін нысанмен мәндес болып келеді. Географиялық нысанның ерекше сипатталуы – атаудың негізгі қасиеті.

2. Тілдік құралдар. Жер-су атаулардың қалыптасуына тілдік құралдар негіз болады. Топонимдердің номинативтену процесі тілдік құралдар негізінде болады. Атаулардың номинативтенуінде тілдік құралдардың орны ерекше.

3. Жеке және жалпы психология. Географиялық нысанға атау берілуде жеке адамдар мен жалпы психологиясының үлесі бар. Жер-су атауларына ие болған сөз мағынасы екі компоненттен тұрады. 1) Сигнификат – сөзбен берілетін жалпылама ұғым; 2) Денотат – сөзбен берілген нақты нысан. Атау ең алдымен жеке адам негізінде пайда болып, жалпылық сипатқа көпшіліктің пайдалануымен жетеді.

4. Қоғамның маңызы. Атаулар қойылғаннан кейін қалыптасып кетуіне қоғамның әсері көп. Сонымен қатар атаулардың әлеуметтік мәні де ерекше. Халық арасында орын алған көшіп-қонумен бірге атаулардан миграцияға ұшырап отырады. Қоғам мұндай құбылысты үнемі назарында ұстаған. Қазіргі кезде де атаулардың қойылуы, белгілі бір себептермен өзгертілуі жоғары мемлекеттік құрылым тарапынан қадағаланатыны осыдан.

5. Сыртқы жағдай. Атауларға сыртқы жағдай өз әсерін үнемі тигізіп отырады. Кейбір өзендер, көлдер, ормандар, табиғатта жойылып, тек олардың аттары ғана қалады [59, б. 73-79].

Ғалымдар жер-су атауларына классификация жасағанда әр түрлі принциптерді негізге алады. Топонимдерді классификациялау мәселесі таласы мен қиыншылығы көп мәселенің бірі. Жер-су атауларына классификация жасаудың өзінің тарихы бар. Осы мәселемен алғаш рет ғалымдар XIX ғасырда айналыса бастады. Топонимдерді жүйелеуде алғашқылардың бірі болып В.П. Семенов-Тянь-Шанский еңбек етті. Ғалым негізгі жеті категорияға бөлді. 1) Кісі атынан немесе фамилиясынан пайда болған; 2) діни мерекелерге байланысты; 3) тарихи атаулардан пайда болған; 3) пұтқа табыну негізінде пайда болған; 4) ру, тайпаларға байланысты; 5) белгілі бір оқиға себеп болған; 6) географиялық нысанның пейзажына қатысты.

Поляк топонимист ғалымы В. Талицкийдің классификациясы ғалымдар арасында пікірталас тудырды. Ғалым жер-су атауларын былайша бөліп көрсетеді: 1) топографиялық; 2) мәдениеттік; 3) тәуелділік; 4) диминутивтік.

1939 жылы славян тілдерінің маманы А.М. Селищевтің бөлінісін басты назарға алуға болады. Ғалым орыс атауларын төмендегідей топтастырады:

1) Адам аттарына; 2) адам қызметтеріне; 3) әлеуметтік жағдайы мен алатын орны; 4) әкімшілікке қатыстығына; 5) тұрғындардың этникалық жағдайына; 6) табиғи орналасуына; 7) абстракт мағыналылығына байланысты атаулар.

Американдық ғалым Дж. Стюарт топонимдерді классификациялаудың жаңаша үлгісін көрсетті. 1) Сипаттайтын; 2) құрылымдық; 3) белгілі бір оқиғаға қатысты; 4) тәуелділік; 5) мемориалдық; 6) ұсыныстық; 7) халықтық этимологиялық; 8) жасанды; 9) жаңсақ; 10) басқа жақтан келген [119].

Днепр гидронимдерін этимологиялық тұрғыдан қарастырған ғалымдар В.Н. Топоров пен О.Н. Трубачев аймақ гидронимін төмендегідей семантикалық топқа бөліп көрсетеді. 1) Жапырақ, қамыс, қалақай, қырықбуын атауларынан қойылған; 2) ағаштың барлық түрінен қойылған; 3) жер асты қабаттары мен топырақ ерекшелігіне байланысты қойылған; 4) судың түсіне қатысты қойылған; 5) өзеннің ағысы, түсіне байланысты қойылған; 6) суды қоршаған ландшафт ерекшелігіне байланысты гидронимдер; 7) өткелдер мен бөгендер жалпы су құрылыстары аттарымен байланысты гидронимдер.

Топоним саласын қарастырып жүрген кейбір ғалымдар өз зерттеу еңбектерінде атауларды топқа бөлгенде олардың аталу тұрғысына назар аударады. Осы қағида негізінде В.А. Никонов жер-су атауларын үш түрлі топқа бөледі: 1) географиялық нысанның белгісіне қатысты; 2) нысанның қай аймаққа тән екендігіне байланысты; 3) арнайы қойылған атаулар.

Жер-су атауларын классификациялаудың түрлі принциптері бар. Ғалым А.В. Суперанская атауларды классификациялауда лингвистикалық және экстралингвистикалық сипатын басшылыққа алу керектігін айтады. Ғалымның айтуынша, жалқы есімдерді талдау арнайы классификациясыз мүмкін болмайтынын және ономастикалық зерттеулерде зерттеушінің ерекше платформасы екенін көрсетеді. Жер-су атауларын топтастыру оның мағыналық ерекшелігімен тікелей байланысты [52, б. 174-175]. А.И. Рудных, Е.Г. Беккер, А.И. Ященко славян топонимист ғалымдары өз еңбектерінде жер-су атауларын В.В. Топоров пен О.Н. Трубачев классификациясын негізіне сүйеніп жасайды. Бірақ А.И. Рудных «Гидронимкадағы семантикалық модельдер» атты мақаласында В.А Никоновтың семантикалық бөлінісіне сынмен қарап, өз пікірін келтіреді. Ғалым топонимдерді семантикалық белгілеріне қарай топтастырыру атаулардың қашан пайда болғанын және тарихи мезгілін анықтауға көмектесетінін айтады. С. Перкас топонимдердің мағыналық құрылымын анықтауда мынадай прициптерді санамалап көрсетеді. 1) заттық белгі семасы; 2) жеке дара семасы; 3) нысанның жер бетінде орналасу сәйкестігіне қатысты семасы; 4) жүйелі топтасқан сема; 5) үйлестіруші семасы; 6) ықтимал семасы деп жіктеп көрсетеді [98, б. 17].

Топонимдерді классификациялау түрколог ғалымдардың еңбегінде де көрініс тапты. Топонимдерді семантикалық ерекшелігіне қарап топтастыру Ә. Әбдірахманов, С. Атаниязов, А. Камалов, Г.Ф. Саттаров, Қ. Қоңқабаев, О.А. Султаньяев, О.Т. Молчанова сынды ғалымдардың көзқарастары ұқсас болды. Ғалымдардың пікірі бойынша алтай, қазақ, қырғыз тілдеріндегі атауларды үлкен екі топқа бөледі: 1) объектінің физика-географиялық сипатын көрсететін атаулар; 2) адамдардың шаруашылық тұрмыстық іс-әрекеттері мен қоғамдық қатынастарын көрсететін атаулар [52, б. 175].

Қазақ тіл білімінде алғаш рет зерттеуші Ә. Әбдірахманов топонимдердің лексикалық классификациясын жасап, 14 түрге топтап көрсетті. Ғалымның жасаған осы классификациясы қазақ жерінің көптеген аймақ топонимдерін зерттеуде басшылыққа алынды.

Жоғарыда келтірілген ғалымдардың классификациясына қарап, өзіндік артықшылықтары мен кемшіліктері бар екенін байқауға болады. Э.М. Мурзаев географиялық атаулардың клссификациясына сын көзбен қарайды. Ғалым пікірінше миллиондаған алуан түрлі атауларды белгілі бір классификацияға орналастыру мүмкін емес екен деген пікір ұстанады [119, с. 115].

Қазақ тіл білімінде жер-су атауларын лексика-семантикалық тұрғыдан топтастыру Т. Жанұзақ, А. Әбдірахманов, Қ. Рысберген, Қ. Сапаров, Б. Тілеубердиев, Б. Тасболатов, А. Әлімхан, Б. Бияров, Қ. Манасбай, Ш. Сейітова, Ұ. Ержанова, А. Жартыбаев еңбектерінде көрініс тапты.

Т. Жанұзақов «Орталық Қазақстан жер-су аттары» монографиялық еңбегінде Орталық Қазақстан жер-су атауларын топтастырып, олардың құрамы мен құрылымының күрделі екенін айтады. Сонымен қатар жер-су атауларының мағынасы белгілі бір объект жайында ақпарат берумен ғана шектелмей, сол нысанға адамның қатыстылығын көрсетіп отыратынын айтады. «Топонимдер семантикасының қыры мен сырының егжей-тегжейін жан-жақты айқындап, анықтай түсуде қолданылатын әдістің ең басты жолы – лексика-семантикалық классификация» [120] деген пікір білдіріп, өңір топонимдерін үлкен екі топқа бөліп, өз ішінен бірнеше микротоптарға бөліп жіктейді:

1. Қоршаған ортаның физика-географиялық қасиетін көрсететін топонимдер. а) қазба байлық атауларынан қалыптасқан; ә) өсімдік, жан-жануар атауларынан қалыптасқан атаулар; б) түр-түске, сан атауларына қатысты жер-су атаулары.

2. Адамның іс-әрекет тұрмысы және қоғамдық өмірін көрсететін атаулар. а) мал шаруашылығына қатысты топонимдер; ә) жер өңдеуге қатысты топонимдер; б) халықтың қоғамдық саяси өміріне байланысты топонимдер.

Атырау облысының жер-су аттарын зерттеген Қ. Манасбай, О.Т. Молчанова мен Қ. Қоңқобаевтың классификациясын басшылыққа ала отырып, облыс топонимдерін үш үлкен топқа бөліп қарастырады. 1) Қоршаған ортаның физика-географиялық қасиеттерін көрсететін топонимдер; 2) адамның мәдени-тарихи және шаруашылық тіршілік өміріне байланысты топонимдер; 3) халықтық қоғамдық және рухани-мәдени өміріне байланысты топонимдер [121].

Шығыс Қазақстанның жер-су атауларын зерттеген Ф.Р. Ахметжанова мен А. Әлімхан аймақ топонимдерін Б.М Тлеубердиевтің бөлінісін басшылыққа алып қарастырады. Шығыс аймақтағы топонимдердің семантикалық ерекшеліктеріне байланысты 1) этнографиялық топонимдер, 2) жаратылысқа байланысты топонимдер, 3) тарихи-әлеуметтік топонимдер деп үшке бөледі [44, б. 55].

Б. Бияров «Өр Алтайдың жер-су аттары еңбегінде» жер-су атауларын 4 үлкен семантикалық топқа бөліп қарастырады:

1) қоршаған ортаның геофизикалық ерекшеліктерін сипаттайтын оронимдер;

2) адамның іс-әрекеті мен тұрмыс-тіршілігіне байланысты оронимдер;

3) жануарлар дүниесіне байланысты қалыптасқан атаулар;

4) өсімдік әлеміне байланысты қалыптасқан оронимдер [45, б. 70]. Ғалым топтастыру құрамында болатын түр-түс, сан-мөлшер, этноним, антротопоним сонымен қатар халықтың рухани байлығы, діни көзқарасымен байланысты болатын атауларды этнолингвистикалық қырынан бөлек алып қарастырады.

Шығыс Қазақстан және Абай облыстарының топонимдерін лексика-семантикалық тұрғыдан классификация жасағанда жоғарыда келтірген ғалымдардың еңбектерін негізге алдық. Бірақ бір ғалымның жасаған топтастыруы кез келген аймаққа келе бермейтінін ескерген жөн. Зерттеу нысынымыз болып отырған өңірдің ерекшеліктеріне қарай үлкен 3 топқа бөліп, оны іштей бірнеше топшаларға жіктедік.

1. Қоршаған ортаның физика-географиялық қасиеттерін білдіретін топонимдер:

1.1 Жер бедеріне байланысты топонимдер. А) *Иіс, ащы, сапа мен сыны т.б. байланысты атаулар: Ащыбұлақ, Ащылықұла, Ащытас, Ащытасты, Сасықбастау, Сасықкөл, Сасықсу, Тәттібайбұлақ т.б.;* ә) жер бедерінің ерекшеліктеріне байланысты атаулар: *Айыртау, Айғыржал, Айыршоқы, Дараөзек, Кеңарал, Күлтөбе, Кеңқолат, Шұқырсаз, Шұңқырши, Қасқажал т.б.;* б) көлем мен тереңдігіне, сындық қасиетіне байланысты атаулар: *Тереңөзек, Тереңқұдық, Дөңгелек, Жуанқара, Жуантөбе, Жуаноба, Биікжал, Биіктау т.б.;* в) түр-түс мәнді білдіретін атаулар: *Ақадыр, Ақбиік, Ақбура, Ақөгіз, Ақтөбе, Қараағаш, Қарабай, Қарақия, Көкбастау, Көкдоба, Сарыадыр, Сарыбиік, Сарымола, Қызылбастау, Қызылқайнар т.б.*

1.2. Сандық ұғымды білдіретін топонимдер: *Алпыссала, Бесбақан, Жетіжар, Жетіарал, Төрткөл, Қырыққұдық, Үшаша, Үшқара, Бесоба, Бесшоқы, Бескемпір, Алтықыз т.б.*

1.3. Өсімдік атауларынан қалыптасқан топонимдер: *Аққайың, Аққияң, Ақтораңғы, Ақши, Алмалы, Аршалы, Аршаты, Бидайық, Белқарағай, Жидебай, Катонқарағай, Қамысты т.б.*

1.4. Жан-жануарлар атауынан қалыптасқан топонимдер: А) аңдарға байланысты: *Ақмарал, Бөкен, Бөрілі, Бұлан, Киікқашқан т.б.;* ә) құстарға байланысты: *Бөдене, Қарғалы, Құзғын, Қаршыға, Бүркітауыл т.б*.; в) жәндікке байланысты: *Жыланды, Бақалы, Бақасу т.б.*

1.5. Қазба байлықтарға қатысты топонимдер: *Алтынсай, Алтынбел, Алтынбұлақ, Алтынқазған, Күмістау, Темірсу т.б.*

2. Шаруашылықпен байланысты топонимдік атаулар.

2.1. Мал шаруашылығына байланысты атаулар: *Айғыр, Атөлген, Айғырқұм, Бұзаутау, Ешкіөлмес, Жорға, Қойтас, Құлынжүн, т.б.*

2.2. Егін шаруашылығына қатысты топонимдер: *Егінді, Егіндібұлақ, Қырықтоған, Бидайық, Арпабай т.б.*

3. Қоғамдық және рухани-мәдени өмірге қатысты топонимдік атаулар.

3.1. Діни ұғымға қатысты топонимдер: *Иманбай, Иманжан, Қалиқожа, Мұсақожа, Нұрқожа, Құдайберген, Қарамолда, Молдатау т.б.*

3.2. Антропотопонимдер мен этнонимдерден жасалған топонимдер: *Ахметбұлақ, Барақ батыр, Абай, Барақ шыққан, Бектемір, Кәкен, Қапай батыр, Қапанбұлақ, Майлы, Мұсасерік, Нұрбұлақ, Нұртау, Рахманов, Таңсық, Шәкен дарасы, Шәріп тоғай, Шыңғыстау т.б.*

Қорыта келе, жергілікті халық өздері мекендеген немесе көшіп-қонып жүрген жердің географиялық нысанның түрлі ерекшеліктеріне қарай атау бере білген. Кез келген жер-су атаулары ұлт тарихынан, тұрмыс-тіршілігінен, салт-дәстүрінен, шаруашылығынан хабар береді. Демек, жер-су атаулары біздің ұлттық жадымыз десек қате айтпаған болар едік. Осындай біздің сан түрлі атауларымызды өзіндік ерекшелігіне сай ажырату – лексика-семантикалық тәсіл арқылы жасалады. Осы ретте Шығыс Қазақстан, Абай облысы бойынша жинақталған топонимдерді саралап үлкен үш топқа, өз ішінде бірнеше топшаларға бөліп көрсеттік. Шығыс Қазақстан, Абай облыстары бойынша жиналған жер-су атауларын толық қамту мүмкін емес. Сол себепті диссертациялық жұмысымызда *1) жан-жануар және өсімдік атауларына қатысты топонимдер, 2) түр-түс және сандық ұғымды білдіретін топонимдер, 3) антропотопонимдер мен этнотопонимдер арқылы жасалған жер-су аттары* деген мағыналық топтар негізінде топтастыру, уәждік және этимологиялық талдау жұмыстарды жүргіземіз.

**2.2 Жан-жануар және өсімдік атауларына қатысты топонимдер**

Халықтың тұрмыс-тіршілігінде, мәдени және экономикалық өмірінде аңдар мен жануарлар ерекше орынға ие болған. Сондай-ақ жан-жануарлар атаулары жер-су атаулардың құрамында кездесіп, топонимияны байытады. Жан-жануарлар атауларына байланысты қойылған жер-су аттарының тарихы тереңде, аңшылық үрдістен қалыптасқан таным-түсініктен хабар береді. Адам баласының алғашқы қоғамдық танымы топтасып аң аулаудан бастау алып, құсты тәңір сыйы деп қабылдап, кейбір аң-құстарға табынуға дейін жеткен. Зерттеуші Қ. Ғабитхан алтай тілдер тобына жататын халықтардың *қарға, аққу, қасқыр, үкі, бұғы, аю,* *марал* сияқты аң-құс түрлерін киелі санап, тотемге айналдыру сипаты әлі күнге дейін жалғасып келе жатқанын айтады [122]. Бұл пікірмен толықтай келісуге болады. Түркі халықтарында жан-жануар, құсқа қатысты танымдық түсініктер тілде бейнеленіп, жер-су атауларының қойылуына да уәж болған. Қазақ халқы ерте кезден аққу, бүркіт, үкі, қоңыр аңдарды киелі деп санап, оларды артық аулау аң киесіне ұрынуға әкеледі деп сенген.

Шығыс Қазақстан және Абай облыстарында жан-жануарлар атауынан жасалған топонимдер кездеседі. Оларды мынадай мағыналық топтарға бөліп қарастырдық:

1) жабайы жануарлар аттарынан қалыптасқан атаулар;

2) үй хайуанаттарының атауларынан қалыптасқан атаулар;

3) жәндік атауларынан қалыптасқан атаулар;

4) құс атауларынан қалыптасқан атаулар.

*Жабайы жануарларға қатысты.* Адам баласының өмірі тікелей табиғатпен, соның ішінде жан-жануармен байланысты. Бұл құбылыс жануарлар дүниесінің топонимдер құрамында анық көрінеді. Жануар атауымен жасалған топонимдер сол өңірдің зоонимдік ареалынан да хабар береді. Бұл жөнінде Р.Н. Фромозов былай дейді: «Қазақ географиялық атауларын зерттеудің маңыздылығы ерекше. Себебі мұндағы Аққулы, Құндызды деген атаулар тек өткенді ғана баяндаумен шектелмейді, кейбір аймақтардың даму жолына талдау жасауға мүмкіндік береді. Еуропалық аудандарда аққу мен құндыздың өздері жоқ, тек аты ғана қалғаны белгілі» [123]. Орталық Қазақстан топонимиясын зерттеген А.Е. Жартыбаев та өңірде Бұғылы, Ақсу-Аюлы, Құндызды топонимдеріне аңдардың мекен етуі негіз болғанын, алайда қазіргі таңда бұл жануарлар ол өңірді мекен етпейтінін айтады [10, б. 257]. Жабайы аңдардың атаулары табиғаттың өзіндік ерекшелігін сипаттаумен тығыз байланыста келеді. Мұның барлығы тіл білімі саласы зоология саласымен байланыста екенін аңғартады. Шығыс Қазақстан және Абай облыстарында *арқар, бөрі, марал, аю, бөкен, бұғы, киік* т.б аңдардың атауларымен келетін топонимдер бар.

*Ақмарал* – е.м., ШҚО, Катонқарағай ауд. Ақ + марал сөздерінің бірігуінен жасалып тұр. 1936 жылы Қиыр Шығыстан әкелінген теңбіл бұғыларды өсіруге арналған жер болғандықтан, бұл атау берілген. Бұрынғы тарихи атауы – Ұра, ал Кеңес кезеңінде бұл мекен Парковое деп аталған. Қазақстан тәуелсіздік алғаннан кейін елді мекенге Ақмарал атауы қайтарылды. Тарихи тұрғыдан алғанда, Ұра атауы жер бедеріне толықтай сәйкес келеді. Ұра сөзі «жел өтпейтін, тау арасындағы шұңқырлы, ойлы жер» деген мағынаны білдіреді. Бұл атау табиғи ерекшеліктерді дәл сипаттайды, сондықтан оның тарихи және топографиялық мәні жоғары.

*Аютас* – қыстау, Абай обл., Үржар ауд. «Сыртқы пішіні аюға ұқсайтын тасы бар жерге қойылған атау».

*Алтуайт* – тау, Абай обл., Жарма ауд. Ғалым Е. Қойшыбаев бұл атауды этнотопоним деп сипаттаса, Т. Жанұзақ оны кісі атынан жасалған деп көрсетеді. Атау екі құрамнан тұрады: Ал + туайт. Мұндағы туулай – «қоян» мағынасындағы моңғол сөзі [107, б. 481]. Атаудың екінші сыңары «қоян» дегенді білдіреді, ал бірінші сыңары «ал» сөзі түркі тілдерінде «қызыл, қызғылт» деген мәнде қолданылады. Осылайша, Алтуайт атауы «қызыл қоянды тау» деген мағынаны береді.

*Бөкен* – өзен, Абай обл., Көкпекті ауд. «Ақбөкен аңы мекендейтін жер» мәніндегі зоотопоним.

*Күлмес* – өзен, ШҚО, Катонқарағай ауд. Күлмес сөзі тура мағынада «күлмейтін» мағынасында топоним жасауға келмейді. Көне түркі тілінде еліктің еркегі текесін күлмүз/күлміз деп атаған екен. Өзен атауы осы бір мағынада қойылған деп ойлаймыз [84, б. 325].

Ғ.Қ. Қоңқашпаев көшпенді халықтың өмірінде ауа-райы, жер бедері, судың, жануарлар мен өсімдіктердің әсері ерекше болғандығын айтады. Олар аңдардың жүретін жерлеріне қарай тауларды, өзен-көлдерді, орман-тоғайларды, елді-мекен, қоныстарды сол аңдардың атымен атаған. Аюлы, текелі, арқарлы, түлкілі, қоянды т.б. атаулар сол жерді мекен еткен жануарлардың жергілікті жер-су атауларында кездескенін аңғартады [124].

*Арқарлы* – тау, Абай обл., Тарбағатай ауд. Арқар + лы = туынды атау. Тауда арқардың көп болуына байланысты қойылған болуы керек. Қазақ халқы еті, терісі, мүйізі бағалы болған арқарға ерекше мән берген.

*Аюды* – өзен, ШҚО, Ұлан ауд. Өзен маңайында аюлардың көп мекен етуіне байланысты ауызекі айтылуы бойынша қойылған атау.

*Бөрлі* – е.м., Абай обл., Абай ауд. Қазақ халқының жазушысы Мұхтар Әуезовтің туған жері. Бұл маңайда қасқыр ұялайтын қараған бұтасы өте көп. Бөрі, қасқыр мекендейтін жер.

*Бұғылы* – тау (1061 м), Абай обл., Абай ауд. «Бұғы» (зат есім) және оған жалғанған қатыстық сын есім тудыратын -лы жұрнағы арқылы жасалған.

*Борсық* – өзен, ШҚО, Алтай ауд. Борсық аңына қатысты қойылған атау немесе борсы + қ тұлғасында «борсыған иісті өзен» мағынасында болуы мүмкін.

*Еліктісай* – сай, ШҚО, Катонқарағай ауд. Елік + ті (қатыстық сын есім тудыратын жұрнақ) + сай сөздерінің бірігуінен жасалған. Осы сайда елік аңы көп мекендейді. Сонымен қатар петроглиф салынған тастар да бар.

*Зеренді* – көл, ШҚО, Катонқарағай ауд. Ғалым А. Әбдірахманов атауды моңғол тіліндегі зерензе «мақсары өсімдігі» немесе зерен «антилопа» сөзіне қатысы бар екенін айтады. Бірақ осы Алтайдың оңтүстігінде еліктің бір түрін зерен деп атайды екен [42, б. 301]. Атау көлге беріліуін ескеріп, «зерен аңы көп келетін көл» деген мағынада тұр деп топшылаймыз.

*Бұланды* – көл, ШҚО, Катонқарағай ауд. Бұлан + ды (қатыстық сын есім тудыратын жұрнақ) арқылы жасалған туынды зоотопоним. Мағынасы: «Бұлан аңы мол мекендейтін» көл мағынасын береді.

*Жорға* – е.м., Абай обл., Аягөз ауд. Атау екі мағынаның бірінде тұр. 1. Жорға, сырғақ боранды жер. 2. Қытай қазақтары бөкеннің бір түрін осылай атайды.

*Киікқашқан* – е.м., Абай обл., Семей қ.ә. Киік + қашқан екі сөздің бірігуінен жасалған. Мағынасы: «киігі көп, жыртылып айырылған» деген мағынады тұр. *Киіксу*дейтін Абай обл., Аягөз ауданында қыстау бар. Бұл атау киік аңының суға келетін суат мәнінде тұр.

Жоғарыда талданған сөздерді қарастыра келе, біз нысанға алған өңір топонимдерінде зоотопонимдердің мынандай ерекшеліктерін байқадық. А) Сол өңірді мекен еткен жануарлар көп кездесіп, халық көзіне түсіп атаудың шығуына уәж болады; ә) Жабайы жануарлар атауына қосымша жалғану арқылы жасалып немесе географиялық терминмен бірге тіркесіп келу арқылы топоним қалыптастырады.

*Үй хайуанаттарына қатысты атаулар.* Қазақ халқы шаруашылығы да, күн көрісі де тікелей малмен қатысты болғандықтан топонимжасамда үй хайуанаттарының атауы кездесуі заңдылық деп білеміз. С. Кежеахметұлы қазақ халқы жер бетіндегі ең малсақ халық екенін айтады. Мінсе – көлігі, ішсе – сусыны, жесе – тамағы, кисе – киімі осы малдан табылған. Сол себепті тұрмыс-тіршілігін, мәдениетін осы төрт-түліктің айналасында жасады [125].

*Айғыржал* – е.м., Абай обл., Аягөз ауд. Бұл атау жер бедерінің ерекше пішіні айғырдың жалына ұқсайтындығынан туындаған. Қазақ тіліндегі айғыр сөзімен жасалған географиялық атаулар, әдетте, жердің биіктігі немесе көлемінің үлкендігін сипаттайды. Айғырдың жылқы ішінде ерекше тұрпатымен дараланып, көзге түсуі осы атауға негіз болған деп пайымдаймыз.

*Айғырқұм* – құм, ШҚО, Тарбағатай ауд. Тілімізде айғыр сөзімен жасалған атаулар көбінесе құмды жерлерге қойылады (Бозайғырқұм, Сарыайғыр, Айғырқұм т.б.). Атау құрамындағы «ай» компоненті «айдала, айтақыр сөздеріндегі кең, үлкен» мағынасын беріп, қыр «құмды қырат» мәнінде тұрған сияқты. Демек, Айғырқұм «кеңінен жайылған құмды төбелер» деген мағына береді.

*Атан* – тау, Абай обл., Семей қ.ә. Бұл тау өз маңайындағы таулардан өзінің өгіздей ірі көлемімен ерекше көзге түседі. Тіліміздеғі айғыр, бура, атан зоонимдері географиялық нысанның салыстырмалы түрде ірілігін көрсету үшін қолданылады.

*Ақтүйе –* ШҚО*,* Қатонқарағай ауданындағы асу әрі өзен, бұлақ та бар. Тау да бар. Бұл географиялық нысандардың сипаты түйе жануарына ұқсас болғандықтан беріліп тұр.

*Атбас* – тау, Абай обл., Үржар ауд. Таудың өзін не болмаса тасын аттың басына ұқсатуға байланысты қойылған атау деп ойлаймыз.

*Биесыймас*– тау, Абай обл., Аягөз ауд. Бие + сыймас (болымсыздық етістік) бірігуінен жасалып тұр. Бұл атау екі мағынаның бірінде тұр. 1. Жылқы малына жағымды көк өсетін жер. 2. Тауда биесыймас асу, жол бар [42, б. 292].

*Бұзау*– өзен, Абай обл., Абай ауд. Бұзаудай шағын өзеннің үлкен өзенге қосылып ағуы атаудың қойылуына себеп болған.

*Ешкіөлген* – тау, Абай обл., Абай ауд. Ешкі малының өмір сүруіне қолайсыз өсімдігі аз, тақыр, тасты, суық тау мағынасында тұр [42, б. 298]. Осыған қарама-қарсы Ұлан ауданында қарсы *Ешкіөлмес* деген бұлақ бар. Ол жерде ешкі малының өсуіне қолайлы бұтақарағаны мол, жылы жер.

*Сиырбозша*– қыстау, ШҚО, Тарбағатай ауд. «Сиыр» (зат есім) және «бозша» сөздерінің бірігуі арқылы жасалған. Атаудың екінші сыңары боз/бозша – селеу өсімдігінің бір атауы. Демек, Сиырбозша атауы «сиыр малы сүйсініп жейтін бозша шөбі өскен жер» деген мағынаны білдіреді.

*Кержабағы*– жайлау, ШҚО, Катонқарағай ауд. Кер + жабағы сөздерінен бірігеді. Тайдан кіші 5-6 айлық құлынды жабағы дейді. Демек, «кер түсті жабағыға» қатысты қойылған атау болса керек.

*Күреңөгіз* – асу, ШҚО, Катонқарағай ауд. Күрең + өгіз сөздерінен бірігіп тұр. Күрең сөзі бұл жерде түске емес, ауыспалы мағынасында «кең, даңғыл жол» мағынасында тұр деп ойлаймыз [89, б. 357]. Өйткені атаудың екінші сыңары өгіз көне түркі тіліндегі үгүз «өзен» сөзінен шығады. Мағынасы «кең арналы өзен».

*Қойсары* – тау (771 м), ШҚО, Ұлан ауд., тау (429 м), Семей қ.ә. «Қой» (зат есім) және «сары» (заттанған сын есім) сөздерінің бірігуі арқылы жасалған. Қой ұсақ мал санатына жататындықтан, бұл атау «қой сияқты шағын сары тау» деген мағынаны білдіреді.

*Қойтас* **–** тау (480 м) Семей қ. ә., е.м., Көкпекті, Жарма, Күршім, Катонқарағай ауд. «Қой» (зат есім) және «тас» (зат есім) сөздерінің бірігуі арқылы жасалған. Қазақстанда кең тараған бұл ороним тастың сыртқы бейнесін қойға ұқсатудан пайда болған. Әдетте, бұл атау ақ түсті, жұмыр болып келетін тастарға қатысты қолданылады. Мұндай тастар кейде жерге шашылып жатса, кейде бірінің үстіне бірін қойғандай қатталып тұруы мүмкін.

*Қойшілік* – өзен, Аягөз ауд. «Қой» (зат есім) және «шілік» (зат есім) сөздерінің бірігуі арқылы жасалған. Бұл атау «арасына қой жаюға ыңғайлы шілік (тоғай)» деген мағынаны білдіреді.

Шығыс Қазақстан, Абай облыс топонимдерінде түйе, жылқы, өгіз, айғыр, бие, ешкі т.б. үй жануарларымен жасалған жер-су атауларына талдау жасадық. Үй жануарларының қатысуымен жасалған зоотопонимдер орографиялық және гидрографиялық нысандардың номинациялануында көп кездеседі.

*Құс атауларынан жасалған топонимдер.* Мұндай атаулардың жасалуына екі түрлі себеп бар. 1) Сол өңірді мекендейтін құс атаулары атаудың шығуына негіз болады; 2) географиялық нысанды құстың дене бітіміне ұқсату мақсатында жасалған.

*Ақшәулі* – тау, Абай обл., Аягөз ауд. Ақ + шәулі сөздерінің бірігуінен жасалған. Еркек бүркітті қазақтар шәулі деп атаған. Демек, атау мағынасы «шәуліге ұқсайтын ақ тау не болмаса бүркіт көп мекендейтін тау» [42, б. 285].

*Бүркітауыл* – шың, ШҚО, Катонқарағай ауд. Атаудың түп-төркіні моңғол тіліндегі элементтерден құралған. Бұл атау «бүргэд» (бүркіт) және «уул» (тау) сөздерінің бірігуінен жасалған [107, б. 102]. Қазақ тілінің заңдылықтарына сәйкес, атау Бүргэдуул/Бүркітауыл нұсқаларына ауысқан. Оның мағынасы – «Бүркітті тау». Бұл сөздің түркі және моңғол тілдеріне ортақ болуы олардың Алтай тілдер семьясынан шығуымен түсіндіріледі.

*Бөдене* – е.м., Абай обл., Бесқарағай ауд. Елді мекенде бөдене құсының көп кездесу себепті қойылған зоотопоним [42, б. 288].

*Қарғалы* – өзен, е.м., Көкпекті ауд., тау (1061 м), Жарма ауд., қыстау, Ұлан ауд. Қарға (зат есім) және -лы (заттың көп екенін білдіретін сын есім жұрнағы) сөздерінің бірігуі арқылы жасалған. Бұл атау «қарға құсы молынан мекендейтін жер» деген мағынаны білдіреді. Қара қарғалардың қыстап қалуы, топтасып ұя салып мекендейтіндігі бұл жердің Қарғалы атауына ие болуына негіз болған. Сонымен қатар, қарға/карга сөзі көптеген тілдерде «тастақты өзен, таяз су, өткел, үйілген тас, жартас» сияқты географиялық термин ретінде де қолданылатыны анықталған [88, с. 260].

*Күрік* – өзен, ШҚО, Ұлан ауд. Қазақ тілінде күрік деп «жұмыртқа табуын тоқтатып, балапан басуға дайын тауықты» атайды [89, б. 377]. Күрік тауықтың даусы әдепкі тауыққа қарағанда даусы күркілдеп өзгереді. Күр еліктеуіш сөз *-ік* бейімділік жұрнағы «күрілдек» деген мән туғызады. Демек, күрілдек/гүрілдеп ағатын өзен мағынасында тұр.

*Жәндік атауларынан жасалған топонимдер.* Қазақтар өздерімен бірге аралас, іргелес өмір сүріп жатқан адам мен жан-жануарларға жатпайтын тірі жан иелеріне жәндіктерді жатқызады. Халқымыз өзі өмір сүріп отырған өңірі мен табиғи ортасында жасайтын осы жәндіктердің көбісіне атау беріп, айдар тағып отырған. Сондай-ақ олардың әрбірінің өзіндік ерекшелігі мен өз өміріне қатыстығы туралы ұғым-түсініктерді тілінде де көптеп қалыптастырған. Біз қарастырып отырған өңірлерде де жәндік атауымен кездесетін топонимдер баршылық.

*Бақалы* – көл, Абай обл., Аягөз ауд. Көлде бақаның көп болуы атаудың қойылуына уәж болып тұр.

*Бақасу* – е.м., ШҚО, Зайсан ауд. Бақа + су екі сөздің бірігуінен жасалып тұр. Бақасы көп судың жанында орналасқан елді мекен. Атаудың қойылуы тікелей осы себепке қатысы бар.

*Жыланды*– е.м., ШҚО, Ұлан ауд. Өскемен қ.ә. Абай обл., Аягөз ауд., Үржар ауд. Жылан + ды (қатыстық сын есім жұрнағы) бірігуінен жасалып тұр. Ертеде қазақ жылан көп кездесетін жерлерге малды, адамды сақтандыру мақсатында қойылатын болған [42, б. 300]. Т. Жанұзақ жылан сөзінің қатысуымен жасалған жер-су атаулары сол географиялық нысанда жыланның бар екендігін білдіреді. Кейбір таулар мен сайларда жыландардың ордасы болады. Қазақ халқы ордалы жерлерді қасиет санап, жыландарға тимеген. Осындай ескі нанымдар ерте замандағы жылан культімен тікелей байланысты сияқты. Жыланға байланысты атауды қарастырған Ж. Жұмабеков пікірі қызығушылық тудырады. Ғалымның айтуынша, *Жыланды* деп аталатын топонимдерге тек ол жерде жыланның мекен етуі себеп болады деп айту негізсіз. Егер бұл пікірді дұрыс деп қарайтын болсақ, қазақ жерінде ең көп мекендейтін қасқыр атауымен жасалған топоним саны көп болушы еді. Салыстырмалы түрде жылан атауымен келетін топоним қасқыр атауымен келетін топонимге қарағанда әлде қайда көп. Демек, Жыланды атауымен аталатын атаудың қазақ жерінде көп болуы, жерімізді мекендеген қуатты мемлекет қимақтармен қатысты деген пікір айтады [126].

Қимақ халқы жылан мен өзен айдаһарына табынып, өздерін жылан халқымыз деп санаған. Орта ғасырлық сөздіктерге қарасақ жылан сөзі «джилан», «йылан» түрік сөзі. Қимақтардың түркі халықтарына құрамына еніп, қазақ жерінде мекен еткенін ескеретін болсақ, жылан атауына қимақ дәуірінің мұрасы ретінде қарауымызға болады [126, б. 35-37].

Жәндік атауларының топонимжасамда кездесуі көбіне сол жәндіктің мекен етуімен тікелей қатысты екенін аңғардық. Сонымен қатар қазақ халқы жәндіктерді пайдалы немесе зиянды деп қараған. Зиянды жәндіктердің атауға себеп болуы сақтандару мақсатында екені анық.

*Өсімдік атауларына қатысты топонимдер.* Мал шаруашылығымен айналысқан қазақ халқы ертеден қоршаған ортаны танып білуге ұмтылып, оны күнделікті өмірінде пайдалану қажеттілігін ойластырған. Өздері тұрған өңірдің далалы, сулы, таулы, шөлді аймақтардағы өсімдіктердің шаруашылыққа, күнделікті өмірде пайдалы, пайдасыз тұстарын жақсы білген. Ежелден ата-бабаларымыз өсімдік дүниесін зерттеп атау беріп, жемістерін, дәндерін азық ретінде, жапырақ, сабақ, гүл, тамырларын емдікке, тері илеу ісіне, бояу жасауға пайдалана білген [7, б. 159]. Ғалым Б. Қалиевтің айтуынша. әлемде 500 мыңға жуық өсімдік атаулары болса, соның 67 мыңдай атауы тілімізде кездеседі [127]. Өсімдіктер дүниесіне қатысты жер-су атаулары тіл білімінде фитотопонимдер деп аталады. Жер-су атауларында кездесетін өсімдікке қатысты тілдік бірліктерді қарастыра отырып, белгілі бір өңірдің ландшафтының жоғалып кеткен ерекшеліктері туралы құнды деректердің сырын ашуға болады. Қазақ тіл білімінде фитотопонимдерді Т. Жанұзақ, Н. Уәли, Қ. Рысберген, А.В. Шормақова сынды ғалымдар қарастырды. Шығыс Қазақстан және Абай облыстарында кездесетін өсімдіктің әр түріне байланысты қалыптасқан атауларды жинақтап оларды үш топқа жіктедік. Олар:

1. Таулы, сулы, жерлердегі биік өсетін қарағай, қайың, терек, қараағаш секілді ағаш түрлеріне қатысты қойылған атаулар.

Ағаш: *Қараағаш, Шұбарағаш, Жалғызағаш, Қосағаш, Қызылағаш т.б.*

Қарағай: *Белқарағай, Катонқарағай, Қарағайлыбұлақ, Қуқарағай, Бесқарағай т.б.*

Қайың: *Қайыңды, Қызылқайың, Топқайың, Төсқайың, Тасқайың т.б.*

Тал: *Қаратал, Көктал, Жаңғызтал, Сұлутал, Талдыбұлақ, Талды т.б.*

Терек: *Сарытерек, Көктерек, Бестерек, Майтерек, Теректі, Теректібұлақ, Топтерек т.б.*

*Белқарағай* – е.м., ШҚО, Катонқарағай ауд. Бел + қарағай сөздерінен бірігеді. Жол өтетін ойпаң жерде (бел) шағын қарағай өсетін жер мағынасын береді. Оқымысты Б. Герасимов Семейден Рахман қайнарларына дейін арбамен сапар жасаған. Ол өзінің қолжазбаларында осы белдегі қалың қарағайды орыстар аямай кесіп алғандығын жазады. Тың игеру кезінде қарағай томарларын алып тастаған.

*Катонқарағай* – е.м., ШҚО, Катонқарағай ауд. Зерттеуші, жазушылардың атау Қатынқарағай сөзінен шыққан деп айтуының ешқандай мәні жоқ. Атаудың дұрыс нұсқасы Қатонқарағай. Кейін орыс тілі ықпал етіп Қатонқарағай/Катонқарағай болып бұрмаланады. Атау құрамындағы Қатон сөзі көне түрік тілінде «топ», «дөңгелек», «қой қора» мағынасын берген. Елді мекен маңайын топ болып қарағайлар қаптап өскен. Ертеректегі карталардың бәрінде Котан-қарағай деп берілген.

2. Келесі бір топтағы топонимдер жүйесі бұталы өсімдіктер дүниесіне қатысты қойылған.

Арша: *Аршалы, Аршаты т.б.*

Тал: *Қаратал, Көктал, Жаңғызтал, Сұлутал, Талдыбұлақ, Талды т.б.*

Шілік: *Шілікті, Қарашілік, Шіліктікөл т.б.*

Қараған: *Қарағандыкөл, Қарағанды т.б.*

Тораңғы: *Ақтораңғы т.б.*

Мойыл: *Қарамойыл, Мойылды, Мойылдыбұлақ т.б.*

*Аршаты* – е.м., ШҚО, Катонқарағай ауд. Арша + ты (қатыстық сын есем жасаушы жұрнақ). «Арша көп өсетін жер» мағынасын береді. Атау құрамындағы –ты көне жұрнақ қазір жиі кездеспейді (Алматы). Мұндай көне жұрнақтардың атау құрамында сақталуы сол өлкенің ертеден түркі халықтары мекен еткенін білдіреді. Қазақ танымында арша киелі ағаштар қатарына жатады. «Қазақ тіліндегі араб, парсы сөздерінің түсіндірме сөздігінде» «Арша (пар. арче) – қылқан жапырақты хош иісті ағаш» [128]. Арша атауы жайлы А. Салқынбай былай дейді: «Шынар сөзі екі тұлғадан бірігіп жасалған: «Шын» – биік, ар латын тілінде ағаш мағынасын береді. «Ар» ағаш мағынасы арқылы арша туынды атауы қалыптасқан деген пікір білдіреді [129]. Арша ағашы өсетін жерге зиянкес жәндіктер жоламайды. Кейбір деректер бойынша адам баласы аршаның түбінде отыратын болса, көңіл күйі көтеріліп, түрлі дерттерден сақтайды деген пікір білдіреді. Қазақ халқы аршаның адыраспан секілді магиялық күші бар деп, бала төсегін, бесігін, жас жұбайлардың отауын аластайтын болған. Қорыта келгенде, арша сөзімен жасалған топонимдерге сол өңірде арша ағашының өсуі ғана негіз болмаған. Яғни халық ішіндегі «ағаштың анасы арша», «қасиетті ағаш» ретінде де қолданылуы негіз болған деп ойлаймыз.

*Ақтораңғы* – көл, ШҚО, Күршім ауд. Ақтораңғы атауы ақ және тораңғы сөздерінің бірігуі арқылы жасалған. Бұл атаудың пайда болуына көл жағасында өсетін ақ түсті тораңғы (тополь) ағаштарының болуы негіз болған. Тораңғы — шөлейтті және жартылай шөлейтті аймақтарда өсетін сирек кездесетін ағаш түрі. Атаудың семантикасы географиялық нысанның табиғи ерекшелігіне тікелей байланысты.

*Аршалы* – е.м., ШҚО, Зайсан ауд. Абай обл., Ұлан ауд., Жарма ауд. Арша+лы тұлғасында жасалған. Мағынасы: «арша көп өсетін деген мағынада тұр».

*Жыңғылды* – көл, Абай обл., Семей қ.ә. жыңғыл сөзінен және оған жалғанған қатыстық сын есім жасайтын -ды жұрнағынан жасалған туынды атау. Бұл атаудың мағынасы: «көл маңайында жыңғыл (гребенщик, кеңөзек) ағашы мол өсетін көл» дегенді білдіреді. Жыңғыл ағашы көбінесе шөлейт және су маңайындағы аймақтарда өседі, сондықтан атау географиялық нысанның табиғи-биологиялық ерекшелігіне негізделген.

3. Шығыс Қазақстан және Абай облыстарында шөптесін текті өсімдіктер атауларынан жасалатын топонимдер де кездеседі.

Бидай: *Бидайық т.б.*

Ши: *Ақши, Келтеши т.б.*

Қамыс: *Қамысты, Қамысбаз, Сарықамыс т.б.*

Дегелең: *Дегелең т.б.*

*Ақши*– е.м., ШҚО, Күршім ауд., е.м., Абай обл., Аягөз ауд. ақ және ши сөздерінің бірігуінен жасалған. Атау «қалың ақ ши өскен жер» деген мағынаны білдіреді. Қазақ халқы үшін ши өсімдігі тұрмыста кеңінен қолданылған, оның пайдасы орасан зор болған. Шилі жер малға ықтасын болса, шиден төсеніш, өре, шыпта сияқты тұрмыстық бұйымдар жасалған. Ғалым А.Е. Жартыбаевтың пікірінше, далалы және жазық жерлердегі ши өсімдігіне қатысты топонимдер бағытты ажыратуға және адрестік нысандарды бейнелеуге ықпалды болып келеді [10, б. 252]. Бұл атау табиғи ортаның ерекшеліктерін дәл көрсетумен қатар, жергілікті тұрғындардың шаруашылық және мәдени өмірімен тығыз байланысты.

*Балғын*– е.м., ШҚО, Катонқарағай ауд. Балғын атауы Қазақ тілінің түсіндірме сөздігінде «қатпаған балауса өсімдік» деген мағынаны береді. Елді мекеннің орналасқан жеріндегі шөптің шүйгін, шалғынды болуы ауыл атауын солай атауға негіз болған. Бұл атау жер бедері мен табиғи ерекшеліктерді сипаттай отырып, қазақ халқының табиғатпен етене байланысын көрсетеді.

*Бидайық* – е.м., Абай обл., Аягөз ауд. Бидайық атауы бидай сөзінен және -ық кішірейткіш мәнді жұрнағының қосылуы арқылы жасалған. Атау мағынасы: «Бидайық шөбі мол өсетін жер». Бұл атау жердің өсімдік жамылғысының ерекшелігін айқын көрсетеді және жергілікті табиғи сипаттамаларға негізделген.

*Дегелең* – тау. Ғалым Е. Қойшыбаев деге «теке», йелең «қылаң-қыраң» көне түркі тілінен шыққан атау деп көрсетеді. Мағынасы «теке қаптаған жер». Біздің ойымызша атау екі мағынаның бірінде тұр. 1. Доғалаң сөзінің жіңішке нұсқасы Дегелең: «дөңгелене біткен тау». 2. Дегелең (шведка) өсімдігіне қатысты қойылуы мүмкін.

*Жыңғылды* – көл, Абай обл., Семей қ.ә. жыңғыл сөзіне -ды қатыстық сын есім тудыратын жұрнағының қосылуы арқылы жасалған. Атау мағынасы: «Көл маңайында жыңғыл (гребенщик, кеңөзек) ағашы мол өсетін көл».

*Кеңтарлау* – е.м., Абай обл., Жарма ауд. Кең + тарлау сөздерінен бірігеді. Мағынасы: «тарлау (колосняк ситниковый) атты шөп өсетін кең алқап».

*Қамысты* – е.м., ШҚО, Катонқарағай ауд., Тарбағатай ауд. Қамыс + ты (қатыстық сын есім жасайтын жұрнақ) тұлғасында жасалып тұр. «Қамыс мол өсетін жер» деген мағынада тұр.

*Көкпекқолат* – аңғар. Абай обл., Абай ауд. Асанқайғының «Көкектен басқа құсы жоқ, Көкпектен басқа шөбі жоқ, Қымыз ішіп уыздай, Толықсыған кісі жоқ» деген толғауындағы «көкпек» деген сөз өсімдік атауы. Асанқайғының сөзіне арқау болатындай бұл өсімдіктің басқа өсімдіктерден қандай айырмашылығы бар деген сұрақ туындайды. Қазақ халқында бұл өсімдік шөлге төзімді болуымен және малға азық болуымен ерекшеленеді. А.Б. Шормақованың зерттеу мақаласында «көкпекті – шөлге өте төзімді, қой және түйе малдары сүйсініп жейтін шөп. Көктем келіп, мал атаулысының аузы енді отқа тигенде басқа шөптер көтерілгенше, тез өсіп малға азық болады» делінген [130]. Бұл өсімдік өсетін жері қатқыл болғандықтан, көліктің жүруіне де өте ыңғайлы келген. Біздің пайымдауымызша, өсімдіктің осы бір қасиеттері халық тарапынан ерекше бағаланып атау болуына уәж болған деп топшылаймыз.

*Селеулі* – қыстау, Абай ауд. Селеу (зат есім) сөзіне -лі қатыстық сын есім жұрнағының қосылуы арқылы жасалған. Мағынасы: «Селеу (ковыль) шөбі мол өсетін жер». Селеу өсімдігі қазақ даласында жиі кездесетін, құрғақшылыққа төзімді өсімдік түрі. Кей өңірлерде селеу «боз» деп те аталады, бұл өсімдік жайылымдық жердің ерекшелігін сипаттап, жергілікті табиғаттың белгісі ретінде географиялық атауға уәж болған.

Аталған өңірлерде өсімдік түрлеріне байланысты топонимдер сол жердің флоралық ерекшелігін нақты таңбалайды. Мәселен, қайың ағашына қатысты атау берілген аймақта сулы, бұлақты, жер асты суы жақын жерлерді білдіреді. Ал қарағай ағашы көбіне таулы немесе тау баурайындағы жазық жерлерде өседі. Қамыс, ши өсетін жерлер көбіне сулы, әсіресе жер асты суына бай келеді.

Қорыта айтқанда, қазіргі кезде елімізде өсімдік атауымен келетін фитотопонимдер саны 400-ге жетті. Демек, өсімдік атауларының қазақ жер-су атауларында алатын орны ерекше. Сондықтан да лингвистикалық тұрғыдан жан-жақты терең түсінік алу үшін әлі де жүйелі зерттеу жүргізу керек.

**2.3 Түр-түс және сандық ұғымдарға байланысты топонимдер**

*Түр-түске байланысты топонимдер.* Кең байтақ жерімізге ие болып, меншіктеп, келер ұрпаққа аманат қылып табыстаудың жолы – жер-су атауларымыздың бір тұтас жүйесін қалыптастыру. Себебі ұлттық санамызда қалыптасқан атаулар өз бойында ұлттық болмысты, рухани байлықты сақтайды. Сан ғасырлық аманат болып келе жатқан атауларымызда ұлттық тілдің көрінісі айқын орын алады. Халқымыз географиялық нысанға ат берерде бірінші кезекте сол өңірдің жер бедеріне, өзен-көлдердің, тау-төбенің ұқсастықтары мен айырмашылығына, физикалық сипатына, түріне, түсіне ерекше назар аударған.

Бізді қоршаған ортада көп түрлі түстер және соларға ұқсас реңктер де баршылық. Түске қатысты атаулар көне және орта ғасырлық жазба ескеркіштерінде де көп кездескен. Халықтың, ұлттың болмысы мен танымын көрсететін түр-түс атауларының мән-мағынасы тілдік шеңберден әлдеқайда ауқымды екендігін байқаумызға болады. Тіл білімі саласында сапалық сын есімдер лексика-граматтикалық, этимологиялық тұрғыдан біраз зерттелді. Грамматикалық ерекшеліктерін зерттеген А.Н. Кононов, М. Терентьев, Н.А. Баскаков, Н.К. Дмитриев, А.М. Ширалиев, К.М. Мұсаев болды. Түстердің этимологиясын тарихи-салыстырмалы әдіс арқылы Г.И. Рамстедт, М. Рясянен, И.А. Батманов, Ғ. Айдаров, В.В. Радлов, Л.З. Будагов, Э.В. Севортян сынды ғалымдар қарастырды. Қазақ тіл білімінде А. Байтұрсынұлы, С. Аманжолов, Н. Сауранбав өз еңбектерінде сын есімнің категориясы ретінде тоқталды.

Қазақы таным-түсінікте түс атаулары тура мағынада белгілі рең-түсті білдірумен қатар, ауыспалы мағында символикалық сипат беретіндігі анық. Мысалы, ақ-тазалық, сары – байлық, уайым, қара – қайғы-қасірет, жасыл – жаңашылдық, қызыл – құпиялық мәнде жұмсалатынын білеміз. Бұл жайында «Түр-түстердің тілдегі көрінісі» атты еңбекте: «Бізді қоршаған әлемдегі түстерді адам баласы екі жол арқылы таныды, біріншісі, ғылыми жол, екіншісі, халықтық тәжірибе. Қазақ тілінде 11 жуық негізгі түс атаулары бар: қара, ақ, сұр, қоңыр, көк, қызыл, жасыл, сары, күлгін, көгілдір боз, ал бұл категорияға қатысты мыңға жуық түс атауларын кездестіреміз» [131].

Антропоөзектік парадигма бойынша адам және тіл, адам және қоршаған орта, адам және этнос секілді қатынастар негізінде ең басты орынға адам шығады. Өйткені адам қоршаған ортаны қабылдап, тілі арқылы түрлі мән үстейді. Қазақ тіліне тән *жирен, боз, құла, ала, торы* т.б. түс атаулары халық таным-түсінігінен туындаған, этнолингвистикалық мәні бар сөздер. Демек, бұл түстер георафиялық атаудың құрамында кездескен кезде жаңа мәнге ие болады деген сөз.

*Жиренбайталқуыс*– тау, ШҚО, Күршім ауд. Жирен + байтал+ қуыс сөздерінің бірігуінен жасалып тұр. Тілімізде жирен сөзі жылқы малына қатысты айтылады. Демек, жирен түсті байтал жоғалған не болмаса сол жақта қалған қуыс деген мәнде тұруы мүмкін. Кейбір ғалымдар жирен сөзінің топоним жасауда беретін мағынасы басқа екенін айтады. Ол пікірді нақтылайтын деректер келтірілмеген.

*Бозша* – өзен, ШҚО, Зайсан ауд. боз (сын есім) сөзіне -ша кішірейткіш мәнді жұрнағының қосылуынан жасалған. Мағынасы: 1) «Суы бозғылт түсті өзен» – өзеннің түсі ерекшелігіне байланысты қойылған атау. 2) «Бозша (селеу өсімдігінің бір түрі) мол өсетін жер» – жергілікті өсімдіктердің басымдылығын көрсететін атау.

*Алакөл* **–** көл, Абай обл., Үржар ауд. ала (сын есім) және көл (зат есім) сөздерінің бірігуінен жасалған. Атаудың мағынасы: Ала – «әр түрлі түстердің тарғылдануы, түрлі реңктердің араласуы» дегенді білдіреді. Көл – су нысаны. Көлдің тарғылданған көрінісі құрамындағы минералдық заттардың (тұздардың) көптігінен пайда болған ерекшелікке негізделген. Бір шеті бұрынғы Мақаншы ауданына қарасты Жарбұлақ, Көктал, Рыбачье ауылдарының іргесінде орналасқан бұл көл, әсіресе тері ауруларын емдеудегі емдік қасиетімен әйгілі. Осы қасиеттері мен табиғи ерекшеліктері атаудың шығуына себеп болған.

Қазақ әдеби тілінің түсіндірме сөздігінде «ақ» қара сөзіне қарама-қарсы, сүттің, айранның түсіндей деген анықтама беріледі. Бұл «ақ» түсінің бастапқы мағынасы. Түркі тілдерінде ақ сөзі ақ/ах/ағ/а:қ формасында кездеседі. Ақ түсінің 13 түрлі семантикалық мағынасы «Түр-түстердің тілдегі көрінісі» атты еңбекте беріледі [131, б. 62].

Ұ. Серікбаеваның «Қазақ тіліндегі «ақ» және «қара» түр-түс атауларының этнолингвистикалық сипаты» атты еңбегінде ақ түсіне қатысты мынандай негізгі мағыналарды ұсынады:

1) Қара түсіне қарама-қарсы мәнде қолданылатын атау; 2) сүт тағамдарына қатысты айтылуы; 3) (әк) сөзінің балама нұсқасы; 4) ауыспалы мағынада таза, пәк, қоспасыз, асыл мәнінде жұмсалуы; 5) әділ, әділетті, игі іске, бақытты өмірге қатысты сипаты; 6) уақыт мағынасында ұзаққа созылған құбылыс; 7) тіршілік иесінің күйі (ауырса, аштыққа душар болса, табиғатқа байланысты); 8) төре тұқымына қатысты айтылуы, әдемілікті бейнелеуде жұмсалуы (әйел адам); 9) батысты көрсетуде (шығыс, батыс, т.б.); бағалы зат, шексіз, ұзын сонар жер [132].

*Ақ* түске қатысты Шығыс Қазақстан мен Абай облыстарындағы топонимдер: *Ақадыр (Аягөз ауд.), Ақбайтал (Абай ауд.), Ақбиік (Абай ауд.), Ақбура (Көкпекті ауд.), Ақбұйрат (Тарбағатай ауд.), Ақбұлақ, Ақдөң (Абай ауд.), Ақжайлау (Аягөз ауд.), Ақжал (Шар қ.ә.), Ақжалтау (Абай ауд.), Ақжар (Тарбағатай ауд.), Ақжарық, Ақжол (Қатонқарағай ауд.), Ақжұмақ (Аягөз ауд.), Ақирек (Абай ауд.), Аққияқ (Аягөз, Тарбағатай ауд.), Аққойтас (Абай ауд.), Аққұдық (Ұлан ауд.), Ақөгіз (Аягөз ауд.), Ақсай (Аягөз ауд.), Ақсиыр (Зайсан ауд.), Ақсораң (Абай ауд.), Ақсубас (Күршім ауд.), Ақтас (Өскемен қ.ә.), Ақтастөре (Тарбағатай ауд.), Ақтөбе (Күршім ауд.), Ақтұмсық, Ақүйрек (Аягөз ауд.), Ақшәулі (Үржар ауд.), Ақшоқы (Көкпекті ауд.) және т.б.*

Шығыс Қазақстан және Абай облысында «ақ» сөзінен жасалған топонимдерді бірнеше семантикалық топтарға бөліп қарастыруға болады:

1. Географиялық терминдермен тіркесіп келіп гидронимдік атау қалыптастырады. Мысалы: *Ақбұлақ, Ақбастау, Ақбұлқақ, Ақирек, Ақсуат т.б*.

2. Жердің физикалық бедерін сипаттайды. Мысалы: *Ақадыр, Ақарал, Ақбиік, Ақтомпақ, Ақжар, Ақжон, Ақдала т.б*.

3. Өсімдік атауларымен тіркесіп келіп, топоним жасайды. Мысалы: *Аққайың, Аққияқ, Ақши т.б.*

Жоғарыда келтірілген ғалымдардың пікіріне сүйене отырып кейбір «ақ» сөзі арқылы жасалған өңір топонимдеріне этимологиялық талдау жасадық.

1. Географиялық терминдермен тіркесіп келіп гидронимдік атау қалыптастырған топонимдер.

*Ақбастау* – өзен, Абай обл., Абай ауд. Географиялық атауларда кездесетін ақ сын есімі тура мағынасында қолданылып судың ақ екенін білдіреді немесе келесі бір мағынасы «ағынды», «суы мол» деген мағынада да берілуі мүмкін. Ақ бастау атауы осы екі мәннің бірінде жұмсалған.

*Ақбұлқақ* – өзен, ШҚО, Катонқарағай ауд. Бұл атау саяси, географиялық карталарда Белая Берель болып көрсетілген. Ақ (сын есім) + бұлғақ ( туынды зат есім сөздерінің бірігіуі арқылы жасалып тұр. Мағынасы «ақ түске бояп, бұлғайтын су». Өзеннің басы ақ балшықты болып Мұзтаудан басталады. Бұқтырмаға қосылған сәтте өзен суын былғайды (лайлайды). Ақбұлғақ/Ақбұлқақ айтылу заңдылығы бойынша өзгеріске түскен.

*Ақкөл* – көл, е.м., Абай обл., Бесқарағай ауд. Ақ + көл сөздерінен жасалған. Суы, жағасы сортаң көлдерді сортаң деп атайды. Бұл атаудың мағынасы суы лайлы, ақ түсті көл деген мәнде қойылып тұр.

*Ақ қаба* – өзен, ШҚО, Күршім ауд. Ақ + Қаба сөздерінің тіркесуінен жасалған. Өзен суының түсі ақ, лайлы болып келеді. Шығыс жерінде Қабаның жеті саласы бар. Қазақстан мен Қытай шекарасында ағады.

*Ақжарық* – өзен, Абай обл., Абай ауд. Бұл сөз «жарылып, бөліп ағу» немесе «өзеннің ағысы жарқын, көрнекті» деген мағынада қолданылуы мүмкін. Өзеннің ақ түсті болып ағуы оның құрамындағы минералдарға немесе өзеннің түбіндегі ақ шөгінділерге байланысты болуы ықтимал.

*Ақ қалғұты* – өзен, ШҚО, Күршім ауд. Бұл өзеннің суы ақ түсті. Суға ақ түс беріп тұрған ақ балшық топырағы деп топшылаймыз. Сонымен қатар өзеннің ағысы қатты болғандықтан, тастарға соғылып, ақ көбіктеніп ағады. Атаудың екінші сыңары Қалғұты атауы моңғол тілінде «қоңыр қаз» деген мағынаны білдіреді [107, б. 18]. Бұл атаудың екінші сыңары моңғол тілінен енген. «Қоңыр қаз» деген мағынаны білдіретін галуу сөзіне молдықты білдіретін -т жұрнағы жалғанып, Галлут түрінде жасалған. Қазақ тілінің заңдылықтарына сәйкес, Галлуты > Қалғұты түрінде өзгерген. Топонимнің мағынасы «қоңыр қазы мол» өзен дегенге келеді.

*Ақсу* – өзен, е.м., ШҚО, Катонқарағай, Абай обл., Көкпекті ауд. Ақ + су сөздерінен бірігіп жасалған. Қазақ жеріндегі Ақсу атты өзендердің көбісі дерлік ағысы қатты болғандықтан, тастарға соғылып, ақ көбіктеніп ағуына қатысты қойылғанын білеміз. Шығыс жеріндегі бұл атау «ақ түсті су, ағынды су» деген уәжбен қойылған. Кеңес дәуірінде бұл атауды (өзені де, елді мекен де) Белое болып өзгертілді. Тәуелсіздектен соң тарихи атауы қайта берілді.

*Ақсуат* – өзен, е.м., ШҚО, Күршім, Тарбағатай ауд. «Ақ» және «суат» (географиялық термин) компоненттерінің бірігуі арқылы жасалған. Бұл атау «суы мол суат» немесе «лайлы, сортаң суат» мағыналарын беруі ықтимал. Сонымен қатар, «ақ» сөзі етістік мәнде қолданылып, «ағып жатқан, ағынды суат» деген ұғымды білдіруі мүмкін. Атау Зайсан көлінің маңындағы елді мекен тұрғындарының қыс мезгілінде көлден суат қазып, оны пайдаланған шаруашылық дәстүрімен байланысты болуы мүмкін. Ал Тарбағатай өңірінде бұл топоним жер астынан шығатын мөлдір сулы бұлаққа қатысты қойылған деп болжауға негіз бар

2. Жердің физикалық бедерін сипаттайды.

*Ақадыр* – тау жотасы, Абай обл., Аягөз ауд. Бұл атау Ақ + адыр сөздерінің бірігуі арқылы жасалған. Ақ тасты аласа таулар атауға уәж болған.

*Ақарал* – е.м., ШҚО, Зайсан ауд. Ақ + арал сөздерінен біріккен. Елді мекеннің бір жағынан Қара Ертіс екінші жағынан Кендірлік өзендері ағады. Топырағы ақшыл түсті деген мағынада айтылған.

*Ақбиік* – тау, Абай обл., Жарма ауд. Таудың биік және ақ түсті болуына байланысты қойылған.

*Ақбұлақ* – е.м., ШҚО, Күршім ауд. Ақ + бұлақ сөздерінің бірігіуі арқылы жасалған. Судың түсі ақ не болмаса ағынды болуына байланысты айтылған деп топшылаймыз.

*Ақдала* – дала, ШҚО, Катонқарағай ауд., қоныс, Абай ауд. Қазақ халқы қыс мезгілінде желдің әсерінен қар ұшып кетпейтін, қар қабаты ұзақ уақыт сақталатын жерлерді «Ақдала» деп атаған.

*Ақдомбақ* – тау, Абай обл., Абай ауд. Ақ + домбақ сөздерінің бірігуі арқылы жасалған. Топоним тура мағынасында ақ томпақ деген мағынаны білдіреді.

*Ақдіңгек* – е.м., Абай обл., Жарма ауд. Айдалада жеке тұрған шоқы, төбелерді «діңгек» деп атау көп жерлерде кездеседі. Демек бұл атаудың мағынасы «ақ тасты жеке тұрған төбе, шоқы» дегенді білдіреді.

*Ақжал* – тау, Абай обл., Көкпекті ауд. Тау басында ақжалданып қар жатуына байланысты немесе таудың басындағы ақ тастарына қатысты қойылған атау деп топшылаймыз.

*Ақжар* – е.м., ШҚО, Тарбағатай ауд. «Ақ» және «жар» сөздерінің бірігуі негізінде қалыптасқан атау. Бұл атаудың қалыптасуы елді мекеннің жанында әк топырақ шығатын жардың ақ түстес көрінісімен байланысты.

*Ақжол* – е.м., ШҚО, Тарбағатай ауд. «Ақ» және «жол» сөздерінің бірігуінен пайда болған атау. Бұл атау ерте заманда «жаңа әрі жақсы қоғамға апаратын жол» деген символикалық мағынада қойылған.

*Ақжон*– тау, ШҚО, Күршім ауд. «Ақ» және «жон» сөздерінің бірігуі негізінде қалыптасқан атау. Бұл атау тау басына қардың ерте түсіп, кеш кететін биік таудың үстінен Ақжон деп аталғандығымен байланысты.

*Ақирек*– тау, Абай обл., Аягөз ауд. «Ақ» және «ирек» сөздерінің бірігуі арқылы қалыптасқан географиялық атау. «Ақ» сөзі таудың түсіне қатысты болса, ал «ирек» сөзі тауды асып өтетін ирек жолдың бар екенін білдіреді деп тұжырымдауға болады. Ирек жолдар әдетте асуларда орналасады.

*Ақиін* – е.м., Абай обл., Үржар ауд. Сөз құрамындағы иін компоненті «бір нәрсенің (өзен, жол және т.б.) бұрылыс жасаған жері, иілісі» дегенді білдіреді [6, б. 490]. Сонымен қатар, бұл сөз «иық» мағынасында да қолданылуы мүмкін. Аталмыш топоним осы екі мәннің біріне негізделген. Бірінші жағдайда атау «ақ түсті иықты бел, кезең» ұғымын берсе, екінші нұсқада «ақ түсті өзен немесе жолдың иіні» дегенді меңзейді.

*Ақкілет* – е.м., Абай обл., Аягөз ауд. Ақ + кілет сөздерінің бірігуі арқылы жасалған. Атау құрамындағы кілет сөзі «қойма, қамба» Шығыс Қазақстанға тән диалект сөз [133]. Ақкілет – ақ түсті қойма немесе дүкен деген мағынада қойылған болуы керек.

*Аққайнар* – е.м., ШҚО, Катонқарағай ауд. Осы елді мекеннің маңайында Бұқтырма өзені ағып жатыр. Атау өзен жағасында қайнар мен тұмарларға қатысты қойылған болуы мүмкін.

*Аққойын* – е.м., ШҚО, Зайсан ауд. Қазақ тілінде жел өтпейтін, ықтасын жерлерді «қойын» деп атау дәстүрі бар. Бұл атаудағы ақ сын есімі табиғи нысанның ерекшелігіне байланысты, яғни ақ қайыңдардың молдығына немесе ақ топырақтың болуына қатысты болуы ықтимал. Атау табиғи нысанның (мысалы, тау, орман және т.б.) қойнауына кіре орналасқан елді мекенді сипаттайды.

*Ақсораң* – тау, Абай обл., Аягөз ауд. Ақ және сораң сөздерінің бірігуінен жасалған бұл атау семантикалық жағынан бірнеше мағынаға ие болуы мүмкін. Атау құрамындағы сораң (туынды зат есім) бастапқыда сор+аң үлгісінде жасалғанымен, оның «шағын соры (тұзы) бар жер» деген мағынада емес екенін байқауға болады. Географиялық нысанның тауға қатысты болуы себепті, бұл атауды «ағарған, бойы сорайған тау» деп түсіндіруге негіз бар. Қазақ тілінде «сораң етіп шыға келді» деген тіркестің қолданылуына ұқсас, бұл атау жазық далада ерекше көрініп тұрған тау сипатына байланысты қойылған деп пайымдаймыз.

*Ақтұмсық* – кеден, Абай обл., Бесқарағай ауд. Ақ және тұмсық сөздерінің бірігуінен жасалған бұл атаудың семантикасы бірнеше географиялық ерекшеліктерге байланысты анықталады. Атау құрамындағы тұмсық сөзі географиялық термин ретінде сүйірлене біткен тау етегін, айналма жолды немесе иірленген өзен иінін білдіреді. Осыған орай, Ақтұмсық атауы «ағарған, бозғыл тау тұмсығы», «айналма жол» немесе «өзен бұрылысы» деген мағыналардың бірінде қолданылған деп пайымдауға болады.

3. Ақ сөзі өсімдік атауымен тіркесіп келіп, топоним жасайды.

*Ақжайлау* – е.м., ШҚО, Күршім ауд. Ақ + жайлау сөздерінің бірігіуінен жасалған. Отты, шөпті кең жайлау деген мағынаны береді.

*Аққияқ* – көл, Абай обл., Аягөз ауд. Ақ және қияқ сөздерінің бірігуі арқылы жасалған бұл атау көл жағасында өсетін ақ түсті қияқ (колосняк) шөбіне қатысты қойылған деп болжауға болады. Атаудың семантикасы табиғи нысанның өсімдік жамылғысының ерекшелігімен тығыз байланысты. Аққияқ атауы «көл жағасында ақ түсті қияқ шөбі өскен жер» деген мағынаны береді.

Қазақ тілінде «қара» түсінің мағынасы өте тереңде жатыр. А.Н. Кононов қара түсінің жиырмадан аса мағынасы бар екенін айтады. 1. Ірі қара; 2. бейне; 3. халық, жұрт; 4. серік; 5. майсыз, дәмсіз; 6. қылмысты адам; 7. қайғы, өлім, мұң; 8. тығыз, қалың; 9. қоңырқай, түссіз; 10. қарапайым; 11. жердің беті; 12. екпінді, қарқынды; 13. жаяу адам; 14. қадірлі, қасиетті т.б. Осының ішінде қара сөзі топонимдермен бірге келсе «үлкен, биік» мағынасында қолданылатынын айтады. Ә. Қайдар жер-су атауларына қатысты келетін қара түсін төртке бөліп қарастырады. 1. Жердің астынан шығып жатқан су (Қарабұлақ). 2. Қуаң, шөп шықпайтын жер. 3. Қалың шөп, құмы көп, яғни қалың мағынасында қолданылады (Қарақұм). 4. Биік, төбелі (Қалыңтөбе).

Топоним саласын зерттеген Ғ.Қ. Қоңқашбаев күрделі топоним құрамында кездескен «қара» сөзі биіктік мағынасын беретінін айтса, О.Т. Молчанова қара түс атауы көне түркі тілдерінде қора/қар/құр/гара/қара секілді бірнеше нұсқада ұшырасатын морфема екенін көрсетті. Демек, топонимдерде кездескен қара түс атауы «бір оқиғадан қалған қарайған орын» мағынасында болатынын айтады [134]. Б. Бияровтың пікірінше, топонимжасамда қара сөзі анықтауыштық қызметті де, басыңқы сынарда келіп шоқы, дөң, тау атауларының құрамында болады дейді [98, б. 170].

Жоғарыда келтірілген ғалымдардың пікірін ескеріп, нысанға алып отырған өңірлердегі қара түс атауымен жасалған жер-су атауларын бірнеше семантикалық топтарға бөлдік:

1. Жер бедерін сипаттау мағынасында. Мысалы: *Қарақия, Қарасай, Қаражота т.б.*

2. Тау, биіктік, төбе мағынасында. Мысалы: *Қаражота, Қараүңгір, Қаражар, Қаратау т.б*.

3. Қалың, ну мағынасында. Мысалы: *Қараағаш, Қаратоғай, Қарабұта т.б.*

4. Аққан су, жер асты су мағынасында. Мысалы: *Қарабас, Қарасу, Қарабұлақ т.б.*

*Қара* түске қатысты Шығыс Қазақстан мен Абай өңіріндегі топонимдер:

*Қараағаш (Жарма ауд.), Қараайғыр (Күршім ауд.), Қараарық (Қатонқарағай ауд.), Қарабай (Күршім ауд.), Қарабала (Абай ауд.), Қарабалапан (Ұлан ауд.), Қарабас (Зайсан ауд.), Қарабастау (Үржар ауд.), Қарабура (Күршім), Қарабұлақ (Абай ауд.), Қарабұта (Үржар ауд.), Қаражал (Көкпекті ауд.), Қаражар, Қаражота (Үржар ауд.), Қаражыра, Қаракезең (Зайсан ауд.), Қаракемер (Абай ауд.), Қарабөкен (Күршім ауд.), Қаракөз (Тарбағатай ауд.), Қаракүнгей (Абай), Қарақатсай (Күршім ауд.), Қарақатын (Аягөз ауд.), Қарақитат (Үржар), Қарақия (Зайсан ауд.), Қарақоға (Жарма ауд.), Қарақожа (Глубокое ауд.), Қарақожыр (Үржар ауд.), Қарақол (Аягөз ауд.), Қарақұдық, Қарамұрын (Көкпекті ауд.), Қарамырза (Жарма ауд.), Қараоба (Риддер), Қараой (Жарма ауд), Қараөзек (Аягөз ауд.), Қараөткел (Зайсан ауд.), Қарасай (Ұлан ауд.), Қарасу (20-ға жуық), Қарасүйір (Қатонқарағай ауд.), Қаратал, Қаратау, Қаратоғай (Абай ауд.), Қаратұма (Үржар ауд.), Қараүңгір (Зайсан ауд.), т.б.*

Жоғарыда қара сөзімен жасалатын топонимдердің беретін мағынасы әр түрлі болатынын ғалымдар пікірінен байқадық. Шығыс Қазақстан және Абай облыстарында кездескен қара түсіне қатысты топонимдердің қойылу уәжін анықтап көрдік:

1. Жер бедерін сипаттау мағынасында.

*Қараадыр* – тау, Абай обл., Абай ауд. Қара + адыр сөздерінің бірігуінен жасалып тұр. «Қара түсті таудың адыры» деген мәнге ие.

*Қарасырт* – қыстау, Абай обл., Жарма ауд. Қара (сын есім) және сырт (зат есім) сөздерінің бірігуі арқылы жасалған бұл атау қазақ халқының географиялық атау беру дәстүріне сай қалыптасқан. Қазақтар мекендеген жердегі таудың арғы жағын сырт, ал өздеріне қараған жағын бет деп атаған. Осы негізде Қарасырт атауы Арқалық тауының сыртқы беткейіндегі қара топырақты жерді сипаттайды. Бұл атаудың семантикасы табиғи нысанның топырақ жамылғысы мен орналасу ерекшеліктерімен анықталады.

2. Тау, биіктік, төбе мағынасында.

*Қараберік* – тау, ШҚО, Күршім ауд. Қара + берік сөздерінің бірігуінен жасалған. Мағынасы: бірыңғай қатты қара тастардан тұратын тау» деген мағынаны білдіреді. Катонқарағай ауданында Берікқара тауының сипатымен бірдей. Берікқара/Қараберік атаулары бір мағынаны білдіреді. Қазақ халқы бір атау қайталанбасын деп осындай атауларды берген.

*Қарасеңгір* – тау, ШҚО, Күршім ауд. Қара және сеңгір сөзінің бірігуінен жасалған. Сеңгір сөзі түркі-моңғолдардың цэнхэр/сеңгір «көк, көгілдір» деген сөзі [51, с. 698]. Бұл сөз биік таулардың ұшы аспан түсімен бірдей болып, көгілдір түске тартып тұратын жерлерге берілетін географиялық термин. Қазақ тілінде биік таудың ұшар басы деген мағына береді. Қорыта айтқанда, Қарасеңгір «биік қара таудың ұшар басы» деген мәнде жұмсалады.

*Қарашатпақ* – тау (1257 м), Абай обл., Аягөз ауд. Қара (сын есім) және шатпақ (зат есім) сөздерінің бірігуінен жасалған атау табиғи нысанның ерекшелігін сипаттайды. Бұл атаудың мағынасы – «қара түсті тастармен шаттарға бөлініп жатқан (шатпақталған) тау». Географиялық лексиканың негізінде атаудың көрінісі тау рельефінің ұсақ шаттарға бөлінгенін бейнелейді.

*Қаратау* – тау (553 м), Абай обл., Абай ауд., тау, Катонқарағай ауд. Атаудың мағынасын «Қыста қар тұрмай, жазда өсімдігі аз өсетіндіктен, жыл бойы қарайып жататын тасты тау» деп түсінуге болады.

3. Қалың, ну мағынасында.

*Қараағаш* – е.м., Абай обл., Аягөз ауд., өзен, Күршім ауд., қыстау, Үржар ауд. «Қара» және «ағаш» сөздерінің бірігуінен құралған атау «қара ағаш мол өсетін жер» деген мағынаға ие. Қазақ даласында бұл топонимнің жиі кездесуі қара ағаштың табиғи ортаға бейімділігі мен жер талғамайтын өсімталдығына байланысты болуы мүмкін.

*Қарабалапан* – бұлақ, ШҚО, Ұлан ауд. «Қара» және «балапан» сөздерінің бірігуінен жасалған атау «қараағаштың жас өскіні өскен жер» деген мағынаны білдіреді. Қазақ тілінде «балапан» сөзі кей өңірлерде, әсіресе Шығыс аймақтарында, «жас ағаш» немесе «шілік» мәнінде қолданылады.

4. Аққан су, жер асты су мағынасында.

*Қарабас* – е.м., Абай обл., Бесқарағай ауд., арық, Зайсан ауд. Бұл атау Шығыс Қазақстанның бірнеше жерінде кездесіп, ғалымдар оны этнотопонимдер қатарына жатқызады. «Қара» және «бас» сөздерінен біріккен бұл топоним «жер асты суынан бастау алатын бұлақ немесе өзен» деген мағынаны білдіруі ықтимал. Сонымен қатар, атау қарабас қой тұқымына немесе сол аймақта өсетін қарабас шөбіне де қатысы болуы мүмкін деп пайымдауға негіз бар.

*Қарабастұз*– көл, Семей қ.ә. Бұл топоним Екібастұз үлгісінде жасалған. Екібастұз атауының мағынасын ғалымдар екі басты тұзды көл дегеннен шығатынын айтады [135]. Біз де осы пікірмен келісеміз. Демек, Қара + бас + тұз деген қара түсті тұз басқан көл дегенді білдіреді.

*Қарабұлақ* – бұлақ, е.м., Аягөз, Күршім, Зайсан, Үржар ауд. Қара + бұлақ сөздерінен бірігеді. Атау құрамындағы қара сөзі судың түсіне қатысы жоқ деп ойлаймыз. Қара сөзі ертеректе «мөлдір, таза су» деген мағынада қолданылған. Тілімізде «қара суға зар болдық», «бір ұрттам қара су көз көрім жерге апарады» деген тіркестер бар [136].

Сонымен қатар судың тұнықтығынан қара тасы көрініп жататын, қыста қатпайтын жер асты суын да қарабұлақ деп атау жиі кездеседі.

*Қара Ертіс* – өзен, ШҚО, Зайсан ауд. Өзеннің бастауы Қытай территориясындағы Моңғол Алтайынан басталады. Алғашында Қу Ертіс, Бала Ертіс деп басталып, кейін Қара Ертіске айналып, Зайсан көліне құяды. Зерттеуші Т. Жанұзақтың пікірінше, Ертіс өзенінің жер асты суларынан қоректенуі атаудың қалыптасуына негіз болған [27, б. 71]. Алайда бұл пікірді Ертістің мұздықтардан бастау алатынын және қара суынан қоректенетінін ескере отырып толықтыру қажет. Сонымен қатар, Қу Ертіс атауы «Ақ Ертіс» мағынасында түсіндіріледі [76, б. 227], ал Қара Ертіс атауы бинарлық түрде «суы таза, мөлдір Ертіс» деген мағынаны береді. Мұндай өзендер мен көлдердің түбіндегі қара тастары анық көрінетіндіктен, олардың суы мөлдір әрі таза болып, қара түс байқалады. Қара Ертіс атауы осыған ұқсас Қара Қаба, Қаракөл сияқты атаулармен байланысты, олардың барлығы да таза, мөлдір сулы өзен-көлдерге қатысты қолданылады.

*Қарақарға* – тау, Абай обл., Көкпекті ауд. Жергілікті халық бұл атауды қара қарға құсымен байланыстырады. Алайда, қарға/карга сөзі көптеген тілдерде «тастақты өзен», «таяз су», «өткел», «үйілген тас», «жартас» деген мағыналарда қолданылатын географиялық термин ретінде кездеседі [88, с. 260]. Сондықтан Қарақарға атауын «қара тасты шағын тау» немесе «қара тасты жер» деген мәнде түсіндіруге негіз бар.

*Қарақатын* – өзен, Абай обл., Аягөз ауд. Қара + қатын сөздерінің бірігуінен жасалған. Бұл атаудағы қатын сөзі қат (қосу) және -ын тұлғаларына ажыратылады. Мысалы, «шайға сүт қат» (қосу) тіркесіндегідей. Қатын сөзі өзен атауларында келесі бір өзенге қосылатын немесе құятын су ағысын білдіру үшін қолданылады. Демек, Қарақатын атауы «Аягөз өзеніне қосылатын мөлдір өзен» деген мағынаны білдіреді.

Көк түс символдық тұрғыдан бейбітшілікті, тыныштықты білдіретін түске жатады. Қазақ халқында ғана емес жалпы түркілерде бұл түс ерекше қасиетті есептелген. Түркілердің көк бөріге табынып, өздерін көк бөріміз деп атауы сөзімізді дәлелдейді. Сонымен қатар көк түсті тазалықтың көрсеткіші ретінде аспанмен, құдіретті Тәңірмен байланысты деген де тұжырым бар. Ертеректе халықтың наным-сеніміне байланысты көкке табынудың әсерінен пайда болған. Қазақ тілінде көк түсіне қатысты *көк аспан, көк мұз, көкбет* секілді тіркестер ұшырасады. Ал қазақ ұғымында көк түсі бағалы, құнды заттардың сыр-сипатын ашуда да қолданылады. Мысалы, *көк семсер, көк тон, көк қасқа, көк сауыр етік, көк бие* т.б. Мұндай ұғымдардың пайда болуы жайлы Ә. Қайдардың пайымдауынша, егер алғашқы адамдар көк күмбезді түсіне қарап «көк» деп атауы заңды болса, онда керісінше, жер бетіндегі көгілдір түсті нысандар да аспанмен салыстырыла отырып, «көк» түс ұғымының қалыптасуына негіз болуы мүмкін [131, б. 39].

Ғалым С. Қондыбай көк түсінің қазақ тілінде бес мағынасы бар екенін айтады: 1) Тамыр, негіз; 2) көк шөп; 3) көк жасыл; 4) көк аспан; 5) көк көз, көл, көр [137]. Б. Бияров топонимжасамда көк сын есімі әр түрлі географиялық нысандармен бірігіп келіп олардың көктен бөлек *көкшіл, қара көк, аспан көк, жасыл* түсті де білдіретінін айтады. Халқымыз өсімдіктің жасыл түсін көк деп атай береді. Моңғол тілінде жасыл және көк түсті *хөхе* тұлғасында келіп «жасыл» дегенді білдіреді (хохедава > Көкідаба) [74, б. 166]. Абай облысының топонимдерін қарастырған Г. Ахметова көк түстің топонимжасамда «жердің кеңдігін, судың тұнықтығын, суықтығын, таудың биіктігін» білдіреді деп топшылайды [138]. Жоғарыда келтірілген пікірлерді негізге алып көк сапалық сын есімі арқылы жасалған Шығыс Қазақстан және Абай облыстарында кездесетін топонимдерді төмендегідей семантикалық топтарға бөлдік:

1. Жердің кеңдігін білдіреді. Мысалы: *Көкбет, Көкдала т.б.*

2. Судың тұнықтығын, суықтығын білдіреді. Мысалы: *Көкпекқолат, Көкиірім, Көкаласу т.б.*

3.Таудың, төбенің биіктігін білдіреді. Мысалы: *Көксүңгі, Көктөбе, Көкшоқы т.б.*

*Көк* түске қатысты Шығыс Қазақстан мен Абай өңіріндегі топонимдер: *Көкарша (Күршім ауд.), Көкбастау (Тарбағатай ауд.), Көкбет, Көкбиік (Абай ауд.), Көкбортық (Ұлан ауд.), Көкдаба (Қатонқарағай ауд.), Көкдомбақ (Аягөз ауд.), Көкжылға (Қатонқарағай ауд.), Көккезең (Қатонқарағай ауд.), Көккөз (Аягөз ауд.), Көкқия (Аягөз ауд.), Көкқошқар, Көксеңгір (Абай ауд.), Көктау (Ұлан ауд.), Көктөбе (Тарбағатай ауд.), Көкшоқы (Көкпекті ауд.) т.б.*

*Көктөбе –* Тарбағатай өңірінде орналасқан бұл топоним көк және төбе сөздерінің бірігуінен жасалған. Екінші компонентті «төбе» топонимдік термин ретінде өте белсенді. Төбе сөзі ДТС «töpü» [83, с. 580] нұсқасында кездесіп екі мағынада беріледі: біріншісі, бас, тәж, төбе болу; екіншісі, шың; Э.М. Мурзаев бұл сөздің көптеген фонетикалық нұсқаларын көрсетеді: түркм.депө, әзерб.тэпэ, башқ.тат.тубэ, өзб.төпа, монг.халха-монг, бурят. добо т.б. [139].

*Көкаша* – е.м., Абай обл., Аягөз ауд. Көк + аша сөздерінің бірігуі арқылы жасалған атау. Елді мекеннің атауы жердің табиғи ерекшеліктерімен байланыстырылады. Бұл жер сазды, өлеңді болғандықтан, шөбі жаз бойы көгеріп, ашалана біткен. Сол себепті атаудың «Көкаша» деп берілуі жердің көк-жасыл табиғатымен және топырақ ерекшеліктерімен тығыз байланысты деп тұжырымдауға болады.

*Көкжайық* – е.м., Абай обл., Көкпекті ауд. Көк (сын есім) + жай (етістік) + ық (туынды зат есім жұрнағы). Көктем мезгілінде өзен суының тасып, жайылуына және жағасының үнемі көгеріп тұруына байланысты бұл атау берілген. Жайық өзенінің суы да жайылып ағады. Көрші алтайлықтар «чайық» деп атайды.

*Көкпекті* – е.м., Абай обл., Көкпекті ауд., өзен, Жарма ауд. Көкпек + ті (сын есім жұрнағы) арқылы жасалған. Көкпек шөбінің мол өсуі атауға уәж болған деп топшылаймыз. Бұл атаудың қазақ жерінде көп кездесуі, шөптің малға азық, тамыры отын ретінде қолданылуынан деп білеміз.

*Сары* түске қатысты Шығыс Қазақстан мен Абай облысындағы топонимдер:

*Сарыадыр (Абай ауд.), Сарыалқа (Қатонқарағай ауд.), Сарыапай (Тарбағатай ауд.), Сарыатан, Сарыашабиік, Сарыбиік (Ұлан ауд.), Сарыбұжыр (Шар қ.ә.), Сарыдала (Аягөз ауд.), Сарыжал (Жарма ауд.), Сарыжалпақ (Аягөз ауд.), Сарыжон (Ұлан ауд.), Сарыирек (Күршім ауд.), Сарықар (Зайсан ауд.), Сарықара (Аягөз ауд.), Сарышоқы (Зайсан ауд. 20-ға тарта атау берілу кездеседі), Сарықожабек, Сарықожал, Сарықорық (Абай ауд.), Сарықұл (Тарбағатай ауд.), Сарыман (Аягөз, Тарбағатай ауд.), Сарымола (Жарма ауд.), Сарыоба (Күршім ауд.), Сарыпұшық (Көкпекті ауд.), Сарысүйек (Көкпекті ауд.), Сарытау (Жарма ауд.), Сарытолағай (Зайсан ауд.), Сарытөбе (жарма ауд.), Сарытұғырық (Қатонқарағай ауд.) т.б.*

Ғ. Қоңқашпаев сары сөзімен жасалатын топонимдер екі мағынада келетінін айтады. 1. Парсы тілінде сар – сары. 2. Моңғол тілінде сара – анық [140]. Ғалымның бұл пікірі орынды деп есептейміз. Бірақ жер-су атауларының құрамында кездесетін сары түс атауының беретін мағынасы әлдеқайда кең. Осыған қатысты Б. Бияровтың пікірі мынадай: «қар суынан пайда болатын бұлақ, көлшіктерге, шөбі ерте сарғайып кеткендіктен, сарғайып көрінетін төбе, тау атауларына да сары сын есімі қосылып айтылады» [45, б. 96]. Ұ. Ержанова Батыс Қазақстан облыс топонимдерін қарастыру барысында сазды жерді сары сөзімен белгілейтінін және лай су, тайыз суды да (Сарысу, Сарыкөл, Сарыайдын) білдіретіні жайлы пікір қосады [141].

*Сарыалқа* – тау, өзен, ШҚО, Катонқрағай ауд. Сары + алқа сөздерінің бірігуі арқылы жасалған атау. Бұл атаудың пайда болуы табиғи нысанның құрылымдық ерекшеліктеріне негізделген. Тау басы тастақты, ортаңғы бөлігі шөпті (алқа тағатын жерге ұқсас), ал етек жағы орманды болып келеді. Шөптер сарғайған кезде, тау көрінісі мойынға тағылған сары алқаны еске түсіреді. Сондықтан бұл жердің атауы Сарыалқа деп қойылған деп пайымдаймыз.

*Сарыапай* – тау, ШҚО, Тарбағатай ауд. Сары және апай сөздерінен бірігеді. Жетісу өңірінің тілдік ерекшелігінде апай сөзі «төскей, бет, тау етегі» мағынасын береді [96, б. 65]. Демек, Сарыапай «сары түсті тау беткейі немесе тау етегі» дегенді білдіреді. Сонымен қатар тілімізде апай төс тіркесіндегі апай сөзі «кең, омыраулы» сөзіне де қатысты болуы мүмкін [84, б. 30]. Олай болса, Сарыапай «сары түсті еңселі жалпақ тау» деген ұғымды білдіреді деп тұжырым келтіреміз.

*Сарыарқа* – е.м., Абай обл., Аягөз ауд. Сары + арқа сөздерінен жасалып тұр. Мағынасы: «сары түсті тау, дөң жоталары» деген мағына береді. Қазақ жерінде созылып жатқан Сарыарқа шоқылары да осы жолмен жасалған. Кейбір топонимист ғалымдар сары «кең, үлкен» деген мағына да қолданылатынын айтады. Бірақ бұл жердегі сары түр-түске байланысты айтылып тұр. Арқа жерінің жылдың көп бөлігінде сарғайып жататыны сөзімізді нақтылай түседі.

*Сарыөлең* – е.м., ШҚО, Тарбағатай, е.м., Күршім. Сары + өлең сөздерінің бірігуінен жасалған. Бұл жерлерде сары гүлді өлең шөбі өседі [42, б. 326]. Өлең шөбі сазды, сулы жерде өседі. Атаудың қойылу себебі тікелей осы шөппен қатысты деп топшылаймыз.

*Сарыөзек* – өзен, Абай обл., Аягөз ауд., арна, Семей қ.ә., қыстау, Тарбағатай ауд. Сары + өзек сөздерінің бірігуі арқылы жасалған атау. Бұл топонимнің мағынасы — сары түсті үлкен сай немесе жырадағы өзен. Өзекте су жыл бойы тұрақты жатпауы мүмкін: кейбір өзектер көктемде қар суымен толып, жылдың қалған мезгілдерінде құрғақ күйде қалады.

*Қызыл* түске қатысты Шығыс Қазақстан мен Абай өңіріндегі топонимдер: *Қызылағаш (Жарма ауд.), Қызылащы (Күршім ауд.), Қызылбастау (Көкпекті ауд.), Қызылбелдеу (Үржар ауд.), Қызылбұлақ (Зайсан ауд.), Қызылжар (Аягөз ауд.), Қызылжартас (Аягөз ауд.), Қызылжыра (Ұлан ауд.), Қызылқайнар (Аягөз ауд.), Қызылқайың (Жарма ауд.), Қызылқора (Аягөз ауд.), Қызылқұдық, Қызылөзен, Қызылсу, Қызылтас, Қызылту, Қызыл Ұласты т.б.*

Қызыл түс атауы «қан түсті, қырмызы» мағынасында келіп жиі қолданылады. Б. Бияров топонимжасамда қызыл түсімен келген жер-су атауларын екі мағынада келеді деп көрсетеді. Тура мағынада келіп географиялық нысанның түсін білдірсе, екінші бір мағынасы большевиктердің, коммунистердің туының түсіне қатысты қойылған қызыл саяси термині алынатынын айтады [74, б. 180].

*Қызыл*– тау, ШҚО, Тарбағатай ауд. Қызыл сын есімі заттанып, бұл топоним таудың түсіне байланысты «қызыл тау» мағынасында қолданылады. Таудың қызыл түсі оның беткейлерінде өсетін қызыл қынамен байланысты деп пайымдауға болады.

*Қызылағаш* – е.м., Абай обл., Жарма ауд. Қызыл + ағаш сөздерінің бірігуінен жасалған бұл топоним «қайың ағашы немесе қызыл түсті тал көп өсетін жер» деген мағынаны білдіреді. Қазақ тілінде «қызыл» сөзі қызыл түсті талды сипаттау үшін қолданылса, орыс тілінде бұл ұғым «кизил» сөзімен беріледі, әрі екі тілде де «қызыл тал» атауының ұқсас қолданылуын байқауға болады.

*Қызылжар* – көл, ШҚО, Зайсан ауд. Бұл топоним қызыл (сын есім) және жар (зат есім) сөздерінің бірігуі арқылы жасалған. Қазақстан аумағында жиі кездесетін бұл атау «топырағы қызыл, жосалы жар» деген мағынаны білдіреді. Қызылжар сияқты атаулар, сондай-ақ Ақжар, Қаражар атаулары да топырақтың түсіне қарай қалыптасқан деп түсіндіріледі.

*Қызылжатақ* – е.м., Абай обл., Жарма ауд. Қызыл + жатақ сөздерінен біріккен. Колхоз кезеңінде отырықшылыққа байланысты қойылған атау болуы мүмкін. Ертеректе қазақ халқында жайлауға көше алмай, қыстауда қалып қойған кедей адамдарды «жатақ» деп атау кездеседі.

*Қызылжетек* – е.м., Абай обл., Жарма ауд. Қызыл сөзі топоним жасауда ауыспалы мағынада қолданылып, кеңестік дәуірдегі идеологиялық атаулардың қалыптасуына да ықпал еткен. Мысалы, *Қызылстан, Қызылотау, Қызылжұлдыз* сияқты атаулар осыған дәлел. Сол сияқты Қызылжетек атауы да осы үлгіде пайда болған. Мұндағы қызыл сөзі «жетекші, көшбасшы» деген мағынаны білдіріп, кеңестік идеологияның басымдықтарын бейнелейтін символикалық мәнге ие.

*Қызылкесік* – е.м., ШҚО, Тарбағатай ауд. Қызыл + кесік сөздерінің бірігуі арқылы жасалған. Кеңес Одағының (қызылдар) өлшеп берген кесік жер деген мағынада тұр. Кейбір ғалымдар кесік сөзін түркі тілдеріне тән деп қарастырады. «Кешік/кесік» өткел мағынасын береді дейді. Алайда көне түркі тілдерінде өткелді «кешу» деп атаған (Ертіс өзенін кешусіз кештік – Күлтегін).

*Қызылсерек* – тау, Абай обл., Үржар ауд. Қызыл + серек сөздерінің бірігуінен жасалып тұр. Серек «сөзі сорайған, сыриған ұзын» мағынасын береді (Көксерек). Келесі бір мағынасы «таудың құзар шыңы» дегенді білдіреді [84, б. 347]. Топоним жасауда осы екінші мағынасы жақын деп білеміз. Қызылсерек – тау басының қызыл түсті құзары, шыңы.

*Сандық ұғымды білдіретін топонимдер.* Қазақ тілінде кез келген сандар топонимжасамда белсенді бола бермейді. Топонимдерде кездесетін сандар белгілі бір мағынаға ие болады. Бұл дегеніміз топоним құрамында ұшырасатын сан есімдер ауыспалы мағынада да кездеседі. Лев Успенский «Загадка топонимики» деген еңбегінде географиялық атаулардың құрамындағы сандардың мағынасына тоқталады. *Бір, екі, үш, төрт бес*, *алтыдан қырыққа* дейін және *мың* сан есімдері топонимжасамның белсенді бірліктері. Кез келген тілдегі топонимдердің көп бөлігін сол халықтың байырғы өкілдері, ата-бабалары жасаған. Ал наным-сенімдер, ырым-тыйымдарға сенген адам баласы бастапқы кезде-ақ сандардың семантикасының алуан түрлігін білген. Мысалы, әр түрлі жерде мекен етіп жатқан халықтардың танымында «үш, бес, жеті, қырық» жақсы мен жамандықтың, пайда мен сәтсіздіктің, қуаныш пен қайғының белгісі. Ғалымның пайымдауынша, бір саны арқылы жасалған топонимдердің басым көпшілігі сан мәнінде емес, бастапқыда өзге мағынаға ие болған, екі саны көп жағдайда нақты нысанның санына қатысты айтылады. *Үш, жеті* сандары арқылы жасалған географиялық атаулар халықтың сенімі мен танымымен, мифтік, образдық бейнесімен ерекшеленеді. Әлемде көптеген халықта үш саны магиялық күшпен, адамның үшінші көзі, дуамен байланысты қаралса, жеті киелі сан, яғни атпаның жеті күні, жеті жақсылық пен жеті жамандық секілді ұғымдармен байланысты [142]. Ғалымның пікіріне зер салсақ, сан атаулары ұлттың өзіндік дүниетанымынан, тұрмыс-тіршілігінен ақпарат береді. Сонымен қатар сан атауларының философиялық, танымдық ерекшеліктері тіл білімімен тығыз байланысты.

Тіліміздегі сан есімдердің сөз жасаудағы қызметін оның халықтың салт-дәстүрі, әдет-ғұрпымен байланысты екенін І. Кеңесбаев алғашқылардың бірі болып сөз етеді. Одан кейін Ә. Қайдар, Т. Жанұзақов, Н. Оралбаева, Г. Шаһарман, Ә. Хасенов, А. Машанов, Е. Қойшыбаев, Ж. Байзақов сынды ғалымдардың еңбектерінде қарастырылады.

Жер-су атауларын қарастырып жүрген ғалымдар І. Кеңесбаев, Н. Уәлиев, Т. Жанұзақ, Е. Қойшыбаев топоним құрамында кездесетін сан есімдерді лексика-семантикалық тұрғыдан қарастырған. Өз зерттеулерінде сан есімдер топонимге тек сандық ұғымда ғана емес, одан да тереңірек мағынасы бар екенін айтады. Шығыс Қазақстан және Абай облыстарының құрамында *бір* сан есімімен келетін топонимдер сирек кездеседі. Бір санының орнына *жалғыз/жаңғыз* сөзі жиірек қолданылған. Жалғыз сөзі «бір, жеке, дара» сөздерімен төркіндес, ал жаңғыз «л-ң дыбыс алмасуы» арқылы фонетикалық өзгеріске ұшыраған *жалғыз* сөзіне балама сөз. Қазақ дүниетанымында бір саны жалғыздық ұғымын береді. Ғалым М. Баскаков бір есептік сан есімін жалғыз, дара мағынасын береді, кейде белгісіздік ұғымында да қолданылатынын айтады [115, б. 48]. Шығыс Қазақстан, Абай облыстарында *Жалғызтал, Жалғызқайың, Жаңғызтөбе, Жаңғызтал, Жалғыз, Жалғызбет жайлауы, Жалғызкүңгей, Жалғызқарағай, Жалғызтау, атаулары кездеседі* т.б.

*Жалғызтал* – е.м., ШҚО, Тарбағатай ауд. Жалғыз + тал үлгісінде жасалған. Жазық жерде, шөбі сұйық келетін өлкеде бір түп ағаштың өсуіне қатысты қойылған. Сол елді мекеннің ерекшелігі болған жалғыз ағаш атаудың шығуына негіз болған деп топшылаймыз.

*Жалғызтау* – тау, Семей қ.ә. «Бір-біріне ұласып жатқан тауларға қосылмай өз алдына тұрған тау» деген мағынада тұр.

*Жалғызтөбе* – е.м., ШҚО, Тарбағатай ауд. Жазық жерде жалғыз тұрған төбе атаудың шығуына себеп болған.

*Екі* саны – қазақ тіліндегі сандық өлшем жүйесіндегі реттік сан ғана емес, сонымен қатар өте жиі қолданылатын өлшемдік мағыналы лексемаға да жатады. Ғалым Ә. Қайдар екі санының әр алуан сапалық, астарлық, символды мәні бар екенін айтады [143]. Өңір топонимінде екі сан есімі арқылы жасалған *Екібас* топонимін ғана кездестіруге болады. Ал екі ұғымын беретін қос, егіз сөзі арқылы жасалған топонимдер көбірек кездеседі. Сан-мөлшер мағынасын беретін «егіз, қос, жарты, жарым, жалғыз, көп» сөздер бар. Бұл сөздер өңір топонимдерінің құрамында жиі кездеседі. Абай облысы Аягөз ауданында *Егізқызыл* деген станция бар. Егіз сөзі топонимжасамда екі қатар тұрған нысанның болуына байланысты қойылады. Өйткені егіз сөзінің негізгі мағынасы «бір уақытта анадан туған екі бала» дегенді білдіреді. Алайда ғалым Н.А. Баскаковтың зерттеулеріне сәйкес, көне түркі тіліндегі егіз/егис сөзі «биік» деген мағынаны береді. Ал Э.Мурзаев бұл сөздің қырғыз тілінде «биік» немесе «биік таудағы жайлау» ұғымын білдіретінін атап өтеді [135, с. 538]. Мәселен, *Қосағаш, Қосбейіт, Қосқұман, Қосбұлақ, Қостөбе, Қосбастау т.б. атаулар* бар.

Қос сөзі арқылы жасалған топонимдер: *Қосбатыр, Қосбейіт, Қосжігіт, Қосқатын, Қосқонған, Қосқыз, Қосағаш, Қосапа, Қосарал, Қосбастау, Қоскеліншек, Қосқайнар, Қосқонған, Қосет, Қоскөл, Қосшоқы, Қоснауа, Қосжүрек, Қоскемпір, Қоскөл, Қоскөпір, Қосқарағай, Қостөбебұлақ т.б*.

*Қос* – өзен, Абай обл., Абай ауд. Атау екі өзеннің қатар ағуына байланысты қойылған болуы мүмкін. Толық нұсқасы Қосөзен атауы болып, уақыт өте келе қос сөзі эллипсиске ұшырап, түсіп қалған деп топшылауға болады. Сонымен қатар, ертеректе бұл жерде сол маңайдағы жылқышылардың қосы болған болуы да мүмкін.

*Қосбастау*– тау, Абай ауд. Қос + бастау сөздерінің бірігуі арқылы жасалған. «Қос өзеннің бастауы болған тау» деген мағынада тұр.

*Қосағаш* – е.м., Аягөз ауд. Қос + ағаш сөздерінен біріккен. «Екі ағаш (қос) өскен жер» мағынасында тұр.

Егіз сөзі арқылы жасалған топонимдер: *Егізқара, Егізқызыл, Екіаша, Екінші бригада, Екінші тасшоқы, Екіншісай т.б*.

*Егізқызыл* – е.м., бекет, Аягөз ауд., Абай ауд. Егіз + қызыл сөздерінің бірігуінен жасалған. Бір-біріне ұқсайтын (егіздей) қос тау, төбе мағынасын береді.

Сан есім көне лексикалық құрамның бір бөлігі. Сонымен қатар сандық, есептік мағынасынан бөлек, символдық және ритуалдық ерекшелігі бар. Сан есімдер ежелгі көне ескерткіштерде жер-су атауларының құрамында ұшырасқан. Бұл түркі халықтарының ойлау жүйесіндегі этномәдени, психологиялық ерекшеліктерді көрсетеді. Көне ескерткіштерде «üč, bäš, jäti, toquz» актив қолданыстағы сан есімдер. Ғалымдардың айтуынша, үш сан есімі жалпы түрік тілдеріндегі ұш uč «үшкір, ұшы, шың» мағынасын білдіреді деп топшылайды. Мұндай семантикатикалық мән адам қолының ортаңғы саусағына қатысты туындаған болуы керек. Бұл сан есімі барынша көп немесе заттың, құбылыстың барынша аз мағынасын білдіру мақсатында қолданылады. Мысалы, тілімізде «үш күндік жалған дүние» тіркесі бар. Т. Жанұзақ пікірінше, бұл сан есім топонимжасамда тура мағынасында қолданылады дейді. Е. Қойшыбаев кей топонимдерде үш сөзі су мағынасымен келетінін оқуз-уұс-ұс-уш-үш нұсқасында туынды түбір екенін пайымдайды [120, б. 251]. Топопим құрамында үш сан есімі көп жағдайда нысанның нақты санына қатысты қойылады. Шығыс Қазақстан, Абай облыстарында «үш» компонентімен жасалған топонимдердің саны айтарлықтай көп. Мысалы, *Үшқайшы, Үшқызыл, Үшқұдық, Үшқоңыр, Үшжайнақ, Үш сұлу, Үшасу, Үшбұлақ, Үшкүмбез, Үшқайың, Үшбиік, Үштөбе.*

*Үшқоңыр* – тарихи жер, жайлау. Т. Жанұзақ бұл атаудың шығу тегі жайында былай дейді: «Географиялық атаудың бірінші бөлігі сан есімнен, ал екінші сыңары көне түркі тілінде қоңыр сөзі «нәрлі, шүйгін, отты жер», моңғол тілінде хонхор «төбе, жота» мағынасын білдіреді, демек бұл топонимнің мағынасы «үш биік дөң», – деп көрсеткен. Ал ғалым Е. Қойшыбаев бұл топонимді этноним арқылы жасалғандығын алға тартады [82, б. 380].

*Үшқызыл* – Аягөз ауд., Абай обл., Байқошқар ауылындағы шоқы. Атау үш (сан есім) және қызыл (сын есім) сөздерінен бірігеді. Бұл жер қатар тұрған үш шоқы Бақанас, Байқошқар және Балқыбек өзендерінің түйіскен жерінде орналасқан. Маңайында үш үлкен шоқы тұрғандықтан бұл жердің табиғаты ерекше. Атау құрамындағы «қызыл» түстің мағынасы біз ойлағаннан ауқымды. Қазақ таным-түсінігінде «қызыл» оттың, күннің бейнесі, сұлулықтың символы, жақсы құбылыстың бейнесі болып саналады. *Мысалы, «қыздың көзі-қызылда, қырмызы қызыл, шиедей қызыл, қан қызыл».* Ғалымдардың айтуынша, қызыл сын есімі қыз етістігінен туған, яғни «қызару, жану». Белгілі бір заттың сұлу реңкіне қатысты қолданылады. Мысалы, *Үшқызыл* шоқысышөбі шүйгін, малға жайлы, түрлі жануарлар мен өсімдіктер кездесетін мекен, сондықтан да жердің жақсысы, құнарлысы мағынасында жұмсалып тұр деп есептейміз.

*Үшқырмөңкелі* – өзен, жайлау, ШҚО, Күршім ауд. Үш (сан есім) + қыр (зат есім) + мөңке (зат есім) + лі (қатыстық сын есім жұрнағы) бірігуінен жасалып тұр. «Өзенінде мөңке балығы кездесетін үш қырлы тау» деген мағынада болуы мүмкін. Келесі бір нұсқа Үшқырмөңкелі/Ұшқырмөңкелі болуы да ықтимал. Өйткені, Марқакөлді мекен ететін *ускуч* балықтың аты «ұшқыш» сөзінен шығады. Бірінші болып зерттеген ғалымдар елдің «ұшқыш балық» атын естіген. Балықтың ғылыми атауы ленок болса да «ускуч» деп қосымша атаған. Демек, Ұшқырмөңкелі «ұшатын мөңке балығы мол өзен» деген мағынаны да беруі мүмкін.

*Үшшал* – жайлау, Семей қ.ә. Атау Үш және шал сөздерінің бірігуінен жасалған. Мұндағы шал сөзі түбірі жағынан «ақ» мағынасын беретін ша сөзінен шыққан деп қарастыруға болады (мысалы: ша+л, ша+лап, ша+ған). Атаудың мағынасы «ақ түсті үш тасы немесе төбесі бар жайлау» дегенді білдіреді деп топшылауға болады.

*Үшаша* – е.м., Семей қ.ә. Үш + аша сөздерінен біріккен. Атау «үш салаға бөлініп кететін сай, тау немесе өзен» деген мәнде тұр.

*Үшащы* – е.м., Абай обл., Үржар ауд. Үш + ащы сөздерінің біргуінен жасалған. Үш ащы сортаң жері бар елді мекен болғаннан кейін қойылған атау.

*Үшқара* – төбе, ШҚО, Күршім ауд. Атау Үш және қара сөздерінен құралған. Мұндағы қара сөзі заттанып, шоқы, төбе, тау мағынасын алмастыра отырып, тура мағынада «үштөбе» дегенді білдіреді. Бұл атау географиялық нысанның табиғи ерекшеліктеріне, яғни үш төбелі жер бедеріне қатысты қойылған деп айтуға болады.

Халқымызда төрт саны киелі сандар қатарына кірмесе де, ерекше қолданысқа ие болған, өзіндік ерешелігі бар сандар қатарына жатады. Тілімізде төрт санымен келетін тіркестер өте көп. Мысалы төрт түлік, төрт тарап, төрт құбыла, екі көзі төрт болды, түн ұйқысын төрт бөлу т.б. *Төрт* сан есімінің бұлай ерекше қолданыста болуының себептері бар. Бірінші себеп көне мифологиямен байланысты. Дүниені алып бәйтерекке теңеп, оны төртке мүшелеп бөлумен қатысты. Жоғарыда келтірілген мысалдарда төрт саны матастырушы қызмет атқарып, бірінші кезекте мағынаны білдіріп тұр.

Төрт саны туралы Ф.Р. Ахметжанова және Қ.С. Дүсіпбаева мифология мен діни ұғымдар бойынша «төрт періште» құдай әмірін адамдарға жеткізіп тұратын, бұл дүниеден тыс мифтік көмекшілер Жәбірейіл, Мекайыл, Исрафил, Әзірейіл деп көрсетеді [144]. Төрт санын киелі сандар қатарында екенін Ж. Байзақов пен С. Қонақбаевта айтады. Ғалымдардың пікірінше, төрт санын дүниенің негізгі элементтерімен (от, су, жер және жел) байланыстыруға болады. [145]. Мысалы, Төрткіл атауы Қазақстанның бірнеше жерінде кездеседі және бұл топоним Оңтүстік Қазақстан және Орта Азияда қатты үлкен емес, төбеге ұқсас қамалдың қалдықтарына қатысты қойылған деген тұжырым бар. Демек, тау жыныстарынан құралған құрамалы төбе бөктері тура мәнде «төртбұрыш» мағынасын береді деп» [7, б. 134], – жазды. Шығыс Қазақстан, Абай облыстарында төрт санымен келетін топонимдер:

*Төрткіл* – төбе (443 м), Күршім ауд. Төрткіл немесе Төрткүл сөзі қазақ тілінде «төрт бұрышты» деген мағынаны береді [146]. Бұл атау географиялық нысандардың пішіндік ерекшеліктерін сипаттайды. Маңғыстау облысында осындай атауға ие төрт бұрышты төбелердің көп кездесуі осы жер бедерінің сипатына байланысты болуы мүмкін.

*Төрткөл* – көл, Абай обл., Үржар ауд. Төрткөл атауы төрт (сан есім) және көл (зат есім) сөздерінің бірігуі арқылы жасалған. Атау «іркес-тіркес орналасқан төрт көл» деген мағынаны білдіреді.

«Бес» саны түркі тілді барлық халықтарда кездеседі. Бес сан есімінің бастапқы нұсқасын Э.В. Севортян bäš деп көрсетеді. Этимологиялық тұрғыдан талдаған Г. Рамстедт бес санын «алақан, қол» сөздерімен байланысты деген тұжырым жасайды [22, с. 126]. Бес санының да сандық ұғымнан басқа символдық мәні бар. Мысалы, «бес әлем», «бес алып күш су, от, жер т.б.». Қазақ таным-түсінігінде «бес» көп жағдайда санау жүйесінің шегі болған (адам қолымен байланысты), сонымен қатар көптік мәнде де, нақты сандық мағынада да түсіндіріледі. Мысалы, *бес қару, бес аспап, бес асыл іс, бес дұшпан т.б.* Бұл сан есім фразеологизмдердің құрамында көптік мағынада шамадан тыс құбылыстарды суреттеген, яғни «бес биенің сабасындай» деген тіркес «өте майлы, шамадан тыс, көп» мағынада жұмсалады. Топонимдер құрамында кездесетін бес саны тек сандық мағына ғана емес, сонымен қатар көптік мағына беретінін ғалымдар зерттеп айтып жүр. Топонимист ғалым С. Атаниязов «Бишчыкыр атауы биш+чыкыр сөздерінің бірігуінен жасалған. Чыкыр «суды көтеруге араналған құрал». Ал бұл жерде бэш (бес) сандық мағынада емес биш парсы-тәжік тілдерінде көптік мәнде жұмсалып тұр. Сонда бес чыкыр «көп чыкыр» мағынасында тұр», – дейді [147]. Қырғыз ғалымы Қ. Қоңқобаев «бес» санымен келетін жер-су атауларын С. Атаниязов пікіріне сүйеніп екі мағынада қолданылатынын айтады. 1. Сандық мән. 2. Жинақтық, көптік мән. Яғни «бэш» иран тілдер тобы немесе түркі тілдерінің тілдік қалдықтары деп қарастырады [92, б. 105].

Жоғарыда келтірілген ғалымдардың пікірін басшылыққа алып «бес» саны арқылы жасалған топонимдердің мағынасын екіге бөліп қарастыруға болады.

1. Бес сан есімі бірінші компонентте келіп сандық мәнді білдіреді. Мысалы, *Бесоба, Бесшоқы т.б.*

2. Бес сан есімі бірінші компонентте келіп көптік мәнді білдіреді. Мысалы, *Бестерек, Бесқой, Бесқарағай т.б.*

Шығыс Қазақстан, Абай облыстарында бес санымен байланысты топонимдер: *Бес үй жотасы, Бесбай, Бесжан, Бесжылдық, Бескемпір, Бесқұдық, Бесқыз, Бестом, Бесбақан, Бесбұлақ, Бескекіл, Бескөнек, Бесқұдық, Бесоба, Бесобаор, Бестаз, Бестапал, Бестерек, Бестамақ, Бессала, Бесшана, Бесшатыр, Бесшоқы, Бесеу, Бескөл, Бесқарағай, Беслақ, Бессаусақ, Бесүй.*

*Бескемпір –* қыстау, Абай обл.,Үржар ауд. Өткен ғасырдың жиырмасыншы жылдарында орын алған қиын-қыстау кезіндегі оқиғаға байланысты қойылған атау.

*Бесбақан* – тау, өзен, Абай обл., Үржар ауд. Атаудың пайда болуы таудың ерекше құрылымымен байланысты. Киіз үйдің шаңырағын көтеріп тұратын бақанға ұқсас жан-жаққа таралған бес шыңы бар бұл тау сол ерекшелігі негізінде Бесбақан деп аталған. Тау аты кейін сол аймақтағы өзенге де берілген болуы мүмкін деп пайымдаймыз.

*Бесен* – көл, ШҚО, Зайсан ауд. Бес (сан есім) + ен (зат есім) сөздерінен біріккен. Көлдің ені (көлденеңі) бес шақырымдай болғасын қойылған атау.

*Бесжылдық*– е.м., ШҚО, Күршім ауд, Зайсан ауд. Бес + қарағай сөздерінің бірігуінен жасалып тұр. Кеңес одағы кезінде пятилетка сөзінен калькаланған, саясаттанған атау.

*Бесқарағай* – е.м., Абай обл., Бесқарағай ауд. Елді мекенде бес қарағай немесе қарағайдың саны көп өскен жер дегенді білдіреді. Бес сан есімі тура мағынада келіп, табиғи нысанның нақты санын білдірсе, кейде оның көп екенін де меңзейді.

Қазақ танымында алты санының орны ерекше, семантикалық мәні де кең. Бұл сан көне түркі ескерткіштерінде жиі кездеседі. Негізгі символдық мағынасы *шексіз, алып, өте көп* дегенді білдіреді. Тілімізде кездесетін алты алаштың баласы, алты қырдың ар жағы, алты қанат ақ орда, алты малта ас болмай тіркестерінде алты саны үлкен күштің, қаһармандықтың бейнесін сипаттайды.

Алты санына қатысты топонимдер: *Алтыбай, Алтыншы, Алтыат, Алтықалмақ, Алтыалтай, Алтыбақан, Алтыбас, Алтығай, Алтықыз, Алтысиыр.*

*Алтықыз*– Абай облысында кездесетін қырқалар аты. Көне түркі тілінде алт-аласа+қыз-қыр мағынасында келеді. Осы атауға байланысты ел арасында аңыз бар: «Ертеде осы тауда бір байдың алты қызы болыпты. Байдың қыздары бір қыста тойға барып, қайтар жолда қатты боранға тап болып, адасып кетеді. Жолда келе жатып жалғыз басты Қоңқай есімді кісіден жөн сұрағанда, шал қыздарды әдейі теріс жолға салып жіберген екен. Суыққа әбден тоңып, дәрмені қалмаған қыздар өлуге айналғанда, алты құсқа айналып кетеді. Бір кебісін жоғалтып алған кенже қыз көкекке айналады да, бір аяғы қызыл қалпында қалады. Кейін ерке кенже қыз жұмыртқасын өзі баспай, апайларына бастырып алады екен дейді» [148].

Қазақ тіліндегі жеті санымен келетін сөздердің қолдану аясы мен атқаратын қызметін І. Кеңесбаев қарастырған. Жеті санының бірнеше мағынасын ашып көрсетуге болады. Жеті санының шығу тегіне қатысты көптеген пікір бар. Г. Рамстедт «jati» cөзі je-же етітігімен байланысты «қолмен тамақ жеу» тұжырымын келтіреді. М. Хартман, Б. Мункачи, М. Рэсэненнің пікірінше, «jetdi» jet-жету, яғни «қол жеткізу, дайын болу» мағынасын жұмсалатынын айтады. Сонда мағыналық жағынан «жеті» сан есімі санау шегі ретінде «нұсқаушы саусақ» немесе «жететін саусақ» мағынасын береді деп тұжырымдайды [149].

Тілімізде діни, киелі, сакралдық мағыналарда жұмсалатын *жеті киелі әулие, жеті шелпек, жетісін беру, жеті тозақ* сынды ұғымдар бар. Сонымен қатар түркі халықтарында астрономиялық терминдерде де бұл сан қолданылғанын байқауымызға болады. Мысалы, *жеті қабат жер, жеті қарақшы, жеті қабат аспан т.б.* Жалпы түркі халықтарында тұрмыс-тіршілігінде жеті санды киелі деп таныған. Дәулет, бақ, жақсылық, байлық әкелетін қасиеті бар деген сенімде болған. Оны өз тілімізде кездесетін жеті ата, жеті қазына ұғымдардың қалыптасуынан байқаймыз.

Атырау облысының жер-су атауларын зерттеген Қ. Манасбай жеті санының халық санасынан орын алып, әдет-ғұрыптарымызда жиі қолданылуы ол санның тек нақты сандық мәнді ғана емес, сонымен қатар көптік мағынаны да берсе керек деген пікір айтады [150].

Жеті санына қатысты топонимдер: *Жетіәулие, Жетікезең, Жетінші, Жетісу, Жетібастау, Жетібатыр, Жетіқаратас, Жетіарал, Жетіорыс, Жеті Арал, Жетіқаба, Жеті қыздың жайлауы, Жетібұлақ, Жетікүпәнә т.б.*

*Жетіарал* – ШҚО, Тарбағатай ауд. орналасқан елді мекен. Қазақ халқының «Жетіарал жерім-ай» әніндегі бұл жер шөбі шүйгін, жері құнарлы, малға жайлы болғандықтан жергілікті халқы «аралға балап» қойған. Яғни жеті судың бойында жеті елді-мекен орналасуы уәж болған болуы керек. Осы пікірді жазушы, публицист Құсман Игісін толықтара түседі. «Жетіарал – Тарбағатайдың теріскей бөктерінде орналасқан елді мекен. Қандысу өзеніне құятын елді мекеннің оң жағында басы бұлақтардан бастау алатын жеті ағын су бар. Сонымен қатар шөбі шүйгін, шұрайлы жайылам атаудың шығуына негіз болып Жетіарал атануы содан», – деп жазады [151].

*Жетіжар* – е.м., Абай обл., Бесқарағай ауд. Жеті + жар сөздерінің бірігуі арқылы жасалған топонимнің мағынасы – «жеті жары бар елді мекен» дегенді білдіреді. Бұл атау елді мекеннің географиялық ерекшелігіне немесе оның маңындағы жарықтардың көптігіне байланысты қойылған болуы мүмкін.

Тоғыз саны да қазақ үшін киелі сандардың бірі. Қазақ халқында бір рудың келесі бір руға немесе бір адамның бір адамға сыйлығы, айыбы «бір тоғыз», «үш тоғыз», «тоғыз тоғыз» болуы сөзімізді дәлелдейді. Сонымен қатар қазақ халқының «тоғыз құмалақ» ойынының ережесінде де «айып алу», «айып тарту» мағынасы да кездеседі. Қазақ тіліндегі кісі аттарын зерттеген ғалым Т. Жанұзақ бұл санмен байланысты қойылған есімдер белгілі бір әдет-ғұрыпқа, ырымға негіздеп қоятынын айтады. Демек, тоғыз санымен келетін атауларда нақтылық мәнге қарағанда этнографиялық ұғым басым болады [152]. Абай облысы Аягөз ауданында *Тоғыз* атты тау бар. Әдетте сан есім жеке қолданылмайды. Бұл жерде Тоғыз сан есіміне «тау» сөзі тіркескен болу керек. Кейінірек элипсиске ұшырап түсіп қалуы мүмкін. Тоғыз бөлікке бөлінген тау не болмаса бір оқиғаға байланысты қойылған деп ойлаймыз.

Қырық саны қазақ ұғымындағы ең киелі сандардың бірі. Бұл санның фраземалар бойындағы қасиеті жайлы алғашқылардың бір болып І. Кеңесбаев айтты. Ғалым: «Қырық санымен қатысты мақал-мәтел, нақыл сөздер бұл санның жай сандық ұғымда емес, «киелі» сан екендігін көрсетеді. Қазақ танымында «қырық күн шілде» деп нағыз күннің ысыған уақытын айтады. Жаздың ыстығы сол қырық күнмен бітпегенмен, ол сан нақты бір өлшемді білдіреді. Қырық санының айрықша өлшем болатынына «қырық жамау», «қырық құрау» т.б. мысалдар келтіруге болады [153]. Қырық саны «көп», «мөлшерсіз» деген мағынада қолданылған. Дәл осы пікірді Қ. Қоңқобаев та келтіреді. «Тіліміздегі үш, бес, тоғыз, отыз, мың сандары секілді қырықпен келген топонимдер көптік мағына береді», – дейді [92, б. 75].

Қырық санына қатысты топонимдер: *Қырықүй, Қырықошақ, Қырықоба, Қырықбай, Қырыққарақшы, Қырықоба, Қырықошақ т.б.*

*Қырыққұдық* **–** қыстау, Абай обл., Абай ауд. Қырық + құдық сөздерінің бірігуі арқылы жасалған. 1.Тереңдігі қырық құлаш құдық. 2. Көп құдық. Атау осы екі мағынаның бірінде тұр. Қазақ бұрынғы кен қазылған орынды Қырыққұдық, Мыңшұңқыр деп атаған.

Мың, жүз есептік сан есімдері топонимжасамда нақты санды білдірмейді. Осы сандармен келетін жер-су атаулары табиғи нысанның өте мол, көп екенін айғақтап тұрады**.** Жүз санына қатысты топонимдер*:* *Жүзағаш, Жүзжылдық т.б.*

*Жүзағаш* – е.м., станция, Абай обл., Аягөз ауд., өзен, Көкпекті ауд. «Көп ағаштың өсуі атауға уәж болған.

Мың санына қатысты топонимдер: *Мыңбұлақ, Мыңқайың, Мыңшұқыр т.б.*

*Мыңбұлақ* – өзен, Абай обл., Аягөз ауд. Мың + бұлақ сөздерінің бірігуінен жасалған. Өзен өте көп ұсақ бұлақтардан су жинауына байланысты қойылған атау.

Қорыта келгенде, тілімізде сандық ұғымды білдіретін атаулар Шығыс Қазақстан, Абай облыстарында топоним қалыптастыруда ерекше орын алатынын көрдік. Сандық ұғымды білдіретін сөздер туынды түбір атауларда уәждеме бірлік қызметін атқарады. Өзі жалғанған атауларда әр түрлі мағынада жұмсалады. Мысалы, бес, қырық, жүз, мың сандары географиялық нысанның көп екенін білдірсе, бір, екі, үш сан есімдері көбіне геонысанның нақты санын көрсетеді.

**2.4 Антропотопонимдер мен этнотопонимдер**

Жер-су атауларына атау беруде сол өңірде мекен еткен этнос пен сол жерге тікелей қатысы бар кісі есімін қолдану топонимика саласында жиі кездеседі. Аймақтағы кісі аттарынан туындаған топонимдерді лексика-семантикалық жағынан анықтау үшін, ең бірінші, сол халықтың тарихымен, тілімен тығыз бірлікте алып қарастыру аса маңызды. Кісі аттарының топонимге ауысуы ежелден бар тарихи құбылыс екенін Э.М. Мурзаев айтады: «Жер-су атаулары көбіне адам аты және фамилиясымен жиі аталады» [97, с. 3] десе, орыс ғалымы В.И. Даль «Ру аттары ең бірінші сол ру басыларының есімдерінен алынған» [154], – деген пікір айтады.

Тіл білімінің ономастика саласындағы кісі есімдерін зерттейтін антропоним жан-жақты қарастырылып, жеке бір үлкен ономастиканың саласына айналды. Адам аттарының шығу тегі, қалыптасу заңдылықтары, ішкі құрылымы, есімдердің қалыптасуына әлеуметтік-қоғамдық фактілерін антропонимика ғылым саласы зерттейді. Қазақ тілі білімінде М. Мусабаева, Ф. Әшімханова, Б. Әбдуәлиұлы, З. Жанғабылова, Ж. Ағабекова, М. Әлімбаев сынды ғалымдар зерттеу нысанына кісі есімдерін алып ономастика ғылымындағы антропонимика саласының негізін қалыптастырды. Ғалым Т. Жанұзақ қазақ есімдерінің даму тарихын алғаш бөлген ғалымның бірі. Автор қазақ антропонимдерін төрт дәуірге бөліп қарастыру керектігін айтады:

1. V-VIII ғасырлардағы көне түркі антропонимдерін қамтиды.

2. Орта ғасыр кезеңіне тән антропонимдер.

3. XVII-XIX кезеңін қамтитын жаңа заман антропонимдері.

4. Қазан төңкерісінен кейін пайда болған антропонимдер. Б. Әбдуәлиұлы тіліміздегі кісі аттарын экстралингвистикалық табиғатын, антропогенездерін, тарихи-лингвистикалық қырынан қарап жан-жақты жүйелеп шықты. Ғалым тіліміздегі антропонимдердің жүйелі құрылымы бар екеніне ерекша назар аударып, кісі есімін жасаудың көптеген әдіс-тәсілдерін көрсетіп береді. Осындай іргелі зерттеудің нәтижесінде сөзжасамның ішінен жеке дара «антропонимжасам» саласын қалыптастырды. Автор: «Антропонимдердің сөзжасамы дегеніміз – кісі есімдерінің жалпы есімге айналуы, ал жалқы есімдердің кісі есіміне айналуы антропонимжасам болып шығады деп өз анықтамасын береді [155].

Ғалым Ұ. Ержанова: «Жер-су атауларының орнына қолданылатын антропонимдер басқа топонимдер секілді тұрақты болмайды. Адам аттарынан жасалған топонимдер, адамдардың көшпелі, отырықшыл өмір салтынан хабардар етіп, топонимикалық номинация негізінде дамып отырады. Мұндай ерекшелік адам қызметін бейнелейтін жер-су атауларынан көрінеді. Адам және оның жасаған іс-әрекетінен туған топонимикалық номинация антропотопонимдерді қалыптастыратын кісі есімдері, фамилиялары, лақап аттары сынды категориялармен байланыста болады», – деген пікір білдіреді [156]. Ғалымның бұл пікіріне қарап ономастика ғылымының антропотопонимика саласы әлі де тыңғылықты зерттеуді қажет етіп тұрғанын байқаймыз.

Антропонимдер жүйесі халықтың өткен тұрмыс-тіршілігін, материалдық-мәдени өмірін, сонымен қоса қоғамдық-әлеуметтік құрылысын да таныта алады. Мәселен, қазақ есімдерінің ішінде төрт түлік малға, шаруашылық пен тұрмыстық сөздерге қатысты есімдер жетерлік. Т. Жанұзақ пен Қ. Рысберген осы тұрғыдан антропонимдік жүйенің атқаратын қызметі кез келген қоғамның әлеуметтік-экономикалық мәдени өресінің дамуымен ұштасып жатқанын айтады. Кісі аттары сол қоғамның мәдениеті мен этнологиясы, қоғамдық құрылысы және саяси экономикалық жағдайынан хабар береді дейді [1, б. 43].

Түркітанушы Э. Мурзаев елді мекен атауларының көбісінде кісі есімдері, тегі және лақап атымен келетінін жазады [97, с. 3]. Зерттеу нысанымыз болып отырған өңірлерде кісі есімімен келетін топонимдер көп кездеседі. Мұндай атаулардың қойылуына сол жерде мекендеген не болмаса сол аймаққа қатысты маңызды оқиғаға себеп болған адамдардың есімі арқау болған. Сонымен қатар екі өңірде де антропотопонимдер ер кісінің есімдерінен жасалған. Мысалы, *Амангелді, Атымтай, Балтабай, Барақ, Біржан, Боқай, Елемек т.б.* Осындай деректерге қарап қазақ халқында о бастан ер адамдар салмақты істердің басы-қасында жүргенін байқауға болады [44, б. 19]. Мұндай жер-су атауларының жасалуына елге еңбегі сіңіп, тарихта аты қалған белгілі тұлғалардың есімі де, қарапайым адамдардың есімі де негіз болған. Абай облысы Абай ауданының топонимдерін қарастырған Г. Ахметова Абай жолы роман эпопеясында кездесетін *Кеңгірбай, Алшынбай, Абыралы, Тәкежан бұлағы, Ескене, Құнанбай құдығы, Шыңғыстау т.б.* есімдерімен аталатын топонимдер бар екенін айтады [157]. «Абай жолы» шығармасы – қазіргі кезге дейін жан-жақты зерттеліп келе жатқан туындылардың бірі. Шығармада ел-жер тарихы, сол мекенде өмір сүрген ру мен тайпаларды, елге аты шыққан тұлғалар жайында көп мағлұмат береді. М. Әуезовтың «Абай жолы» шығармасының ономастикалық кеңістігін лингвомәдени аспектіде Э. Орынбетова зерттеді. Атырау облысының жер-су атауларын зерттеген М. Қожанұлы антропотопонимдерді екіге бөліп қарастырады:

1) адам атынан жасалған топонимдер;

2) фамилиялардың негізінде пайда болған топонимдер [150, б. 128]. Ф. Әшімова мен Е. Жанпейісова «Абай жолы» шығармасында кездескен кісі есімдерін бес топқа бөледі:

1) араб-парсы тілінен енген есімдер;

2) ай, нұр, күн сөзімен тіркесіп келетін есімдер;

3) бек, бей, бай, мырза, сұлтан, хан, батыр, ер сөздерімен тіркесіп келетін есімдер;

4) жан, тай, сөзімен тіркесіп келетін есімдер.

5) қымбат металл, ру атауына байланысты есімдер [158].

Жоғарыда келтірілген ғалымдардың бөліністерін назарға алып, қолымыздағы материал негізінде Шығыс Қазақстан және Абай облысындағы кісі есімдерінен жасалған топонимдерді төртке бөліп қарастырамыз:

1) басқа тілден енген есімдер арқылы жасалған топонимдер;

2) лауазым атауларымен тіркесіп келетін есімдер арқылы жасалған топонимдер;

3) астрономиялық атаулармен тіркесіп келетін есімдер арқылы жасалған топонимдер;

4) ру атауларынан жасалған топонимдер.

Қай тілді алсақ та, олардың антропонимдер жүйесін тек ана тіліндегі есімдерден ғана жасалмайды. Олардың құрамында міндетті түрде басқа тілден енген антропонимдер кездеседі. Біз қарастырған екі өңірде де араб-парсы тілінен енген антропотопонимдер бар. Араб есімдерінің қазақ жеріне енуі ислам дінінің келуімен тікелей байланысты. Қазақ есімдерінің ішінде араб текті есімдердің саны 2000-ға жуық, 1000-ға тарта ер адамдардың, 900 шамасында әйелдердің есімі кездесетінін айтады [159]. Қазіргі қазақ тілінде араб текті есімдерді үлкен екі топқа бөліп қарастыруға болады. 1) Діни мазмұнды есімдер: Омар, Оспан, Ғали, Жүсіп, Айша т.б.; 2) жалпы есім сөздер негіз болған есімдер: Жұман – маржан, Мансұр – жеңімпаз, Мұхтар – қалаулы т.б. Шығыс Қазақстан, Абай облыстарында араб текті есімдер арқылы жасалған *Арап, Әбділдә, Әбділдәбек, Әбдірақ, Әбдіразақ, Әбдірахман, Әбдіресін, Әділ,Әбілхайыр, Әбутолла, Әділхан, Омар, Оспанқұл, Иманғали Қожахмет т.б.* антропотопонимдер кездеседі. Шығыс Қазақстан облысы, Тарбағатай ауданында *Арап* атауымен өзен мен жайлау бар. Бұл аймақта қалмақтармен соғысқан қазақ батыры – Арап Кешуұлының зираты орналасқан. Өзен мен жайлау аттары сол кісінің құрметіне қойылған.

*Оспан көлі* – көл, Абай обл., Абай ауд. Антротопоним. Абайдың інісі Оспан мекендеуі атаудың шығуына уәж болған.

*Ахметбұлақ* – е.м., ШҚО, ШҚО, Тарбағатай ауд. Елге басшы болған Ахмет деген кісінің үйі, ауылы мекен еткен, жайлаған бұлақ және сол жер осылай аталған.

Адам баласы қоғам болып, қауымдаса өмір сүрген сәттен бастап ел басқару жүйесіне қатысты, лауазым атаулары қалыптаса бастады. *Хан, бек, би, сұлтан, ақсақал, батыр,* *ер, әулие* т.б. осы секілді атаулар қазақ халқының бастан кешірген, басып өткен даму жолының тілімізде қалып, санамызда сақталғаны белгілі. Уақыт өте ел басқару жүйесі ауысып мұндай титулдық атаулар актив қолданыстан шыға бастады. Алайда тілімізде ұқсату, теңеу мақсатында *хан, бек, би, ер, батыр*, *мырза, сұлтан* сөздерімен тіркескен есімдер пайда болды. Лауазым атауымен тіркесіп келетін есімдер Шығыс Қазақстан, Абай облыс топонимдерінде кездеседі. Мысалы, *Досымхан, Шымғолхан, Мырзахан, Қаныпхан, Үмітхан, Қарахан, Молдабек, Долымбек, Төребек, Бекбай, Мамай батыр, Барақ батыр, Батырбай, Ағынтай батыр, Қарасай батыр, Таңамырза, Бимырза, Мырзабай, Сұлтан, Байсұлтан т.б.*

*Бектемір тоғаны* – тоған, Абай обл., Көкпекті ауд. Бектемір деген адамның осы тоғанды салуы атаудың шығуын себеп болған. Бектемір + дің тоғаны түрінде изафеттік қатынаста тұр.

*Барақ батыр* – е.м., көл, Абай обл., Жарма ауд. Найман руынан шыққан Көкжал Барақ батырдың құрметіне берілген атау.

*Кеңгірбай би* – е.м., Абай обл., Абай ауд. Тобықты руынан шыққан қазақтың атақты билерінің бір Кеңгірбай Жандосұлының құрметіне берілген [38, с. 303].

*Ералы* – қыстау, Абай обл., Абай ауд. Кеңгірбай бидің ұрпағы Ералының қонысы болған. Атау сол кісінің құрметіне қойылған.

Біз нысанға алып отырған өңірлерде астрономиялық атаулармен келетін есімдер топонимнің жасалуына негіз болады. Мысалы, *Ай, Айтқазы, Айбас, Шолпанқұдық, Шоңай, Нұрғазы, Нұржан, Нұрғали* т.б.

*Ай* – өзен, е.м., Абай обл., Аягөз ауд. Бұл өзен аты кісі атынан жасалған. Қазақ эпосы «Қозы Көрпеш – Баян Сұлуда» Баянның сіңілісі Айдың атымен қойылған. Осы бір халықтық этимология шындыққа келеді. Баянның тағы бір сіңлісі Таңсықтың аты да бір өзенге берілуі сөзімізді дәлелдей түседі. Жырдың басты кейіпкерлері Қозы Көрпеш пен Баянның зираты осы өлкеде болуы, Аягөз маңайын мекендегенін нақтылайды. Жырда кездесетін Қарабайдың Сауыр, Сайқан тауларынан ренжіп көшіп келген жері осы Аягөз жері болған.

*Шоңай* – тау (766 м), Абай обл., Абай ауд. Жергілікті тұрғындар бұл атауды антротопонимге жатқызады. Шоңай жалқы есімі, негізінде, Юпитер (Есекқырған) жұлдызының атауларының бірі ретінде белгілі. Жұлдыз атауының адам есімі ретінде берілуі ықтимал. Сонымен қатар, Шоңай атауының түбірі – «шоң» сөзі, қырғыз тілінде «ірі, үлкен» деген мағынаны білдіретінін ескерсек, бұл атау таудың көлемі мен айбындылығын да меңзейтін болуы мүмкін.

*Айтықов* – е.м., ШҚО, Ұлан ауд. Кеңес Одағының батыры Ізғұтты Айтықовтың құрметіне берілген атау.

Тіліміздегі ру, тайпа халық аттары негізінде жасалған атаулар белгілі бір тарихи кезеңдермен тікелей байланысты. Ру мен тайпа атаулары тілші ғалымдар үшін құнды материалға жатады. Этнонимдердің лексикалық құрамы әр түрлі болып келеді. Т. Жанұзақ «Ру, тайталардың өз мекенін айыру қажеттілігі туған уақытта, яғни географиялық шекарасын көрсету кезінде этнотопоним пайда болады» [120, б. 130], – дейді. Түркі халықтары қашанда қозғалыста болғаны тарихтан белгілі. Әр ру, тайпа бірде қосылып, бірде ажырап отырған. Көшіп келген тайпа өзімен бірге мәдениетін, салт-дәстүрін, тілін, атауларын қоса ала келген. Қазақ этнотопонимдері жайлы алғашқыладың бірі болып Ш. Уәлиханов «Қарқаралы округі болысының қыстаулары» атты мақаласында адам аттарымен жасалған атаулар әрбір руға тиесілі екенін жазды [160]. Этнонимдерден жасалған топонимдерді қарастырған Т. Жанұзақ: «Мұндай этнонимдер XV-XIX ғасырлардағы деректерде көп кездеседі. Тайпа құрамындағы ру атауларынан жасалған кісі есімдері кейінірек ру атауына қайта ауысып, алмасып отырған. Демек, ру атауларынан жасалған кісі есімдерінен сол рудың қашан өмір сүргенін анықтауға болады. Бұл пікірді топонимдер құрамында кездесетін этнононимдерге де қатысты айтуға болады [120, б. 130]. Н. А. Баскаков этнотопонимдердің халықтың тек өткенінен ғана хабар бермейтінін, сонымен қатар оларды анықтауда да көмегі орасан зор екенін айтады. «Ру, тайпа атаулары халықтың этногенетикалық байланыстарын анықтау үшін құнды дерек болады. Сол себепті микроэтнотопонимдер халықтың этникалық шығуына дәлел болса, ру, тайпалардың туыстық жағынан бірігуі арқасында халық пайда болуы мүмкін», – деген пікір білдіреді [161].

Ру атауларынан пайда болған жер-су атаулары Шығыс Қазақстан, Абай облысында көп кездеседі. Мысалы, *Бөкенші, Беген, Әтеке жұрты, Ботай, Байкерей, Жалақжұрт, Жуанханжұрты, Жігітек ауылы, Керей қонысы, Төртқара, Тобықты жайлауы, Сарқын жұрты т.б.*

Топонимдік этнонимдер халықтың басынан өткен белгілі бір оқиғадан хабар береді. Қом өзенінің бойында 1932 жылы қаратай елінің адамдары босқа атылып қырылған деседі. Сол себепті ол жердің атауы *Қаратай ауған* деп аталады [162]. Патша үкіметінің 1916 жылғы қазақ ер азаматтарын соғысқа апарып окоп қаздырмақшы болған жарлығы, 1917 жылы болған төңкерістен кейінгі ел басына түскен күйзеліс найман елінің атамекенін дүрліктіреді. Өңір аумағында пайда болған Қаратай ауған, Төртуылауған, Самай ауған, Өтей ауған атаулары елдің әбден күйзелгенін білдірсе керек [162, б. 246]. Мысылы, бірнеше елді мекен маңайында кездесетін Көпсүйек деген атауға тоқталсақ. Көпсүйек – Тарбағатай ауд., Екпін а.о., Ауыл ақсақалдарының айтуынша, бұл атау тарихи оқиғалармен байланысты. Осы жерде қызыл әскердің қолынан қаза тапқан көптеген адамның боранды күні қар астында қалғаны туралы айтылады. Сонымен қатар, Ойшілік ауылында ашаршылық кезінде қырылған адамдардың сүйегі қалған деген дерек те, бұл атаудың шығу тегін түсіндіруге негіз бола алады.

*Қарақалпақ* – тау, ШҚО, Тарбағатай ауд. Қара (сын есім) + қалпақ (зат есім) сөздерінен жасалған бұл топоним екі түрлі көзқараспен түсіндіріледі.

Бірінші нұсқа бойынша, жергілікті тұрғындар оны этнотопоним деп есептейді. Олар атауды Қабанбай батырдың қарақалпақ сарбаздарымен байланыстырады. Бұл жерді сол сарбаздардың мекендеп қалған орны деп топшылайды [163].

Екінші нұсқаға сәйкес, қарақалпақ этнонимінің шығу тегі туралы қарақалпақ ғалымы Д. Мұратовтың пікірі негізге алынады. Ол «қарақалпақ» сөзі қара + ғұлпақ («айдар, кекіл, бұрым») сөздерінен құралған деп түсіндіреді. Осыдан келіп, Қарақалпақ топонимі қара + ғұлпақ сөздерінен шығып, «қара тасты, айдары (кекілі) бар тау» деген мағынаны білдіруі мүмкін. Қарағұлпақ атауының айтылу барысында Қарақалпаққа өзгеруі қазақ тілінің дыбыстық заңдылығына сай келеді.

Жалпы қорыта келгенде, Шығыс Қазақстан, Абай облысындағы жер-су атаулар құрамындағы антропотопонимдер мен этнотопонимдердің топонимге ауысуының екі түрін айтуға болады:

1. Жеке кісі аты детерминизацияға ұшырап, топоним орнына қолданыла бастайды. Мысалы: *Абай, Абралы, Абақай, Арап, Әбді, Бөгенбай, Әбді, Базар, Бектемір, Мұсасерік, Шеңген т.б.* Мұндай атаулар сол жерге иелік жасаған адамның атымен байланысты келеді. Қазақ халқы мал шаруашылығының ыңғайымен жайлау, күзеу, қыстауына көшіп-қонып жүргенде сол жерді жайлаған адам атымен аталып отырған. Бұл жердегі мақсат шегараны нақты бекіту, біреудің иелік етіп отырған жеріне баса көктеп кірмес үшін қалыптасқан атаулар. Мұндай кісі атымен берілген атаулар қолданыста жиі болып ел есінде сақталып топоним болып бекіген.

*Ажа* – е.м., Абай обл., Көкпекті ауд. Шығыс жеріндегі найман, керей руларын басқару үшін жіберілген Әбілпейіз сұлтанның тікелей ұрпағы Ажа төре Көгедайұлының мекен еткен жері.

*Көгедай* – асу, кезең, е.м., ШҚО, Зайсан ауд. Антротопоним. Бұл мәлімет тарихи деректерге сүйене отырып, Әбілпейіздің ұрпақтары мен олардың ел басқару қызметіне қатысты маңызды оқиғаларды сипаттайды. Найман мен керей руларының Әбілпейізді төрелікке шақыруы олардың хан әулетіне деген құрметі мен ел басқарудағы рөлін көрсетеді. Көгедай төренің есімі ел арасында сақталып, оның құрметіне ауылдың атауы Көгедай болып қалғаны тарихи дәстүрлер мен әулет беделін айқындайды. Сонымен қатар, Көгедай төренің ұлы Ажы төренің де сол өңірде ел басқаруы әулеттің бірнеше буынға жалғасқан билік дәстүрін көрсетеді. Бұл атаулардың сақталуы тарихымыздың осы кезеңдеріндегі әлеуметтік және саяси құрылымдардың айқын белгісі.

*Қабанбай –* е.м., ШҚО, Тарбағатай, Абай обл., Үржар ауд. Бұл мәлімет Қаракерей Қабанбай батырдың тарихи тұлғасына, оның ерліктеріне және есімінің мәңгілікке қалуына қатысты маңызды жайттарды қамтиды. Қабанбай батырдың жоңғар-қалмақ соғысына белсене қатысуы және «Дарабоз» атағын алуы оның ел қорғаудағы зор еңбегін көрсетеді.

Қабанбай батырдың атымен бірнеше елді мекеннің аталуы – оның қазақ халқының жадындағы ерекше орны мен құрметін айғақтайды. Зиратының нақты орнының белгісіз болуы – сол дәуірдегі тарихи және мәдени жағдайлармен байланысты. Жаугершілік заманда батырлардың зиратын жасырын жерлеу дәстүрі – олардың рухына және ұрпағына құрмет көрсету, сондай-ақ дұшпандардың қорлауынан қорғау мақсатында жасалғаны анық. Бұл дәстүр қазақ халқының батырларына деген ерекше құрметінің тағы бір айғағы.

2. Кісі есімімен қойылған жер-су атаулары географиялық терминмен тіркесіп келеді. Мысалы: *Ахметбұлақ, Байбөрді асуы, Байшора сайы, Ескенебұлағы, Шәңген дарасы, Шәріп тоғай, Шүршітау, Шимойын текшесі т.б.* Мұндай атаулар адам есімімен бірге адыр, сай, бұлақ, өзен, құдық, жыра, қоныс, сай т.б. сияқты географиялық терминдермен тіркесіп келіп топоним жасайды. Мәселен, Байшораның жерінде сайдың болуы не болмаса Байшораға қатысты белгілі бір оқиғамен байланысты қойылса керек.

*Елеке сазы* – қоныс, ШҚО, Тарбағатай ауд. антротопоним. Құрамында изафеттік қатынаста тұрған (Елеке + нің сазы) сөздің тіркесуі арқылы жасалып тұр. Мағынасы «Елеке деген адам мекен еткен сазды жер» деген мәнді білдіреді. Жердің сазды болуы жаз бойына шөптің көгалды, шөпті болуына ықпал етеді. Мұндай жерлер малға өте жайлы келеді.

Елеке сазынан 2018 жылы сақ қорымдары табылды. Одан шыққан «алтын адам» әлемді өзіне қаратты. Қазіргі таңда бұл аймақ киелі жерлер қатарына кіреді.

*Балапан жалы* – жон, Абай обл., Бесқарағай ауд. Екі мағынасы болуы мүмкін. 1. Антротопоним, себебі «Балапанның жалы» тіркесі меншіктік қатынаста жасалып тұр. Балапан деген адам мекен еткен тау жалы деген мағынаны беруі мүмкін. 2. Тау жалында (жоны) өскен балапан ағаштар атаудың шығуына уәж болуы мүмкін.

*Алмасай* – е.м., ШҚО, Ұлан ауд. Алма + лы (қатыстық сын есім жасайтын жұрнақ) үлгісінде жасалған. Шығыс жерінде алма көп өспейтінін ескерсек, бұл атау Алма есімді әйел кісінің мекендеген жеріне қатысты қойылған атау деп топшылаймыз [42, б. 286].

*Қабанбай шаты* – өзен, ШҚО, Тарбағатай ауд. Қабанбай батырдың атымен аталатын тау шатқалы – оның жоңғарларға қарсы күрестегі тарихи орны мен ел қорғаудағы ерекше рөлін көрсетеді. Мұндай жер атауларының сақталуы – батырдың қолының сол аймақта орналасып, әскери іс-қимылдар жүргізгенін білдіреді. Бұл – тарихи оқиғалардың жергілікті топонимдер арқылы ұрпақтан-ұрпаққа жетуінің бір көрінісі. Бөгенбай шаты, Боранбай шаты сияқты басқа да батырларға қатысты атаулардың болуы – сол аймақта олардың әскери тұрақтарының болғанын растап, қазақ батырларының ұлт азаттығы жолындағы күресінің географиялық іздерін айқындайды. Мұндай топонимдер тарихи жадтың сақталуы мен оны зерттеуде үлкен маңызға ие.

*Қоңыр әулие* – үңгір, Абай обл., Абай ауд. Заманында Қоңыр әулие атанған адам тұрған үңгір болуына байланысты қойылған атау деген пікір бар. Ғалым А. Әбдірахманов моңғол тілінде хонхор сөзі «ой, шұңқыр» сөзінен шығатынын айтады [23, б. 156] Атау кісі есімінен жасалмаған болса, онда моңғолдың хонгил «үңгір» сөзінен шығады [62, б. 451]. Бұл сөз хонгил/қоңыл/қоңыр болып тілімізге бейімделген. Әулие сөзі сол үңгірдегі шипалы суға қатысты тіркесуі мүмкін. Қазіргі кезде киелі жердің қатарына жатады.

*Шыңғыстау* – тау (1064 м), Абай обл., Абай ауд. аңыздарға сүйенсек, бұл таудың атауы Шыңғысханның құрметіне қойылған деп пайымдауға негіз бар. Әдетте, топонимдер алғаш пайда болып, кейін оған байланысты аңыздар қалыптасатыны белгілі, бірақ бұл жағдайда атау мен аңыз өзара сәйкес келеді. Бұл пікірді осы аймақтағы Хан тауы, Орда секілді топонимдердің болуы да қуаттайды. Абай Құнанбайұлы өзінің «Біраз сөз қазақтың түбі қайдан шыққаны туралы» еңбегінде: «Моңғолдың өз заңы бойынша, биік тау басында Шыңғысты ақ киізге отырғызып, хан сайлаған. Тау Шыңғыс атанып, оның биігі Хан деп аталуының себебі де осыдан болса керек» деп көрсетеді.

Тарихи деректерде Шыңғысханның 1219 жылы Орта Азияға жорық алдында Ертіс бойына аялдағаны, ал 1224 жылы қайтар жолында да осы өңірде жазды өткізгені айтылған. Тарихшылар атап көрсеткен Ертіс бойы дәл осы Шыңғыстау болуы ықтимал, себебі оның шұрайлы жайылымдары мен бай табиғаты сарбаздар мен аттарға қолайлы тұрақ болған.

Сонымен қатар, Бекен Исабаевтың «Ұлылар мекені» атты еңбегінде Шыңғыстаудың «Найман күре» деп те аталғаны туралы дерек келтірілген. Ахат Шаһкәрімұлының естелігінде бұл атаудың моңғол тіліндегі «найм» (сегіз) және «хүрээ» (қорған, мекен) сөздерінен құралғаны көрсетіліп, «сегіз өзенді тау» немесе «наймандардың қонысы» деген мағына беретіні айтылған [164]. Бұл жерге Алтайдан Күшлік сұлтан бастаған наймандардың қоныстанғаны, кейіннен Шыңғысханның келген соң, Шыңғыстау деп аталғаны тарихи фактілермен үйлесім табады.

Қорыта келе, кісі аттарынан жасалған жер-су атаулары қарапайым халықтың тарихи-әлеуметтік, күнделікті тұрмысын, лингво-мәдени қырыларын айқындайды. Шығыс Қазақстан, Абай облыстарында кісі есімдерімен жасалған атаулардың саны айтарлықтай көп екенін аңғардық. Оның негізгі себебі ретінде аталмыш облыстарда болған қоғамдық, саяси жағдайлардың әсері, жерінен айырылып қалмау, сонымен қатар көшпелі қазақ өмірінде өз жерлерін меншіктеу мақсатында жер-су атауларына кісі аттарын қолданған деп топшылаймыз.

**2.5 Шығыс Қазақстан және Абай облыстары топонимдерінің сөз таптары негізінде жасалуы**

*Есім сөз табынан жасалған топонимдер.* Топонимдердің өзіне тән морфологиялық құрылымы, грамматикалық сипаты, жасалу тәсілдері болады. Әр тілдің топонимдерінің лексикалық қоры мен морфологиялық құрылымы түрлі болып келеді. Тіл білімінде топонимдердің мағыналық ерекшеліктері, сөзжасамдық сипаты, әрбір атау құрамындағы сөздердің қай сөз табынан екеніне ерекше мән беріледі. Демек, топоним жасауда есім сөз табына жататын сөздердің маңыздылығы зор. Шығыс Қазақстан, Абай облыстарының жер-су атауларын морфологиялық құрылымын қарастырып жіктеу барысында есім сөздердің басым келетінін аңғардық. Ең көп кездесетін атаулар зат есім, сын есім, сан есім сөз таптарынан жасалған.

Ономосиологиялық категорияда зат есім көп ұшырасады. Топоним жасауда да зат есімдердің өзіндік атқаратын қызметі бар. Олар белгілі бір сөздің атауыштық қасиетін атаулық мәнін айқын әрі дәл көрсетеді. Сонымен қатар тіркесіп немесе бірігіп келген топоним құрамындағы түрлі сөз таптарынан болғанымен географиялық атауға айналғанда заттанып, зат есімге ауысады. Осы бір құбылыс ономасиология соның ішінде топонимдерге де ортақ қасиет.

Зат есім жайында ғалымдар зат деген ұғым тек күнделікті өмірде кездесетін әдеттегі жай нәрселерді ғана емес, табиғат пен қоғамдық өмірдегі ұшырасатын әр алуан құбылыстар мен оқиғаларды, ұғымдар мен түсініктерді де қамтитынын айтады [165]. Бұл сөз табының морфологиялық ерекшелігі лексика-семантикалық сипаттарына қарай сөйлемдегі басқа сөздермен еркін қарым-қатынасқа түсе алады. Қарым-қатынасқа қажет болатын көптік, жіктік, тәуелдік, септік жалғауларын қабылдап түрленіп отырады [166]. Зат есімдер өзінің толықтай сөзжасамдық ерекшелігін сақтай отырып, жаңа сөз жасаудың синтетикалық тәсілі яғни негізгі түбір зат есімге сөз тудырушы қосымша жалғану арқылы, сонымен қатар аналитикалық тәсіл сөздердің бірігу, кірігу, тіркесу тәсілдері арқылы топоним қалыптастырады. Тілімізде туынды зат есімдердің мол ұшырасуы шындық өмірге қатыстылығын былай қойғанда, зат есімнің ішкі мүмкіншілігі мол және күрделі болуына байланысты [165, б. 165].

Шығыс Қазақстан, Абай облыстарының топонимдері дара және күрделі болып келетінін ескерсек, зат есімнен жасалатын атаулар дара, біріккен, тіркескен топонимдерден тұруы заңдылық. Тіліміздің сөзжасамдық ерекшелігіне сай туынды дара атаулар сөз тудырушы қосымшалар жалғану арқылы жасалады. Біз қарастырып отырған өңірдің топонимдерінде *-ды, -ді, -ты, -ті, -лы, -лі* қосымшалары актив қоланыста. Бұл жұрнақ «заттың немесе басқа бір құбылыстың бар екенін я болмаса мол екенін білдіретін туынды сын есімдер жасайды» [167]. Көне түркі тілінде зат есім әрі сын есім жасаған -лығ (-ліг, лық, -лік) қосымшасынан қазіргі -лы, -лі қосымшасы шығады. Бұл жөнінде ғалым М. Томанов ұяң дауыссызға аяқталған -лығ аффиксінің қысқарған түрі -лы, -лі болатынын және осы нұсқа орта ғасырдан бертін қарай қолданылады деген тұжырым келтіреді [168]. Б. Бияров -лы, -лі сын есім сөзжасамының аса өнімді жұрнағы топонимжасамда белсенді екенін алға тартып, заттың не болмаса құбылыстың белгілі бір жерде мол екенін білдіретінін айтады. Мысалы, Ащылы, Бұланды, Жиделі [67, б. 399]. Аталған қосымша туралы Б. Қасым топоним жасауда көне жұрнақ -ты алдыңғы орында, ал кейіннен қалыптасқан -лы, -лы, -ды, -ды жұрнақтары тұр. Осы бір жұрнақтың мәндік, мағыналық қызметін дәл анықтау үшін жалғанып тұрған түбір сөздің этимологиясына талдау жасау маңызды деп көрсетеді [169]. М. Томанов -лы қосымшасы шағатай кезеңінде -ды/-ді, -ты/-ті фонетикалық нұсқасы пайда болғанын, топонимдік көне атауларда кездесетін Өкпекті, Алматы, Арғанаты атауларының құрамындағы -ты қосымшасы зат есімнен топоним жасаушы жұрнақ деген пікір айтады [170].

Шығыс Қазақстан, Абай облыстарында *-лы, -лі, -ды, -ді, -ты, -ті* қосымшалары толық мағыналы зат есім сөздерге жалғанып топоним жасайды:

1. Жер бедерінің ерекшелігін сипаттайды. Мысалы, *Лайлы, Қайрақты, Борлы, Егінді т.б.*

2. Жануарлар, жәндік, құс атауларына жалғанады. Мысалы, *Арқарлы, Бақалы, Бөрілі, Жыланды, Бұланды, Қызылтүлкілі, Маралды, Үкілі т.б*.

3. Өсімдік атауларына жалғанады. Мысалы, *Аршаты, Қазқайыңды, Қарағайлы, Теректі т.б*.

Шығыс Қазақстан, Абай облыстарының топонимжасам жүйесіндегі белсенді *-ақ, -ек, -ық, -ік, -қ, -к* қосымшаларына тоқталсақ. А. Ысқақов бұл қосымшаларды нағыз омоним жұрнақ деп көрсетіп мысалдар келтіреді. Мысалы: 1) етістіктен зат есім жасайды (қазық, бөлік т.б.); 2) есім сөздерден зат есім тудырады (мойнақ, ортақ т.б.); 3) етістіктен сын есім жасайды (сирек, бөлек т.б.). 4) еліктеуіш сөзден сын есім тудырады (қалтақ, жалтақ т.б.); 5) есім сөзден етістік тудырады (орнық, молық т.б.); 6) түбір етістіктен туынды етістік тудырады (ширық, көнік т.б.); 7) етістіктен жасалып әрі есім, әрі етістік, әрі есім болатын сөздер (желік, ынтық т.б.) [167, б. 38]. Ал зерттеуші С. Исаев бұл қосымшалардың негізгі ерекшелігі есім сөздерге де, етістікке де жалғана беретінін айтып, омонимдік құбылыс ретінде емес, түркі синкретизмнің әсеріне жатқызады [171]. Б. Бияров бұл қосымшалардың тілімізде өнімді әрі белсенді жұрнақтар екенін айтып, топонимжасамдағы атқаратын қызметі жайлы былай дейді: «...топонимжасамда біршама белсенді қызмет атқарады. Мағынасы жағынан да табиғи нысан атын зат-құбылыстың аты, іс-әрекеттің орны арқылы атайды (Қыста-қ, Айла-қ); сынын білдіреді (Баты-қ, Біті-к); кішірейту мән береді (мойын – Мойын+ақ) [74, б. 414]. Шығыс Қазақстан, Абай облыстарында осы қосымшалар арқылы жасалған *Ащыайрық, Борсық, Бұрсақ, Көшек, Қалақ, Құрық, Құсақ, Маңырақ, Терісайрық т.б.* атаулар кездесті*.*

Зат есімнен топоним жасайтын *-лық, -лік, -дық, -дік, -тық, -тік; -лақ, -лек, -дақ, -дек, -тақ, -тек; -ша, -ше, -са, -се* қосымшалары бар. -лық, -лік, -дық, -дік, -тық, -тік қосымшасы көбіне зат есімге жалғанып, туынды зат есім тудырады. Түркітанушы Н.К. Дмитриев башқұрт тілінде бұл қосымшалардың төрт мағынасын көсетеді. 1) Нақты бір заттың бір орында жинақталуы; 2) дерексіз ұғымдар; 3) мақсат пен бағыт мәні; 4) құрал-жабдықтың аты [172. Б. Бияров топонимжасамда бұл қосымшалардың белсенді емес екенін, бірақ зат не құбылыстың белгілі бір табиғи нысанда бар екенін және мол ұшырасатынын, табиғи нысанның біреудің меншігі я болмаса туған жері екенін білдіретін бірнеше мағыналарын санамалап көрсетеді. Мысалы, Алмалық, Егіндік, Қойық т.б. [67, б. 417]. Біз нысанға алған облыстарда *Кендірлік, Шымылдық* атаулары кездесті.

Топонимжасамда *-лақ, -лек* қосымшасы аса белсенді емес, тек еліктеуіш сөздерге жалғанып келіп табиғи нысанның өзіне тән бір ерекшелігін не болмаса бір нәрсенің мол кездесуін білдіреді. Абай облысы, Жарма ауданындағы *Былқылдақ* атауыөзеннің ерекшелігін сипаттап тұр.

Топонимжасам мәселесін қарастырған Б. Бияров *-ша, -ше, -са, -се* форманты жер-су атауларын жасауда белсенді болмаса да, табиғи нысанның кішілеу, шағын тұлғасын, солғын тартқан баяуын атап көрсету мақсатында атау жасайтынын айтады. Шығыс Қазақстан облысы, Катонқарағай ауданында *Астауша* жайлауы табиғи нысанның кішілеу болуына байланысты қойылған атау.

Біз нысанға алып отырған өңірлердің жер-су атауларында біріккен, тіркескен топонимдердің құрамы әр түрлі болып келеді. Жинақталған материалдың ішінен зат есім сыңарлы топонимдерді үшке жіктеп көрсеттік:

1. Екі сыңары зат есімнен болған топонимдер: *Айбалта, Айғырқұм, Алқабек, Алтынқолат, Асубұлақ, Ашубұлақ, Ашутас, Аяқжыра, Әулиешқоқы, Базарқұдық, Бақасу, Бақаши, Балажал, Балапанжыра, Балтатарақ, Бауырқора, Белқарағай, Белтерек, Бұғымүйіз, Бүркітауыл, Далақос, Елқұдық, Еңбектас, Емелтау, Жалқарағай, Жанқора, Жанорақ, Жезкент, Жембұлақ, Итаяқ, Кезеңкөл, Киіксу, Көлшу, Күмісқазық, Қайшыбұлақ, Қайыңүйез, Қарасайайрық, Қасқырсай, Қойтүбек, Қотанқарағай, Майтерек, Мамырсу, Нұртау, Тайбота, Таутеке, Топтерек, Шымқора т.б*.

2. Үш сыңары да зат есімнен болған біріккен күрделі атаулар: *Бұғымүйізсай, Құсмұрынқарағай, Сазбұлақсай т.б.*

3. Бағыныңқы сыңары туынды түбір зат есім, басыңқы сыңары түбір зат есімнен болған тіркесті күрделі атаулар: *Балықты көл, Балықты бұлақ, Таңбалы тас, Буырлы тау т.б.*

Зат есім сөздерден жасалған жер-су атаулары дара және күрделі тұлғада кездеседі. Топоним жасауға қатысқан зат есімдерді өзара жіктеп, топтастырғанда бірнеше лескика-семантикалық топқа бөлінеді.

1. Кісі есімдерінен қалыптасқан зат есімді атаулар: *Абай, Амангелді, Ескене, Барақ, Кеңгірбай, Алшынбай, Оспанқұл, Әділ, Батырбай, Бекбай, Сұлтан, Байсұлтан т.б.*

2. Жан-жануар, құс атауларынан қалыптасқан зат есімді атаулар: *Ақмарал, Арқарлы, Аюды, Бөрлі, Бұғылы, Борсық, Еліктісай, Бөкен, Бұланды, Киікқашқан, Ақшәулі, Бүркітауыл, Бөдене, Бақалы, Бақасу, Жыланды т.б.*

3. Өсімдік атауларынан қойылған зат есімді атаулар: *Белқарағай, Катонқарағай, Аршаты, Ақтораңғы, Аршалы, Жыңғылды, Ақши, Бидайық, Жыңғылды, Қамысты, Көкпекқолат т.б.*

4. Суға қатысты сөздерден қалыптасқан зат есімді атаулар: *Ақсуат, Алакөл, Қарасу, Ақбұлақ, Егіндібұлақ, Үшбұлақ, Үлкенөзен, Қандысу, Жаңаөзен, Жылыбұлақ, Айнабастау, Қосбастау т.б.*

5. Адамның дене мүшелерін білдіретін сөздерден қалыптасқан зат есімді атаулар: *Арқалы, Аяқ жамбас, Бұйрекқұдық, Жүрекадыр, Кіндік, Кіндікті, Қабырғатал, Басқауға, Белсу т.б.*

6. Табиғат құбылыстарына байланысты сөздердің қатысуымен жасалған зат есімді атаулар: *Желдіөзек, Желдіқара, Желдібай, Суықбұлақ, Суықбастау, Мұздыбұлақ, Мұздықұдық, Мұздысай, Еспе т.б.*

7. Қазба байлықтарға қатысты сөздердің қатысуымен жасалған зат есімді атаулар: *Алтынсай, Алтыншоқы, Алтынбұлақ, Жезкент, Күмісті бұлақ т.б.*

Жер-су атауларын қалыптастыруда сын есім сөз табының алатын орны ерекше. Өйткені атауға негіз болатын географиялық нысанның ой-шұқыр, түр-түсін, сапасын, тар-кеңдігін, сынын, үлкен-кішілігін, судың дәмін, ащы-тұщылығын білдіретін сөздер негізінен сын есім болып келеді. Демек, ата-бабаларымыз белгілі бір жерлерге атау берерде қоршаған ортаның, географиялық ландшафты, басқа да тау, төбе, өзен, су, сай-сала, жота, асу ерекшеліктерін танымдық тұрғыдан ұқсастықтарын сипаттауда сын есімді белсенді қолданған. Топонимжасамда сын есімнің мағыналық түрлерінің ішінде заттың түр-түсін білдіретін сапалық сын есім ең белсендісі болып келеді.

Сын есімдерден жасалған топонимдер дара және күрделі тұлғалы болып қолданылады. Шығыс Қазақстан, Абай облысындағы сын есім + зат есім сөздерінің бірігуінен жасалған атаулар біршама кездеседі. Бұл тәсіл сөзжасамның өзінде ең өнімді тәсіл болып саналса, топонимжасамда да мұндай лексикалық бірліктің үлесі баршылық. «Екі немесе одан да көп түбірлердің бірігуі арқылы мағынасы да, тұлғасы да біртұтас туынды атау пайда болады және оның мағынасы құрамындағы компоненттерінің мағынасы арқылы уәжделеді. Мысалы, Ақжар < ақ + жар «топырағы ақ түсті жар» [74, б. 154]. Сын есім + зат есім үлгісіндегі топонимдер тек қазақ тілінде емес, түркі тілдерінің барлығында кездеседі. В.Н. Попова осы құрылымның қосымшалы құрылымнан әлдеқайда ыңғайлы, денотаттың хабар беруге мүмкіншілігі жоғары екенін айтты [57, с. 9]. Б. Бияров осы үлгіде жасалған топонимдер жайлы былай дейді: «сын есім + зат есім үлгісінде жасалған жер-су атауларының бастапқы сыңары топонимжасамда аса маңызды міндет атқаратынын айту керек. Себебі екінші сыңар географиялық термин, зат есім, заттанған басқа сөз таптары болып келеді де, географиялық нысанды жай ғана атайды, бірінші сыңар нысанның ерекше белгісін белгілеп, ол нысанды басқалардан ерекшелеп, өзіндік тип құрайды» [74, б. 155]. Ғалым осы пікірді алға тартып сын есім + зат есім үлгісі негізінде жасалған топонимдерді бірнеше микромодельдерге бөліп қарастырды. Б. Бияровтың осы пікірін басшылыққа алып, біз де Шығыс Қазақстан, Абай облыстарының топонимдерінде кездесетін сын есім + зат есім үлгіде жасалған топонимдерді үш микромодельге бөліп қарастырдық:

1. Түр-түс мәнді сын есім + зат есім үлгісімен жасалған біріккен топонимдер. «Ақ» сын есімі + зат есім: *Ақарал, Ақдіңгек, Ақжар, Ақиін, Аққайың, Ақмектеп, Ақой, Ақсу, Ақсуат, Ақтомпақ, Ақши, Ақшоқы т.б.* «Көк» сын есімі + зат есім: *Көкаша, Көкбастау, Көкжартас, Көкжота, Көкжыра, Көккезең, Көккөл, Көкқара, Көкқора, Көксала, Көктөбе, Көктүбек т.б.* «Қара» сын есім + зат есім: *Қараауыл, Қарабөрік, Қарабұта, Қарадоңғал, Қаражер, Қаракөл, Қарақарға, Қарақашық, Қарақолат, Қарақорық, Қарамойыл, Қарапішен, Қарасеңгір, Қарасуыр, Қаратал, Қарашың т.б.* «Қызыл» сын есім + зат есім: *Қызылағаш, Қызылауыл, Қызылащы, Қызылберік, Қызылжар, Қызыл жетек, Қызылкесік, Қызылқайың, Қызылқара, Қызылқарағай, Қызылоба, Қызылотау т.б.*

Түс сын есім + зат есім нұсқасында келетін біріккен жер-су атауларының екінші сыңарына назар салсақ, көбіне, географиялық терминдер және жан-жануарлар, өсімдік атауларымен тіркеседі. Жер-суларға атау беруде ата-бабаларымыз тек екі түбірмен ғана жасамаған, аз болса да үш, төрт түбірмен бірігіп немесе тіркесіп келетін атаулар баршылық. Мысалы: *Қызыл + ащы + биік, Қара + бас + тұз, Көк + төбе + бастау т.б.*

2. Сапа белгісін білдіретін сын есім + зат есім үлгісімен жасалған біріккен топонимдер: *Айыршоқы, Байқазан, Байнауа, Баянқара, Берікқара, Босқұм, Ескіжұрт, Жақсықұм, Жаманжартас, Жаңаасу, Жарыққұдық, Жарықтас, Жылытау, Қасқабұлақ, Қиынжыра, Салқынтөбе, Салқыншоқы, Суықбұлақ, Сұлуадыр, Сұлужон, Тереңкөл, Шірікаяқ т.б.*

3. Көлемін және бағытын білдіретін сын есімдер + зат есім үлгісімен жасалған топонимдер: *Биікқұм, Жалпақбас, Жоғарғы Балықтыкөл, Жіңішкесу, Кішкене Күйкентай, Кіші Арқалы, Қысқабұлақ, Ұзынжал, Ұзынбұлақ, Шақпақтас, Шолақеспе, Шолақорда, Шолақтерек т.б.*

Шығыс Қазақстан, Абай облыстарының сын есім + зат есім үлгісіндегі жер-су атауларының сан қилы және бойында этнолингвистикалық ақпараты мол екені байқалды. Сонымен қатар олар бірігу, тіркесу, аналитика-семантикалық жолмен жасалатынын көрдік.

Сын есім арқылы жасалған жер-су атауларын топтастыра келе төмендегідей мағыналық топтарға бөліп қарастырдық:

1. Географиялық нысанның сапасына, сипатына байланысты қойылған топонимдер: *Қасқабұлақ, Қиынсу, Сиректас, Жаманегін, Ескікеңсе, Қисықсай, Шірікқайың т.б.*

2. Дәміне, иісіне байланысты топонимдер: *Ащыбасы, Ащыбұлақ, Сасықбастау, Сасықсу т.б.*

3. Географиялық нысанның көлемін, мөлшерін білдіретін сын есімдерден жасалған топонимдер: *Тереңкөл, Жалпаққарағай, Таресік, Ұзынжал, Үлкен бөкен, Үлкен Нарын, Үлкен Текебұлақ, Кіші Арқалы, Кіші Бөкен т.б.*

4. Табиғат құбылыстарына, ауа-райына, тері арқылы сезіну мағыналарын беретін сын есімдерден жасалған топонимдер: *Жылыбұлақ, Жылытау, Салқынтөбе, Салқыншөңке, Суықбұлақ, Мұздыбұлақ, Желдіөзек т.б.*

Шығыс Қазақстан, Абай облыстарындағы сын есім сөз табы арқылы жасалған жер-су атауларын топтастыру бұл бөлініспен шектелмейді. Біз келтірген мағыналық топтар ең жиі кездесетін атаулар негізінде жинақталып, топтастырылды.

Сан есім – сөзжасамдық үлгісі, өзіндік құрылымы, лексика-грамматикалық топ құрайтын сөз табына жатады. Ғылымда сан есімдердің философиялық және социологиялық мәселелері бар екенін және көптеген ғылым салаларымен байланысты болатынын ғалымдар айтып, зерттеп келе жатыр. Сан категориясы жалпы және жалқы есімдерімен қатынастылығының өзі лингвистикалық тұрғыдан көңіл қоярлық мәселе екенін көрсетеді. Қазақ жер-су атауларындағы сан есімдерді Ә. Қайдар, Ә. Умаров, Н. Уәлиұлы, Т. Сайрамбаев, Э.А. Хасенов, Н. Оралбаева, Т. Жанұзақ, Е. Қойшыбаев, А. Машанов, Қ. Тажиев, Г. Шаһарман, Қ. Дүсіпбаева, А.Ә. Әлімхан, Б. Бияров сынды ғалымдар қарастырды. Ғалымдардың еңбектерін саралай келе, сандардың халықтың тұрмыс-тіршілігі, күн көрісі, мал шаруашылығымен біте қайнасып жатқанын аңғаруға болады. Сан есімдердің топонимжасамдағы қызметі жайлы Ф. Ахметжанова мен А. Әлімхан былай дейді: «сан есімдер топонимдердің құрамында тұрып, бірде сандық мәнде қолданылса, бірде «киелі, қасиетті» функция атқарып этнографиялық ұғым» [38, 39]. Ғалымдардың пікірі өте орынды, топоним құрамындағы сан есімдердің мәнін түсіну үшін атауларға этимологиялық зерттеулер жүргізу керек. Сонымен қатар топонимжасамда кез келген сандар қатыса бермейтінін аңғардық. Жер-су атауларында киелі мәнге ие *бір, үш, бес, жеті, тоғыз, қырық, жүз, мың* сандары белсенді. Сандардан бөлек сандық ұғымды білдіретін *егіз, қос, (жұптық мағына) жалғыз (дара) сөздер* де топоним жасауда белсенді екенін көреміз. Бұл сөз табының сөзжасамдық қызметі жайында Ә. Хасенов, Н. Оралбай өз зерттеулерін жүргізді. Ғалымдар сан есімдердің мағынасына қарай топтастырып, құрамын, тұлғасын, жасалу жолдарын жан-жақты қарастырып, тұжырымдар жасап, теориясын қалыптастырды.

Шығыс Қазақстан мен Абай облыстарындағы жер-су атауларындағы біріккен және тіркескен күрделі топонимдердің қалыптасуына негіз болған сан есімдердің құрылымын төмендегідей түрде топтастырдық:

1. Сан есім + зат есім сөздерінің бірігуінен жасалған топонимдер. «Үш» сан есім + зат есім: *Үшаша, Үшащы, Үшбиік, Үшбұлақ, Үшқайың, Үшқұдық т.б. «*Бес» сан есім + зат есім: *Бесбақан, Бесбастау, Бесбұғы, Бесқарағай, Бестерек т.б.* «Алты» сан есім + зат есім: *Алтықыз, Алтыбай, Алтыби т.б.* «Жеті» сан есім + зат есім: *Жетіарал, Жетібай, Жетібастау, Жетіқаба т.б.* «Қырық» сан есім + зат есім: *Қырыққұдық, Қырықбай, Қырықоба, Қырықошақ т.б.* «Жүз» сан есім + зат есім: *Жүзағаш, Жүзжылдық т.б.* «Мың» сан есім + зат есім: *Мыңқұдық, Мыңбұлақ т.б.*

2. Сандық ұғымды білдіретін сөздердің қатысуымен жасалған топонимдер. «Жалғыз» (жаңғыз) сөзімен келетін атаулар: *Жалғызтал, Жалғызтау, Жаңғызтөбе т.б.* «Көп» сөзімен жасалатын атаулар: *Көпбейіт, Көптас, Көпісік т.б.* «Қос» сөзімен жасалатын атаулар: *Қосағаш, Қосаша, Қосбастау, Қосқарағай, Қосқатын, Қосқора, Қосқұдық, Қособа, Қостерек, Қосуақ т.б.*

Қорыта келе, Шығыс Қазақстан, Абай облыстарында сан есім + зат есім және сандық ұғымды білдіретін сөздердің қатысуымен көптеген топонимдердің қалыптасқанын аңғардық. Мұндай жер-су атаулары тіліміздің тек сөзжасамдық қабілетін ғана танытып қоймайды, сонымен қатар қазақ халқының ұлттық болмысын, дүниетанымынан да хабар береді.

*Етістік және басқа сөз табынан жасалған топонимдер.* Біз қарастырып отырған Шығыс Қазақстан, Абай облыстарының топонимдерін морфологиялық құрылымына қарай жіктеп, саралау барысында сөз таптарынан жасалу жүйесі бірдей емес екенін аңғардық. Бұл өлкелерде етістіктердің қатысуымен жасалған жер-су атаулары өте сирек кездеседі. Етістіктердің топоним жасауда танымдық рөлі ерекше. Адам баласы өзін қоршаған ортаны танып білуі ұзаққа созылған тарихи құбылыс болғандықтан, жер-су атауларында етістіктің болуы заңдылық деп ойлаймыз. Етістікті еркін тіркестің топонимикалық тіркес деңгейіне жетіп, осы статусында ұзақ уақыт қолданылатынын топонимикалық мысалдар арқылы дәлелдеуге болады.

Етістік – қазақ тіл білімінде ауқымды, күрделі, грамматикалық формаға, мағынаға бай сөз табы. Ғалым А. Ысқақов етістіктің лексика-семантикалық мағынасы мен формаларының барлығы өзіне ғана тән әр түрлі лексика-семантикалық, лексика-грамматикалық және де грамматикалық категорияларынан анық көрінеді деген тұжырым жасайды [166, б. 221-223].

Сөзжасамдық бірліктері ертеден қалыптасқан сөз табының бірі – етістік. Сөзжасам құбылыстарын зерттейтін ғылыми еңбектерде қосымшалар мен күрделендіру тәсілдері арқылы жасалған туынды етістіктердің тіліміздің сөздік қорын үнемі байытып отыратыны, сондай-ақ күрделі етістіктердің сан жағынан мол сөз табы екендігі баяндалады [166, б. 262].

Қазақ тіл білімінде етістікті топонимдерді алғашқылардың бір болып А. Битанова мен О. Султаньяев қарастырды. Олар Көкшетау облысынан жинақтаған 3143 жер-су атауларының 214 (6,8%) және Көкшетау, Володар аудандарындағы жинақтаған 1197 топонимнің 196-сы (16%) етістікті топонимдер екенін дәлелдеді [52, с. 211]. Осы ғылыми дәлелден топонимдердің халықтың тіршілігімен тығыз байланыста болғанын байқаймыз. Қойылған әрбір атаудың құрамы белгілі бір мағынаға, құбылысқа ие болады. Етістікті топонимдердің қойылу уәжі сол өңірде болған бір тарихи оқиғаға байланысты.

Шығыс Қазақстан, Абай облыстарының топонимдерін топтастыра келе, есім сөз табымен салыстырғанда етістікті жер-су атауларының саны біраз аз екенін байқадық. Етістік арқылы жасалған топонимдер көбіне туынды етістіктерден жасалған. Соның ішінде топоним жасауда ең өнімдісі есімшенің *-ған, -ген, -қан, -кен, -ар, -ер* жұрнақтары. «Есімше жұрнақтары етістіктің мағынасына өзгеріс енгізбестен, заттың қимыл-әрекет арқылы білдіретін белгісін бейнелейді. Мысалы, бар – қимыл-әрекетті білдіретін етістік, ал барған (адам), барар (жол), баратын (кісі) – заттың қимыл нәтижесімен аңғартылған белгісі» [173]. Ғалымдар -ған, -ген қосымшалы есімшелерді іс-әрекеттің бұрын болып кеткенін білдіретін «бұрынғы өткен шақ есімше» деп атайды. Бұл өткен шақ қосымшасы көне түркіде қолданыста болған -мыш, -міш формантын ығыстырып шығарған. Мысалы, бармыш-барған. Б. Бияров -ған, -ген аффикстің топонимжасамда атқаратын қызметі жайында былай дейді: «табиғи нысанның болып өткен өз әрекетін (Құйған, Түйіскен, Аққан) немесе нысанда болып өткен басқа бір оқиғаны (Айғырөткен, Атсойған, Нарөлген) негізгі белгі ету арқылы топоним жасайды» [74, б. 410]. Шығыс Қазақстан, Абай облыстарында бұл қосымшалармен *Құйған, Тақиякеткен, Таскескен, Тесіпаққан, Айғыркеткен, Буратиген, Күйген, Күйгенбұлақ, Сиырсауған, Табылған, Тайжамылған, Тасаударған, Тұмшаланған, Алтынқазған, Аюалған, Байталқараған, Жығылғанқайың, Қоймақойған, Маралұшқан, Мылтықтапқан, Тайбаққан, Шапқанжол* т.б атаулар кездеседі.

*Құйған* – е.м., ШҚО, Күршім ауд., Тарбағатай ауд. Құйған атауы қазақ тіліндегі «құйған» немесе «құйылыс» сөзінен шыққан. Бұл сөздің қолданылуы судың бір өзенге қосылған жерін, яғни екі су өзенінің немесе су арналарының қиылысқан, бір-біріне қосылған аймағын білдіреді. Мысалы, Құйған елді мекені Күршім өзенінің Ертіс өзеніне немесе Бұқтырма бөгеніне құйылған тұсында орналасқан.

*Тесіпаққан* - е.м., бұлақ Абай обл., Үржар ауд. Тесіп аққан атауы «тесіп» (көсемше) және «аққан» (есімше) сөздерінен құралған. Мұндағы «тесіп» сөзі жерді немесе тасты тесіп шығуды білдірсе, «аққан» сөзі ағып жатқан суға қатысты қолданылған. Атау, негізінен, жер асты сулары немесе бұлақтар туралы айтылады, яғни жерден немесе тастан тесіліп шығып ағып жатқан су көзіне қатысты беріледі.

*Таскескен* – е.м., Абай обл., Үржар ауд. Таскескен атауының шығу тегі туралы түрлі пікірлер бар. Бірінші пікір бойынша, ол «тас өткел» мағынасын береді, яғни тас арасынан өтетін жол немесе өткел [135, б. 795]. Бұл тұрғыдан алғанда, «тас» және «кешкен» сөздері бірігіп, «тас өткел» деген мағына тудырады. Алайда, екінші пікір бойынша, көне түркі тілінде «өткел» сөзі «кешу» болып қолданылған, сондықтан «Таскескен» атауының түпнұсқасы «Таскешу» болуы мүмкін. Топонимді жасауда «Таскескен» атауы тасты кесіп, жарып салған жерлерге де қойылған болуы ықтимал. Мысалы, Мәрмәр тасын өндіретін жерлерде немесе жол салу барысында тасты кесіп, жарып өткен жерлерде осындай атау қалыптасқан.

Есімшенің *-ар, -ер, -р* қосымшалары «семантикасы жағынан үнемі келер шақ мағынасын білдіреді» [167, б. 314]. Есімшенің осы түрі есімдерше түрленеді, тек көптік жалғауды қабылдай алмайды. Сондықтан келер шақ есімшелер конверсияланып зат есімге айналады. Мысалы, ат байлар, шаш сипар. Осы субстантивтену қасиеті келер шақ есімшенің жалқы есім жасауға қатысуына негіз болады. «Топонимжасамда -ар, -ер, -р, -с форманты табиғи нысанның келер шақтағы міндетін ғана айқындап қоймайды, сонымен қатар ондағы үнемі болып тұратын тұрақты бір процесті де білдіреді» [74, б. 418]. Шығыс Қазақстан, Абай облыстарында *Жасар, Құсқонар, Үркер, Шаншар, Биесыймас, Құлынембес, Атбасар, Басағар* т.б. атаулар кездеседі.

*Құсқонар* – тау, ШҚО, Күршім ауд. Құсқонар атауы құс (зат есім) және қонар (келер шақ есімше) сөздерінен бірігіп жасалған. Бұл атаудың мағынасы – «арлы-берлі ұшқан құс қонатындай биік тау» дегенді білдіреді. Яғни, тау жоғары көтеріліп, құс үшін мекен болатындай биік, кең жерді сипаттайды.

*Құлынембес* – жайлау, ШҚО, Тарбағатай ауд. Құлынембес атауы құлын (зат есім) және ембес (есімше) сөздерінен бірігіп жасалған. Бұл атау «құлынембес шөбі мол өсетін жайлау» деген мағына береді. Сонымен қатар, Құлынембес «жатаған тарлан шөбі» деп те аталады [91, б. 29]. Атаудың екінші мағынасы – бұл шөпке тойған құлын енесін ембейді деп түсіндіріледі, яғни шөптің құлын үшін тойымды әрі қанағаттанарлық екенін сипаттайтын фитоним.

*Майемер* – е.м., ШҚО., Катонқарағай ауд. Майемер атауы май (зат есім) және емер (келер шақ есімше) сөздерінен бірігіп жасалған. Бұл атау жердің отты, малының семіз, халқының үнемі тоқ болатынын білдіреді. Ел аузындағы аңыз бойынша, Қаратай елінің биі Мая осы жерді алғаш көргенде былай деп айтыпты: «Аш-арығың тойынатын жер екен, өңшең семіз сойылатын жер екен, бірақ күнде шыр қонатын жер екен, көздеріне нұр қонатын жер екен. Өріс күнде құлпыратын жер екен, жұмбағы мол сыр тұнатын жер екен. Адамдары май еметін жер екен, мен осы жерге Майемер деген атты лайық көріп тұрмын». Сонымен қатар, бұл жерде Берел және Шілікті секілді ежелгі сақ қорымдары бар болғандықтан, Майемер жері киелі (сакральды) жерлер тізіміне қосу қажет.

Қазақ тілінде *-ды, -ді, -ты, -ті* қосымшасы омонимдік қатынаста болатын төрт түрлі қосымша бар. 1) қатыстық сын есім жасайды. Мысалы, ақылды, сенімді; 2) табыс септігінің жалғауы. Мысалы, тауды, үйді. 3) жіктік жалғауы. Мысалы, барады, келеді; 4) жедел өткен шақ жұрнағы. Мысалы, барды, келді. Біздің қарастыратынымыз жедел өткен шақ жұрнақтары -ды, -ді, -ты, -ті. Б. Бияров сөзжасамға қатысы жоқ жұрнақтың топонимжасамға қатыстығы жайында былай дейді: «...түбірге тікелей жалғанатын жедел өткен шақ жұрнағы сол түбірмен бірге даяр қалпында жалқы есім жасауға қатыса алады. Мұндай етістік негізді атаулар табиғи нысанда бір кезде болып өткен оқиғаны негізгі белгі етіп ұстап қалатыны байқалады» [74, б. 426]. Жедел өткен шақтың бұл жұрнағы көбіне күрделі топонимнің соңғы сыңарына келуі оның даяр қалпында жұмсалуын көрсетеді. Шығыс Қазақстан, Абай облысында *Аманкелді, Байқонды, Қамшықалды, Ырғалды, Жауқашты* т.б атаулар бар.

Етістіктен туынды зат есім жасайтын *-у* қосымшасының сөзжасамдық формантының қолданылу аясы кең. «Бұл форма зат есім (асу, қашау), сын есім (жүдеу, бітеу), қимыл-әрекет (оқу, байқау) формалары да туады» [167, б. 161]. Ал топонимжасамда «табиғи нысанның өзіне ғана тән болып келетін, қимылын атап көрсету арқылы қатысып, жаңа топонимдер тудырады» [74, б. 425]. Мысалы, *Тікжолданасу, Жолнұсқау т.б.*

Шығыс Қазақстан, Абай облыстарының жер-су атауларындағы етістікті топонимдік құрылымдарын беске бөліп ажыраттық:

1. Зат есім + есімше тұлғалы сөздердің бірігуінен жасалған. Мысалы: *Тақиякеткен, Айғыркеткен, Алтынқазған, Аюалған, Буратиген, Тасаударған, Маралұшқан, Байталқараған, Тайбаққан, Мылтықтапқан т.б.*

2. Зат есім + етістік + -ар, -ер, -р, -с есімше жұрнағы арқылы жасалған. Мысалы: *Құсқонар, Үркер, Шаншар, Атбасар, Басағар т.б.*

3. Зат есім + болымсыз етістік + -с жұрнағы арқылы жасалған. Мысалы: *Биесыймас, Ешкіөлмес, Құлынембес т.б.*

4. Етістік + -ған, -ген, -қан, -кен есімше жұрнағы жалғану арқылы жасалған. Мысалы: *Құйған, Күйген, Табылған, Тұмшаланған т.б.*

5. Етістік + -ған, -ген, -қан, -кен + зат есім үлгісінде жасалған. Мысалы: *Шапқанжол, Жығылғанқайың т.б.*

Қорыта келе, Шығыс Қазақстан және Абай облыстарының топонимдері түрлі сөз таптары негізінде қалыптасып, аймақтың табиғи, тарихи, мәдени ерекшеліктерін айқындайтын маңызды лингвистикалық дереккөз. Зат есімдер жер-су атауларының негізгі бөлігін құраса, сын есімдер мен сан есімдер олардың сипаттамалық және сандық ерекшеліктерін көрсетеді. Етістік негізді топонимдер аймақтың тарихи оқиғалары мен шаруашылық ерекшеліктерін бейнелейді. Топонимдердің сөз таптары негізінде жасалуы олардың күрделілігі мен мағыналық байлығын көрсетіп, аймақтың ономастикалық бейнесін қалыптастыруда маңызды рөл атқарады.

**2-бөлім бойынша қорытынды:**

Екінші бөлімде Шығыс Қазақстан, Абай облыстарының жер-су атаулары лексика-семантикалық тұрғыдан талданып, сараланды. Ең алдымен жер-су атауларының семантикалық ерекшеліктері бойынша бізге дейінгі ғалымдардың пікірлері мен бөліністеріне шолу жасалынды. Аймақ топонимдерін қарастырған ғалымдардың лексика-семантикалық бөліністері көбіне өзі зерттеп отырған өңір топожүйесінің негізінде қарастырған. Демек, кез келген ғалымның мұндай бөліністері басқа өңірлерге сәйкес келе бермейтініне көз жеткіздік. Қазақ тіл білімінде алғаш рет Ә. Әбдірахманов топонимдері лексикалық классификация жасап 14 түрін көрсетті. Зерттеу нысанымыз болып отырған өңірлердің ерекшеліктерін ескеріп үлкен 3 топқа, оны іштей бірнеше топшаларға бөліп қарастырдық:

1. Қоршаған ортаның физика-географиялық қасиеттерін білдіретін топонимдер.

2. Адамның мәдени-тарихи мен тұрмыс-тіршілігіне қатысты топонимдік атаулар.

3. Қоғамдық және рухани-мәдени өмірге қатысты топонимдік атаулар. Біз үшінші тарауымызда: 1) жан-жануар және өсімдік атауларына қатысты топонимдер, 2) түр-түс және сандық ұғымды білдіретін топонимдер, 3) антропотопонимдер мен этнотопонимдер арқылы жасалған жер-су аттары деген мағыналық топтар негізінде топтастыру мен этимологиялық талдау жұмыстарын жүргіздік.

Шығыс Қазақстан, Абай облыстарында жан-жануарлар атауымен жасалған топонимдер біршама кездесті. Зоотопонимдерді зерттей келе мынадай ерекшеліктерді байқадық. 1) Сол аймақты мекендеген жануарлар ел көзіне жиі түсіп, атаудың шығуына уәж болады; 2) зоотопонимдер сол аймақтың зоонимдік ареалынан хабар береді; 3) жан-жануарлар атауына қосымша жалғанып, географиялық терминмен тіркесіп топоним қалыптастырады; 4) географиялық нысанды құстың дене бітіміне ұқсату мақсатында жасалған; 5) зиянды жәндіктердің атауға себеп болуы сақтандару мақсатында екені анықталды. Олардың барлығын жинақтай келе, төрт мағыналық топқа бөлдік.

Өсімдік атауынің қатысуымен жасалған топонимдерді үш топқа жіктедік. Атап айтсақ: 1) ағаш түрлеріне қатысты таулы, сулы, жерлердегі биік өсетін қарағай, қайың, терек, қараағаш түрлеріне байланысты қойылған, 2) бұталы өсімдіктер (арша, тал, шілік, тораңғы т.б.), 3) шөптесін текті өсімдіктер (бидай, ши, қамыс т.б.). Аталған өңірлерде өсімдік түрлеріне байланысты атаулар сол жердің флоралық ерекшелігін нақты көрсетеді.

Қазақ тілінде түр-түс атаулары тура мағынада реңк-түсті ғана білдірумен шектелмейді. Сонымен қатар ауыспалы мағынада символикалық сипат береді. Мысалы, зерттеу нысанымыз болған екі облыста «қара» түсімен кездесетін атаулар төрт түрлі мағынада жұмсалатынын анықтадық. 1) Жер бедерін сипаттау мағынасында: *Қарақия, Қаражота;* 2) тау, биіктік, төбе мағынасында: *Қаражота, Қаратау;* 3) қалың, ну мағынасында: *Қараағаш, Қаратоғай*; 4) аққан су, жер асты су мағынасында: *Қарасу, Қарабұлақ.*

Қазақ топожүйесінде кез келген сан жер-су атауларын жасауда белсенді бола алмайды. Шығыс Қазақстан, Абай облыстары топожүйесінде үш, бес, алты, жеті, қырық, жүз, мың сандары белсенді екені айқындадық. Топоним құрамында кездесетін сандардың семантикалық мағынасы әр түрлі. Мысалы, бес саны бірінші компонентте келіп көптік мәнді білдірсе, үш саны нақты сандық мәнде, тоғыз санында этнографиялық ұғым, қырық санында киелі мән бар екенін анықтадық.

Шығыс Қазақстан, Абай облыстарының сөзжасамдық-құрылымдық ерекшеліктері, сөз құрамы жан-жақты қарастырылды. Шығыс Қазақстан, Абай облыстарының топонимін қалыптастыруда есім сөздердің (зат есім, сын есім, сан есім) қызметін қарастырдық. Қол жеткізген нәтиже төмендегідей болды:

1. Екі сыңары да біріккен зат есімнен болатын топонимдер (Зат есім + зат есім): *Айбалта, Белтерек*. 2) Үш сыңары да зат есімнен болған күрделі топонимдер (Зат есім + зат есім + зат есім): *Бұғымүйізсай, Құсмұрынқарағай.* 3) Бағыныңқы сыңары туынды түбір зат есім, басыңқы сыңары түбір зат есімнен болған тіркесті күрделі топонимдер: *Балықты көл, Таңбалы тас*.

Дара атаулар сөз тудырушы жұрнақ жалғану арқылы жасалады. Біз қарастырып отырған өңірлерде -ды, -ді, -ты, -ті, -лы, -лі қосымшалары ең өнімді (Қайрақты, Лайлы, Бөрілі).

2. Шығыс Қазақстан, Абай облыстарының топонимдерін қалыптастыруда сын есім + зат есім үлгісі белсенді екені анықталды. Осы модельде кездесетін топонимдерді үш микромодельге бөліп қарастырдық. 1) Түр-түс мәнді сын есім + зат есім үлгісімен жасалған топонимдер: *Ақарал, Қаракөл.* 2) Сапа белгісін білдіретін сын есім + зат есім үлгісімен жасалған біріккен топонимдер: *Жаманжартас, Ескіжұрт.* 3) Көлемін және бағытын білдіретін сын есімдер + зат есім үлгісінде жасалған біріккен топонимдер: *Жалпақбас, Ұзынбұлақ.*

3. Жер-су атауларындағы біріккен және тіркескен күрделі топонимдерді қалыптастыруға негіз болған сан есімдердің құрылымын төмендегідей топтастырдық. Сан есім + зат есім сөздерінің бірігуінен жасалған топонимдер: *Үшаша, Бесбақан*. Сандық ұғымды білдіретін сөздердің қатысуымен жасалған топонимдер: *Жалғыз тал, Қосағаш.*

Шығыс Қазақстан, Абай облыстарының жер-су атауларындағы етістікті топонимдік құрылымдарын беске бөліп қарастырдық. Зат есім + есімше тұлғалы сөздердің бірігуінен жасалған: *Тақиякеткен, Айғыркеткен.* Зат есім + етістік + -ар, -ер, -р, -с есімше жұрнағы арқылы жасалған: *Құсқонар, Үркер.* Зат есім + болымсыз етістік + -с жұрнағы арқылы жасалған: *Биесыймас, Ешкіөлмес.* Етістік + -ған, -ген, -қан, -кен есімше жұрнағы жалғану арқылы жасалған: *Құйған.* Етістік + -ған, -ген, -қан, -кен + зат есім үлгісінде жасалған: *Шапқанжол*

**ҚОРЫТЫНДЫ**

Қандай да бір ел, аймақ болсын, ол жердегі жер-су аттарының өзіне ғана тән сыр-сипаты, оның пайда болу, жасалу заңдылықтарының ерекшеліктері байқалады. Жер-су аттары белгілі бір елдің салт-дәстүрі, тарихы мен әдебиеті сонымен қатар мәдениетінен де хабар беретін мәдени код болады. Кез келген географиялық нысанға қойылған атауды алып қарасақ, сол топонимнің қалыптасуына бір оқиға немесе халық болмысымен байланысты бір уәждің болатыны анық. Тілдің өмірі қашан да сол тілде сөйлейтін халықтың әлеуметтік өмірімен астарласып, тығыз байланыста болады. Тіл қаншама дәуірді басынан кешірсе де, үнемі толығып, жаңғырып, жаңарып отырса да өткен өмірден белгілі бір дәрежеде ақпарат бере алады. Яғни, біздің ана тіліміз өз тарихымыздан хабар береді деген сөз. Жер-су аттары тарихи шекараны анықтап, елдікті танытуда үлкен қызмет атқаратын тілдік бірлік. Қазақ тарихының бір бөлігіне жататын Шығыс Қазақстан және Абай облыстары басынан сан түрлі тарихты кешірген киелі мекендер. Атап айтсақ, көне түркі дәуірінен сақ, ғұн, орта ғасырдағы Шыңғысханның жерімізге жасаған жорықтары, қалмақ-жоңғар шапқыншылығы, Ақтабан шұбырынды, Алқакөл сұлама және т.б. тарихи оқиғалардың барлығы жер-су аттарына өз әсерін тигізді. Қазіргі кезде Шығыс Қазақстан және Абай облыстарының топонимдерін топтастырып, стратиграфия-этимологиялық талдау жасап, топонимдердің қойылу уәжін анықтап, оларды жалпы лингвистикалық тұрғыдан талдау жұмысымыздың өзектілігін арттырады.

Біздің диссертациялық жұмысымыз Шығыс Қазақстан, Абай облыстарының топонимдерін жинақтап, стратиграфиялық және этимологиялық тұрғыдан талдап, топонимдердің уәжін анықтап, сөзжасамдық ерекшелігін көрсетіп, лексика-семантикалық тұрғыдан топтастырған көлемді зерттеу жұмысы болды. Аталмыш облыстардың жер-су аттарын зерттеу қазақ тіл білімі ғылымында өзекті, ұлттық тілдің мемлекеттік тіл ретінде қызмет атқаруына, танылуына арқау болатын тақырыптың бірі деп есептейміз.

Географиялық нысанға қойылған әрбір атау тарихтан айнытпай хабар беретін нысаналы символ. Ұлттық болмысымыз бен рухани байлығымыз бойына сінген жер-су аттарын жан-жақты зерделеу уақыт талабынан туып отыр. Ұлттық сипатта жасалған топонимдер тілдік және тарихи тұрғыдан да салмақты нәтижелер береді деп санаймыз. Жер-су аттарын бір дәуір негізінде немесе бір ғана тарихи, тілдік материал деңгейінде анықтау мүмкін болмайды. Сол себепті Шығыс Қазақстан, Абай облыстарының топонимдерінің тарихи қалыптасуы мен дамуы жағынан, екі өңірдің тарихын, сол жерді мекендеген халықтар мен тайпалар өмірінің негізгі кезеңдері тілдік материалдар бойынша бірлікте зерттеліп қарастырылды.

Шығыс Қазақстан және Абай облыстарының топонимдерін қоғамдық-тарихи, тарихи-географиялық, стратиграфиялық, этимологиялық, уәждік, сөзжасамдық, құрылымдық, лексика-семантикалық тұрғыдан жан-жақты талдау барысында төмендегідей нәтижерге қол жеткіздік:

1. Ономастика оның ішінде топоним саласының зерттеу нысанасына алыну кезеңінен бастап, республикалық деңгейде жер-су атауларының жинақталуы, ғылыми тұрғыдан зерттелуі тарихына шолу жасалынды. Қазақ ономастикасының зерттелуін төрт кезеңге бөліп, әрбір кезеңдегі зерттеулерге, қорғалған докторлық диссертацияларға, ғылыми мақалаларға тоқталдық. Сонымен қатар топонимикадағы географиялық атаулардың зерттеу мәселелеріне жеке-жеке тоқталып, жер-су аттарын уәждік және этимологиялық тұрғыдан зерттеудің маңыздылығы қарастырылды. Топонимдерді этимологиялық тұрғыдан зерттеудің әдіс-тәсілдері, классификациясы, зерттеу бағыттары жайында айтылды. Этимологиялық зерттеулер арқылы топонимдердің бастапқы формалары мен мағыналары анықталып, олардың қалай өзгергендігі мен дамығандығы зерттелді.

Шығыс Қазақстан және Абай облыстарының топожүйесінің зерттелу жайын қарастырдық. Шығыс Қазақстан топожүйесі табиғи ерекшеліктері мен тарихи даму үрдістеріне байланысты өзіндік ерекшелікке ие. Ең алдымен осы өңірлерге саяхат жасаған саяхатшылардан бастап, күні бүгінге дейінгі іргелі зерттеулер берілді. Аталмыш облыстардың табиғи ерекшеліктері, әкімшілік-аумақтық құрылымы, агроклиматтық ерекшеліктері, ірі өзен-көлдері жайлы ғылыми ақпарат берілді.

Шығыс Қазақстан, Абай облыстарының топонимдерін стратиграфиялық тұрғыдан зерделедік. Шығыс Қазақстан, Абай облысының жер-су атауларын екіге бөліп қарастырдық: 1) түркі текті топонимдер, 2) кірме топонимдер. Ана тілімізде жасалған Арқат, Қалба, Берел, Шар, Қарагем, Үржар, Бұқтырма, Аякөз т.б. атаулары, кірме топонимдердің ішінде моңғол тілінен енген Дөлен, Өрел, Арғұт, Зайсан, Шорға, Доланқара, Тарбағатай, Қалба, Қоңқай т.б. атауларының стратиграфиясын этимологиялық тұрғыдан зерттедік. Ана тілінің негізінде жасалған жер-су атаулары халқымыздың ұлттық ерекшелігін, тұрмыс-тіршілігін және табиғатпен қарым-қатынасын көрсететін маңызды элемент. Сонымен қатар, аймақтардағы топонимдер әр түрлі халықтардың өзара ықпалы мен араласуын айғақтайды, бұл қазақ топонимиясындағы көптілділік феноменін зерттеуге мүмкіндік береді. Басқа тілдерден жасалған топонимдер аймақтың мәдени алмасуларын, тарихи байланыстарын көрсетеді. Зерттеу нәтижелері көрсеткендей, мұндай кірме топонимдер қазақ тіліне бейімделіп, кейде өзгеріске ұшырап, жаңа мағыналарға ие болған. Зерттеу жұмысында салыстырмалы әдіс қолданылып, Шығыс Қазақстан және Абай облыстарындағы славян тілдерінен енген атаулардың сандық көрсеткіші айқындалды.

2. Шығыс Қазақстан, Абай облыс жер-су атауларының лексика-семантикалық тұрғыдан талданып, сараланды. Зерттеу нысанымыз болып отырған өңірлердің ерекшеліктерін ескеріп үлкен 3 топқа, оны іштей бірнеше топшаларға бөліп қарастырдық: 1) Қоршаған ортаның физика-географиялық қасиеттерін білдіретін топонимдер. 2) Адамның мәдени-тарихи мен тұрмыс-тіршілігіне қатысты топонимдік атаулар. 3) Қоғамдық және рухани-мәдени өмірге қатысты топонимдік атаулар. Біз нысанға алып отырған екі облыстың жер-су атауларын толық қамту мүмкін емес екенін ескеріп, үшінші тарауымызда 1) жан-жануар және өсімдік атауларына қатысты топонимдер, 2) түр-түс және сандық ұғымды білдіретін топонимдер, 3) антропотопонимдер мен этнотопонимдер арқылы жасалған жер-су аттары деген мағыналық топтар негізінде топтастыру, этимологиялық талдау жұмыстарын жүргіздік.

Аймақтағы жер-су атауларының арасында жануарлар мен өсімдік атауларынан қалыптасқан топонимдер ерекше орын алады, мұндай атаулар жергілікті экожүйенің байлығын және халықтың табиғатты тану ерекшеліктерін де көрсетеді. Жануар атауларынан пайда болған топонимдер сол өңірде кең таралған немесе ерекше мәнге ие болған жануарлардың атауы уәж етіп алынған. Шығыс Қазақстан, Абай облыстарында жан-жануарлар атауынан кездестеін топонимдер біршама кездесті. Олардың барлығын жинақтай келе төрт мағыналық топқа бөліп айқындадық.

Өсімдік атауынан қалыптасқан атаулар көбінесе жергілікті флораның ерекшелігін көрсетеді және аймақтың табиғи байлықтар мен өсімдіктер әлемінің алуан түрлілігінен хабар береді. Өсімдік атауынан қалыптасқан жер-су атауларын үш топқа 1) ағаш түрлеріне қатысты таулы, сулы, жерлердегі биік өсетін қарағай, қайың терек, қараағаш түрлеріне байланысты қойылған, 2) бұталы өсімдіктер (арша, тал, шілік, тораңғы т.б.), 3) шөптесін текті өсімдіктер (бидай, ши, қамыс т.б.) бөлдік.

Қазақ тілінде түр-түс атаулары тура мағынада рең-түсті ғана білдірумен шектелмейді. Сонымен қатар, ауыспалы мағынада символикалық сипат береді. Мысалы, зерттеу нысанымыз болған екі облыста «қара» түсімен кездесетін атаулар төрт түрлі мағынада жұмсалатынын анықтадық. 1) Жер бедерін сипаттау мағынасында: *Қарақия, Қаражота;* 2) тау, биіктік, төбе мағынасында: *Қаражота, Қаратау;* 3) қалың, ну мағынасында: *Қараағаш, Қаратоғай*; 4) аққан су, жер асты су мағынасында: *Қарасу, Қарабұлақ.*

Қазақ топожүйесінде кез келген сан жер-су атауларын қалыптастыруда белсенді бола аламайды. Шығыс Қазақстан, Абай облыстарының топожүйесінде үш, бес, алты, жеті, қырық, жүз, мың сандары белсенді екенін анықталды. Топоним құрамында кездесетін сандардың семантикалық мағынасы әр түрлі. Мысалы, бес саны бірінші компонентте келіп көптік мәнді білдірсе, үш саны нақты сандық мәнде, тоғыз санында этнографиялық ұғым, қырық санында киелі мән бар екенін анықтадық.

Антропотопонимдер – белгілі бір тұлғалардың есіміне қатысты атаулар, олар тарихи немесе елге еңбегі өткен адамдардың есімімен аталады. Мұндай атаулар жергілікті халықтың белгілі тұлғаларына құрметін және сол жердегі тарихи маңызын көрсетеді. Шығыс Қазақстан, Абай облыстарында кездескен антропотопонимдерді төртке бөліп қарастырдық:1) Басқа тілден енген есімдер арқылы жасалған топонимдер: *Арап, Әбділдә, Әбдірақ т.б.* 2) лауазым атауларымен тіркесіп келетін есімдер арқылы жасалған топонимдер: *Бектемір, Барақ батыр,* *Кеңгірбай би т.б.* 3) астрономиялық атаулармен тіркесіп келетін есімдер арқылы жасалған топонимдер: *Ай т.б.* 4) ру атауларынан жасалған топонимдер: *Қарақалпақ, Бөкенші т.б.*

Шығыс Қазақстан, Абай облыстарының сөзжасамдық-құрылымдық ерекшеліктері, сөз құрамы жан-жақты қарастырылды. Шығыс Қазақстан, Абай облыстарының топонимін қалыптастыруда есімді сөздердің (зат есім, сын есім, сан есім) қызметін қарастырдық. Біз қарастырып отырған өңірлерде топонимжасауда -ды, -ді, -ты, -ті, -лы, -лі ең өнімді қосымшалар екені анықталды. Сонымен қатар Шығыс Қазақстан, Абай облыстарының топонимдерін қалыптастыруда сын есім + зат есім үлгісі белсенді. Біз осы модельде кездесетін топонимдерді үш микромодельге бөліп қарастырдық: 1) түр-түс мәнді сын есім + зат есім үлгісімен жасалған топонимдер; 2) сапа белгісін білдіретін сын есім + зат есім үлгісімен жасалған біріккен топонимдер; 3) көлемін және бағытын білдіретін сын есімдер + зат есім үлгісінде жасалған біріккен топонимдер.

Жер-су атауларындағы біріккен және тіркескен күрделі топонимдерді қалыптастыруға негіз болған сан есімдердің құрылымын төмендегідей топтастырдық. Олар: 1) Сан есім + зат есім сөздерінің бірігуінен жасалған топонимдер. 2) Сандық ұғымды білдіретін сөздердің қатысуымен жасалған топонимдер.

Шығыс Қазақстан, Абай облыстарының жер-су атауларындағы етістікті топонимдік құрылымдарын беске бөліп қарастырдық: Зат есім + есімше тұлғалы сөздердің бірігуінен жасалған. Зат есім + етістік + -ар, -ер, -р, -с есімше жұрнағы арқылы жасалған*.* Зат есім + болымсыз етістік + -с жұрнағы арқылы жасалған*.* Етістік + -ған, -ген, -қан, -кен есімше жұрнағы жалғану арқылы жасалған. Етістік + -ған, -ген, -қан, -кен + зат есім үлгісінде жасалған.

Қазақ тілінің топонимдерінің жасалуында түрлі сөз таптарының атқаратын рөлі зерттелді. Қазақ топонимжасам жүйесінде зат есім, сын, есім, етістік секілді сөз таптары ерекше орын алатыны анықталды. Зат есімдер көбіне жер-су атауларын білдіру үшін, табиғи және жасанды нысандарды атауда қолданылады. Сын есімдер жердің сипаты мен қасиеттерін айқындаса, етістіктер қимыл-әрекеттерге байланысты атауларды қалыптастыруда маңызды рөл атқарады.

3. Зерттеу барысында аймақ топонимдерінің тарихи-мәдени маңыздылығы анықталды. Этимологиялық талдау нәтижесінде тек географиялық нысандарды сипаттап қана қоймай, өңірдің тарихи оқиғалары мен мәдени құндылықтарын бейнелейтіндігі анықталды. Мұндай жер-су атаулардың қазақ халқының тарихи жадын және дәстүрлерін сақтауда маңызды рөл атқаратыны көрсетілді. Кейбір атаулар елге белгілі тұлғалардың есімімен немесе олардың өмірімен байланысты оқиғалармен тығыз байланысты екені анықталды. Осы секілді атаулар халқымыздың мәдениеті мен тарихын және әлеуметтік құрылымын көрсететінін дәлелдейді.

Қорыта келгенде, Шығыс Қазақстан, Абай облыстарының топожүйесінде қоршаған орта көріністері, ұлттық, аймақтық деңгейде ұлттық таным деңгейінде таңбаланған. Халықтың келмеске кеткен тарихи тұрмыс-тіршілігі, салт-дәстүрінен мол ақпарат жеткізе алатын бірден-бір куммулятивтік қызмет ұлттық жер-су аттарында жатыр. Бұл зерттеу қазақ топонимикасының теориялық және әдістемелік аспектілерін дамытуға және осы саладағы болашақ зерттеулерге негіз болады. Шығыс Қазақстан, Абай облыстарының жер-су атауларын зерттеу арқылы оның халықтың рухани мәдениетінің ажырамас бір бөлігі екенін көрдік. Осы бір атауларды түсіну, жан-жақты тілдік тұрғыдан зерттеу ұлттық кодымызды сақтап, келесі ұрпаққа жеткізудің бір жолы.

**ПАЙДАЛАНЫЛҒАН ӘДЕБИЕТТЕР ТІЗІМІ**

1 Жанұзақ Т., Рысберген Қ. Қазақ ономастикасы: жетістіктері мен болашағы. – Алматы: «Азия» баспасы, 2004. – 128 б.

2 Суперанская А.В. Что такое топонимика?. – М.: Наука, 1985. – 169 с.

3 Мурзаев Э.М. Основные направления топонимических исследований // Принципы топонимики: сб. - М.: Наука, 1964. - С. 23-33.

4 Поспелов Е.М. Топонимика и картография. - М.: Мысль, 1971. – 256 с.

5 Реформатский А.А. Топономастика как лингвистический факт // Топономастики и транскрипция: сб. – М., 1964. – С. 9-34.

6 Жер-су атауларының анықтамалығы / ред. Т. Жанұзақ. – Алматы: «Арыс» баспасы, 2009. – 744 б.

7 Конкашпаев Г.К. Словарь казахских географических названий. – Алма Ата, 1963. – 185 с.

8 Мадиева Г.Б. Ономастическое пространство современного Казахстана: структура, семантика, прецедентность, лемматизация: филол. ғыл. док. ... дис. – Алматы, 2005. – 293 с.

9 Тілеубердиев Б. Қазақ ономастикасының лингвоконцептологиялық негіздері: филол. ғыл. док. .... дис. – Алматы, 2007. – 280 б.

10 Жартыбаев А.Е. Орталық Қазақстан топонимиясының тарихи-лингвистикалық, этимологиялық және этномәдени негіздері: филол. ғыл. док. ... дис. – Алматы, 2006. – 281 б.

11 Рысберген Қ.Қ. Қазақ топонимиясының лингвокогнитивтік және этномәдени негіздері: филол. ғыл. док. ... дис. – Алматы, 2010. – 255 б.

12 Иманбердиева С.Қ. Тарихи ономастикалық кеңістік (Х-ХІV ғғ. түркі жазба ескерткіштер негізінде): филол. ғыл. канд. ... дис. - Алматы, 2010. – 291 б.

13 Наханова Л. Историко-семантическая интепретация топонимов в Орхоно-Енисейских памятниках: дис. ... док. PhD: 6D021200. – Алматы, 2014. – 155 с.

14 Борибаева Г.А. Қарапайым метатілдік сана бейнесіндегі топонимдік рефлексия: 6D0201300: док. PhD. ... дис. – Алматы, 2018. – 341 б.

15 Жанұзақ Т. Қазақ ономастикасы. – Астана, 2006. – Т. 1. – 400 б.

16 Серебренников Б.А. О методах изучения топонимистических названий // Вопросы языкознания. - 1959. - №6. – С. 36-50.

17 Бондалетов В.Д. Русская ономастика: учеб. пос. - М., 1983. – 224 с.

18 Каймулдинова К.Д. Топонимика: оқул. – Алматы, 2011. – 336 б.

19 Никонов В.А. Введение в топонимику. - Изд. 2-е. – М., 2011. – 184 с.

20 Непокупный А.П. Теория и методика ономастических ииследований. – М.: Наука, 1986. – 255 c.

21 Салқынбай А.Б. Қазақ сөзі: уəжділігі мен тектілігі. – Алматы, 2010. – 206 б.

22 Ольга Иосифовна Блинова: грани научной деятельности / сост. Т.А. Демешкино, В.Г. Наумов. – Томск: Изд-во Том.ун-та, 2007. – 62 с.

23 Кубрякова Е.С. Типы языковых значений: семантика производного слова. – М., 1981. – 198 с.

24 Копыленко М.М. О мотивации наименования животных в тюркских языках // В кн.: Проблемы этимологии тюркских языков. – Алма-Ата, 1990. – С. 102-108.

25 Улуханов И.С. Мотивация в словообразовательной системе русского языка. – М., 2010. – 320 с.

26 Матвеев А.К. Значение принципа семантической мотивированности для этимологизации субстратных топонимов // <https://ruslang.ru/doc/etymology/1967/20-matveev.pdf>. 10.10.2024.

27 Қоңыратбаева Ж., Әбдуәлиұлы Б. Трансшекаралық жер-су атауларының түсіндірме-этимологиялық сөздігі. – Астана, 2022. – 216 б.

28 Севортян Э.В. Этимологический словарь тюркских языков: общетюркские и межтюркские основы на гласные. - М.: Наука, 1974. – 767 с.

29 Хасенов Ә. Тіл білімі. – Астана: Ер-Дәулет, 2007. – 128 б.

30 Әбдуәлі Қ. Ғылымдағы ғұмыр. – Алматы: «Сардар» баспа үйі, 2014. – 520 б.

31 Әбдірахманов А. Топонимика және этимология. – Павлодар, 2010. – 240 б.

32 Севортян Э.В. Некоторые теоретические и методические вопросы этимологических исследований в тюркских языках // Этимологический словарь тюркских языков: сб. - М.: Наука, 1974. – С. 26-45.

33 Жанұзақ Т.С. Қазақ ономастикасы: атаулар сыры 3. – Алматы: Дайк-Пресс, 2007. – 524 б.

34 Матвеев А.К. Методы изучения топонимики субстратного происхождения // Тез. всесоюз. конф. по топонимике СССР. - Л., 1965. - С. 46-53.

35 Тюркская ономастика / под ред. А.Т. Кайдарова. - Алма-Ата: Наука, 1984. – 248 б.

36 Қосымова Г. Тарихи атаулардың этимологиясы (жер-су атаулары мен тайпа аттары). – Алматы, 2018. – 159 б.

37 Жанұзақ Т. Қазақ ономастикасы. – Павлодар, 2008. – 240 б.

38 Изучение географических названий: сб. ст. / под ред. Э.М., Мурзаева и др. - М., 1950. – Ч. 2. - 648 с.

39 Аяпбекова А.Е., Абишов Н.У. Топонимика. – Анкара, 2021. – 136 б.

40 Graur Al. Nume de locuri. - Bucureşti. 1972. – 222 p.

41 Бияров Б. Алтай. Алтын бесік: кітап-альбом. – Алматы: Аспантау, 2017. – 560 б.

42 Бияров Б., Әлімхан А., Шығыс Қазақстан топонимиясы. – Өскемен: рекламный Дайджест, 2007. – 376 б.

43 Жанұзақ Т. Тарихи жер-су аттарының түптөркіні. - Алматы: «Сөздік-словарь» ЖШС, 2010. – 356 б.

44 Ахметжанова Ф.Р., Әлімхан А.Ә. Қазақ шығысының жер-су атаулары. – Өскемен: ШҚТУ баспасы, 2000. – 104 б.

45 Бияров Б.Н. Өр Алтайдың жер-су аттары. – Алматы, 2002. – 180 б.

46 Бияров Б.Н. Топонимы Казахского Алтая: монография. – Усть-Каменогорск: ВКГУ им. С. Аманжолова, 2012. – 121 с.

47 Шығыс Қазақстан облысының географиялық атаулары / ред. С.М. Байохонов. – Өскемен, 2003. – 185 б.

48 Қазақ ономастикасының өзекті мәселелері: республ. ғыл.-практ. конф. матер. / құраст. Б. Қасенова. – Астана: Ақжол-баспа, 2004. – 224 б.

49 Сейітова Ш.Б. және т.б. Шығыс Қазақстан топонимдерінің тарихи-лигвистикалық, этимологиялық және этнолингвистикалық ерекшеліктері: оқу құралы. – Семей: Zhardem, 2020. – 121 б.

50 Абаев В.И. О происхождении фонемы γ (h) в славянском // В кн.: Проблемы индоевропейского языкознания. – М., 1987. – С. 115-121.

51 Словарь иностранных слов: около 23 000 / под ред. Ф.Н. Петрова. – М., 1964. – 784 с.

52 Орталық Қазақстанның жер-су аттары / ред. Т. Жанұзақов. – Алматы: Ғылым, 1989. – 256 б.

53 Жартыбаев А.Е. Орталық Қазақстан аймақтық топопнимиясының өзекті мәселелері. – Аламты: «КИЕ» лингвоелтану инновациялық орталығы, 2009. – 288 б.

54 Қойшыбаев Е. Қазақстанның жер-су аттары сөздігі. – Алматы: Мектеп, 1985. – 256 б.

55 Рысбергенова К.К. Историко-лигвистический анализ топонимов Южного-Казахстана. – Алматы: Ғылым, 2000. – 153 с.

56 Ержанова Ұ.Р. Батыс Қазақстан облысы топонимдерінің этнолигвистикалық сипаты: филол. ғыл. канд. ... автореф. – Алматы, 1998. – 24 б.

57 Попова В.Н. Структурно-семантическая природа топонимов Казахстана (сравнительно-исторического исследование): автореф. ... док. филол. наук. – Алматы, 1997. – 48 с.

58 Мусаев К.М. Лексикология тюркских языков. – М., 1984. – 227 с.

59 Молчанова О.Т. Структурные типы тюрских топонимов Горного Алтая. – Саратов, 1982. – 256 с.

60 Әбдуәлиұлы Б. Қазақ топонимикасы: оқу құр. – Нұр-Сұлтан: «Булатов А.Ж.» ЖК, 2021. – 321 б.

61 Қазақстан: ұлттық энциклоп. / ред. Б. Аяган. – Алматы, 2003. – Т. 5. – 720 б.

62 Болатов Ж. Қазақ тілі тарихы мен диалектологиясының мәселелері. – Бас. 5-ші. - Алматы, 1963. – 251 б.

63 Конкашпаев Г. Географические названия монгольского происхождения на территории Казахстана // Известия АН ҚазССР. – 1959. - Вып. 1(11). – С. 75-88.

64 Magadbürin H*.* Mongolische Ortsnamen. - Wiesbaden, 1966. – 256 p.

65 Конкашпаев Г.К.Некоторые сведения о пребывании ойратов на территории Казахстана // В кн.: Проблемы этногенеза калмыков. - Элиста, 1984. – С. 112-118.

66 Джанузаков Т. Очерк казахской ономастики. - Алма-Ата, 1982. – 176 с.

67 Nugteren H*.* Mongolic Phonology and the Qinghai-Gansu Languages. - Utrecht, 2011. - 563 p.

68 Цолоо Ж.БНМАУ дахь монгол хэлний нутгийн аялгууны толь бичиг. II. Ойрд аялгуу. – Улаанбаатар, 1988. – 943 c.

69 Тодаева Б.Х.Словарь языка ойратов Синьцзяна (по версиям песен «Джангар» и полевым записям автора). – Элиста, 2001. – 497 с.

70 Санжеев Г.Д., Орловская М.Н., Шевернина З.В. Этимологический словарь монгольских языков: в 3 т. – М., 2015. - Т. 1. - 222 с.; 2016. - Т. 2. – 229 с.; 2018. - Т. 3. – 238 с.

71 Clauson G.An Etymological Dictionary of Pre-Thirteenth-Century Turkish. Oxford, 1972. – 1034 р.

72 Аникин А.Е.Этимологический словарь русских диалектов Сибири: заимствования из уральских, алтайских и палеоазиатских языков. – М.; Новосибирск, 2000. – 765 с.

73 Абдрахманов М.А., Бонюхов А.А. Топонимические названия Шории // Языки и топонимияСибири: сб. - Томск, 1966. - С. 159-169.

74 Бияров Б. Жер-су аттарының сөзжасамдық үлгілері: монография. Алматы, 2012. – 460 б.

75 Малявкин А.Г*.* Историческая география Центральной Азии (материалы и исследования). – Новосибирск: Наука, 1981. – 235 с.

76 Кайдар А.Т. Структура односложных корней и основ в қазахском языке. – Алматы: Арыс, 2005. – 304 с.

77 Ковалевский О.М.Монголо-русско-французский словарь: в 3 т. – Казань, 1844. - Т. 1. - 594 с.; 1846. - Т. 2. 1545 с.; 1849. - Т. 3. – 2690 с*.*

78 Казакевич В.А.Современная монгольская топонимика. – Л., 1934. – 29 с.

79 Искаков А.И. Из истории слов // Қазақ тілі әдебиеті. – 1959. – №5. – Б.76-88.

80 Юдахин К.К Киргизско-русский словарь. – М.: Советская энциклопедия, 1965. – 974 c.

81 Кононов А.Н. Семантика цветообозначений в тюркских языках // Тюркологический сб. 1975. – М., 1978. – С. 159-180.

82 Жанұзақ Т. Жер-су атауларының анықтамалығы. – Алматы: Өнер, 2011. – 496 б.

83 Древнетюркский словарь / под ред. Наделяева и др. – Л., 1967. – 715 с.

84 Қайыржан К. Сөз-сандық: Қазақтың көне сөздері. – Алматы: «Өнер» баспасы, 2013. – 480 б.

85 Егоров В.Г. Этимологический словарь чувашского языка. - Чебоксоры, 1964. – 356 с.

86 Үржар емес, Өржар! // <https://egemen.kz/article/177071.> 04.03.2022.

87 Нұрқанов С. Қазақ жер-су атауларының төркіні туралы // Қазақстан мектебі. – 1967. – №1. – Б. 6-17.

88 Мурзаев Э.М. Словарь народных географических терминов. – М.: Мысль, 1984. – 653 с.

89 Қазақ тілінің түсіндірме сөздігі / ред. Б.Қ. Қалиев. - Алматы: «Ғылым» баспасы, 1980. – Т. 5. – 640 б.

90 Диалектологиялық сөздік / Ғ. Әнес, А. Үдербаев. – Алматы: «Арыс» баспасы, 2007. – 800 б.

91 Қалиұлы Б. Өсімдік атауларының орысша-қазақша сөздігі – Алматы: Ана тілі, 1993. – 104 б.

92 Конкобаев К. Топонимия Южной Киргизии. - Фрунзе: Илим, 1980. – 127 с.

93 Шығыс Қазақстан облысының тарихи және қазіргі атаулары: «Қазақстанның болашағы – қазақ тілінде» республ. семинар. қатысуш. арнал. матер. / С.А. Итеғұлова, Д.Н. Жарылғасын. – Астана, 2017. – 174 б.

94 Владимирцов Б.Я. Сравнительная грамматика монгольского письменного языка и халхасского наречия. – Л., 1929. – 436 с.

95 Сыздықова Р. Сөздер сөйлейді – Алматы: Санат, 1974. – 272 б.

96 Сағидолда Г.С.Түркi-моңғол тiлдiк байланысы: топонимия және фразеология. – Астана: Кантана Пресс, 2011. – 355 б.

97 Мурзаев Э.М*.* Очерки топонимики. - М.: Мысль, 1974. – 382 с.

98 Рысбергенева К.Қ. Топонимдер семантикасының ерекшеліктері мен ұлттық мәдени компоненті // ҚР Ғылым министрлігі – ҒА Хабарлары. – 1996. - №2. – Б. 12-20.

99 Haenisch E.Wörterbuch zu Manghol-un Niuča Tobčaan (Yüan-ch’ao pi- shi), Geheime Geshichte der Mongolen. - Leipzig: Otto Harrassowitz, 1939. – 190 p.

100 Қазақ тілінің аймақтық сөздігі / құраст. Ғ. Қалиев, О. Нақысбеков, Ш. Сарыбаев және т.б. - Алматы: «Арыс» баспасы, 2005. – 824 б.

101 Молчанова О.Т.Энциклопедия названий мест Горного Алтая. – Щецин, 2018. – Т. 1. – 598 с.; Т. 2. – 505 с.

102 Дыбо А*.*В.Монгольские названия деревьев в алтайском словаре // Трофим Алексеевич Бертагаев: к 100-летию со дня рождения: сб. - Элиста, 2006. - С. 42-64.

103 Werner G. Vergleichendes Wörterbuch der J̌enissej-Sprachen. - Wiesbaden, 2002. – 444 p.

104 Erdal M.A Grammar of Old Turkic. - Leiden: Brill, 2004. – 588 p.

105 Будагов Л. Сравнительный словарь турецко-татарских наречий. - СПб., 1869. – Т. 1. – 810 с.; 1871. – Т. 2. - 829 с.

106 Дыбо А.В., Байбосын А.М. Еще раз о монгольском языковом пласте в казахских топонимах // Вопросы ономастики. - 2024. - Т. 21, №1. - С. 27-71.

107 Базылхан Б. Монғол-казах толь (Моңғолша-қазақша сөздік). – Улаанбаатар: Өлгий, 1984. – 885 б.

108 Сүхбаатар О.Монгол хэлний харь үгийн толь. - Улаанбаатар: Адмон компани, 1997. – 233 с.

109 Қазақ əдеби тілінің сөздігі: 15 т. / Қазақстан Республикасы Білім және ғылым министрлігі А. Байтұрсынұлы атындағы тіл білімі институты. – Алматы, 2011. – Т. 5. – 752 б.

110 Рассадин В.И.Очерки по истории сложения тюрко-монгольской языковой общности. - СПб.: Нестор-История, 2019. – 608 с.

111 Қазақ əдеби тілінің сөздігі: 15 т. / Қазақстан Республикасы Білім және ғылым министрлігі А. Байтұрсынұлы атындағы тіл білімі институты. – Алматы, 2011. – Т. 15. – 828 б.

112 Räsänen M.Versuch eines etymologisches Wörterbuchs der Türksprachen. – Helsinki, 1969. – 547 p.

113 Ramstedt G.J.Kamükisches Wörterbuch. - Helsinki, 1935. – 560 p.

114 Қазақ əдеби тілінің сөздігі: 15 т. / Қазақстан Республикасы Білім және ғылым министрлігі А. Байтұрсынұлы атындағы тіл білімі институты. – Алматы, 2011. – Т. 10. – 752 б.

115 Поппе Н.Н.Монгольский словарь Мукаддимат ал-Адаб. - М.; Л.: Наука, 1938. – Ч. 1. – 453 с.

116 Баскаков Н.А. Тюркские языки. - Изд. 4-е. – М., 2010. – 248 с.

117 Этимологический словарь тюркских языков / под ред. Э.В. Севортяна. – М., 2000. – Т. 6. – 261 с.

118 Махпиров В.У. «Дивани лугат-ит-тюрк» Махмуда Кашкарского и вопросы тюрской топонимики // Тюркская ономастика: сб. - Алма-Ата: Наука, 1984. - С. 154-163.

119 Мурзаев Э.М. География в названиях. – М.: Знание, 1982. – 176 с.

120 Жанұзақов Т. Орталық Қазақстанның жер-су аттары. – Алматы: Ғылым.– 1989. – 256 б.

121 Қожанұлы М. Атырау облысының жер-су аттары. – Астана, 2005. – 144 б.

122 Ғабитхан Қ. Наным-сенімге байланысты қазақ тіліндегі тұрақты тіркестердің этимологиялық сипаттамасы: 10.02.02: фило. ғыл. канд. ... дис. - Алматы, 1996. – 158 б.

123 Фромозов Р.Н. Животный мир Казахстана. – М., 1987. – 148 с.

124 Қоңқашпаев Ғ.Қ. Кейбір аңдарға байланысты қазақ жеріндегі атаулар. // Вопросы географии Казахстана. – 1960. – Вып 7. – С. 172-176.

125 Кенжеахметұлы С. Жеті қазына. – Алматы: Ана тілі, 2005. – Кіт. 2. – 135 б.

126 Жұмабеков Ж. Орталық Қазақстан өңіріндегі «Жыланды» топонимі // Ономастикалық хабаршы. – 2007. - №1. – Б. 35-38.

127 Қалиев Б. Қазақ тіліндегі өсімдік атаулары. - Алматы: Ғылым, 1988. – 159 б.

128 Мамырбекова Г. Қазақ тіліндегі араб, парсы сөздерінің түсіндірме сөздігі. – Алматы, 2017.– 658 б.

129 Салқынбай А. Тарихи сөзжасам: семантикалық аспект. – Алматы, 1999. – 309 б.

130 Шормақова А.Б. Топонимикалық жүйедегі өсімдік атауларының лингвомәдени мазмұны // Tiltanym. – 2021. - №4. - Б. 93-104.

131 Қайдаров Ә., Ахтамбердиева З., Өмірбеков Б. Түр-түстердің тілдегі көрінісі. – Алматы, 1992. – 160 б.

132 Серікбаева Ұ. Қазақ тіліндегі «Ақ» және «қара» түр-түс атауларының этнолингвистикалық атаулары: монография. – Алматы: Таңбалы, 2009. – 192 б.

133 Қазақ тілінің түсіндірме сөздігі / ред. Б.Қ. Қалиев. - Алматы: Ғылым, 1979. – Т. 4. – 672 б.

134 Молчанова О.Т. Прилагательные семантических полей «черный цвет» и «белый цвет» в ономастиконе алтайцев // Советская тюркология: сб. - Баку, 1985. - С. 30-40.

135 Жеріңнің аты – Еліңнің хаты: энциклоп. анықтам. / С. Әбдірахманов. – Алматы: «Аруна Ltd.» ЖШС, 2006. – 808 б.

136 Бегимова Г., Байбосын Ә.М. Абай облысындағы түр-түс мәнді топонимдер // Еуразия гуманитарлық институтының хабаршысы. – 2022. - №4. - Б. 17-24.

137 Қондыбай С. Арғықазақ мифологиясы. – Алматы: «Арыс» баспасы, 2008. – Кіт. 1. – 528 б.

138 Бурштейн Е.Ф*.* «Песошное золото» в России: путешествие Матвея Снегирева в 1790 году // Природа. – 2012. - №6. - С. 67-73.

139 Подольская Н.В. Ономастика // В кн.: Русский язык: энциклопед. – М., 1997. – С. 290-291.

140 Конкашпаев Г. К.Цветовые слова в тюркских топонимах // Географические науки: темат. сб. науч. тр. – Алма-Ата, 1969. - С. 72-83.

141 Ержанова Ұ. Ақжайық өңірінің топонимиясы: тарихи этнолигвистикалық зерттеу. – Алматы: Арыс, 2001. – 174 б.

142 Успенский Л. Загадки топонимики. – М., 1969. – 272 с.

143 Қайдар Ә. Қазақтар ана тілі әлемінде: этнолигвистикалық сөздік. – Алматы: «Сардар», 2013. – Т. 2. – 728 б.

144 Ахметжанова Ф.Р., Дүсіпбаева Қ.С. Қасиетті сандар қатысқан қазақ ескіліктері: ғыл. бас. – Өскемен: ШҚТУ баспасы, 2001. - 112 б.

145 Байзақов Ж., Қонақбаев С. Жұмбақ сырлы «төрт» саны// Білім жəне еңбек. – 1979. – №1. – Б. 20-27.

146 Қазақ тілінің түсіндірме сөздігі / ред. Б.Қ. Қалиев. – Алматы: Ғылым, 1986. – Т. 9. – 560 б.

147 Атаниязов С. Отражение в топонимике природно-хозяйственных условий Туркменистана // Очерки по истории хозяйства народов Средней Азии и Казахстана: сб. - Л.: Наука, 1973. – С. 168-171.

148 Алтын Алтай фольклоры // [https://www.kray.pushkinlibrary.](https://www.kray.pushkinlibrary.kz/kz/altyn-altaj-folklory/altaj-ayzdary/9-uncategorised/2840-alty-yz.html) 17.02.2024.

149 Чанышев Я.А. К этимологии тюркских числительных первого десятка // Теория и практика этимологических исследований: сб. - М.: Наука, 1985. - С. 78-82.

150 Қожанұлы М. Атырау облысының жер-су аттары. – Астана, 2005. – 144 б.

151 «Толағай» жастар қоғамдық // <https://www.facebook.com.> 24.02.2024.

152 Жанұзақов Т. Қазақ есімдерінің тарихы: лингвистикалық және тарихи этнографиялық талдау. – Алматы: Ғылым, 1971. – 218 б.

153 Кеңесбаев І. Жеті, үш, тоғыз, қырықпен байланысты ұғымдар // Известия АН КазССР. – 1962. - Вып 4(26). - Б. 13-20.

154 Жанұзақов Т. Қазақ тіліндегі жалқы есімдер. – Алматы, 1965. – 142 б.

155 Әбдуәлиұлы Б. Қазақ антропонимжасамының теориялық және практикалық негіздері: филол. ғыл док. ... дис. – Астана, 2010. – 329 б.

156 Ержанова Ұ. Ақжайық өңірінің топонимиясы: тарихи этнолигвистикалық зерттеу. – Алматы: «Арыс», 2001. – 174 б.

157 Ахметова Г. Абай облысы жер-су атауларының лексика-семантикалық ерекшелігі: док. PhD. ... дис. - Семей: 2024. – 130 б.

158 Әшімханова Ф.М. Қазақ тіліндегі антропонидердің лингвомәдени жүйесі. филол. ғыл док. ... дис. – Алматы, 2007. – 115 б.

159 Ағабекова Ж. Қазақ тілінде қалыптасқан араб текті кісі аттарының этнолингвистикалық сипаты: филол. ғыл. док. ... дис. – Алматы, 2005. – 131 б.

160 Валиханов Ч.Ч. Собрание сочинений: в 5 т. - Алматы, 1964. – 662 с.

161 Баскаков Н.А. Микроэтнонимы и проблемы изучения этногенетических связей между народностями (на материале этнонимии ногайцев и каракалпаков) // Онимастика Средней Азии. – 1980. - №2. - С. 3-8.

162 Сейітова Ш. Б. Қазақ этнонимдерінің тарихи-лингвомәдени жүйесі (Шығыс Қазақстан аймағы материалдары бойынша). - Семей, 2019. – 311 б.

163 Тарбағатай ауданы жер-су аттарының сөздігі / ред. Ш.Б. Сейітова. – Семей: «Zhardem» баспасы, 2019 ж. – 201 б.

164 Исабаев Б. Ұлылар мекені. – Алматы: Информ-Арна, 2010. – 336 б.

165 Оралбай Н., Құрманәлиев К., Балтабаева Ж. Қазақ тілінің сөзжасамы. – Алматы: Інжу-Маржан, 2014. – 290 б.

166 Ысқақов А. Қазіргі қазақ тілі. – Бас. 2-ші. – Алматы: Ана тілі, 1991. –384 б.

167 Ысқақов А. Қазіргі қазақ тілі: морфология. - Алматы: Мектеп, 1974. – 408 б.

168 Томанов М. Қазақ тілінің тарихи грамматикасы. - Алматы: Мектеп, 1988. – 263 б.

169 Қасым Б. Қазіргі қазақ тілінің теориялық және қолданбалық аспектісі: ғылыми мақалалар. – Алматы: ЖК Волкова, 2010. – 371 б.

170 Томанов М. Түркі тілдерінің салыстырмалы грамматикасы. – Алматы: Қазақ университеті, 1992. – 192 б.

171 Исаев С. Қазіргі қазақ тіліндегі сөздердің грамматикалық сипаты. - Алматы: Рауан, 1998. – 304 б.

172 Сравнительная-историческая грамматика тюркских языков / под ред. Э.Р. Тенишева. - М.: Наука, 1984. – 284 с.

173 Қазақ грамматикасы. Фонетика, сөзжасам, морфология, синтаксис / ред. Е. Жанпейісов. – Астана: Астана полиграфия ЖАҚ, 2002. – 784 б.